(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΗ΄

Δευτέρα 18 Σεπτεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Ν. Δένδια, Γ. Κασαπίδη και Γ. Κατσιαντώνη, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Εθνικής Άμυνας:
 i. «αναφορικά με το ύψος της αντικειμενικής αξίας των προς αξιοποίηση ακινήτων του Υπουργείου Εθνικής Άμυνας», σελ.
 ii. με θέμα: Στρατόπεδα «Εμμανουήλ Παππά» και «Παπαλουκά», σελ.
 β) Προς τον Υπουργό Υγείας, με θέμα: «Επικίνδυνη η έλλειψη καρδιολόγου και χειρουργού στο Κέντρο Υγείας της ωραίας Καρπάθου», σελ.
2. Συζήτηση της υπ’ αριθμόν 14/12/16-3-2017 επίκαιρης επερώτησης της Προέδρου της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινής (Φώφης) Γεννηματά και δεκαοκτώ Βουλευτών της Κοινοβουλευτικής Ομάδας, προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, κ. Έφη Αχτσιόγλου, με θέμα: «Πρωτοφανείς καθυστερήσεις στην απονομή συντάξεων, αλαλούμ με τις εισφορές και τα μπλοκάκια, διοικητικό χάος στον ΕΦΚΑ», σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΝΝΗΜΑΤΑ Φ. , σελ.
ΚΑΚΛΑΜΑΝΗΣ Ν. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΓΕΩΡΓΙΑΔΗΣ Σ. , σελ.
ΚΑΜΜΕΝΟΣ Π. , σελ.
ΚΡΕΜΑΣΤΙΝΟΣ Δ. , σελ.
ΞΑΝΘΟΣ Α. , σελ.
ΤΖΕΛΕΠΗΣ Μ. , σελ.
ΦΩΤΗΛΑΣ Ι. , σελ.

Γ. Επί της επίκαιρης επερώτησης:
ΑΜΥΡΑΣ Γ. , σελ.
ΑΧΤΣΙΟΓΛΟΥ Ε. , σελ.
ΒΡΟΥΤΣΗΣ Ι. , σελ.
ΘΕΟΧΑΡΗΣ Θ. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΠΑΡΓΙΩΤΑΣ Κ. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΕΤΡΟΠΟΥΛΟΣ Α. , σελ.
ΤΖΕΛΕΠΗΣ Μ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

ΠΑΡΕΜΒΑΣΕΙΣ:

ΜΠΑΡΚΑΣ Κ. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΗ΄

Δευτέρα 18 Σεπτεμβρίου 2017

Αθήνα, σήμερα στις 18 Σεπτεμβρίου 2017, ημέρα Δευτέρα και ώρα 18.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν από τη συζήτηση των επικαίρων ερωτήσεων, θα κάνω μερικές ανακοινώσεις στο Σώμα.

Πρώτον, οι Υπουργοί Αγροτικής Ανάπτυξης και Τροφίμων, Εσωτερικών, Οικονομίας και Ανάπτυξης, Οικονομικών και Διοικητικής Ανασυγκρότησης καθώς και οι Αναπληρωτές Υπουργοί Αγροτικής Ανάπτυξης και Τροφίμων και Οικονομικών κατέθεσαν στις 18-9-2017 σχέδιο νόμου: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις».

Δεύτερον, οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εξωτερικών, Παιδείας, Έρευνας και Θρησκευμάτων, Υγείας, Εργασίας, Κοινωνικής Ασφάλισης και Κοινωνικής Αλληλεγγύης, Πολιτισμού και Αθλητισμού και Μεταναστευτικής Πολιτικής κατέθεσαν στις 18-9-2017 σχέδιο νόμου: «Νομική αναγνώριση της ταυτότητας φύλου – Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού».

Τρίτον, οι Υπουργοί Εξωτερικών, Παιδείας, Έρευνας και Θρησκευμάτων, Οικονομικών και Διοικητικής Ανασυγκρότησης, ο Αναπληρωτής Υπουργός Οικονομικών καθώς και ο Υφυπουργός Εξωτερικών κατέθεσαν στις 18-9-2017 σχέδιο νόμου: «Ελληνικό Ινστιτούτο Βυζαντινών και Μεταβυζαντινών Σπουδών».

Τέταρτον, οι Υπουργοί Οικονομικών και Εξωτερικών, καθώς και η Υφυπουργός Οικονομικών κατέθεσαν στις 18-9-2017 σχέδιο νόμου: «Κύρωση της Πολυμερούς Συμφωνίας Αρμοδίων Αρχών για την Ανταλλαγή Εκθέσεων ανά Χώρα και διατάξεις εφαρμογής».

Παραπέμπονται στις αρμόδιες Διαρκείς Επιτροπές.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πρώτη με αριθμό 1461/11-9-2017επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον ΥπουργόΟικονομικών,με θέμα: «Παραχώρηση Πανθεσσαλικού Σταδίου στον Βόλο», δεν θα συζητηθεί λόγω κωλύματος του αρμόδιου Υπουργού και θα επαναπροσδιοριστεί για συζήτηση. Αιτία ο φόρτος εργασίας.

Η δεύτερη με αριθμό 1483/12-9-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υγείας,σχετικά με τη χρόνια έλλειψη ιατρικού προσωπικού στην παιδοχειρουργική κλινική του Πανεπιστημιακού Γενικού Νοσοκομείου Ηρακλείου (ΠΑΓΝΗ), δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη και θα επαναπροσδιοριστεί για συζήτηση.

Η τέταρτη με αριθμό 1380/30-8-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, με θέμα: «Νοσοκομεία που “νοσούν”», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη και θα επαναπροσδιοριστεί για συζήτηση.

Η πρώτη με αριθμό 6534/21-6-2017 ερώτηση εκ του κύκλου των αναφορών - ερωτήσεων του Ανεξάρτητου Βουλευτή Β΄ Αθηνών κ. Θεοχάρη Θεοχάρηπρος τον ΥπουργόΠαιδείας, Έρευνας και Θρησκευμάτων,με θέμα: «Παραβατικές συμπεριφορές στο Αριστοτέλειο Πανεπιστήμιο Θεσσαλονίκης», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία ο φόρτος εργασίας.

Η έβδομη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «Εκπλήρωση του τάματος του έθνους», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου.

Η έκτη με αριθμό 1293/21-8-2017 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με τη χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς, δεν θα συζητηθεί λόγω φόρτου εργασίας του Αναπληρωτή Υπουργού Οικονομικών κ. Γεωργίου Χουλιαράκη.

Η τρίτη με αριθμό 1482/12-9-2017 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Παιδείας, Έρευνας και Θρησκευμάτων, με θέμα: «Να σταματήσει η ισχύς του αναγκαστικού χρηματικού αντιτίμου για τη συμμετοχή στις εξετάσεις της Πιστοποίησης Αρχικής Επαγγελματικής Κατάρτισης Αποφοίτων ΙΕΚ», δεν θα συζητηθεί λόγω ανειλημμένων υποχρεώσεων του Υφυπουργού Παιδείας, Έρευνας και Θρησκευμάτων κ. Δημητρίου Μπαξεβανάκη.

Επομένως θα συζητηθούν μόνο τέσσερις επίκαιρες ερωτήσεις. Οι δύο είναι προς τον Υπουργό Εθνικής Άμυνας κ. Πάνο Καμμένο και δύο προς τον Υπουργό Υγείας κ. Ανδρέα Ξανθό.

Επειδή από τις δώδεκα ερωτήσεις, όπως καταλαβαίνετε, μόνο τέσσερις θα συζητηθούν, θα υπάρχει και μια ανοχή χρόνου στους επερωτώντες και στους Υπουργούς, αλλά όχι να γίνει κατάχρηση. Για τις αιτιολογίες της απουσίας των Υπουργών υπάρχει και η σχετική επιστολή του Γενικού Γραμματέα της Κυβέρνησης κ. Μιχαήλ Καλογήρου.

Θα ξεκινήσουμε με την τρίτη με αριθμό 1443/5-9-2017 επίκαιρη ερώτηση δευτέρου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Εθνικής Άμυνας, «αναφορικά με το ύψος της αντικειμενικής αξίας των προς αξιοποίηση ακινήτων του Υπουργείου Εθνικής Άμυνας».

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, ωραία πήγαν τα ψώνια στο Λονδίνο; Σας θαυμάσαμε με την Jaguar στα «SELFRIDGES», με ένα αυτοκίνητο γεμάτο σακούλες.

Σκεφτόμασταν εδώ με τον Γιάννη τον Βρούτση προηγουμένως τι θα γινόταν, αν επί εποχής Σαμαρά - Βενιζέλου, κύριε Υπουργέ, -και μην κουνάτε το κεφάλι- συνελάμβαναν δημοσιογράφοι τον Ευάγγελο Βενιζέλο, που τον βρίζατε όλη η αντιπολίτευση για μια κυβερνητική BMW που είχε, να ψωνίζει στο Λονδίνο από τα «SELFRIDGES» με Jaguar, την ώρα που η νότια Αττική καταστρέφεται από την πετρελαιοκηλίδα που άφησε η Κυβέρνησή σας να ξεφύγει.

Εσείς πρώτος, κύριε Υπουργέ, και μη σκύβετε το κεφάλι, θα είχατε ξεσηκώσει τον κόσμο και το διαδίκτυο. Μη γελάτε καθόλου! Εσείς βρίζατε τον Βενιζέλο για την BMW προσωπικά και τώρα η Jaguar σας αρέσει! Δεν ξέραμε ότι είχατε διαφωνία στη μάρκα!

Όμως, δεν μας λέτε και τι ψωνίσατε, γιατί μέτρησα καμμιά τριανταριά σακούλες από τα «SELFRIDGES». Ένα πορτμπαγκάζ ψώνια κάνατε! Μην κουνάτε το κεφάλι. Είστε εδώ για να απαντάτε, κύριε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα έπρεπε να ντρέπεστε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κανένας στην Ελλάδα δεν πρέπει να ντρέπεται περισσότερο από εσάς, για όσα έχετε πει όλα αυτά τα χρόνια και για όσα έχετε κάνει όλα αυτά τα χρόνια.

Θυμίζω τα αίσχη στη Βουλή για τα CDS και τον broker Παπανδρέου. Και τώρα που σας αρέσει το PSI, για να κρατάτε την υπουργική καρέκλα! Και τώρα σας αρέσει το μνημόνιο και πώς το εφαρμόζετε, που δεν θα το πλησιάζατε ούτε νεκρός! Για να τολμάτε να μιλάτε εσείς σε μένα!

Όμως, πάμε τώρα, κύριε Υπουργέ, στο μείζον. Ήρθατε στη Βουλή τον Δεκέμβριο του 2016 και είπατε επί λέξει ότι είναι τόσο μεγαλεπήβολα και εύστοχα τα σχέδιά σας για την αξιοποίηση της ακίνητης περιουσίας του Υπουργείου Εθνικής Αμύνης, που υπολογίζεται ότι μέσα στο 2017 θα εισπράξει το ελληνικό δημόσιο 300 εκατομμύρια ευρώ και θα σταθεροποιηθούν τα έσοδα του κράτους για τα επόμενα χρόνια σε 400 με 500 εκατομμύρια.

Όμως, τον Αύγουστο, πριν από λίγες ημέρες, εξέδωσε το Υπουργείο σας ένα δελτίο Τύπου ότι ως σήμερα οι εισπράξεις του οργανισμού είναι 600.000 ευρώ.

Ξέρετε, κύριε Υπουργέ, ότι είμαστε στο τέλος Σεπτεμβρίου του 2017 και έχετε εισπράξει 600.000 ευρώ από τα 300 εκατομμύρια, που είχατε υποσχεθεί ότι θα εισπράξετε το 2017; Θα θέλαμε, λοιπόν, να μας ενημερώσετε για το πώς πηγαίνουν τα σχέδιά σας για την αξιοποίηση.

Θα σας πω, κύριε Υπουργέ, ότι πραγματικά έχετε καταφέρει να ξεπεράσετε και τις δικές μου προσδοκίες, διότι η αποτυχία του ταμείου έρχεται σε συνέχεια της προηγούμενης εξαγγελίας σας στην Επιτροπή Αμύνης της Βουλής για τα τεράστια σχέδια της «PARAMOUNT» και την ΕΛΒΟ, που πλέξατε το εγκώμιο της «PARAMOUNT» και πόσο μεγάλα σχέδια έχετε για την ΕΛΒΟ.

Υπενθυμίζω ότι απέτυχε και ο πρώτος και ο δεύτερος διαγωνισμός. Στον πρώτο κόπηκε η «PARAMOUNT» και στον δεύτερο δεν κατέθεσε στοιχεία καν. Άρα και εκεί αποτύχατε ως προς τις οικονομικές σας προβλέψεις. Άρα ενισχύεται η αντίληψη ότι στα λόγια είστε πάρα πολύ ωραίος, όμως στο να γεμίζετε το ταμείο με κρατικά λεφτά όχι.

Κλείνω με το τελευταίο. Ήρθατε στην επιτροπή της Βουλής και μας είπατε τον Ιούνιο ότι υπογράφουμε μια συμφωνία, για να πουλήσουμε τα πυρομαχικά, αυτά που το διαμέτρημά τους δεν χρησιμοποιούμε πια στον Ελληνικό Στρατό, στη Σαουδική Αραβία με 66 εκατομμύρια ευρώ. Μας είπατε στη Βουλή τον Ιούνιο –στις αρχές ή στο τέλος, για να μην κάνω λάθος στην ημερομηνία- ότι εντός των επομένων δέκα ή δεκαπέντε ημερών θα εισπράτταμε αυτά τα 66 εκατομμύρια, με έναν φίλο σας ενδιάμεσο, εάν δεν κάνω λάθος, τον κ. Παπαδόπουλο. Μπορείτε να μας ενημερώσετε, κύριε Υπουργέ, τι έγινε και με αυτή την ιστορία;

Άρα συγκεφαλαιώνω, γιατί όλα είναι, κύριε Πρόεδρε, στο ίδιο κομμάτι της αξιοποιήσεως της περιουσίας του Ελληνικού Στρατού, των Ενόπλων Δυνάμεων, για να είμαι ακριβής. Πρώτον, από τα 300 εκατομμύρια που βάλατε στόχο για το έτος 2017 μάς έχετε φέρει μέχρι τώρα 600.000 ευρώ. Πότε θα έρθουν τα υπόλοιπα 299.400.000 ευρώ;

Δεύτερον, τι γίνεται με την ΕΛΒΟ και τον εν εξελίξει διαγωνισμό και την εταιρεία «PARAMOUNT», που τόσο είχατε διαφημίσει και που τελικά εξαφανίστηκε από την αγορά της ΕΛΒΟ;

Τρίτον, ισχύουν η πώληση των πυρομαχικών και τα 66 εκατομμύρια ευρώ; Τα πήραμε, θα τα πάρουμε, με τον κ. Παπαδόπουλο, χωρίς τον κ. Παπαδόπουλο;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, αυτονόητο είναι ότι θα έχετε ισόποσο διπλάσιο χρόνο από τα τρία λεπτά και βεβαίως, αφού επέτρεψα στον κ. Γεωργιάδη να αναφερθεί και σε θέμα έξω από την επίκαιρη ερώτησή του, εφόσον το επιθυμείτε και εσείς, μπορείτε να απαντήσετε.

Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, επειδή ο κ. Γεωργιάδης είναι ασυγκράτητος, γνωστός ασυγκράτητος, περιεφέρετο στους δημοσιογράφους και έλεγε ότι θα αναφερθεί στην Jaguar.

Σας έχω φέρει, λοιπόν, μια βεβαίωση της πρεσβείας μας ότι αυτό το αυτοκίνητο είναι το υπηρεσιακό αυτοκίνητο που διατίθεται σε όλους τους Υπουργούς και με το οποίο κάνατε εσείς βόλτες, κύριε Γεωργιάδη, στη συνέλευση του IMO. Την καταθέτω στα Πρακτικά.

(Στο σημείο αυτό ο Υπουργός Εθνικής Άμυνας και Πρόεδρος των Ανεξάρτητων Ελλήνων κ. Πάνος Καμμένος καταθέτει για τα Πρακτικά την προαναφερθείσα βεβαίωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ δεν χρησιμοποιώ άλλα αυτοκίνητα, παρά μόνο το υπηρεσιακό αυτοκίνητο, το οποίο πήρα για μια ώρα μεταξύ της επίσημης συναντήσεως και του γεύματος και πήγα να αγοράσω για τα παιδιά μου δώρο μια κούκλα Barbie. Έψαχνα να βρω και ένα σκάφος τηλεκατευθυνόμενο σαν και αυτό που κυκλοφορούσατε με τον κ. Πρετεντέρη στη Μύκονο, αλλά δεν είχε τέτοιο τελευταίο μοντέλο. Να είστε, λοιπόν, πιο σοβαρός και να χρησιμοποιείτε τον κοινοβουλευτικό έλεγχο, για να κάνετε πραγματικά τη δουλειά για την οποία σας έχει ορίσει ο ελληνικός λαός. Αυτές τις κορόνες τις οποίες χρησιμοποιείτε και τα έξαλλα, να τα χρησιμοποιείτε όταν βγαίνετε στην τηλεόραση.

Δεύτερον, παρ’ ότι δεν είναι επερώτηση, θα σας απαντήσω ότι όσον αφορά την πώληση υλικού, έχει υπογραφεί διακρατική συμφωνία με τη Σαουδική Αραβία, την οποία έχει υπογράψει ο ίδιος ο Υπουργός Άμυνας και διάδοχος, με εκπρόσωπο τον κ. Παπαδόπουλο και όχι έμπορο και μεσάζοντα. Περιμένουμε την εκτέλεση της συγκεκριμένης συμβάσεως. Έχουν έρθει εδώ, έχουν ελέγξει το συγκεκριμένο υλικό, έχει οριστεί μεταφορέας, έχει περάσει ΚΥΣΕΑ, έχει περάσει από τη Βουλή. Ελπίζω μέσα στις επόμενες ημέρες να προχωρήσει αυτή η συμφωνία, όπως και άλλες συμφωνίες σε σχέση με παλαιό υλικό, το οποίο ήταν στις αποθήκες και για το οποίο, εάν συνεχίζαμε τις αποφάσεις των προηγούμενων κυβερνήσεων, όχι απλώς δεν θα έφθαναν στο ταμείο του Υπουργείου Εθνικής Άμυνας και στα Επιτελεία χρήματα, αλλά θα πληρώναμε και χρήματα για να τα καταστρέψουμε, όπως τις περίφημες νάρκες της Βουλγαρίας, που χρέωσαν 4 εκατομμύρια για την καταστροφή τους από την Κυβέρνηση, στην οποία δεν ήσασταν μέλος εσείς, ήμουν μέλος εγώ, ενώ εσείς ήσασταν αντιπολιτευόμενος και ερωτών.

Τώρα, όσον αφορά την αξιοποίηση της περιουσίας των Ενόπλων Δυνάμεων, θα σας πω ότι τέτοιου είδους ερωτήσεις μέχρι τώρα δεν υπήρχαν στη Βουλή για τον απλό λόγο ότι η περιουσία των ταμείων των Ενόπλων Δυνάμεων, που δεν είναι περιουσία του Υπουργείου, αλλά περιουσία των εν αποστρατεία και των εν ενεργεία στελεχών, είναι περιουσία των ταμείων των Ενόπλων Δυνάμεων, δεν υπήρχε. Δεν υπήρχε για τον απλούστατο λόγο, διότι αυτή η περιουσία εχρησιμοποιείτο για να κάνουν ρουσφέτια, για να βγαίνει ο κ. Βενιζέλος και να χαρίζει στρατόπεδα, να χαρίζει εγκαταστάσεις, για κοινωφελείς δήθεν σκοπούς, αλλά με σκοπό να παίρνει ψήφους.

Ενημέρωσα και τον κ. Δαβάκη την προηγούμενη φορά -αλλά φαίνεται ότι δεν τον ακούτε- ότι η ακίνητη περιουσία των Ενόπλων Δυνάμεων -και εννοώ των ταμείων- ανέρχεται στην αντικειμενική αξία των 34 περίπου δισεκατομμυρίων ευρώ. Στο πρόσφατο παρελθόν, που είχαμε μιλήσει για αυτή την αξία, σύσσωμη η Αντιπολίτευση είχε εστιάσει στα κτίσματα, αλλά λησμόνησε τις εκτάσεις, εντός των οποίων έχουν ιδιοκτησία οι Ένοπλες Δυνάμεις, τα ταμεία και έχουν δημοσιευθεί όλες και είναι με πολύ σημαντική αξία.

Σε αυτό το σημείο θέλω να γίνω συγκεκριμένος. Όσον αφορά τους διαγωνισμούς, ο διαγωνισμός στην αρχή ξεκίνησε με μια ηλεκτρονική πλατφόρμα, που μας είχε παραχωρηθεί από το Public Real Estate της «ΕΤΑΔ Α.Ε.» και έγιναν οι πέντε διαγωνισμοί των ακινήτων τον Απρίλιο του 2017.

Όμως, το κόστος της συγκεκριμένης πλατφόρμας ήταν πάρα πολύ ψηλό. Έτσι, από το ΓΕΣ μέσα στον Αύγουστο, από τις 2 έως τις 11 Αυγούστου, προχωρήσαμε στη δημιουργία νέας ηλεκτρονικής πλατφόρμας, η οποία δεν στοίχισε ούτε ένα ευρώ στο ΓΕΣ, γιατί έγινε από στελέχη των Ενόπλων Δυνάμεων, που λειτούργησε στους πρώτους διαγωνισμούς και τα πρώτα οφέλη της περιόδου 2 έως 11 Αυγούστου ήταν 14.241.003,90 ευρώ για ακίνητα αντικειμενικής αξίας 11.883.883,32 ευρώ. Αυτά για τους πρώτους διαγωνισμούς.

Η ΥΠΑΑΠΕΔ, η υπηρεσία που δημιουργήσαμε, έχει διεξαγάγει τον Απρίλιο πέντε ηλεκτρονικούς διαγωνισμούς και εν συνεχεία, όπως σας είπα, αφού καταρτίστηκαν, σε συνεργασία με τα αντίστοιχα ταμεία, εγκρίθηκαν με την από 14 Φεβρουαρίου απόφαση του ΣΑΜ, και προχωρήσαμε στους διαγωνισμούς.

Συγκεκριμένα, το ακίνητο του πρώην στρατοπέδου του «ΛΙΟΣΗ», αντικειμενικής αξίας 443.373, ιδιοκτησίας ΤΕΘΑ, αναδείχτηκε πλειοδότης μισθωτής με μηνιαίο μίσθωμα 3.400 ευρώ για είκοσι πέντε χρόνια με δυνατότητα παράτασης άλλα είκοσι πέντε χρόνια. Το συνολικό οικονομικό όφελος για την υπηρεσία με τη συγκεκριμένη σύμβαση μισθώσεως θα είναι 1.152.322 ευρώ. Το ΣΑΜ με την από 26Ιουνίου 2017 απόφασή του ενέκρινε το αποτέλεσμα του διαγωνισμού και την οριστική κατοχύρωση.

Για το ακίνητο του καταστήματος επί της οδού Σούτσου 40, ιδιοκτησίας του Μετοχικού Ταμείου Αεροπορίας, αντικειμενικής αξίας 1.274.000 ευρώ, αναδείχθηκε πλειοδότης η εταιρεία «ΒΕΡΟΠΟΥΛΟΙ Α.Ε.» με μηνιαίο μίσθωμα 6.700 ευρώ για δώδεκα έτη, με τη δυνατότητα παράτασης και με ελάχιστη αναπροσαρμογή για όλους 1% τον χρόνο. Το συνολικό οικονομικό όφελος για την υπηρεσία με τη συγκεκριμένη σύμβαση μισθώσεως για δώδεκα έτη θα είναι 1.019.000 ευρώ. Το ΣΑΜ, πάλι στις 26 Ιουνίου 2017, με απόφασή του ενέκρινε το αποτέλεσμα του διαγωνισμού και την οριστική κατοχύρωση του πλειοδότη.

Πέραν αυτών, έχουν εγκριθεί τα εξής: Πρώην στρατόπεδο «ΡΟΚΑ» στη Μάνδρα Αττικής, με τιμή έναρξης μηνιαίου ανταλλάγματος 6.000 ευρώ για είκοσι έτη. Κολοκοτρώνη 3-5 στην Αθήνα, Μετοχικό Ταμείο Στρατού, με τιμή μηνιαίου ανταλλάγματος 40.000 ευρώ. Πουλίου 2 στην Καβάλα, 4.000 ευρώ. Πρώην Βουλευτής της Νέας Δημοκρατίας το εκμίσθωσε. Σίνα 20 στην Αθήνα με τιμή έναρξης μηνιαίου ανταλλάγματος 20.000 ευρώ.

Κατόπιν όλων αυτών, λοιπόν –θα σας τα δώσω να τα έχετε και συγκεκριμένα–, έχουμε καταφέρει πολλά μαζί με μεγάλα μισθώματα, όπως της Κολοκοτρώνη, του Μετοχικού Ταμείου Αεροπορίας, που έχει αντικειμενική αξία 9.499.000 ευρώ και ο πλειοδότης του δίνει 40.000 ευρώ με αναπροσαρμογή 1 ευρώ τον χρόνο. Για τους πρώτους έξι μήνες μόνο προβλέπεται η καταβολή του 50% του μισθώματος. Αντιλαμβάνεστε, λοιπόν, ότι μόνο για αυτό το ακίνητο θα εισπραχθούν από τα ταμεία 10.349.000 ευρώ.

Το συνολικό όφελος μέχρι τώρα από τους ήδη διεξαχθέντες διαγωνισμούς, που πράγματι άργησαν, γιατί αργήσαμε να κάνουμε τη βάση δεδομένων του Στρατού, είναι 14.241.000 ευρώ για ακίνητα συνολικής αντικειμενικής αξίας 11.883.000 ευρώ.

Η ΥΠΑΑΠΕΔ έχει προχωρήσει ακόμα στην προετοιμασία όλων των φακέλων για πολύ μεγάλα ακίνητα. Ξέρετε, ότι οι Φλέβες, που είναι του Ταμείου του Στόλου, έχουν αντικειμενική αξία 2 δισεκατομμύρια ευρώ.

**ΠΡΟΕΔΡΕΥΩΝ (Νικήτας Κακλαμάνης):** Με αυτό ολοκληρώστε την πρωτολογία σας, κύριε Υπουργέ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κλείνω με αυτό. Ήδη έχει ενδιαφερθεί εταιρεία από τη Μέση Ανατολή και το ελάχιστο μίσθωμα είναι στα 100.000.000 ευρώ.

Μπορεί να μην πετύχαμε τους στόχους που είχαμε προαναγγείλει, αλλά αντιλαμβάνεστε ότι είναι η πρώτη φορά που μπαίνουν χρήματα στα μετοχικά ταμεία. Κάναμε με αυτά πέρσι εκατό σπίτια για τα στελέχη των Ενόπλων Δυνάμεων. Φέτος, θα ξεπεράσουμε τα τετρακόσια σπίτια. Αυτά με ένα νομοσχέδιο, το οποίο για πρώτη φορά την περιουσία των ταμείων δεν τη χρησιμοποιεί για ρουσφέτια, κύριε Γεωργιάδη, αλλά τη χρησιμοποιεί, προκειμένου να δίνει αποτέλεσμα προς όφελος του προσωπικού των Ενόπλων Δυνάμεων.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, να ξέρετε καμμιά φορά ότι, όταν προσπαθείς να λες διάφορες δικαιολογίες για να δικαιολογήσεις τα αδικαιολόγητα, μπλέκεις περισσότερο. Δηλαδή είπατε προηγουμένως στη Βουλή των Ελλήνων ότι με το υπηρεσιακό αυτοκίνητο της πρεσβείας πήγατε να κάνετε ψώνια στο «SELFRIDGES». Αυτό μας είπατε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Είστε και…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ξέρετε, κύριε Υπουργέ -και μην κουνάτε το κεφάλι-, εάν αυτό συνέβαινε με την προηγούμενη κυβέρνηση τι θα λέγατε εσείς ο ίδιος και οι οπαδοί σας εις το διαδίκτυο;

Όσον αφορά δε το ότι είναι υπηρεσιακό το αυτοκίνητο, θα σας έλεγα ότι και του κ. Βενιζέλου η BMW υπηρεσιακή ήταν και, μάλιστα, τώρα είναι στη χρήση της δικής σας Κυβερνήσεως.

Όμως τώρα, κύριε Πρόεδρε, δεν ενοχλεί αυτή η BMW! Ενοχλούσε μόνο όταν ήταν στον κ. Βενιζέλο. Τώρα που είναι στον ΣΥΡΙΖΑ είναι μια χαρά!

Θα σας πω τώρα για τα μαθήματα σχετικά με το ύφος μου εδώ πέρα μέσα, κύριε Υπουργέ. Από εσάς; Θέλετε να είχαμε εδώ πέρα μία γιγαντοοθόνη, να παίζαμε την ομιλία που κάνατε για τον Φούχτελ από εκείνο εκεί το Βήμα και για το πώς μετά πάθους λέγατε ότι δεν θα ξεπουλήσετε την Ελλάδα στους Γερμανούς; Θέλετε να παίξετε την ομιλία σας –εδώ καθόσασταν- για τα CDS και τον Γιώργο Παπανδρέου και τον broker;

Κύριε Πρόεδρε, δεν το λέω τυχαία δεύτερη φορά, γιατί απ’ ό,τι κατάλαβα, στο Λονδίνο -διορθώστε με, αν κάνω λάθος- με τον κ. Χατζημηνά ήσασταν πάλι. Θυμάμαι ότι ο κ. Χατζημηνάς εκείνη την εποχή που μιλούσατε εσείς για τα CDS, είχε κάνει την Ένωση Νέων Ελλήνων Επιχειρηματιών και ήταν πρώτος προσκεκλημένος ο Γιώργος Παπανδρέου, την εποχή που υποτίθεται ότι ξεπούλησε την Ελλάδα ως broker που λέγατε εσείς εδώ και μου κάνατε και μαθήματα ύφους! Εσείς έχετε το θράσος να κάνετε σε οποιονδήποτε Βουλευτή του Κοινοβουλίου μαθήματα για το ύφος, όταν κατηγορούσατε τότε τον Πρωθυπουργό ότι ξεπούλησε την Ελλάδα ως broker! Και τώρα είστε κολλητός με τον κολλητό του και δεν ντρέπεστε!

Άρα, όταν είσαι ο Πάνος Καμμένος και έχεις πει όσα έχεις πει σ’ αυτή τη Βουλή, όταν σηκώνεσαι να μιλήσεις -να μην ξεχάσω, κύριε Πρόεδρε, τα αλήστου μνήμης «στα τέσσερα» που φωνάζατε εδώ πέρα και τώρα είστε «στα δεκατέσσερα»-, πρέπει να ζητάς ένα συγγνώμη για τα περί ύφους, γιατί δεν σας παίρνει να μιλάτε περί ύφους.

Όμως, κρατώ ότι την ώρα που η Αττική είχε καταστραφεί από την πετρελαιοκηλίδα, ο Υπουργός Άμυνας ήταν για ψώνια στο «SELFRIDGES» με την υπηρεσιακή -κατά τη δήλωσή του- Jaguar.

Ας αναφερθούμε, όμως, τώρα, κύριε Υπουργέ, στα συγκεκριμένα που μου είπατε, για να καταλάβει και ο κόσμος που μας ακούει. Είχατε θέσει εσείς τον πήχη με τον κ. Ζησιμάτο ότι το έτος 2017 θα εισπράξετε 300 εκατομμύρια ευρώ. Αν κατάλαβα καλά -και διορθώστε με- μας ενημερώσατε προηγουμένως όχι ότι έχετε εισπράξει μέχρι σήμερα, αλλά ότι έχετε κάνει διαγωνισμούς για να εισπράξετε 14 εκατομμύρια ευρώ. Αν από τα 300 εκατομμύρια ευρώ βγάλουμε τα 14 εκατομμύρια ευρώ, είμαστε στα 286 εκατομμύρια ευρώ μείον.

Κύριε Υπουργέ, έχετε να μας δώσετε κάποια απάντηση για το πού είναι αυτά τα 286 εκατομμύρια ευρώ που λείπουν από τις δικές σας προβλέψεις; Αυτό το λέω διότι, σύμφωνα με όσα είπατε, δεν περάσατε μόνο κάτω από τον πήχη που βάλατε, αλλά τον βλέπετε τον πήχη σαν το Έβερεστ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα, αν μου επιτρέπετε, κύριε Υπουργέ, είπατε κάτι για τα πυρομαχικά. Παρακαλώ πολύ για την προσοχή σας. Το καλοκαίρι στη Βουλή είχατε πει ακριβώς τα ίδια για τη σύμβαση με τη Σαουδική Αραβία και τον κ. Παπαδόπουλο. Τότε, όμως, μας είχατε πει -και θυμάμαι καλά, η μνήμη μου δεν με απατά- ότι θα εισπράτταμε αυτά τα λεφτά εντός δέκα ή είκοσι ημερών το πολύ.

Αν υποθέσουμε ότι αυτό μας το είπατε στο τέλος Ιουνίου -άντε να σας δώσω και τον Ιούλιο όλο, άντε και όλον τον Αύγουστο- σήμερα είμαστε στον Σεπτέμβριο! Έχουμε 19 Σεπτεμβρίου! Έχετε να μας πείτε αν τα έχετε πάρει τα λεφτά; Μη μας πείτε αν έχετε υπογράψει συμφωνία -αυτά είναι old history, μας τα είπατε πριν από τρεις μήνες-, αλλά αν έχετε πάρει τα λεφτά. Αν δεν έχετε πάρει τα λεφτά, έχετε να μας κάνετε μία εκτίμηση -για να γραφτεί στα Πρακτικά- για το πότε υπολογίζετε να τα πάρετε; Και, αν δεν τα πάρετε τότε, θα μας πείτε τι ακριβώς σκοπεύετε να κάνετε; Διότι είναι πολύ ωραίες οι διακηρύξεις σας και το ύφος σας, αλλά, απ’ ό,τι κατάλαβα από την απάντησή σας, τα λεφτά ακόμα δεν τα έχουμε πάρει.

Σημειώνω, επίσης, για να ολοκληρώσω, κύριε Υπουργέ, ότι μάλλον διέλαθε την προσοχή σας -είμαι βέβαιος ότι τώρα θα μου απαντήσετε- το θέμα της ΕΛΒΟ.

Όσον αφορά το θέμα της ΕΛΒΟ, πρέπει να ξέρει η Αντιπροσωπεία ότι ο Υπουργός Άμυνας στην Επιτροπή Αμύνης της Βουλής, κύριε Πρόεδρε, είχε παρουσιάσει με μεγάλη υπερηφάνεια και με πολύ μεγάλο όραμα τη μεγάλη του επιτυχία να φέρει στην Ελλάδα την εταιρεία «PARAMOUNT» για να πάρει την ΕΛΒΟ. Όμως, από τότε που μας τα παρουσίασε στην επιτροπή της Βουλής, κηρύχθηκε άγονος ο διαγωνισμός δύο φορές και η εταιρεία της οποίας πλέξατε το εγκώμιο έχει εξαφανιστεί. Δεν έκανε καν προσφορά.

Μήπως έχετε να μας πείτε κάτι και γι’ αυτό το θέμα, κύριε Υπουργέ, για να ξέρουμε πού βρισκόμαστε και με την ΕΛΒΟ και την «PARAMOUNT» και με όλα αυτά που είχατε υποσχεθεί, ώστε να μιλάμε επιτέλους με στοιχεία και να μπορούμε στον κοινοβουλευτικό έλεγχο αυτά που θα μας πείτε τώρα με ποσά και με ημερομηνίες, όταν έρθουν αυτές οι ημερομηνίες, να δούμε αν θα τα έχετε εισπράξει ή όχι; Τότε θα δούμε ποιος από τους δυο μας κάνει καλύτερα τη δουλειά του.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ευχαριστώ, κύριε Πρόεδρε.

Εκτός από εκπρόσωπος εταιρειών που έχουν σχέση με το δημόσιο, όπως η «ΕΛΛΗΝΙΚΟΣ ΧΡΥΣΟΣ», βλέπω ότι έχετε αποκτήσει και την ιδιότητα του συνηγόρου υπεράσπισης του κ. Βενιζέλου και του κ. Παπανδρέου.

Ακούστε, κύριε Γεωργιάδη, καταλαβαίνω πως πρέπει να υπηρετείτε τα αφεντικά σας, την εταιρεία «ΕΛΛΗΝΙΚΟΣ ΧΡΥΣΟΣ», τον κ. Μαρινάκη, τον κ. Κουρτάκη, όπως καταλαβαίνω και πως πρέπει να περνάτε να παίρνετε το πολιτικό σας μεροκάματο. Καμμιά φορά κάποιοι άλλοι παίρνουν και οικονομικό μεροκάματο, όπως ο κ. Βορίδης, που είναι και δικηγόρος τους.

Από εκεί και πέρα, πραγματικά απορώ που βγαίνετε ως εκπρόσωπος της Νέας Δημοκρατίας για να μιλάτε για ερωτήσεις που κατέθετε το σύνολο της Κοινοβουλευτικής Ομάδας της Νέας Δημοκρατίας για τον κ. Βενιζέλο. Απορώ πώς σας ανέχονται ακόμη. Βέβαια, είστε επιλογή του κ. Κυριάκου Μητσοτάκη. Αυτή είναι η Νέα Δημοκρατία του σήμερα: ο συνήγορος υπεράσπισης του ΠΑΣΟΚ.

Για τα CDS είχαμε καταθέσει δεκαπέντε Βουλευτές της Νέας Δημοκρατίας ερωτήσεις. Και για το θέμα του Παπανδρέου, τότε, με την εμπλοκή του, θα σας θυμίσω ότι ο ίδιος ο Αρχηγός της Νέας Δημοκρατίας, ο κ. Σαμαράς, ήταν αυτός που είχε δώσει την εντολή για να γίνει η έρευνα. Η έρευνα αυτή συνεχίζεται δυστυχώς, κύριε Γεωργιάδη, και βρίσκεται ήδη στα χέρια της εισαγγελίας πρωτοδικών με τρεις εισαγγελείς να είναι από επάνω και να ψάχνουν τους λογαριασμούς. Καταλαβαίνω το άγχος σας να κλείσει, γιατί εσείς είστε η «κουμπάρα» μεταξύ του ΠΑΣΟΚ και της Νέας Δημοκρατίας. Με αυτή την ιδιότητά σας, λοιπόν, θα απολογείστε στη Νέα Δημοκρατία και όχι σε εμένα.

Δεύτερον, όσον αφορά το θέμα της χρήσης αυτοκινήτου, εγώ, κύριε Γεωργιάδη, με το υπηρεσιακό αυτοκίνητο που μου διαθέτει η πρεσβεία, μεταξύ δύο συναντήσεων πήγα με τα πόδια και εν συνεχεία ήρθε και με πήρε για να πάμε σε ένα γεύμα. Εσείς χρησιμοποιούσατε τα μέσα του κράτους για να κάνετε δημόσιες σχέσεις. Εγώ δεν πάω στη Μύκονο, κύριε Γεωργιάδη, ούτε κάθομαι σε ξαπλώστρες του «NAMMOS» των τριών χιλιάδων. Το λέω αυτό για να εξηγούμαστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όσον αφορά την ΕΛΒΟ, παρ’ ότι δεν είναι αντικείμενο της ερωτήσεώς μας, καταλαβαίνω το άγχος σας.

Όσον αφορά την ΕΛΒΟ, η εταιρεία «PARAMOUNT» πράγματι είναι μια μεγάλη εταιρεία της Νοτίου Αφρικής, η οποία ενδιαφέρεται και πήρε μέρος στον πρώτο διαγωνισμό για την ΕΛΒΟ. Στον δεύτερο διαγωνισμό δεν πήρε μέρος, διότι επετράπη στον πρώτο διαγωνισμό να κατέβει μια γερμανική εταιρεία, που κατά την άποψη της «PARAMOUNT» ήταν η εταιρεία αυτή, η οποία δεν είχε παρουσιάσει οικονομική προσφορά και προτίμησε να πάει στη διαπραγμάτευση που τώρα ισχύει.

Σήμερα το πρωί, είδα τους εργαζόμενους της ΕΛΒΟ. Σκοπός της Κυβέρνησης είναι να λειτουργήσει η ΕΛΒΟ με κύριο -αν θέλετε- αντικείμενο ουσιαστικά το να μπορέσει να βοηθάει στην αμυντική μας βιομηχανία. Μακάρι, να μπορούσε να λειτουργήσει υπό την καθοδήγηση του κράτους, υπό την καθοδήγηση του Υπουργείου Εθνικής Άμυνας και του Υπουργείου Μεταφορών, που ο κ. Σπίρτζης έχει προτάσεις συγκεκριμένες για ΣΔΙΤ, όσον αφορά τα λεωφορεία.

Το να έρθει, όμως, μια μεγάλη εταιρεία, η οποία θέλει να συμμετέχει μέσα στην ΕΛΒΟ και αντί να ανοίξει ένα διπλανό μαγαζί, να μπορέσει να φέρει παραγωγή από μια χώρα που δεν είναι μέλος του ΝΑΤΟ και της Ευρωπαϊκής Ένωσης, προκειμένου να πιστοποιήσει τα προϊόντα της, να εξασφαλίσει το σύνολο των εργαζομένων και τους μισθούς τους, αυτό, κύριε Γεωργιάδη, είναι κάτι το οποίο επιθυμούμε. Θα προσπαθήσουμε και το Υπουργείο Οικονομικών και το Υπουργείο Εθνικής Άμυνας η ΕΛΒΟ να λειτουργήσει αύριο. Τις επιχειρήσεις που κλείσατε μία προς μία στη διάρκεια των ετών που, δυστυχώς, αναλάβατε μαζί με τον κ. Βενιζέλο, εμείς σιγά σιγά τις βάζουμε μπρος.

Αν πάτε στην Πάτρα, θα δείτε τα «Ελληνικά Αμυντικά Συστήματα» να λειτουργούν. Θα δείτε ότι σιγά σιγά παίρνουν μπρος όλα τα εργοστάσια. Η ΕΑΒ υπογράφει συμφωνίες. Η ΕΛΒΟ θα πάρει μπρος. Δεν θα δοθεί σε έναν φίλο επιχειρηματία που θα αρπάξει τα σχέδια της ΕΛΒΟ και θα εξαφανιστεί. Και αυτό γιατί η Ελλάδα θα πάει μπροστά.

Παρακαλούσατε τόσον καιρό να μην πάει καλά η διαπραγμάτευση της χώρας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Του μνημονίου;

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Λέγατε εδώ μέσα ότι η χώρα θα καταρρεύσει και θα πτωχεύσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πες το, του μνημονίου, που δεν θα υπέγραφες ούτε νεκρός.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ουρλιάζατε και παρακαλούσατε να διαλυθεί…

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, δεν υπάρχει άλλη διαπραγμάτευση. Αυτή υπάρχει.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όσον αφορά τη φράση «στα τέσσερα», ήταν αυτό που είπε ο κ. Σαμαράς στον κ. Νικολόπουλο, να κάτσει στα τέσσερα στους δανειστές. Εσείς καθόσαστε στα τέσσερα. Εμείς δεν καθόμαστε. Όρθιοι διαπραγματευθήκαμε, κερδίσαμε και βγάζουμε τη χώρα από τα μνημόνια. Αυτή είναι η διαφορά μας, κύριε Γεωργιάδη. Να σας χαίρονται στη Νέα Δημοκρατία!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Συγχαρητήρια!

Κύριε Πρόεδρε, αναφέρθηκε επί προσωπικού ο κ. Καμμένος.

**ΠΡΟΕΔΡΕΥΩΝ (Νικήτας Κακλαμάνης):** Κατάλαβα τι θέλετε να πείτε.

Εάν θα πάω να σημειώσω προσωπικά και προσωπικά και ο κ. Καμμένος μπορεί να ζητήσει.

Παρά ταύτα, κλείνουμε, δίνοντάς σας τον λόγο για ένα λεπτό.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όχι, κύριε Πρόεδρε, θα απαντήσουμε.

**ΠΡΟΕΔΡΕΥΩΝ (Νικήτας Κακλαμάνης):** Βεβαίως θα απαντήσετε. Είπα άλλο εγώ. Αν θέλατε κι εσείς τον λόγο επί προσωπικού. Δεν είπα αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θέλω τριάντα δευτερόλεπτα, κύριε Πρόεδρε.

Μάλλον με μπερδεύετε με άλλον. Το φουσκωτό του κ. Πρετεντέρη…

**ΠΡΟΕΔΡΕΥΩΝ (Νικήτας Κακλαμάνης):** Οι παρακαθήμενοι δεν θα μου λένε πώς θα προεδρεύω. Μην το ξανακούσω αυτό. Με μένα στην Έδρα τέτοια κομμένα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το φουσκωτό του κ. Πρετεντέρη κοστίζει το ένα δέκατο των χρημάτων του δικού σας σκάφους. Το να έχετε, λοιπόν, το δικό σας σκάφος του μισού εκατομμυρίου ευρώ -τόσο κάνει το σκάφος σας, 450.000 δολάρια- και να κάθεσαι και να κάνεις υποδείξεις σε άλλους ανθρώπους, δείχνει τον βαθμό της χυδαιότητάς σου.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θες να σ’ το πουλήσω τώρα;

**ΠΡΟΕΔΡΕΥΩΝ (Νικήτας Κακλαμάνης):** Θα σας δώσω τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όσον αφορά το θέμα των CDS, δεν καταλάβατε τι σας είπα. Εάν αυτά που λέτε για τα CDS είναι αλήθεια και τα πιστεύετε, πώς κάνετε παρέα με τον κολλητό του Γιώργου Παπανδρέου, κύριε Καμμένε; Πώς γίνεται να είστε ταυτόχρονα ο κατήγορος του Γιώργου Παπανδρέου ότι χρεωκόπησε τη χώρα επίτηδες και ταυτόχρονα κάνετε παρέα με τους κολλητούς του;

Μόνο εσείς μπορείτε να το κάνετε αυτό, κύριε Υπουργέ, γιατί δεν έχετε κανέναν ηθικό φραγμό να κάνετε και να λέτε το οτιδήποτε. Δυστυχώς, όμως, για εσάς ο ελληνικός λαός κατάλαβε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά τη διαπραγμάτευση που εγώ ήθελα να μην πάει καλά, να ακουστεί και στο μικρόφωνο: τη διαπραγμάτευση του μνημονίου, για το οποίο λέγατε ότι ούτε νεκρός δεν θα συνεργαζόσασταν με κάποιον…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Άρα ποιος είναι στα τέσσερα, κύριε Υπουργέ, αφήστε να το κρίνει ο ελληνικός λαός καλύτερα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, εφόσον θέλετε να απαντήσετε, έχετε τον λόγο για ένα λεπτό κι εσείς.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Η συνεχής προσπάθεια από τη μεριά της Νέας Δημοκρατίας διά του εκλεκτού του Αρχηγού της να κάνει πολιτική αντιπαράθεση με τιμές σκαφών, με οικογένειες, με παιδιά, όπως κάνουν τα «αφεντικά» σας τα επιχειρηματικά, απειλώντας μανάδες, πατεράδες…

Λέγατε για τον πατέρα μου εδώ ότι έχει offshore εταιρεία, βγάλατε πρωτοσέλιδα, βγήκε το ΣΔΟΕ, έκανε έλεγχο και ο πατέρας μου βγήκε απόλυτα καθαρός και πέθανε από τον καημό του που τον ξεφτίλισες στα ογδόντα πέντε του χρόνια. Εκεί έχετε καταντήσει τον πολιτικό διάλογο. Κι ένα συγγνώμη δεν είπες!

Και έρχεσαι τώρα και πάλι τα ίδια. Έλα να το πάρεις το σκάφος τώρα. Σου το δίνω πεντακόσιες χιλιάδες. Δεν ντρέπεσαι; Είναι η Βουλή για τέτοιες αντιπαραθέσεις; Έλα να το πάρεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πόσο κάνει;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Τα ίδια έλεγες και για τον πατέρα μου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πόσο κάνει;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θυμάσαι τα χαρτιά της offshore; Και ήρθε το ΣΔΟΕ και σε ξεφτίλισε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εμένα;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και μετά παρακάλαγες να πάρεις πίσω τις αγωγές.

Λοιπόν, αυτού του είδους η λάσπη να ξέρετε ότι κάποια στιγμή θα πληρωθεί. Δύο χρόνια έφαγε ο Κουρτάκης για συκοφαντική δυσφήμηση των παιδιών μου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Είναι κουβέντες αυτές τώρα;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Τώρα, από δω και πέρα, θα ξέρετε ότι θα πληρώνετε με αγωγές. Τελείωσε αυτό το παραμύθι.

(Στο σημείο αυτό ο Υπουργός Εθνικής Άμυνας και Πρόεδρος των Ανεξάρτητων Ελλήνων κ. Πάνος Καμμένος καταθέτει για τα Πρακτικά τα έγγραφα της ΥΠΑΑΠΕΔ του Υπουργείου Εθνικής Άμυνας, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην πέμπτη με αριθμό 1381/1-9-2017 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπηπρος τον Υπουργό Εθνικής Άμυνας, με θέμα: «Στρατόπεδα “ΕΜΜΑΝΟΥΗΛ ΠΑΠΠΑ” και “ΠΑΠΑΛΟΥΚΑ”».

Κύριε συνάδελφε, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Δεν θα μπω στον πειρασμό να συνεχίσω τη συζήτηση για φανταστικά σενάρια. Για όσα έχουν ειπωθεί διαχρονικά για το ΠΑΣΟΚ, ο ελληνικός λαός και μνήμη έχει και κρίση για το ποιοι έκαναν καριέρα πολιτική σεναριολογούντες, λέγοντας ότι ο Πρόεδρός του ήταν επικεφαλής της «17 Νοέμβρη» ή πολλά άλλα. Για αυτά έχουν καταδικαστεί για συκοφαντία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Με συγχωρείτε να σας πω κάτι για να μην το ξαναπείτε. Επιτρέψτε μου, κύριε Πρόεδρε.

Το θέμα της «17 Νοέμβρη» είναι κάτι που έγραψε ο δημοσιογράφος Παπαχρήστος, καταδικάστηκε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν σας έδωσα τον λόγο και κατόπιν τούτου δεν γράφεται τίποτα απολύτως στα Πρακτικά.

**ΜΙΧΑΗΛ ΤΖΕΛΕΠΗΣ:** Επανειλημμένα έχετε κατασυκοφαντήσει το ΠΑΣΟΚ κι έχετε το θράσος να μιλάτε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** …

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζελέπη! Σας παρακαλώ!

**ΜΙΧΑΗΛ ΤΖΕΛΕΠΗΣ:** Να έρθουμε και στο προκείμενο τώρα, σε σχέση με τα στρατόπεδα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζελέπη, παρ’ ότι φάγατε με δική σας ευθύνη τον χρόνο σας, σας τον μηδενίζω. Σας βάζω δύο λεπτά και μιλάτε για τον «Λουκά» και τον «Παπαλουκά» και όχι γι’ αυτά που λέγατε πριν!

Ορίστε, έχετε τον λόγο.

**ΜΙΧΑΗΛ ΤΖΕΛΕΠΗΣ:** Για τα στρατόπεδα που βρίσκονται στον αστικό ιστό της πόλεως του Νομού Σερρών, εδώ, σε αυτή την Αίθουσα, κύριε Πρόεδρε, στις 17 Ιουνίου 2016, όταν συζητιόταν ο ν.4407 περί ρυθμίσεων αρμοδιοτήτων του Υπουργείου Εθνικής Άμυνας και αξιοποίησης της ακίνητης περιουσίας του, υπήρξε δέσμευση από το Βήμα αυτό της Ολομέλειας της Βουλής από τον Υπουργό Εθνικής Άμυνας ότι οι συμφωνίες που προϋπήρχαν θα τηρηθούν.

Χαρακτηριστικά μάλιστα ανέφερε: «Μα είναι δυνατόν να παραβιάσουμε ποτέ τη συνέχεια του κράτους; Σας διαβεβαιώνω γι’ αυτό, κύριε Τζελέπη, και μην ανησυχείτε για τις Σέρρες. Δεν είναι καν στον προγραμματισμό και ισχύει η συμφωνία. Είναι στα Πρακτικά η δήλωσή μου αυτή». Και παρακάτω λέει: «Πρέπει την περιουσία να την εκμεταλλευθούμε, με πρώτο το συμφέρον της τοπικής κοινωνίας, το συμφέρον των πολιτών, για τόπους πρασίνου. Μακάρι να υπάρχουν τέτοιες προτάσεις.». Καταθέτω στα Πρακτικά και όλη την τοποθέτηση του κυρίου Υπουργού.

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή η συμφωνία ήταν μία συμφωνία του 2012, σύμφωνα με την οποία εκχωρούνταν κατά κυριότητα τα στρατόπεδα «ΕΜΜΑΝΟΥΗΛ ΠΑΠΠΑ» και «ΠΑΠΑΛΟΥΚΑ» στον δήμο, με μία προϋπόθεση: ότι σαράντα πέντε στρέμματα από το στρατόπεδο «ΕΜΜΑΝΟΥΗΛ ΠΑΠΠΑ» θα είχαν πολεοδομηθεί υπέρ του Ταμείου Εθνικής Άμυνας. Και μάλιστα ότι αυτό έπρεπε να είναι πέραν του 5% της αντικειμενικής αξίας των στρατοπέδων, παρ’ ότι η αρχική συμφωνία του 2012, που ο κύριος Υπουργός είπε ότι θα τη σεβαστεί, δεν το προέβλεπε αυτό. Υπάρχει η τεχνική έκθεση εκτίμησης των υπηρεσιών του Δήμου και της Πολεοδομίας του Νομού Σερρών, σύμφωνα με την οποία η αντικειμενική αξία ξεπερνάει κατά πολύ το 5%. Την καταθέτω και αυτή στα Πρακτικά.

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δεν φθάνει μόνον αυτό. Είδαμε ότι και όσον αφορά την ιδιοκτησία τριάντα οκτώ στρεμμάτων του στρατοπέδου «ΕΜΜΑΝΟΥΗΛ ΠΑΠΠΑ», το ίδιο το Υπουργείο Εθνικής Άμυνας με υπογραφές τότε από τον κ. Σταθιά, λέει ότι είναι κυριότητας του Δήμου Σερρών. Καταθέτω και την απόφαση του ΤΕΘΑ στα Πρακτικά.

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχεται τώρα -πριν έναν μήνα- το Υπουργείο Εθνικής Άμυνας και καταθέτει μήνυση εναντίον του Δήμου Σερρών και διεκδικεί και αυτά τα τριάντα στρέμματα. Καταθέτω για τα Πρακτικά και την αγωγή του ΤΕΘΑ εις βάρος του δήμου για δική του ιδιοκτησία.

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δεν φθάνει μόνον αυτό. Στη δευτερολογία μου θα πω τι διεμείφθη σε σχέση με τη συνέντευξη Τύπου στη Διεθνή Έκθεση Θεσσαλονίκης.

**ΠΡΟΕΔΡΕΥΩΝ (Νικήτας Κακλαμάνης):** Το ερώτημα ποιο είναι;

**ΜΙΧΑΗΛ ΤΖΕΛΕΠΗΣ:** Ρωτάω ευθέως, όμως, κύριε Υπουργέ: Θα τηρήσετε αυτά για τα οποία δεσμευτήκατε από το Βήμα της Ολομέλειας της Βουλής για τη συμφωνία που προϋπήρχε από το 2012 για την εκχώρηση των στρατοπέδων «ΕΜΜΑΝΟΥΗΛ ΠΑΠΠΑ» και «ΠΑΠΑΛΟΥΚΑ» στους πολίτες του Δήμου Νομού Σερρών;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Βουλευτά, θα σας απαντήσω ευθέως: Ναι, αρκεί να είναι αποδεκτό το νομικό πλαίσιο που υπάρχει. Το νομικό πλαίσιο είναι περί παραχώρησης χρήσης για ενενήντα εννέα χρόνια και όχι για παραχώρηση της ιδιοκτησίας. Αυτό προβλέπει το νομοσχέδιο της ΥΠΑΠΕΔ. Μάλιστα, με αντιπαροχή για τη συγκεκριμένη παραχώρηση για ενενήντα εννέα χρόνια προς τον δήμο περιοχής πολεοδομημένης, όπου θα μπορέσουν να γίνουν σπίτια για τα στρατιωτικό προσωπικό και θα αντιπροσωπεύει το 5%. Αυτά συμφωνήσαμε και με τον δήμαρχο.

Και να πούμε την ιστορία για να την ξέρετε ακριβώς:

Το 2012 γίνεται η συμφωνία αυτή μετά από πολυετή συνεργασία της Υπηρεσίας Αξιοποίησης και Μετεγκατάστασης Στρατοπέδων και του Δήμου Σερρών. Η συμφωνία αυτή αναφέρεται στην πολεοδόμηση των ακινήτων της ερώτησης με βάση τον ν.2745/1999. Βεβαίως η ΥΑΜΣ έχει καταργηθεί, όπως και το άρθρο 1 της παραγράφου 2 του π.δ.96/2000, που προέβλεπε δεκαπενταετή λειτουργία της συγκεκριμένης υπηρεσίας.

Στέλνει, λοιπόν, η ΥΑΜΣ επιστολή για το ζήτημα, που αποτελεί έγγραφο, με την οποία εκφράστηκε κατ’ αρχήν η σύμφωνη γνώμη -τότε διά του κ. Αβραμόπουλου- για τη συνέχιση της σχετικής διαδικασίας πολεοδόμησης των στρατοπέδων και αφ’ ετέρου κλήθηκε ο Δήμος Σερρών, όπως προχωρήσει στη σύνταξη των απαραίτητων πολεοδομικών μελετών, σύμφωνα με τις προβλέψεις του 2745/1999, στο πλαίσιο, όμως, μιας αμοιβαία επωφελούς συμφωνίας. Αυτό είχε συμφωνήσει και ο κ. Αβραμόπουλος.

Επιπλέον επί των δύο εγγράφων, θα πρέπει να τονιστεί -προς άρση τάσης παρερμηνείας- ότι σε καμμία περίπτωση δεν αποτελούσε κριτική απόφαση, αλλά έκφραση μιας κατ’ αρχήν θετικής θέσης για τη συνέχιση της εν εξελίξεως πολεοδόμησης.

Για οποιαδήποτε διαχειριστική πράξη του ν.2745, σύμφωνα με το άρθρο 5 παράγραφος 1, απαιτείται απόφαση του διοικούντος του ταμείου οργάνου, δηλαδή της διοικητικής επιτροπής του ΤΕΘΑ. Της αποφάσεως αυτής προηγείται η εισήγηση της ΥΑΜΣ, η οποία εγκρίνεται από τον Υπουργό Εθνικής Άμυνας.

Συνεπώς τελική αρμοδιότητα για την έκδοση οποιασδήποτε πράξης επί της ακίνητης περιουσίας του ΤΕΘΑ έχει μόνο η διοικητική επιτροπή, δηλαδή το όργανο διοικήσεώς του, όπως αναφέρεται το Νομικό Συμβούλιο του Κράτους σε ερώτημα, με τη γνωμοδότηση 238/2006 και όχι ο εκάστοτε Υπουργός Εθνικής Άμυνας. Στην προκειμένη δε περίπτωση δεν υπήρχε και δεν υφίσταται μέχρι και σήμερα σχετική απόφαση του ΤΕΘΑ.

Στη συνέχεια, κατά τη διάρκεια της επόμενης τριετίας, ο Δήμος Σερρών προχωρεί στη σχετική διαδικασία πολεοδόμησης, σε συνεργασία με το αρμόδιο Υπουργείο Περιβάλλοντος και την ΥΑΜΣ, στο πλαίσιο της προαναφερθείσας αρχικής συνεννόησης και σε εφαρμογή του νόμου.

Αποτέλεσμα αυτών των ενεργειών ήταν η έγκριση πολεοδόμησης των εν λόγω στρατοπέδων «ΠΑΠΑΛΟΥΚΑ» και «ΕΜΜΑΝΟΥΗΛ ΠΑΠΠΑ» και την άνοιξη του 2016, με αντίστοιχες υπουργικές αποφάσεις, χωρίς, όμως, να έχει προηγηθεί κάποια συνεργασία ή ενημέρωση του ΤΕΘΑ από το αρμόδιο Υπουργείο Περιβάλλοντος ή τον Δήμο Σερρών, αν και εγκαίρως είχαν προσκληθεί με αντίστοιχη επιστολή, τον Δεκέμβριο του 2015.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού Εθνικής Άμυνας και Προέδρου των Ανεξαρτήτων Ελλήνων)

Στη συνέχεια και έπειτα από διαβουλεύσεις με τον Δήμο Σερρών, διαμορφώθηκε μία νέα πρόταση συμφωνίας, με βάση την οποία το ταμείο τον Φεβρουάριο του 2017 υπέβαλε σχετική εισήγηση στο ΤΕΘΑ. Με την αλλαγή της διεύθυνσης του ΤΕΘΑ επανεξετάστηκε η υποβληθείσα πρόταση αξιοποίησης, πήγε ο διευθυντής του ΤΕΘΑ επάνω, στις Σέρρες και μετά, βάσει του ν.4407/2016 και την Υπηρεσία Αξιοποίησης Ακινήτων, διαπιστώνεται ότι στην εισήγηση του ταμείου προς το ΤΕΘΑ δεν είχαν παραταχθεί όλα τα τεχνικά και νομικά στοιχεία, κατ’ εφαρμογή της πολεοδόμησης των εν λόγω δύο στρατοπέδων, όπως εγκρίθηκε με την κοινή υπουργική απόφαση, χωρίς την απαιτούμενη συνεργασία με το ΤΕΘΑ.

Κρίνεται ανισοβαρής για τα συμφέροντα του ταμείου, καθώς το τελικά αποδιδόμενο ποσοστό γης υπέρ του ταμείου είναι πολύ χαμηλό και πλέον χωροθετείται στο πλέον υποβαθμισμένο σημείο του στρατοπέδου «ΕΜΜΑΝΟΥΗΛ ΠΑΠΠΑ», το οποίο όπως διαπιστώθηκε βρίσκεται εκτός πόλεως.

Επανεξετάζουμε το θέμα τον Μάιο του 2017 και το ΤΕΘΑ, με σκοπό την υλοποίηση της απόφασης πολεοδόμησης των δύο στρατοπέδων, υποβάλει νέα εισήγηση στη διοικητική επιτροπή του ταμείου, σύμφωνα με την οποία προτείνεται για λόγους συνέπειας της στρατιωτικής υπηρεσίας η διατήρηση των βασικών στοιχείων της αρχικής πρώτης συμφωνίας, δηλαδή η απόδοση στον Δήμο Σερρών των ζητουμένων από αυτόν εκτάσεων των δύο στρατοπέδων, διακοσίων τριάντα εννέα χιλιάδων εννιακοσίων ενός τετραγωνικών μέτρων, που αντιστοιχεί σε ποσοστό 84% της συνολικής πολεοδομημένης επιφάνειας των διακοσίων ογδόντα πέντε χιλιάδων των στρατοπέδων «ΠΑΠΑΛΟΥΚΑ» και «ΕΜΜΑΝΟΥΗΛ ΠΑΠΠΑ».

Δεύτερον, η παραμονή στην κυριότητα του ΤΕΘΑ συνολικής πολεοδομημένης έκτασης σαράντα πέντε χιλιάδων επτακοσίων εξήντα εννέα τετραγωνικών μέτρων από το στρατόπεδο «ΕΜΜΑΝΟΥΗΛ ΠΑΠΠΑ» που αντιστοιχεί σε ποσοστό 16% της συνολικής πολεοδομημένης έκτασης.

Η πλήρης εφαρμογή της νομοθεσίας και ιδιαίτερα των κειμένων πολεοδομικών διατάξεων, που προβλέπουν εν συνεχεία τη σύνταξη πράξης εφαρμογής και όχι απλής σύμβασης, έχει ως απόρροια την υποχρέωση του Δήμου Σερρών πέραν των σαράντα πέντε χιλιάδων επτακοσίων εξήντα εννέα τετραγωνικών μέτρων, να αποζημιώσει το ΤΕΘΑ για το νομίμως δικαιούμενο ποσοστό πολεοδομημένης γης, όπου στις πολεοδομικές μελέτες του δήμου επιπρόσθετα παρακρατείται, δηλαδή για εβδομήντα μία χιλιάδες τετραγωνικά μέτρα.

Παρ’ όλα αυτά το ταμείο, ενεργώντας στο πλαίσιο του νόμου, επιδεικνύοντας καλή διάθεση και ευελιξία προς τον Δήμο Σερρών δέχθηκε, τα αναφερθέντα τετραγωνικά μέτρα που δικαιούται, επιπλέον εβδομήντα μία χιλιάδες, να μην τα αποστερήσει από τον σχεδιασμό του δήμου, αλλά να τα λάβει ως αποζημίωση σε χρήμα ή εταιρική ίσης αξίας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πρέπει να κλείσετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, σας παρακαλώ, αυτό έχει σημασία. Θα πάρω και τον χρόνο της δευτερολογίας μου.

Σύμφωνα με το ισχύον νομικό καθεστώς, σε καμμία περίπτωση δεν μπορεί να γίνει μεταβίβαση κυριότητας των δύο στρατοπέδων αφού καμμία διάταξη νόμου δεν το προβλέπει πλέον, παρά μόνο παραχώρηση της χρήσης τους για ενενήντα εννιά χρόνια.

Για να μην πολυλογώ, εμείς στο πλαίσιο αυτό, με καλή διάθεση, καλέσαμε τον δήμαρχο. Ήταν παρούσα και η κ. Κόλλια, η Υπουργός Μακεδονίας - Θράκης. Του είπα; «Κύριε Δήμαρχε, φέρτε μου ένα χαρτί από τις υπηρεσίες σας που να αποδεικνύει ότι αυτό που πολεοδομείται παίρνει τέτοια αξία που καλύπτει το 5% σε απόδοση του συνόλου του κτήματος». Μου είπε: «Κύριε Υπουργέ, είμαστε σύμφωνοι, με αντάλλαγμα να σας το παραχωρήσω για ενενήντα εννιά χρόνια». Συμφωνούμε, λοιπόν, με τον κύριο δήμαρχο. Έχω εδώ την αλληλογραφία με τον δήμαρχο. Θα σας τη δώσω για να την έχετε όλη.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά την προαναφερθείσα αλληλογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την επόμενη μέρα μού στέλνει μία επιστολή από ένα φορολογικό γραφείο, που ουσιαστικά τι λέει; Ότι το ποσοστό που μας δίνει είναι το 5%, που δεν ήταν αυτό το ζητούμενο.

Επανέρχομαι στον δήμαρχο. Του λέω: «Κύριε Δήμαρχε, δεν είναι αυτό που σας ζητώ. Σας ζητώ το 5% της απόδοσης του συγκεκριμένου πολεοδομημένου τμήματος, θα είναι το 5% της απόδοσης του μη πολεοδομημένου συνόλου». Κι εκεί είχαμε μείνει. Πάει στο δημοτικό συμβούλιο και η αντιπολίτευση τον πιέζει και του λέει: «Όχι, δεν θα πάρεις παραχώρηση χρήσης για ενενήντα εννέα χρόνια. Θα πάρεις ιδιοκτησία». Δεν μπορούμε να το κάνουμε.

Σας λέω, λοιπόν, καθαρά και ξάστερα, αύριο το πρωί -και καλώ και όλους τους Βουλευτές Σερρών από όλα τα κόμματα- να έρθετε στο Υπουργείο, να είστε παρόντες στη συζήτηση. Εμείς με μεγάλη χαρά να εφαρμόσουμε τη συμφωνία, να παραδώσουμε το μέρος αυτό του στρατοπέδου που έχει συμφωνηθεί κι από τον κ. Αβραμόπουλο, να μας παραχωρηθεί πολεοδομημένο το υπόλοιπο, το οποίο όμως θα εκπροσωπεί το 5% της αξίας -το δεχόμαστε κι αυτό-, αλλά θα δοθεί στον δήμο για ενενήντα εννέα χρόνια.

Μετά τα ενενήντα εννέα χρόνια, οι άλλοι που θα είναι εδώ στη θέση μας, κύριε συνάδελφε, ας έρθουν να το επεκτείνουν για άλλα ενενήντα εννέα χρόνια. Δεν μπορούμε να παραβούμε τον νόμο. Γιατί αυτό το στρατόπεδο δεν είναι περιουσία του Υπουργείου Εθνικής Άμυνας, επαναλαμβάνω. Είναι περιουσία του Ταμείου Εθνικής Άμυνας, δηλαδή των αποστράτων και εν ενεργεία στελεχών.

Ας δείξουμε καλή θέληση και ας διευκολύνουμε τον δήμαρχο, διότι μου το είπε στην αρχή ότι η πίεση είναι από την αντιπολίτευση να πάρει όχι την παραχώρηση χρήσης, αλλά την ιδιοκτησία. Να πάρουν για ενενήντα εννέα χρόνια οι Σέρρες τα στρατόπεδα, να τα διαμορφώσουν και να βοηθήσουμε κι εμείς, η ΜΟΜΑ. Εγώ δεσμεύομαι ως Υπουργός η ΜΟΜΑ να βοηθήσει στο να το κάνουμε ένα ωραίο πάρκο προς όφελος των δημοτών των Σερρών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, παρακαλώ κλείστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και να αφήσουμε τις μεγάλες κουβέντες.

Αλλά αυτό που είπα, αν θέλετε, στην Έκθεση της Θεσσαλονίκης που το πήρε ο δήμαρχος και το συνέχισε, δεν μπορώ με νταβατζιλίκι να πω στο ΤΕΘΑ: «Σου παίρνω το συγκεκριμένο και το δίνω κατά ιδιοκτησία».

**ΠΡΟΕΔΡΕΥΩΝ (Νικήτας Κακλαμάνης):** Απόλυτα κατανοητό.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κατά χρήση μπορώ να το δώσω για ενενήντα εννέα χρόνια.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Έχετε απαντήσει και στη δευτερολογία.

Κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Πρώτον, η συμφωνία του 2012 προέβλεπε την παραχώρηση των συγκεκριμένων στρατοπέδων με την κυριότητα στον δήμο. Αυτό δεσμευτήκατε και αυτό είπατε από το Βήμα της Βουλής, ότι θα εξαιρεθούν τα συγκεκριμένα στρατόπεδα από τον νόμο που ψηφίστηκε.

Σε σχέση με το 5% της αντικειμενικής αξίας, τα σαράντα πέντε στρέμματα,…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Το καλύψαμε αυτό.

**ΜΙΧΑΗΛ ΤΖΕΛΕΠΗΣ:** Αυτό καλύπτεται.

Άρα, τι μένει; Το στρατόπεδο «ΕΜΜΑΝΟΥΗΛ ΠΑΠΠΑ» είναι εκατόν ενενήντα δύο στρέμματα και όπως παραδέχεται το ίδιο το ΤΕΘΑ, τα τριάντα εννέα στρέμματα είναι ιδιοκτησία του Δήμου Σερρών. Εσείς για να τα αμφισβητήσετε κι αυτά τώρα, έρχεστε και κάνετε αγωγή. Για το δε στρατόπεδο «ΠΑΠΑΛΟΥΚΑ», τα εκατόν είκοσι τέσσερα στρέμματα είναι εγγεγραμμένα στο Κτηματολόγιο κι αυτή τη στιγμή εμφανίζονται στον Δήμο Σερρών.

Έχει το δικαίωμα το ΤΕΘΑ να κάνει διεκδικητική αγωγή ως το 2019 -κάτι που δεν έκανε- επάνω σε αμφίβολο ιδιοκτησιακό καθεστώς. Παρ’ όλα αυτά, έρχεται ο δήμος -οι δημότες, οι πολίτες της πόλης των Σερρών, γιατί είναι περιουσία του λαού τα στρατόπεδα- και λέει ότι το 5% το δίνουμε στο Ταμείο Εθνικής Άμυνας και μάλιστα στο πολλαπλάσιο. Βγήκαν τα ΦΕΚ. Έχουν πολεοδομηθεί τα στρατόπεδα.

Κύριε Υπουργέ, αν δεν τηρηθεί αυτή η συμφωνία, τα στρατόπεδα θα γίνουν ένα ρημάδι. Δεν μπορεί να γίνει άλλη χρήση των στρατοπέδων ούτε έχει χρήματα ο στρατός για να μπει από μόνος του να κάνει αξιοποίηση.

Αυτή τη στιγμή το μόνο που μπορεί να γίνει -γιατί εσείς είπατε ότι το κράτος έχει συνέχεια, αλλά πρέπει να έχουμε και συνέπεια στον λόγο μας και ιδιαίτερα εντός του Κοινοβουλίου- είναι να τηρηθεί αυτό για το οποίο δεσμευτήκατε σε σχέση με τη συμφωνία του 2012. Υπάρχει εκχώρηση των σαράντα πέντε στρεμμάτων.

Άρα όλα τα άλλα υπερκαλύπτουν τις απαιτήσεις του ΤΕΘΑ. Άλλωστε, από την εξαμελή επιτροπή, ο Αρχηγός του ΓΕΣ και οι δύο υπαρχηγοί υπέγραψαν και δεν υπογράψατε εσείς, ο Υπουργός Οικονομικών και ο Αρχηγός του ΓΕΕΘΑ. Η μισή στρατιωτική ηγεσία αποδέχθηκε τη συμφωνία αυτή.

Δεν ξέρω τι μεσολάβησε και αθετήσατε τον λόγο σας, αλλά θα σας παρακαλούσα να εξηγήσετε -επιβάλλεται- σχετικά με αυτό το οποίο είπατε στη συνέντευξη Τύπου στη Θεσσαλονίκη, σε σχέση με νταβατζιλίκι από την κοινωνία των Σερρών που απαιτούν τα στρατόπεδα χωρίς αντάλλαγμα. Νομίζω ότι γίνεται γνωστό τοις πάσι ότι οι πολίτες της πόλεως των Σερρών, οι Μακεδόνες πολίτες αγωνιστήκανε αυτή η γη εκεί επάνω και να απελευθερωθεί και να είναι εκεί μέσα ο στρατός.

Πέντε στρατόπεδα είχαμε στην πόλη των Σερρών, που ήταν γενέθλια γη των Σερραίων. Παρ’ όλα αυτά, με αμφίβολο ιδιοκτησιακό καθεστώς, δίνουμε τα σαράντα πέντε στρέμματα. Οφείλετε να σεβαστείτε αυτή τη συμφωνία, γιατί αλλιώς τα στρατόπεδα αυτά θα μείνουν έτσι, χωρίς καμμία αξιοποίηση, χωρίς να μπορούν να προσφέρουν στην τοπική κοινωνία, κάτι που το έχει ανάγκη ο αστικός ιστός, χωρίς να μπορούν να προσφέρουν στα παιδιά μας χώρους ψυχαγωγίας και πρασίνου. Και για αυτό θα ευθύνεστε εσείς.

(Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά σχετικό έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υπουργέ. Υπάρχουν δύο, τρία θέματα που χρειάζεται να τα απαντήσετε, αλλά μέσα στον χρόνο σας παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ευχαριστώ, κύριε Πρόεδρε. Θα είμαι πολύ σύντομος.

Θέλω κατ’ αρχάς να ξεκαθαρίσω ότι δεν υπάρχει νόμος που μπορούμε να χαρίσουμε πλέον στρατόπεδα. Μπορούμε να δώσουμε παραχώρηση χρήσης για ενενήντα εννιά χρόνια. Τα ενενήντα εννιά χρόνια δεν του φτάνουν του δήμου;

**ΜΙΧΑΗΛ ΤΖΕΛΕΠΗΣ:** Δεν λέγατε και δεσμευόσασταν…;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Έχει αλλάξει ο νόμος. Δεν υπάρχει νομοθετικό πλαίσιο.

**ΜΙΧΑΗΛ ΤΖΕΛΕΠΗΣ:** Υπάρχει το άρθρο 13 στον ν.4407. Αρχίσατε ξανά να δημιουργείτε εντυπώσεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζελέπη, ακούστε την απάντηση.

**ΜΙΧΑΗΛ ΤΖΕΛΕΠΗΣ:** Σταματήστε να δημιουργείτε εντυπώσεις, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, θέλετε πρακτική απάντηση;

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, οκτώ λεπτά μιλούσε.

**ΠΡΟΕΔΡΕΥΩΝ (Νικήτας Κακλαμάνης):** Δεν καταλήγετε πουθενά με το να φωνάζετε. Ούτε οι Σερραίοι που θα ακούν τώρα τη Βουλή θα καταλάβουν τίποτα.

**ΜΙΧΑΗΛ ΤΖΕΛΕΠΗΣ:** Έχουν καταλάβει οι Σερραίοι από τη συμπεριφορά του Υπουργού.

**ΠΡΟΕΔΡΕΥΩΝ (Νικήτας Κακλαμάνης):** Εάν έχουν καταλάβει, μην επεμβαίνετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όσον αφορά το άρθρο 13, σας δίνω έγγραφο από την Τράπεζα Νομικών Πληροφοριών ότι έχει καταργηθεί. Έχει καταργηθεί η δυνατότητα παραχώρησης του στρατοπέδου. Μόνο παραχώρηση χρήσης για ενενήντα εννιά χρόνια.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, τα ενενήντα εννιά χρόνια, με την ιδιοκτησία είναι ακριβώς το ίδιο πράγμα. Στην Αγγλία δεν υπάρχει, όπως ξέρετε, ιδιοκτησία, είναι ενενήντα εννιά χρόνια. Θα βάλουμε άλλα ενενήντα εννιά χρόνια. Μακάρι να το πάρει με το καλό ο Δήμος Σερρών, οι πολίτες των Σερρών. Σας είπα να βοηθήσουμε και εμείς να γίνει όπως πρέπει το στρατόπεδο.

Δεύτερον, θέλω να σας πω για τα τριάντα εννιά στρέμματα που είπατε γιατί κάναμε αγωγή. Διότι, όπως μου γράφει εδώ ο διευθυντής τότε, ο Υποστράτηγος κ. Κονδύλης, όταν πήγαμε να ελέγξουμε για να ετοιμάσουμε τα έγγραφα παραχώρησης χρήσης για ενενήντα εννιά χρόνια, είδαμε ότι τα τριάντα εννέα αυτά στρέμματα είχαν, χωρίς τη συναίνεση του ΤΕΘΑ, στο υποθηκοφυλακείο των Σερρών αλλάξει ιδιοκτήτη, με μόνη υπογραφή του τότε νομάρχη Σερρών του 1965. Δηλαδή η εγγραφή στο υποθηκοφυλακείο που έκανε το ’65 ο νομάρχης ήταν παράνομη.

Υποχρεούμενο ήταν, λοιπόν, το ΤΕΘΑ να ασκήσει αγωγή, προκειμένου να είναι νόμιμη η συμφωνία για την παραχώρηση και των τριάντα εννιά αυτών στρεμμάτων. Συμπεριλαμβάνονται και τα τριάντα εννιά στρέμματα.

**ΜΙΧΑΗΛ ΤΖΕΛΕΠΗΣ:** Παραχωρήστε και αυτά που έχουμε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα γίνει παραχώρηση χρήσης του συνόλου, πλην εκείνου του συμφωνημένου με τον Αβραμόπουλο μέρους, του πολεοδομημένου, το οποίο θα το πάρουμε και θα το κάνουμε κατοικία για το στρατιωτικό προσωπικό.

Άρα η διαφωνία μας είναι τα ενενήντα εννιά χρόνια ή η ιδιοκτησία. Βοηθήστε και εσείς οι Βουλευτές των Σερρών, αντί να έχουμε μια διαφωνία αν θα το πάρουμε για ενενήντα εννιά χρόνια ή για εκατόν δύο χρόνια. Μακάρι να μας έχει ο Θεός καλά να ζήσουμε μέχρι τότε. Πάμε να κάνουμε τη συμφωνία και αύριο το πρωί το ΤΕΘΑ θα είναι έτοιμο να υπογράψει και να πάρει απόφαση. Δεν χρειάζεται ούτε αντιπαραθέσεις τέτοιου είδους ούτε οι Ένοπλες Δυνάμεις είναι παράλογες.

Εμείς αυτό το πολεοδομημένο μέρος θα δείτε ότι θα το διαμορφώσουμε έτσι που θα πάει προς όφελος του προσωπικού. Θα φτιάξουμε σπίτια για τους αξιωματικούς, τους υπαξιωματικούς και τις οικογένειές τους και θα μπορούν να μην πληρώνουν ενοίκια. Θα είναι προς όφελος των Σερρών.

**ΠΡΟΕΔΡΕΥΩΝ (Νικήτας Κακλαμάνης):** Και εκατό Κρεμαστινοί να είναι από πάνω μας, δεν μπορούμε να ζήσουμε ενενήντα εννιά χρόνια!

Πριν πάμε στις δύο επίκαιρες ερωτήσεις που απευθύνονται προς τον κ. Ξανθό, τον Υπουργό Υγείας, θα ήθελα να κάνω την εξής ανακοίνωση.

Ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από 18 Σεπτεμβρίου έως 19 Σεπτεμβρίου 2017, για προσωπικούς λόγους.

Ο Βουλευτής κ. Γεώργιος Κασαπίδης ζητεί άδεια απουσίας στο εξωτερικό από 21 Σεπτεμβρίου έως και 30 Σεπτεμβρίου 2017.

Επίσης, ο Βουλευτής κ. Γεώργιος Κατσιαντώνης ζητεί άδεια απουσίας στο εξωτερικό από 18 Σεπτεμβρίου έως και 26 Σεπτεμβρίου 2017.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τις ζητηθείσες άδειες.

Θα συνεχίσουμε με την πρώτη με αριθμό 1460/11-9-2017 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Οι Τοπικές Ομάδες Υγείας (ΤΟΜΥ) στα “αζήτητα” από τους ιατρούς;».

Έχετε τον λόγο, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, πέρασαν δύο μήνες από την ημέρα που ψηφίσατε το νομοσχέδιο για την πρωτοβάθμια υγεία και δυστυχώς, όπως φαίνεται, η στελέχωση των ΤΟΜΥ εξελίσσεται σε ένα πραγματικά βατερλό, θα έλεγα, για την Κυβέρνηση, κι ας διαβεβαιώνετε λίγες μέρες νωρίτερα για το αντίθετο. Περιμέναμε δύο χρόνια για να δούμε αυτή την περίφημη, την περιβόητη θα έλεγα, μεταρρύθμιση για την πρωτοβάθμια φροντίδα υγείας και τελικά τι καταφέρατε; Απ’ ό,τι φαίνεται άνθρακες ο θησαυρός! Το μόνο που καταφέρατε είναι να δημιουργήσετε σύγχυση, ανασφάλεια, απογοήτευση και περαιτέρω, θα έλεγα, θυμό στον ιατρικό κλάδο. Και πολύ φοβάμαι, κύριε Υπουργέ, ότι με τέτοιες πρωτοβουλίες θα καταφέρουμε το αντίθετο. Δηλαδή, αντί να φέρουμε τους ανθρώπους και τους γιατρούς μας από το εξωτερικό, τους νέους μας, θα διώχνουμε ολοένα και περισσότερους.

Τώρα πάτε σε μια δεύτερη παράταση προκήρυξης για τη στελέχωση των ΤΟΜΥ. Δηλαδή το «25 Αυγούστου» έγινε «8 Σεπτέμβρη» και προφανώς θα φτάσει τέλη Οκτώβρη, αφού όλες οι αιτήσεις που έχουν κατατεθεί φτάνουν τις εξακόσιες από τις χίλιες εκατόν ενενήντα πέντε που προκηρύξατε, οι μισές δηλαδή.

Όμως να δούμε λίγο και τα νούμερα μέσω των βεβαιώσεων που ζήτησαν ιατρεία από τους συλλόγους τους και αυτά δεν μπορούμε να τα αμφισβητήσουμε. Και να πούμε ότι όσοι ζήτησαν και πήραν βεβαίωση, δεν σημαίνει απαραίτητα ότι θα κάνουν και αίτηση. Πήραν βεβαίωση.

Στην Περιφέρεια Αττικής προκηρύχθηκαν εκατόν ενενήντα πέντε θέσεις από τον ιατρικό σύλλογο, ζητήθηκαν ενενήντα οκτώ βεβαιώσεις, είκοσι εννέα από γενικούς ιατρούς, τριάντα από παθολόγους. Στη Θεσσαλονίκη από τις εκατόν τέσσερις, βεβαίωση ζήτησαν οι πενήντα τρεις γενικοί και είκοσι επτά παθολόγοι. Στην Πάτρα προβλέπεται να ανοίξουν δέκα ΤΟΜΥ. Προκηρύχθηκαν σαράντα θέσεις και βεβαίωση ζήτησαν από τον ιατρικό σύλλογο δεκαέξι, δέκα γενικοί και έξι παθολόγοι. Τέλος, στην Κρήτη προκηρύχθηκαν εκατόν είκοσι πέντε θέσεις και βεβαίωση έλαβαν μόλις είκοσι εννέα. Συμμετοχή, δηλαδή, περίπου στο 23% στην Κρήτη.

Καταθέτω και το σχετικό έγγραφο από τους διάφορους συλλόγους ανά τη χώρα.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο την ανοχή σας, κύριε Πρόεδρε.

Κύριε Υπουργέ, πολύ φοβάμαι ότι ο ιατρικός κλάδος έχει στην πλειονότητά του απορρίψει αυτό το ίδιο το σχέδιο. Εσείς ο ίδιος αρχικά μιλούσατε για τεράστιο ενδιαφέρον του ιατρικού κόσμου και μόλις πριν από λίγες μέρες εσείς ο ίδιος στον «ΣΚΑΪ» με ειλικρίνεια είπατε ότι απέτυχε, τουλάχιστον σε πρώτη φάση, αυτό το σχέδιο. Και θα ήθελα να ακούσω πού πραγματικά πιστεύετε ότι μπορείτε να βρείτε τους εξακόσιους γιατρούς που λείπουν για να δημιουργήσετε το 30% των ΤΟΜΥ, που αφορά το 1/3 της χώρας, δηλαδή το 30% του 30%. Σκέψου να έπρεπε να το φτιάξουμε και όλο.

Από εκεί και πέρα, θα ήθελα να μου πείτε και δύο λόγια για διάφορες πρακτικές που ακούγονται και διάφορες καταγγελίες που γράφονται, που εφάρμοσαν στελέχη του Υπουργείου. Δεν μιλάω για τα sms, που καλούσατε σε διάφορους γιατρούς να βρουν άνεργους γιατρούς και να ζητήσουν να γίνουν οικογενειακοί γιατροί, αλλά εδώ μιλάω για τις απειλές που δέχτηκαν οι γιατροί της ένωσης γιατρών. Γέμισαν τα πρωτοσέλιδα. Έχω εδώ κι άλλο σχετικό δημοσίευμα -το καταθέτω για τα Πρακτικά- από τις καταγγελίες.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε τι λένε; Ότι τους απειλούσε ο κ. Βαρδαρός, λέγοντας ότι «Αν δεν πάτε και δεχτείτε, τότε θα μειωθεί αυτό που θα παίρνετε από τον ΕΟΠΥΥ και δεν θα είναι 10 ευρώ μεικτά και 3 καθαρά…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Ολοκληρώνω, κύριε Πρόεδρε.

Μετά απ’ αυτή την άρνηση, λοιπόν, των γιατρών θέλω να μου πείτε, κύριε Υπουργέ: Αληθεύει ότι έχουμε δεχτεί μόνο εξακόσιες αιτήσεις και πώς κατανέμονται ανά ειδικότητα;

Δεύτερον, αληθεύουν οι καταγγελίες των ιατρών του ΕΟΠΥΥ, καθώς και η εμπλοκή υψηλόβαθμου στελέχους, του κυρίου που αναφέρατε, σε αυτές και εάν ναι, τις υιοθετείτε;

Και τρίτον, με ποιους τρόπους πιστεύετε ότι μπορείτε να συμπληρώσετε τις θέσεις που λείπουν για τις αρχικές ΤΟΜΥ; Εάν είναι τόσο δύσκολο να τις καλύψετε, πώς θα καταφέρετε να ολοκληρώσετε το σχέδιο;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, με τη σχετική ανοχή κι εσείς, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, κατ’ αρχάς εντυπωσιάζομαι για την υποτιθέμενη αγωνία από την πλευρά της Νέας Δημοκρατίας για την πορεία υλοποίησης μιας ρύθμισης και ενός νόμου τον οποίο καταψήφισε, θεωρώντας τον ότι είναι μια αχρείαστη παρέμβαση, θεωρώντας ότι είναι μια παρέμβαση ακραίου κρατισμού. Κάποιοι εκ των εισηγητών σας μίλησαν και για «σοβιετικού τύπου δομές και αντιλήψεις».

Εν πάση περιπτώσει, νομίζω ότι θα ήταν προβληματικό να είχαν περάσει κάποιοι μήνες από την ψήφιση του νομοσχεδίου και να μην είχε γίνει ένα βήμα υλοποίησης. Θα μπορούσατε να μας εγκαλέσετε, διότι έχουμε αφήσει τον νόμο ανενεργό και ότι είναι στα χαρτιά όλη αυτή η παρέμβαση. Ξέρετε πάρα πολύ καλά ότι τρεις - τέσσερις ημέρες μετά την ψήφιση του νόμου βγήκε η προκήρυξη στον αέρα, μία προκήρυξη που κατά κοινή ομολογία είχε ιδιαίτερα στοιχεία διαφάνειας, αξιοκρατίας και καινοτομίας όσον αφορά την ηλεκτρονική υποβολή, τη μοριοδότηση. Εξαρχής γνώριζε ο υποψήφιος όταν έκανε αίτηση, με βάση τα δηλωθέντα στοιχεία, τη μοριοδότηση που έπαιρνε κ.λπ.. Πρόκειται για μία διαδικασία η οποία τηρήθηκε ευλαβικά, έγινε υπό την αιγίδα του ΑΣΕΠ και πριν από λίγες ημέρες ανακοινώσαμε το τελικό αποτέλεσμα, που για περίπου δύο χιλιάδες εννιακόσιες θέσεις γιατρών και λοιπού προσωπικού υποβλήθηκαν περίπου είκοσι τρεις χιλιάδες αιτήσεις επαγγελματιών υγείας, επιστημόνων, νοσηλευτών ΠΕ, ΤΕ, κοινωνικών λειτουργών, επισκεπτών υγείας, πτυχιούχων διαφόρων πανεπιστημιακών σχολών για θέσεις ΠΕ Διοικητικού - Οικονομικού, αυτοί που εσείς λέγατε ότι θα είναι ένας κομματικός στρατός του ΣΥΡΙΖΑ, άνθρωποι οι οποίοι απλώς διεκδικούν με αξιοπρέπεια και με βάση τα προσόντα τους μία θέση σε έναν νέο θεσμό, ο οποίος προχωρά.

Και ερχόμαστε στο θέμα των γιατρών. Προφανώς δεν καλύφθηκαν όλες οι θέσεις των γιατρών. Αυτό ήταν εξαρχής σε έναν βαθμό ενδεχομένως και αναμενόμενο, διότι ξέραμε πάρα πολύ καλά ότι ήδη έχουμε διορίσει περίπου δύο χιλιάδες διακόσιους επικουρικούς γιατρούς την τελευταία διετία στο σύστημα υγείας, έχουμε διορίσει περίπου χίλιους μόνιμους γιατρούς του ΕΣΥ, ενεργοποιώντας παλιότερες κρίσεις και προωθώντας αυτές που προκηρύξαμε πέρυσι, έχουμε τη δυνατότητα σχεδόν του συνόλου των γενικών γιατρών οι οποίοι τελειώνουν την ειδικότητα, περίπου πενήντα άτομα σε κάθε φουρνιά θέσεων που προκηρύσσονται για υπηρεσία υπαίθρου, δηλαδή πενήντα από αυτούς, περίπου διακόσιοι τον χρόνο γενικοί γιατροί καταλαμβάνουν θέσεις περιφερειακών ιατρείων σε όλη τη χώρα -και έχει αλλάξει τελείως η σύνθεση και η στελέχωση των περιφερειακών ιατρείων σήμερα σε όλη την Ελλάδα-, όπου περίπου τα 2/3 από αυτούς είναι πλέον ειδικευμένοι γενικοί γιατροί και δεν είναι ανειδίκευτοι αγροτικοί ιατροί.

Και βεβαίως υπάρχει το πιο σημαντικό πρόβλημα, που είναι το πολύ μεγάλο κύμα ιατρικής μετανάστευσης της τελευταίας πενταετίας - εξαετίας, το οποίο έχει οδηγήσει χιλιάδες γιατρούς στο εξωτερικό και άρα υπάρχει μία αντικειμενική δυσκολία στο να καλυφθούν θέσεις που προκηρύσσονται όχι μόνο για το νέο σύστημα πρωτοβάθμιας φροντίδας υγείας, αλλά ακόμα και για μόνιμες θέσεις, και ιδιαίτερα φυσικά σε περιοχές νησιωτικές, άγονες και δυσπρόσιτες.

Τα στοιχεία που σας έχουν δώσει οι ιατρικοί σύλλογοι, που περίπου λειτουργούν και ως προκεχωρημένα σας φυλάκια και που προσπαθούν με κάθε τρόπο να ψευδολογήσουν και να σαμποτάρουν αυτή την αλλαγή, δεν έχουν καμμία σχέση με τις υποβληθείσες αιτήσεις. Έχουμε πολύ μεγάλη συσσώρευση αιτήσεων στην Αθήνα και στη Θεσσαλονίκη, έχουμε σχεδόν κάλυψη του στόχου των παιδιάτρων, διακόσιους δεκαεννέα από τις διακόσιες τριάντα εννέα θέσεις, και έχουμε ένα έλλειμμα, κυρίως στους γενικούς γιατρούς και στους παθολόγους. Και βεβαίως πρόθεσή μας είναι με τον αριθμό των γιατρών που ήδη έχουν καταθέσει αίτηση, με μία σωστή διαχείριση και κατανομή τους να μπορούμε μέσα στο επόμενο δίμηνο, που θα ολοκληρωθεί η διαδικασία των ενστάσεων και των τελικών πινάκων, να θέσουμε σε λειτουργία ένα πολύ μεγάλο ποσοστό, θα έλεγα σχεδόν τις μισές από τις δομές, άμεσα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, τα υπόλοιπα στη δευτερολογία σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Και φυσικά έχουμε το περιθώριο να επαναλάβουμε την προκήρυξη, ειδικά για τους γιατρούς, για να δώσουμε τη δυνατότητα σε νέους γιατρούς που τελειώνουν αυτή την περίοδο ειδικότητα, που δίνουν εξετάσεις τον Σεπτέμβριο και τον Οκτώβριο, νέους γενικούς γιατρούς, παθολόγους και παιδιάτρους, επίσης να διεκδικήσουν μία θέση αξιοπρεπώς αμειβόμενης εργασίας στο δημόσιο σύστημα υγείας, με εισαγωγικό βαθμό επιμελητή Α΄, πολύ ισχυρό οικονομικό κίνητρο και με μία θητεία που μπορεί να φτάσει μέχρι τα τέσσερα χρόνια.

Είναι ένα πρόγραμμα χρηματοδοτούμενο από ευρωπαϊκούς πόρους -το έχουμε εξηγήσει πάρα πολλές αυτό-, το οποίο όμως επειδή ακριβώς πιστεύουμε ότι και η υγειονομική αλλά και η κοινωνική του ωφελιμότητα θα είναι πολύ γρήγορα αναγνωρίσιμη και μετρήσιμη…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ κλείστε. Άλλο ανοχή και άλλο να παίρνετε διπλάσιο χρόνο.

**ΑΝΔΡΕΑΣ ΞΑΝΘΟΣ (Υπουργός Υγείας):** Επιτρέψτε μου, κύριε Πρόεδρε. Τελειώνω.

…θα διασφαλιστεί με κάθε τρόπο η χρηματοδότησή του και η βιώσιμη προοπτική του.

**ΠΡΟΕΔΡΕΥΩΝ (Νικήτας Κακλαμάνης):** Προτού δώσω τον λόγο στον κ. Φωτήλα, να πω ότι οι ιατρικοί σύλλογοι είναι νομικά πρόσωπα. Λειτουργούν με αποφάσεις των διοικητικών τους συμβουλίων και δεν είναι προκεχωρημένα φυλάκια κανενός κόμματος.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Κύριε Υπουργέ, κακώς εκπλήσσεστε με την αγωνία μας, γιατί η αγωνία μας δεν είναι για το νομοσχέδιό σας. Η αγωνία μας είναι για τους ασθενείς. Και ξέρετε γιατί; Όσο εσείς παίζετε, -γιατί παιχνίδια και πασαλείμματα είναι αυτά που κάνετε- στην Πάτρα, για παράδειγμα, οι ελλείψεις έχουν κτυπήσει κόκκινο. Το ΠΕΔΥ τρεις μήνες είναι χωρίς οφθαλμίατρο. Λείπει ο νευρολόγος. Λείπει ο ψυχίατρος. Στο Ρίο είναι πεντέμισι ώρες σε αναμονή ο κόσμος για τα επείγοντα. Στο Νοσοκομείο «Άγιος Ανδρέας», εκεί που όλο τάζατε, η κατάσταση είναι οριακή και αντί να πηγαίνετε νοσηλεύτριες, που έχετε, στο νοσοκομείο, ούτως ώστε να βοηθήσουν στην κατάσταση στα χειρουργεία, εσείς στέλνετε διοικητικές υπαλλήλους στις ΥΠΕ. Αυτή τη στιγμή στην Πάτρα είναι είκοσι. Αυτό είναι, λοιπόν, που μας κάνει να έχουμε μεγαλύτερη αγωνία.

Μόλις ομολογήσατε ότι βγάλατε μια προκήρυξη, η οποία ξέρατε ότι δεν θα έχει καμμία επιτυχία από πριν και μας το λέτε έτσι απλά. Λέτε ότι ήταν αναμενόμενο η προκήρυξη να μην έχει επιτυχία. Γιατί την κάνατε, κύριε Υπουργέ; Δεν καταλαβαίνω. Κόστισε κάποια χρήματα για να γίνει αυτή η προκήρυξη. Δεν τις κάνουμε για πλάκα τις προκηρύξεις.

Λέτε, επίσης, ότι θα περιμένετε να λύσετε το πρόβλημα με τους νέους φοιτητές που τελειώνουν τώρα και τις ειδικότητές τους. Πόσοι είναι αυτοί και πώς θα σας λύσουν το πρόβλημα; Η πραγματικότητα είναι ότι σας λείπουν οι μισοί γιατροί. Αφήστε τα νούμερα που μας λέτε τώρα ότι είναι είκοσι τρεις χιλιάδες. Για τους γιατρούς να μας πείτε, όχι για το διοικητικό προσωπικό. Δεν έχει κανείς αμφιβολία ότι θα βρείτε διοικητικό προσωπικό. Γιατρούς θέλαμε να δούμε εάν θα βρείτε. Σας λείπουν, λοιπόν, οι μισοί γιατροί.

Άρα οι λύσεις είναι είτε να δώσετε μια νέα προκήρυξη, μια νέα παράταση -αλλά δεν βρίσκω τον λόγο γιατί κάποιος να ενδιαφερθεί ξαφνικά από τη μία μέρα στην άλλη-, είτε να τους δώσετε κάτι παραπάνω. Αλλά εδώ τι θα έχουμε μετά; Γιατρούς δύο ταχυτήτων; Η μία προκήρυξη θα δίνει κάτι παρακάτω και η επόμενη θα δίνει κάτι παραπάνω; Η τρίτη και τελευταία λύση, η οποία ακούγεται κιόλας, είναι να πάρετε αγροτικούς γιατρούς και γιατρούς από τα κέντρα υγείας και να τους πηγαίνετε λίγο από εδώ, λίγο από εκεί, μέχρι να πεθάνουν οι άνθρωποι. Αυτές είναι, δεν υπάρχει άλλη λύση.

Από εκεί και πέρα, πολύ φοβάμαι, κύριε Υπουργέ, ότι δεν θα τους βρείτε τους γιατρούς. Όπως φαίνεται ήδη δεν τους βρήκατε. Το ομολογήσατε στο «ΣΚΑΪ», με μεγαλύτερη ειλικρίνεια από ό,τι το ομολογείτε σήμερα εδώ.

Υπάρχει και το θέμα των κτηρίων που εσείς προσωπικά θίξατε. Γιατί και εδώ ακούμε ότι έχετε πρόβλημα. Θα ήθελα απλά να ακούσω δύο λόγια και για το θέμα των κτηρίων, δηλαδή πού θα στεγαστούν οι ΤΟΜΥ.

Όμως θα ήθελα να ακούσω μια αλήθεια, κύριε Υπουργέ, γιατί ακούω και ξανακούω και από τον Πρωθυπουργό και από εσάς, ότι καλύψατε τους ανασφάλιστους. Αλλά, όταν εγώ προκάλεσα τον κ. Πολάκη να προσκομίσει στη Βουλή έστω και ένα παραστατικό ανασφάλιστου πολίτη, είτε Έλληνα, είτε νόμιμα διαμένοντος στη χώρα, το οποίο θα είναι μετά τις 2-6-2014, μου είπε ότι θα μου φέρει και μάλιστα μου είχε πει ότι θα του ζητάω μία συγγνώμη για κάθε παραστατικό που θα μου φέρει. Τελικά κατέθεσε στα Πρακτικά δύο μόνο παραστατικά. Το ένα είναι η υπηρεσία τον πρώτο του 2014, γιατί είχε ξεχάσει να βγάλει τη βεβαίωση του νόμου 105 που έπρεπε να υπογράψει και το άλλο είναι παράνομου μετανάστη. Αυτή είναι η πραγματικότητα. Πείτε επιτέλους, έστω και τώρα, μια αλήθεια.

Σας ευχαριστώ.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Για να έχουμε επαφή με την πραγματικότητα, κύριε Φωτήλα, το κόμμα στο οποίο αυτή την περίοδο βρίσκεστε…

**ΙΑΣΟΝΑΣ ΦΩΤΗΛΑΣ:** Ξέρετε από αυτά.

**ΑΝΔΡΕΑΣ ΞΑΝΘΟΣ (Υπουργός Υγείας):** ...όταν ήταν στην Κυβέρνηση το 2014, εξεδίωξε τρεις χιλιάδες ειδικευμένους γιατρούς από το δημόσιο σύστημα υγείας.

**ΙΑΣΟΝΑΣ ΦΩΤΗΛΑΣ:** Και εσείς τους υποσχεθήκατε ότι θα τους πάρετε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φωτήλα, μην το ξανακάνετε αυτό. Δεν σας διέκοψε ούτε μισό δευτερόλεπτο.

**ΑΝΔΡΕΑΣ ΞΑΝΘΟΣ (Υπουργός Υγείας):** Και οδήγησε σε μια διαλυτική κατάσταση τις δημόσιες δομές πρωτοβάθμιας φροντίδας υγείας στα αστικά κέντρα. Αυτή η παρέμβαση ήταν καταλυτική στο να αποδιοργανωθεί το Δημόσιο Σύστημα Υγείας, να υπάρξει αυτό που λέμε παθητική ιδιωτικοποίηση και να μετακυλιστεί τεράστιο κόστος τους πολίτες, οι οποίοι αναζητούσαν πλέον από τον ιδιωτικό τομέα υπηρεσίες.

Άρα αφήστε αυτά τα περί καταναγκασμού και επιστράτευσης. Αυτό που κάνετε εσείς ήταν καταναγκαστική αποστράτευση. Ένα το κρατούμενο.

Δεύτερον, αυτό το οποίο κάνουμε εμείς είναι ότι δημιουργούμε μετά από είκοσι χρόνια νέες δομές στο Δημόσιο Σύστημα Υγείας. Τα τελευταία Κέντρα Υγείας φτιάχτηκαν τη δεκαετία του 1990. Μετά από είκοσι χρόνια, λοιπόν, έχουμε νέες δομές, οι οποίες προφανώς θα αναπτυχθούν σταδιακά, με βάση και τον αριθμό των ενδιαφερομένων γιατρών, αλλά και των διαθέσιμων χώρων οι οποίοι προετοιμάζονται αυτήν την περίοδο.

Μην ανησυχείτε, λοιπόν. Εμείς αυτές τις μέρες επεξεργαζόμαστε τα στοιχεία και πολύ σύντομα θα σας πούμε ακριβώς πόσες νέες τοπικές μονάδες υγείας θα αναπτυχθούν σε όλη την Ελλάδα. Αυτό είναι το πρόβλημά σας. Καταλαβαίνετε πάρα πολύ καλά ότι οι δομές αυτές, που θα είναι αποκεντρωμένες, θα είναι κοντά στον πολίτη, θα έχουν μια εξωστρέφεια, θα κάνουν προληπτικές δράσεις, θα παρέχουν ολιστική φροντίδα, θα δίνουν τη δυνατότητα εύκολης παραπομπής στα άλλα επίπεδα λειτουργίας του συστήματος υγείας, θα κάνουν σχολική υγιεινή, θα κάνουν περιβαλλοντική υγιεινή, για πρώτη φορά θα μετατοπίζουν το κέντρο βάρους στην πρόληψη της ασθένειας και όχι μόνο στην περίθαλψη, όπως μέχρι τώρα -αυτό το μεγάλο έλλειμμα που είχε το δημόσιο σύστημα υγείας στην πατρίδα μας- πολύ γρήγορα θα αγκαλιαστούν από τις τοπικές κοινωνίες και θα έχουν πολλαπλασιαστικό αποτέλεσμα στην εύρυθμη λειτουργία του ΕΣΥ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτή είναι, λοιπόν, η πραγματικότητα. Φοβούμαι ποια είναι η αντίληψη του Αρχηγού της Νέας Δημοκρατίας για τα θέματα της υγείας. Σε τελευταία ανάλυση, ήταν σαφής η άποψή του και από τη χθεσινή συνέντευξη του.

Η πρωτοβάθμια φροντίδα υγείας, αγαπητέ συνάδελφε, είναι ένα πρόταγμα ισότητας και ο κ. Μητσοτάκης είπε χθες ότι οι κοινωνικές ανισότητες είναι αντίθετες με την ανθρώπινη φύση. Η πρωτοβάθμια φροντίδα υγείας, η διακήρυξη της Άλμα Άτα, οι στόχοι του Παγκόσμιου Οργανισμού Υγείας, οι στόχοι βιώσιμης ανάπτυξης του ΟΗΕ μιλούν για την ισότητα στην υγεία και ένα μέσο για να επιβληθεί αυτή η ισότητα είναι η πρωτοβάθμια φροντίδα υγείας.

Αυτό στην πραγματικότητα εχθρεύεστε. Έχετε στο μυαλό σας ένα πρότυπο ελεύθερου ανταγωνισμού, αγοράς, ιδιωτικοποίησης, που διευρύνει τις κοινωνικές ανισότητες. Αυτή είναι η ουσία του πολιτικού σας προβλήματος. Σας ενοχλεί που το δημόσιο σύστημα διευρύνει την παρουσία του και την επιρροή του σε έναν χώρο που είχε σχεδόν καθ’ ολοκληρίαν παραχωρηθεί στον ιδιωτικό τομέα, σας ενοχλεί…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ. Ολοκληρώστε!

**ΑΝΔΡΕΑΣ ΞΑΝΘΟΣ (Υπουργός Υγείας):** …που προστίθενται δομές, προστίθενται γιατροί, προστίθενται επαγγελματίες υγείας στο δημόσιο σύστημα υγείας.

Προφανώς θα συνεχίσουμε. Θα καταλάβουν ακόμα και οι πιο δύσπιστοι την αξία της πολιτικής παρέμβασης…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώστε. Σας το λέω για τελευταία φορά.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Τελειώνω, λοιπόν, λέγοντας ότι σε αντίθεση με εσάς που κλείνατε δομές, που διώχνατε γιατρούς, που βάζατε προσωπικό στη διαθεσιμότητα και την ανασφάλεια, εμείς στηρίζουμε τις σημερινές δομές.

Είναι πολύ ενδιαφέρον ότι έχουν ενισχυθεί με περίπου διακόσιους πενήντα επικουρικούς γιατρούς οι δομές πρωτοβάθμιας φροντίδας στα αστικά κέντρα και στα κέντρα υγείας. Προκηρύσσουμε τώρα νέες θέσεις…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, τα είπατε στην πρωτολογία αυτά! Θα σας κλείσω το μικρόφωνο. Με συγχωρείτε!

**ΑΝΔΡΕΑΣ ΞΑΝΘΟΣ (Υπουργός Υγείας):** Εδώ μας είπε για τον κ. Πολάκη. Άσχετα πράγματα!

**ΠΡΟΕΔΡΕΥΩΝ (Νικήτας Κακλαμάνης):** Ωραία, τελειώσαμε. Κλείστε!

**ΑΝΔΡΕΑΣ ΞΑΝΘΟΣ (Υπουργός Υγείας):** Τετρακόσιες πενήντα θέσεις μόνιμων γιατρών του ΕΣΥ στα νοσοκομεία της χώρας...

**ΠΡΟΕΔΡΕΥΩΝ (Νικήτας Κακλαμάνης):** Τα είπατε στην πρωτολογία σας!

**ΑΝΔΡΕΑΣ ΞΑΝΘΟΣ (Υπουργός Υγείας):** Αυτό είναι παρέμβαση ενίσχυσης και προτεραιότητας στη δημόσια περίθαλψη και φαίνεται να σας ενοχλεί.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ!

Νομίζετε ότι με τις πολυλογίες γίνεται κάτι καλύτερο. Δεν γίνεται. Ούτε με τις επαναλήψεις!

Ολοκληρώνουμε με τη δεύτερη με αριθμό 1462/11-9-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ.Δημητρίου Κρεμαστινού προς τον Υπουργό Υγείας,με θέμα: «Επικίνδυνη η έλλειψη καρδιολόγου και χειρουργού στο Κέντρο Υγείας Καρπάθου».

Ορίστε, κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Είναι αναμφισβήτητα ωραία, κύριε Πρόεδρε.

Όπως ξέρετε, εγώ απεχθάνομαι τα «εμείς» και τα «εσείς» και τα «θα», όχι για κανέναν άλλον λόγο, αλλά γιατί δεν οδηγούν πουθενά. Ο κόσμος έχει κουραστεί και δεν βγάζει και συμπεράσματα.

Όμως, βρέθηκα στην Κάρπαθο πριν από λίγες ημέρες και η αγωνία του κόσμου ήταν ότι ο καρδιολόγος, που υπήρχε στο μοναδικό κέντρο υγείας το άφησε, το εγκατέλειψε και έγινε ιδιώτης. Ο δε χειρουργός, ο οποίος υπήρχε εκεί, απεβίωσε και δεν αντικαταστάθηκε. Οπότε είναι δύο βασικοί τομείς οι οποίοι έχουν ιδιαίτερο ενδιαφέρον, διότι αν κάποιος πάθει έμφραγμα στην Κάρπαθο αυτή τη στιγμή –είναι ένα νησί που ο πληθυσμός του τετραπλασιάζεται το καλοκαίρι- είναι υποχρεωμένος να αντιμετωπιστεί με τις ιατρικές οδηγίες της δεκαετίας του 1970 και του 1980. Να φανταστείτε ότι οι γιατροί στο κέντρο υγείας μού είπαν ότι έχουν θρομβολυτικά, αλλά δεν τα χρησιμοποιούν γιατί δεν είναι καρδιολόγοι. Προσπάθησα ως καρδιολόγος να τους ενθαρρύνω, να μη φοβούνται και να τα χρησιμοποιήσουν.

Το δεύτερο είναι ότι γίνονται ατυχήματα. Τετραπλασιάζεται ο πληθυσμός το καλοκαίρι από τον τουρισμό. Τα ατυχήματα, αν δεν υπάρχει ένας χειρουργός –ορθοπεδικός δεν υπάρχει- πώς θα αντιμετωπιστούν;

Βεβαίως, ο Υπουργός θα μου πει ότι έχουν προκηρυχθεί θέσεις –και είναι σωστό- αλλά δεν πηγαίνουν. Αυτό είναι αληθές. Όμως, δεν είναι αυτό το πρόβλημα. Το πρόβλημα είναι ότι πρέπει να βρεθεί τρόπος να υπάρξουν εκεί γιατροί αύριο, ει δυνατόν, με μετάθεση, με νόμο, με οτιδήποτε. Μιλάμε για ένα μέρος που είναι εσχατιά του Αιγαίου, αλλά μετέχει ουσιαστικά στην οικονομία, διότι να φανταστείτε ότι μαζί με τη Ρόδο την έχουν εξαιρέσει από την εξίσωση του ΦΠΑ, διότι έχει έσοδα.

Κατά συνέπεια πρέπει να βρεθεί ένας τρόπος να πάνε οι άνθρωποι εκεί, διότι δεν κάνουμε τώρα αντιπολίτευση λέγοντας ότι δεν υπάρχει ψυχίατρος, νευρολόγος, ουρολόγος, ΩΡΛ κ.λπ.. Εμείς συζητάμε για πράγματα ουσίας και τα πράγματα ουσίας είναι αυτά.

Στη δευτερολογία μου, αν ο Υπουργός ανταποκριθεί θετικά, δεν έχω να πω τίποτα. Όμως, αν αρχίσουμε πάλι συζητήσεις για το πόσοι διορίστηκαν, κ.λπ., δεν οδηγούμαστε πουθενά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, επανέρχεστε –και καλά κάνετε- σε προβλήματα στελέχωσης μονάδων υγείας που αφορούν κυρίως τη νησιωτική χώρα. Αυτό είναι ένα μεγάλο έλλειμμα του συστήματος υγείας και –νομίζω- συνολικά της πολιτείας. Εννοώ ότι μέχρι τώρα δεν έχουμε καταφέρει να βρούμε ένα αποτελεσματικό πλέγμα κινήτρων όλων των κατηγοριών –οικονομικών, κοινωνικών, εξέλιξης, εκπαίδευσης- τα οποία να είναι ελκυστικά, να ξεπερνούν την παραδοσιακή αστυφιλία του ιατρικού σώματος και να δίνουν τη δυνατότητα να καλυφθούν τα κενά στα νησιά και στις άγονες περιοχές.

Σε έναν μεγάλο βαθμό –και επανέρχομαι στην προηγούμενη παρέμβαση γιατί είναι συναφής- η αδυναμία κάλυψης όλων των θέσεων που είχαμε προκηρύξει, πολλές από τις οποίες ήταν σε τέτοιες περιοχές, δηλαδή στην Κω, στη Σάμο, στη Λέσβο, σε πάρα πολλά νησιά του Αιγαίου, είναι ακριβώς αυτή η δυσκολία και η αδυναμία, παρ’ ότι έχουμε κάνει αρκετές παρεμβάσεις. Ξέρετε πολύ καλά ότι έχουμε δώσει το ειδικό επίδομα των τετρακοσίων ευρώ για τετρακόσια περίπου περιφερειακά ιατρεία. Η αλήθεια είναι ότι καλύφθηκαν περισσότερα απ’ αυτά που ήταν μακροχρονίως κενά.

Πρόσφατα περάσαμε μια ρύθμιση που ξεμπλοκάρει τους ανθρώπους που ήταν εγκλωβισμένοι για δεκαπέντε και είκοσι χρόνια σε ένα νησί και τους δίνουμε τη δυνατότητα να μετακινηθούν σε έναν νομό επιλογής τους προς το κέντρο μετά από μια πενταετία. Αυτό είναι πολύ σημαντικό και είναι, κατά την άποψή μας, κίνητρο για να πάει κάποιος να υπηρετήσει μία θητεία και στη συνέχεια να έχει την προοπτική να πάει κάπου πλησιέστερα στον τόπο κατοικίας και διαμονής του. Έχουμε δώσει επιπλέον κίνητρα αυξημένου υπολογισμού του χρόνου προϋπηρεσίας. Παρ’ όλα αυτά, αυτά τα κενά υπάρχουν.

Η Κάρπαθος είναι ένα νησί το οποίο έχει ένα κέντρο υγείας μέχρι τώρα. Ξέρετε πολύ καλά ότι με χρήματα του ΕΣΠΑ χρηματοδοτήθηκε η ανέγερση ενός νέου νοσοκομείου. Πριν από λίγο καιρό περάσαμε τη ρύθμιση της σύστασης αυτού του νέου νοσοκομείου. Αυτό που κάνουμε με τη ρύθμιση αυτή είναι ότι παρακάμψαμε την ανάγκη να υπάρξει προεδρικό διάταγμα για τη θεσμοθέτηση και τη σύσταση αυτού του νέου νοσοκομείου, ακριβώς για να επιταχυνθεί η διαδικασία. Με τον νέο οργανισμό του, ο οποίος τώρα είναι υπό έκδοση από τις υπηρεσίες του Υπουργείου, θα προβλέψουμε περισσότερες θέσεις και θα υπάρχει μια προοπτική λειτουργικής αναβάθμισης αυτής της δομής και συνολικά της φροντίδας των κατοίκων της περιοχής.

Σήμερα υπηρετούν δέκα γιατροί, αγαπητέ συνάδελφε. Είναι αρκετών ειδικοτήτων. Όντως, σχετικά με αυτές τις ειδικότητες, που αναφερθήκατε σήμερα, δεν υπάρχει ούτε καρδιολόγος ούτε χειρουργός. Δεν θέλω να δώσω την εύκολη απάντηση ότι σε πάρα πολλά νησιά και σε πάρα πολλά κέντρα υγείας σε όλη τη χώρα δεν υπάρχει ούτε καρδιολόγος ούτε χειρουργός. Η θέση, όμως, του καρδιολόγου έχει προκηρυχθεί. Ενημερώθηκα ότι είναι στους εισηγητές και θα επιταχύνουμε και με τη Β΄ Υγειονομική Περιφέρεια τις διαδικασίες, έτσι ώστε γρήγορα να ολοκληρωθεί η κρίση και να προσληφθεί, γιατί υπάρχουν, νομίζω, δεκαέξι που έχουν καταθέσει αίτηση. Όσο για τη θέση του χειρουργού, η οποία κενώθηκε πρόσφατα λόγω θανάτου, έχουμε δρομολογήσει την προκήρυξή της.

Το συζητήσαμε με τη Β΄ Υγειονομική Περιφέρεια. Δεν υπήρχε η δυνατότητα μετακίνησης από όμορα νοσοκομεία, ιδιαίτερα στην καλοκαιρινή σεζόν, γιατρών αυτών των ειδικοτήτων. Όμως, πιστεύουμε ότι με τους υπάρχοντες γιατρούς, που είναι δέκα, συν ένας οδοντίατρος, συν δύο τώρα που με την τελευταία προκήρυξη των αγροτικών γιατρών θα καλύψουν δύο κενά περιφερειακά ιατρεία, ενισχύεται το ανθρώπινο δυναμικό. Υπηρετούν και δεκαεννέα άτομα νοσηλευτικό και λοιπό προσωπικό. Έχουμε, δηλαδή, συνολικά μια δύναμη τριάντα εργαζομένων, γιατρών και άλλων υγειονομικών, που νομίζουμε ότι δίνουν μια αξιοπρεπή φροντίδα στους κατοίκους της περιοχής.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Είπα ότι αν υπήρχε άμεση τοποθέτηση των γιατρών, δεν θα είχα και δευτερολογία. Όμως, πρέπει να πω το εξής: ο μοναδικός καρδιολόγος που υπήρχε, υπάρχει τώρα, αλλά εγκατέλειψε το κέντρο υγείας και έγινε ιδιώτης. Το ίδιο πράγμα γίνεται και αλλού.

Στην Κω χαρακτηριστικά –το ξέρετε, κύριε Υπουργέ- επί δέκα χρόνια τώρα προκηρύσσονται θέσεις παιδιάτρων και οι απ’ έξω παιδίατροι είναι πέντε άτομα αυτή τη στιγμή, οι οποίοι δεν θέλουν να πάνε στο νοσοκομείο. Άλλοι διορίζονται και μετά βρίσκουν θέση στο εξωτερικό και φεύγουν γιατί οι αμοιβές είναι καλύτερες.

Εγώ πιστεύω ότι το πρόβλημα των νησιών πρέπει να λυθεί νομοθετικά με δύο τρόπους. Ο ένας είναι να πούμε ότι εξαιρούνται απ’ ό,τι ισχύει για τους υπόλοιπους γιατρούς του ΕΣΥ, δηλαδή να μπορούν αυτοί οι ιδιώτες -τι να βγάλουν τώρα παραπάνω ή παρακάτω;- να είναι και μέσα στο κέντρο υγείας. Δεν είναι το μεγάλο νοσοκομείο για να πει κανείς ότι θα γίνει εκμετάλλευση του κόσμου. Τι εκμετάλλευση του κόσμου να γίνει; Εδώ πεθαίνει ο κόσμος, επειδή δεν υπάρχει καρδιολόγος.

Φεύγοντας εγώ από το κέντρο υγείας, κύριε Υπουργέ, με φώναξαν δύο εξαίρετοι γιατροί γενικής ιατρικής, γιατί υπήρχε μια κυρία με κολπική μαρμαρυγή. Βεβαίως εγώ είπα αυτά που έπρεπε να πω, σύμφωνα με τις δικές μου γνώσεις.

Το πρόβλημα, όμως, δεν λύνεται έτσι. Εγώ σας πρότεινα στο Υπουργείο -ήταν ο κ. Πολάκης- να αναπτύξετε την τριτοβάθμια τηλεϊατρική. Εάν, παραδείγματος χάριν, υπήρχε τριτοβάθμια τηλεϊατρική, όχι η σημερινή μορφή, δηλαδή ένα νοσοκομείο-«εγκέφαλος» που να εμπλουτιστεί με περισσότερους γιατρούς, να εφημερεύουν δηλαδή στην τηλεϊατρική, θα μπορούσε, παραδείγματος χάριν, από το «Αττικό» ο άλφα ειδικευμένος γιατρός να πει στον γιατρό της Καρπάθου: «Κάνε θρομβόλυση, κάνε αυτό, κάνε εκείνο και αναλαμβάνω εγώ την ευθύνη», διότι άμεση επικοινωνία υπάρχει και θα λύσετε και το πρόβλημά σας.

Όταν προκηρύσσετε θέσεις, πάνε ή δεν πάνε. Μόλις πάνε, βλέπουν ότι έξω είναι περισσότερα τα λεφτά και φεύγουν ή μετά εγκαταλείπουν τη θέση και πάνε στο εξωτερικό, γιατί και αυτό γίνεται. Αντιλαμβάνεστε ότι είναι σαν την γάτα που κυνηγάει την ουρά της. Δεν μπορείτε να λύσετε έτσι τα προβλήματα.

Ξεφύγετε από αυτό το στενό πλαίσιο, το οποίο, αν θέλετε, και εγώ ως Υπουργός το είχα εφαρμόσει. Σήμερα έχουν αλλάξει τα πράγματα. Σήμερα με ελεύθερη αγορά σηκώνονται και φεύγουν οι νέοι γιατροί μας και πάνε στο εξωτερικό και δεν μπορείτε να τους κρατήσετε, εάν βρουν θέση.

Άρα, λοιπόν, δείτε το πράγμα διαφορετικά. Τηλεϊατρική τρίτης γενιάς είναι η πρόταση η δική μου και ελευθεροποίηση κατά κάποιον τρόπο των σχέσεων ιδιωτών γιατρών με το νοσοκομείο. Φτάσαμε στο σημείο, όταν ήμουν πρόεδρος της Επιτροπής Κοινωνικών Υποθέσεων, να προτείνω –και έγινε δεκτό από τους τότε Υπουργούς- να μπορούν να καλούν τους ιδιώτες γιατρούς με μπλοκάκι και δεν πάνε, όμως, τώρα.

**ΑΝΔΡΕΑΣ ΛΟΒΕΡΔΟΣ:** Το πέρασα εγώ. Ψηφίστηκε.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Μπράβο, ήταν ο κ. Λοβέρδος.

Δεν πήγαιναν οι γιατροί, δεν τους συνέφερε. Δεν πήγαιναν, εν πάση περιπτώσει. Μιλάω τώρα για την Κω, όχι για την Κάρπαθο, γιατί είναι κοινά τα προβλήματα.

Δείτε το πρόβλημα περισσότερο φιλελεύθερα, ας μου επιτραπεί η έκφραση. Δεν γίνεται διαφορετικά. Αλλιώς θα λέμε εδώ αυτά που λέμε κάθε φορά και θα συζητάμε επί αιώνες χωρίς να λύνουμε τα προβλήματα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, εκτιμώ τη διάθεση να υπάρξει ένας προβληματισμός για το πώς πραγματικά μπορούμε να υπερβούμε αυτές τις δυσκολίες, τις γνωστές και τις διαχρονικές, που υπάρχουν ακόμα και στην περίοδο που δεν υπήρχαν μεγάλες περικοπές στους μισθούς των γιατρών του ΕΣΥ.

Κατ’ αρχάς, πλαίσιο υπάρχει και σήμερα και εφαρμόζεται. Έχουμε προσλάβει αρκετούς γιατρούς με μπλοκάκι, κυρίως για να κάνουν εφημερίες σε τμήματα τα οποία έχουν οριακή στελέχωση και κινδυνεύουν να μην μπορούν να καλύψουν όλο τον μήνα.

Υπάρχει, λοιπόν, και σήμερα. Μάλιστα, το έχουμε διευρύνει, παρ’ ότι θεωρούμε ότι είναι μία επισφαλής σχέση εργασίας. Σε ειδικές περιπτώσεις και με έγκριση του Υπουργού -δεν θέλουμε να γίνεται κατάχρηση- όπου υπάρχει τεκμηριωμένη ανάγκη, συναινούμε στο να προχωρούμε σε αυτή τη σχέση και να προσλαμβάνουμε για μια συγκεκριμένη εργασία είτε γιατρούς είτε άλλους επαγγελματίες υγείας, κάτι το οποίο κάνουμε συστηματικά σε περιοχές που δεν υπάρχει ανταπόκριση.

Τώρα, για το υπόλοιπο διάστημα η τηλεϊατρική είναι μια λύση. Ήδη η δεύτερη υγειονομική περιφέρεια έχει εγκαταστήσει περίπου είκοσι καμπίνες τηλεϊατρικής. Κάποιες από αυτές λειτουργούν, κάποιες δεν λειτουργούν. Υπάρχει μια απροθυμία ακόμα και από το ιατρικό προσωπικό να εκπαιδευτεί, κ.λπ.. Η δυνατότητα υπάρχει. Έχουν βρεθεί και τα νοσοκομεία αναφοράς εδώ στο Λεκανοπέδιο που μπορούν να υποστηρίξουν. Είναι μια πρωτόγνωρη ιστορία που θέλει διαρκή προσπάθεια και συνεχή εκπαίδευση, για να μπορεί να είναι λειτουργικό αυτό το σύστημα.

Υπάρχει το θέμα της βελτίωσης του επιπέδου των αεροδιακομιδών. Ξέρετε πολύ καλά ότι έχουμε κάνει μια δεύτερη βάση αεροδιακομιδών στη Σύρο και ετοιμάζουμε μια τρίτη, πέραν της Ρόδου δηλαδή, στα νησιά του βορειοανατολικού Αιγαίου, στη Μυτιλήνη. Σκεφτόμαστε τώρα, μέσα από μια σημαντική χορηγία που θα πάρουμε από το Ίδρυμα «Σταύρος Νιάρχος», ένα μέρος απ’ αυτή να κατευθυνθεί στην ανανέωση και την αναβάθμιση του εξοπλισμού και των πτητικών μέσων του ΕΚΑΒ.

Με αυτόν τον τόπο θέλουμε, λοιπόν, να ενισχύσουμε τη δυνατότητα γρήγορης διακομιδής περιστατικών, τα οποία πραγματικά χρήζουν εξειδικευμένης δευτεροβάθμιας φροντίδας κ.λπ..

Ένα τρίτο εργαλείο, το οποίο χρησιμοποιούμε, είναι η συνδρομή των Ενόπλων Δυνάμεων. Υπάρχει μια ΚΥΑ, την έχουμε ενεργοποιήσει. Συνεννοούμαστε με το Υπουργείο Εθνικής Άμυνας, υποβάλλουμε αιτήματα κυρίως για νησιά που είναι μακροχρονίως κενά τα περιφερειακά τους ιατρεία και ο κόσμος είναι τελείως αβοήθητος. Συνήθως, στο πλαίσιο των δυνατοτήτων τους, οι Ένοπλες Δυνάμεις ανταποκρίνονται. Ήδη υπηρετούν είκοσι πέντε με τριάντα περίπου οπλίτες γιατροί που είναι στους Φούρνους, στη Θύμαινα και σε διάφορα άλλα νησιά και δυσπρόσιτα μέρη σε όλη την Ελλάδα.

Αυτή είναι η προσπάθεια που κάνουμε. Θα προσπαθούμε να προκηρύσσουμε τις κενές θέσεις, να δίνουμε τη δυνατότητα στους νέους γιατρούς να διεκδικήσουν με αξιοπρέπεια και με αξιοκρατία μια θέση στο δημόσιο σύστημα.

Από εκεί και μετά, κατά την άποψη μου, πρέπει να ανοίξουμε μια πιο σοβαρή συζήτηση και στην Επιτροπή Κοινωνικών Υποθέσεων, αλλά και όπου αλλού νομίζετε, ώστε να τοποθετηθούν οι πολιτικές δυνάμεις και να καταστρώσουμε ένα ολοκληρωμένο σχέδιο αντιμετώπισης των προβλημάτων υγειονομικής φροντίδας στις περιοχές των νησιών.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 14/12/16-3-2017 επίκαιρη επερώτηση της Προέδρου της Δημοκρατικής Συμπαράταξης ΠΑΣΟΚ – ΔΗΜΑΡ κ. Φωτεινής (Φώφης) Γεννηματά, των Βουλευτών της εν λόγω Κοινοβουλευτικής Ομάδας κ.κ. Παρασκευής Χριστοφιλοπούλου, Γεώργιου Αρβανιτίδη, Ευάγγελου Βενιζέλου, Λεωνίδα Γρηγοράκου, Αθανάσιου Θεοχαρόπουλου, Ιλχάν Αχμέτ, Βασίλειου Κεγκέρογλου, Χαρούλας (Χαράς) Κεφαλίδου, Γιάννη Κουτσούκου, Δημήτριου Κρεμαστινού, Οδυσσέα Κωνσταντινόπουλου, Δημήτριου Κωνσταντόπουλου, Ανδρέα Λοβέρδου, Ιωάννη Μανιάτη, Θεόδωρου Παπαθεοδώρου, Κωνσταντίνου Σκανδαλίδη, Μιχαήλ Τζελέπη και Κωνσταντίνου Μπαργιώτα, καθώς και των τριών Ανεξαρτήτων Βουλευτών κ.κ. Θεοχάρη (Χάρη) Θεοχάρη, Γεώργιου – Δημήτριου Καρρά και Αικατερίνης Μάρκου, προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου, με θέμα: «Πρωτοφανείς καθυστερήσεις στην απονομή συντάξεων, αλαλούμ με τις εισφορές και τα μπλοκάκια, διοικητικό χάος στον ΕΦΚΑ».

Τον λόγο θα πάρει η πρώτη επερωτώσα, Βουλευτής Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευή Χριστοφιλοπούλου για δέκα λεπτά.

**ΧΡΗΣΤΟΣ ΜΑΝΤΑΣ:** Κύριε Πρόεδρε, θα μας πείτε τη διαδικασία;

**ΠΡΟΕΔΡΕΥΩΝ (Νικήτας Κακλαμάνης):** Πρώτα θα μιλήσουν οι επτά που έχουν οριστεί από το επερωτών κόμμα. Βεβαίως, επειδή υπογράφει η κ. Γεννηματά, ενδεχομένως να θέλει να μιλήσει. Αμέσως μετά απαντά η Υπουργός ή και ο Υφυπουργός. Μετά ακολουθούν με τη σειρά ο Κοινοβουλευτικός Εκπρόσωπος του ΠΑΣΟΚ κ. Λοβέρδος, μετά ο κ. Μαντάς, μετά ο κ. Βρούτσης, μέχρι να εξαντληθούν οι Κοινοβουλευτικοί Εκπρόσωποι.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Όπως καταλαβαίνετε, κυρίες και κύριοι συνάδελφοι, από τον Μάρτιο έχουν περάσει πολλοί μήνες και πέρασαν και καινούργιοι νόμοι μνημονιακού τύπου με περικοπές συντάξεων. Οπότε, κυρία Υπουργέ, θα καταλάβετε ότι αυτή η επερώτηση πλέον, για να είναι επίκαιρη, λαμβάνει έναν ευρύτερο χαρακτήρα από εκείνον του κειμένου του Μαρτίου.

Κύριοι Υπουργοί, χάσατε μια πολύ μεγάλη ευκαιρία και λυπάμαι που το λέω. Χάσατε την ευκαιρία να κάνετε μια μεγάλη αλλαγή στο ασφαλιστικό, η οποία να καταστεί αλλαγή με προοπτική και με συνέχεια.

Σας καλέσαμε -τον προκάτοχό σας, κυρία Υπουργέ, το ίδιο κάνει- ήδη από το φθινόπωρο του 2015 προς αυτή την κατεύθυνση, κάνοντας εμείς οι ίδιοι διάλογο και προκαλώντας κι εδώ στη Βουλή να έρθουν οι εμπειρογνώμονες που ο κ. Κατρούγκαλος είχε επιλέξει και να συζητήσει η Βουλή των Ελλήνων, ή έστω οι επιτροπές, το μεγάλο ζήτημα της βιωσιμότητας του ασφαλιστικού συστήματος, της αξιοπρέπειας των συντάξεων και βεβαίως τα κίνητρα ασφάλισης των νέων ανθρώπων, για να μην πάμε σε αντιασφαλιστικούς νόμους.

Και τι έγινε; Τι ακριβώς έγινε; Το ερώτημα είναι αμείλικτο. Πώς επιβαρύνθηκε το ασφαλιστικό σε σημείο που να φτάσει ο λογαριασμός ο δικός σας, ο λογαριασμός ΣΥΡΙΖΑ - ΑΝΕΛ, τα 5,5 δισεκατομμύρια ευρώ;

Κυρίες και κύριοι συνάδελφοι, έχουμε 2,3 δισεκατομμύρια ευρώ επιβάρυνσης του ασφαλιστικού από το τρίτο μνημόνιο και 2,2 δισεκατομμύρια ευρώ από το τέταρτο μνημόνιο και όλα αυτά με περικοπές συντάξεων και με δυσβάσταχτες εισφορές, όπως θα καταδείξουμε.

Αρνηθήκατε, λοιπόν, τον διάλογο. Κάνατε προσχηματικό και επικοινωνιακό διάλογο. Και ποιο ήταν το αποτέλεσμα; Ήταν ένας νόμος που τροποποιήσατε και εσείς, κυρία Αχτσιόγλου, ο οποίος πήγε σε μαζική φτωχοποίηση.

Ο πρώτος στόχος δεν ήταν άλλος από τη μεσαία τάξη. Αποδεκατίσατε όλα τα μεσαία εισοδήματα. Περίπου τετρακόσιες χιλιάδες συνταξιούχοι που έπαιρναν σύνταξη, η οποία περνούσε το πλαφόν, είδαν τις συντάξεις τους να πετσοκόβονται.

Και, βεβαίως, πιο χαρακτηριστικά, δεν σταματήσατε στη μεσαία τάξη. Πετσοκόψατε και το ΕΚΑΣ. Το καταργήσατε για τριακόσιες χιλιάδες χαμηλοσυνταξιούχους, κυρίες και κύριοι της δήθεν Αριστεράς!

Και όχι μόνο αυτό, αλλά στρέψατε τα βέλη σας, όπως σας υπέδειξε η τρόικα -γιατί κάποιοι πριν από εσάς αντιστέκονταν- στις χήρες και τα ορφανά, αλλά, βεβαίως, και στους αναπήρους.

Το δε τέταρτο μνημόνιο, που φέρει τη δική σας υπογραφή, προσέθεσε νέες περικοπές της τάξης του 18% στις συντάξεις. Οι προσωπικές διαφορές, για τις οποίες διατυμπάνιζε και διατράνωνε ο κ. Κατρούγκαλος ότι «δεν πρόκειται να τις πειράξουμε», έχουν χαθεί οριστικά από του χρόνου και μετά για τους συνταξιούχους.

Βεβαίως, ένα επιπλέον πλήγμα –και μην το ξεχάσουμε αυτό, γιατί θα έρθουμε στο πώς τα εφαρμόζετε όλα αυτά- δεν είναι άλλο από τις προσωρινές συντάξεις, που τις περικόψατε στο 50% από το 80% που ήταν με τον νόμο του 2011, τον νόμο Λοβέρδου - Κουτρουμάνη. Και με αυτές τις συντάξεις σήμερα, όπως έχουν περικοπεί, με 200 και 300 ευρώ, λέτε ότι μπορεί να ζήσει ένας άνθρωπος!

Δεν ρωτάτε καλύτερα αυτές τις οικογένειες πώς περνάνε; Και πολλοί περιμένουν ακόμη και πολλούς μήνες για την προσωρινή σύνταξη και περιμένουν χρόνια για την κύρια σύνταξη.

Την προσωρινή σύνταξη τη θεσμοθετήσαμε εμείς, γιατί, ναι, υπήρχαν κάποιες καθυστερήσεις, αλλά σε καμμία περίπτωση οι καθυστερήσεις που βιώνουν τώρα οι συνταξιούχοι και κυρίως οι νέοι συνταξιούχοι που έχουν κάνει την αίτησή τους.

Εκατόν σαράντα χιλιάδες περίπου συνταξιούχοι περιμένουν πολλά χρόνια. Με το προηγούμενο καθεστώς ένας συνταξιούχος με διαδοχική ασφάλιση περίμενε περίπου έναν χρόνο και το θεωρούσαμε πολύ και υπήρχε κριτική και δικαίως. Και εσείς μας κάνατε κριτική τότε, κύριοι του ΣΥΡΙΖΑ. Και τώρα θέλεις τρία χρόνια!

Παρακαλώ, κύριοι Υπουργοί, να μου πείτε πόσες διαδοχικές συντάξεις έχετε δώσει και πόσες συντάξεις έχετε δώσει. Διαδοχικές συντάξεις, ούτε μία. Διότι δεν έχετε βγάλει την εγκύκλιο. Ούτε μία!

Η πρώτη απόφαση χορήγησης σύνταξης, με βάση τον νόμο Κατρούγκαλου, εκδόθηκε έναν χρόνο μετά. Υπολογίσατε σαράντα χιλιάδες συντάξεις έως τώρα, τον μήνα Σεπτέμβριο. Πόσες έχουν εκδοθεί, κυρίες και κύριοι συνάδελφοι; Περίπου επτά χιλιάδες. Αυτά είναι τα μεγάλα κατορθώματα της Κυβέρνησης ΣΥΡΙΖΑ - ΑΝΕΛ.

Έρχομαι γρήγορα στο θέμα των εισφορών, όπου αρχικά ο νόμος Κατρούγκαλου έβαλε το δημευτικό, ιδιαίτερο για τους μεσαίους έμπορους, βιοτέχνες, αγρότες, επιστήμονες. Υπάρχουν περιπτώσεις όπου είχαμε το 38% και το 40% του εισοδήματός τους να μειώνεται.

Τώρα, στο τέταρτο μνημόνιο είχαμε το ωραιότατο «εισφορά στην εισφορά». Δηλαδή, εισφορά σε ανύπαρκτο εισόδημα. Εσείς τα είπατε, εσείς τα υπογράψατε, εσείς τα ψηφίσατε.

Ο νόμος Κατρούγκαλου έλεγε ότι θα έχουμε το 2018 έσοδα 137 εκατομμύρια από αυτές τις αυξημένες εισφορές και 138 εκατομμύρια για το 2019, ενώ στο τέταρτο μνημόνιο έχουμε επιπλέον 53 εκατομμύρια για το 2018 και επιπλέον 124 εκατομμύρια για το 2019.

Μπράβο σας! Τα ψηφίσατε όλα! Ναι σε όλα!

Καταθέτω στα Πρακτικά δύο στοιχεία από δύο εκκαθαριστικά δύο ελεύθερων επαγγελματιών, όπου τεκμαίρεται η μεγάλη περικοπή του εισοδήματός τους και η μεγάλη επιβάρυνση.

Στην πρώτη περίπτωση έχουμε έναν επαγγελματία του οποίου η εισφορά από 225 ευρώ τον μήνα το 2016 ανέρχεται στα 752 ευρώ τον μήνα. Στη δεύτερη περίπτωση έχουμε έναν ελεύθερο επαγγελματία που από 350 ευρώ τον μήνα το 2016 η εισφορά του ανέρχεται σε 558 ευρώ τον μήνα το 2017. Είναι αυτοί, προφανώς, που λένε στον κ. Πετρόπουλο ή στον κ. Μπαλάφα στον δρόμο ότι «μας ευεργετήσατε».

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να θυμηθούμε, όμως, πώς γράφτηκε η ιστορία. Τότε σας λέγαμε «ας φέρουμε μπροστά τον νόμο Λοβέρδου - Κουτρουμάνη», που είχε αναλογιστική μελέτη, τεκμηριωμένη και δεκτή από τους θεσμούς και από την Ευρωπαϊκή Επιτροπή και από τον ELA -αντίθετα από τους δικούς σας νόμους, που αναλογιστική μελέτη δεν έχουμε δει- «και ελάτε να συζητήσουμε». Και, ναι, εμείς τότε λέγαμε να βάλουμε πλάτη και στα δύσκολα. Τι κάνατε; Κάνατε αυτά που ήδη περιγράφω.

Κυρίες και κύριοι συνάδελφοι, να θυμηθούμε εκείνο το επάρατο mail Χαρδούβελη.

Οι θεσμοί τότε, που επανειλημμένα είχαν βάλει στο τραπέζι για τις χήρες πάρα πολλά θέματα κι εμείς αντιστεκόμασταν, ζήτησαν δύο πράγματα: ενοποίηση των ασφαλιστικών ταμείων σε τρία ταμεία –γιατί εμείς είχαμε αντισταθεί και θυμίζω την πρότασή μας για τρία ταμεία- και τη ρήτρα μηδενικού ελλείμματος, την οποία κατακρεουργήσατε με ψεύδη και προπαγάνδα, ψευδέστατα, ότι αποτελούσε μεγάλο τσάκισμα των επικουρικών.

Η συνολική επιβάρυνση ήταν στο 7%, κάτω από το μισό δισεκατομμύριο, και φέρατε 5,5 δισεκατομμύρια ευρώ συνολικά στο ασφαλιστικό. Αυτά ήταν τα ψέματα στα οποία βασιστήκατε, όταν το ΠΑΣΟΚ τότε στη συγκυβέρνηση είχε θέσει βέτο γι’ αυτό το θέμα.

Κι έρχομαι στον ΕΦΚΑ, όπου το πρόβλημά του γιγαντώνεται. Κι εδώ, κυρίες και κύριοι συνάδελφοι, θα μου επιτρέψτε να απονείμω στην Κυβέρνηση ένα βραβείο Γκίνες. Δεν είμαι αρμόδια, αλλά νομίζω ότι της αξίζει πραγματικά. Είναι το βραβείο Γκίνες τροποποίησης νόμου. Εδώ δεν πρόκειται για νόμο. «Νόμο-λαιμητόμο» τον έχουμε πει, «έκτρωμα» τον έχουμε πει, αλλά εδώ πρόκειται για «κουρελού». Διότι ο περίφημος μεταρρυθμιστικός νόμος Κατρούγκαλου -θυμίζω τον κ. Κατρούγκαλο που είχε πει «είμαι περήφανος για το ασφαλιστικό» και «εμείς έχουμε μόνο καλές συνέπειες»- ήταν τόσο καλός, κυρίες και κύριοι συνάδελφοι, που τροποποιήθηκαν εβδομήντα οκτώ άρθρα του κι έχουμε εκατόν επτά διατάξεις που τροποποιούνται. Κοιτάξτε εδώ! Θα τα καταθέσω για τα Πρακτικά.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε τέσσερις σελίδες με τροποποιήσεις επί τροποποιήσεων, που άρχισαν λίγο μετά την ψήφιση του νόμου Κατρούγκαλου και τελείωσαν τώρα, στο εργασιακό νομοσχέδιο που ψηφίσαμε. Αυτό είναι! Αυτή είναι η μεγάλη μεταρρύθμιση που φέρατε!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Μην παίρνετε και όρκο ότι τελείωσαν.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Και τελειώνω το κομμάτι αυτό με τον ΕΦΚΑ, λέγοντας ότι στην ουσία η ενοποίηση είναι στα χαρτιά και είναι στην κορυφή. Διότι οι περιφερειακές υπηρεσίες παραμένουν οι ίδιες και είναι τέτοιο το χάος και τέτοια η ταλαιπωρία των ασφαλισμένων, που πραγματικά δεν ξέρει ούτε ο ένας ούτε ο άλλος πού θα είναι σήμερα και πού θα είναι αύριο. Και γι’ αυτό, περάσατε μια απαράδεκτη ρύθμιση, για να μπορεί ο Υπουργός να στέλνει τον έναν υπάλληλο από την μία στην άλλη, όταν το Συμβούλιο της Επικρατείας, για ανάλογη περίπτωση στο ΙΚΑ, το έχει βγάλει αντισυνταγματικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε θα ήθελα δύο – τρία λεπτά επιπλέον.

**ΠΡΟΕΔΡΕΥΩΝ (Νικήτας Κακλαμάνης):** Ως πρώτη εισηγήτρια, δεν παίρνω χρόνο από τη δευτερολογία σας. Σε δύο λεπτά, όμως, κλείστε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εντάξει.

Χρειάζομαι, όμως, να επισημάνω ότι εμείς στη Δημοκρατική Συμπαράταξη, πέρα από την κριτική και πέρα από τις δικές μας προτάσεις και για το ασφαλιστικό και για την ανεργία και για την ανάπτυξη και για τις επενδύσεις, δεν σταματάμε εκεί. Κάνουμε και δουλειά για εσάς κι ας είμαστε Αντιπολίτευση.

Υπάρχουν αυτές οι «ειδικές» αδικίες του νόμου Κατρούγκαλου τις οποίες αρνείστε να βελτιώσετε, με κορυφαίο παράδειγμα τις χήρες. Επιτρέψτε μου μόνο, σε δύο λεπτά, να καταθέσω δύο συντάξεις χηρείας. Γιατί ακούσαμε τον κ. Πετρόπουλο εδώ να λέει ότι «δεν θα προκύψει πρόβλημα, οι χήρες θα έχουν από το 2019 και μετά».

Πάρτε, λοιπόν, δύο συντάξεις από δύο χήρες, που παίρνουν αυτή τη στιγμή, μαζί με το επίδομα τέκνου, μαζί με το κομμάτι της σύνταξης που αφορά το τέκνο, 345 ευρώ, κυρίες και κύριοι συνάδελφοι.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς θα ξανακαταθέσουμε τη δική μας τροπολογία. Να το δείτε αυτό. Να το δείτε και να κάνετε δεκτή την πρότασή μας να επανέλθουμε στο προηγούμενο καθεστώς.

Δεν έχω άλλο αντίγραφο. Παρακαλώ να δοθεί σε όλους αρμοδίως.

**ΠΡΟΕΔΡΕΥΩΝ (Νικήτας Κακλαμάνης):** Μην ανησυχείτε. Θα κατατεθεί, θα το μονογράψω και θα διανεμηθεί.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τελειώνω, κύριε Πρόεδρε, λέγοντας ότι σας καλούμε, τουλάχιστον, αυτές τις αδικίες να τις άρετε. Διότι, κατά τα άλλα, το ασφαλιστικό νομοσχέδιο και όλοι σας οι νόμοι πλέον, αυτοί οι πετσοκομμένοι, αυτό το «ράβε-ξήλωνε», είναι ένα συνονθύλευμα νεοφιλελεύθερων περικοπών, όπου τις δεχθήκατε σκύβοντας τη μέση. Έπρεπε να πληρώσει ο ελληνικός λαός τη «Βαρουφακειάδα», αυτό το τραγικό 2015! Ήταν αντιασφαλιστικές ρυθμίσεις που παρέχουν αντικίνητρα στους νέους ανθρώπους να ασφαλιστούν και, βεβαίως, μία σειρά από ειδικές αδικίες στις οποίες αναφέρθηκα.

Εμείς, λοιπόν, όχι ότι περιμένουμε κάτι από εσάς. Έτσι όπως τα έχετε κάνει, ίσως το καλύτερο πράγμα που θα είχατε να κάνετε ήταν να σηκωθείτε να φύγετε πριν σας διώξει ο ελληνικός λαός.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Κυρία Πρόεδρε, κυρία Γεννηματά, ενημερώθηκα ότι ως πρώτη υπογράφουσα ενδεχομένως θέλετε να πάρετε τον λόγο. Θέλετε τώρα;

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Αργότερα.

**ΠΡΟΕΔΡΕΥΩΝ (Νικήτας Κακλαμάνης):** Αργότερα, καλώς.

Καλώ στο Βήμα τον δεύτερο υπογράφοντα, τον κ. Κωνσταντίνο Μπαργιώτα.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το ασφαλιστικό είναι ένα από τα πιο μεγάλα προβλήματα της χώρας και ταυτόχρονα είναι ένα από τα πιο χαρακτηριστικά παραδείγματα για το πώς εξελίχθηκε η κατάσταση στην Ελλάδα τα τελευταία τριάντα τουλάχιστον χρόνια και ενδεχομένως γιατί μπήκαμε στην κρίση.

Το ασφαλιστικό είναι στην καρδιά της κρίσης χρέους, η οποία ξεκίνησε το 2009 - 2010 και η οποία εξακολουθεί να ταλανίζει τη χώρα, τόσο στα επίπεδα της νοοτροπίας, δηλαδή, στον τρόπο με τον οποίο η κοινωνία, οι πολιτικές δυνάμεις, οι κοινωνικοί εταίροι χειρίστηκαν ένα πρόβλημα, που ήταν γνωστό από τη δεκαετία του ’90, όσο και στα οικονομικά του στοιχεία, όσο και στις συνδικαλιστικές και πολιτικές πρακτικές.

Ήταν γνωστό, λοιπόν, από το 1990 ότι το ασφαλιστικό δεν βγαίνει, κατά το κοινώς λεγόμενο. Το δημογραφικό, η ανεργία, οι στρεβλώσεις είναι πράγματα τα οποία έχουν συζητηθεί επανειλημμένα. Έβγαζαν αναλογιστικές μελέτες, των οποίων οι προβολές επιβεβαιώθηκαν εκ των υστέρων στο κατώφλι της κρίσης, το 2010.

Βρεθήκαμε εκεί που ήταν προδιαγεγραμμένο να βρεθούμε, από τη στιγμή που ομόθυμη σχεδόν η ελληνική κοινωνία και ομόθυμα όλα τα κόμματα, με την εξαίρεση ενός μικρού κομματιού γύρω από τον Γιαννίτση και τον Πρωθυπουργό της χώρας της εποχής κ. Σημίτη, αρνήθηκαν βίαια μικρές τροποποιήσεις σε σχέση με τη σημερινή πραγματικότητα, με αποτέλεσμα να συνεχίσουν να τρέχουν οι στρεβλώσεις με τον τρόπο που έτρεχαν.

Στην αμέσως επόμενη περίοδο, την περίοδο των κυβερνήσεων Καραμανλή, ένα μόνο στοιχείο είναι χαρακτηριστικό: Από το 2006 μέχρι το 2009 71,3 δισεκατομμύρια ή το 83% του δημοσιονομικού ελλείμματος της χώρας για την περίοδο αυτή πήγαινε κατευθείαν στις συντάξεις. Το 80% της αύξησης του χρέους την ίδια περίοδο οφειλόταν στις ανισορροπίες του συνταξιοδοτικού και στην ανάγκη του προϋπολογισμού να καλύπτει τις συντάξεις με τον ίδιο τρόπο που ήταν. Με απλά ελληνικά: χωρίς ελλειμματικό ασφαλιστικό, δεν θα είχαμε μνημόνιο.

Το τραγικό είναι ότι είχαμε και εξακολουθούμε να έχουμε ένα από τα πιο προβληματικά και άδικα ασφαλιστικά συστήματα της Ευρώπης. Ενδεχομένως να είναι το χειρότερο. Μπήκαμε, λοιπόν, στην κρίση και εξαιτίας του ασφαλιστικού και με το ασφαλιστικό ταυτοχρόνως να καταρρέει. Και το γεγονός ότι κανείς δεν μπήκε στον κόπο να το τροποποιήσει μέχρι το 2009, το έφερε στα πρόθυρα της καταστροφής. Οκτώ χρόνια μετά δεν το έχουμε επιλύσει. Απ’ ό,τι φαίνεται σήμερα, που ξανασυζητάμε το ίδιο, ο περίφημος νόμος του Κατρούγκαλου προφανώς δεν μπορεί να το λύσει.

Τα κόμματα της σημερινής Κυβέρνησης και ειδικά ο ΣΥΡΙΖΑ θυμίζω ότι είχαν βίαιη συνεισφορά στην ανατροπή οποιασδήποτε προσπάθειας ασφαλιστικής μεταρρύθμισης σε όλα τα χρόνια που πέρασαν και κυρίως την περίοδο από το 2012 και μετά όπου εγκατεστημένοι με επικεφαλής τον Υπουργό κ. Κατρούγκαλο, απέναντι στην πλατεία Συντάγματος κρεμούσαν –εικονικά εννοώ και πραγματικά- οποιονδήποτε προσπαθούσε να μεταρρυθμίσει ή να συζητήσει για μεταρρυθμίσεις του ασφαλιστικού συστήματος. Νομίζω ότι κάποιες στιγμές έπεφταν κάποια αυγά και, επίσης, κάποιες βίαιες ενέργειες είναι δεδομένες και αποδεδειγμένες. Ας τα αφήσουμε, όμως, αυτά.

Μέσα στην κρίση, λοιπόν, ο τελευταίος που αντιλήφθηκε το πρόβλημα ήταν ο Πρωθυπουργός το βράδυ της ψήφισης του τρίτου μνημονίου, όπου περάσαμε από το «καμμία μείωση στις συντάξεις, καμμία αύξηση στον χρόνο, καμμία αύξηση στις εισφορές» -που ήταν το μότο του ΣΥΡΙΖΑ για πολλά χρόνια- σε εκείνη την περίφημη φράση του Πρωθυπουργού που ομολογώ ότι την άκουσα με μεγάλη έκπληξη –στη συνέχεια έπαψα να εκπλήσσομαι από τον Πρωθυπουργό, αλλά μέχρι εκείνη τη στιγμή τον Αύγουστο του 2015 εξεπλάγην- που είπε: «Μα, καλά ποιος δεν ξέρει ότι το ασφαλιστικό σύστημα δεν βγαίνει;».

Προφανώς όλοι οι άλλοι, εκτός από τον ίδιο μέχρι εκείνη τη στιγμή!

Έτσι, λοιπόν, παρ’ όλο που η παραδοχή της αναγκαιότητας μιας μεγάλης μεταρρύθμισης, έστω και αργά, είναι καλοδεχούμενη, αντί να πυροδοτήσει από την πλευρά της Κυβέρνησης μια ειλικρινή συζήτηση που θα οδηγούσε στη δημιουργία ενός ασφαλιστικού συστήματος βιώσιμου και σταθερού για τα επόμενα είκοσι πέντε με τριάντα χρόνια –γιατί αυτό είναι το ζητούμενο- προτίμησε να ξανασπρώξει το πρόβλημα κάτω από το χαλί.

Και αφού πέταξε στα σκουπίδια τον προηγούμενο νόμο -τον νόμο Λοβέρδου όπως είναι γνωστός- και αφού πέταξε στα σκουπίδια και το πόρισμα των Σοφών το φθινόπωρο του 2015, προχώρησε σε μια ασφαλιστική μεταρρύθμιση, η οποία είναι λίγο ιδιότυπη και η αλήθεια είναι ότι έχει πετύχει πολλούς στόχους μέχρι στιγμής ταυτοχρόνως, δηλαδή και περικοπές των συντάξεων μέχρι και 30% μέχρι το 2019 και επέκταση των περικοπών σε όλους, καθώς η περίφημη προσωπική διαφορά μέχρι να δημιουργηθεί, καταργήθηκε. Ποιος θυμάται, αλήθεια, τις υποσχέσεις του κ. Κατρούγκαλου από αυτό το Βήμα ότι θα προκύψουν από το 2018 αυξήσεις με την προσωπική διαφορά; Ούτε για να καγχάσει δεν το θυμάται κανένας. Και κατόρθωσε να μετατρέψει την ασφαλιστική εισφορά σε χαράτσι, λόγω φορολογικής κρίσης, εκτροχιάζοντας πραγματικά και τις εισφορές και την εισπραξιμότητα, η οποία έχει καταρρεύσει.

Με δυο κουβέντες, το σύστημα είναι αναχρονιστικό, κατ’ αρχήν. Από τους μεν σημερινούς νέους εργαζόμενους ζητά να δουλέψουν περισσότερο, να πληρώσουν παραπάνω, να πάρουν λιγότερα -αν πάρουν- οδηγώντας τις συντάξεις σε ακόμα μεγαλύτερες περικοπές, οι οποίες και οριζόντιες υπήρξαν και άδικες διατηρώντας ουσιαστικά τις στρεβλώσεις που υπήρχαν και οι οποίες δεν έχουν διορθωθεί.

Στην πραγματικότητα, αυτό που προσπαθούσε να κάνει είναι να μεταθέσει το πρόβλημα για μετά το 2018. Αποδείχθηκε ότι δεν κατόρθωσε να βγάλει το 2017.

Από την άλλη μεριά, στο άλλο πολύ μεγάλο κομμάτι, που ήταν η δημιουργία του ΕΦΚΑ, που είναι κάτι που συζητιέται στην Ελλάδα από την εποχή του Ελευθέριου Βενιζέλου, οδήγησε στην πλήρη αποδιοργάνωση των μηχανισμών των ταμείων και σε ένα τεράστιο αλαλούμ.

Είχα πει από την αρχή και το είχαμε πει όλοι ότι αυτό είναι τιτάνιο έργο. Κατά τη γνώμη μου, αυτό ξεπερνάει τις δυνατότητες της ελληνικής διοίκησης, ακόμα και σε συνθήκες ομαλότητας, πολλώ δε περισσότερο σε συνθήκες κρίσης. Αν ρωτούσατε, κύριοι συνάδελφοι, τον κ. Φλαμπουράρη, θα σας έλεγε ότι είναι σαν το πακέτο Γιουνκέρ. Θέλει business plan, το οποίο δεν υπήρξε. Θέλει, επίσης, επενδύσεις σε χρόνο, σε χρήμα, σε πόρους, θέλει σχεδιασμό, θέλει προετοιμασία, θέλει ανάπτυξη ενιαίου ψηφιακού περιβάλλοντος από πριν, θέλει οργανογράμματα, τα οποία ακόμα δεν υπάρχουν, δεν έχουν δημιουργηθεί, ενάμιση χρόνο μετά.

Αυτό που είδαμε ως αποτέλεσμα ήταν το πλήρες αλαλούμ: αδυναμία υπολογισμού για έκδοση συντάξεων, χάος στον ΟΓΑ, διοικητικό χάος στους μηχανισμούς, οι οποίοι προσπαθούν εκ των πραγμάτων να συμπτυχθούν με έναν τρόπο οποίος ούτε σχεδιασμένος είναι ούτε και προβλέψιμα μπορεί να εξελιχθεί και για δεκαετίες -προβλέπω, δυστυχώς- οι υπηρεσίες θα προσπαθούν να κλείσουν τις τρύπες που ανοίγει η προχειρότητα αυτής της υποτιθέμενης μεταρρύθμισης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπαργιώτα, σας ενημερώνω ότι σας έχω βάλει τον χρόνο της δευτερολογίας σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τελειώνω. Θα μου χαρίσετε ένα λεπτό μόνο για τη δευτερολογία.

Το κύριο πρόβλημα δεν είναι ούτε οι περικοπές των συντάξεων στην ουσία ούτε οι αυξήσεις των εισφορών. Είναι ότι αυτού του τύπου η αδυναμία μεταρρύθμισης ανατινάζει το βασικό στοιχείο, που είναι η εμπιστοσύνη των εργαζόμενων στο δημόσιο ασφαλιστικό σύστημα της χώρας. Πρακτικά και σε απλά ελληνικά, κανένας δεν πιστεύει σήμερα ότι οι εισφορές που πληρώνει θα του δώσουν ανταποδοτικά μία αξιοπρεπή σύνταξη, αν του δώσουν σύνταξη. Αυτό είναι η ουσία του προβλήματος, όπως σήμερα ολοκληρώνεται.

Είναι εθνική ανάγκη να τελειώσουμε με το ασφαλιστικό ως χώρα, όχι ως Κυβέρνηση. Είναι εθνική ανάγκη να οδηγηθούμε σε ένα δίκαιο, βιώσιμο ασφαλιστικό σύστημα, ρεαλιστικό και για τους εργαζόμενους και δη και για τους συνταξιούχους. Ακούγεται δύσκολο και είναι, αλλά δεν υπάρχουν εύκολες λύσεις. Δεν υπάρχουν δημοφιλείς λύσεις. Υπάρχουν βιώσιμες και μη βιώσιμες λύσεις. Αυτό είναι το κριτήριο το οποίο πρέπει να ισχύσει.

Υπάρχει σύγκλιση, διάλογος και συζήτηση, έξω από παρωπίδες ιδεολογικές και πολιτικές και έξω από διχαστικές λογικές, στις οποίες αυτή η Κυβέρνηση έχει εξαιρετικό ρεκόρ και εξαιρετική συμπεριφορά, στις διχαστικές, κόκκινες γραμμές και ας τις έχετε ξεχάσει. Δεν μπορεί να λύσει το ασφαλιστικό κανένας, καμμιά πολιτική δύναμη μόνη της. Χωρίς μια ευρύτερη συμφωνία στις βασικές παραμέτρους, κάθε δυο χρόνια θα γυρίζουμε και θα συζητάμε περικοπές συντάξεων, αυξήσεις ασφαλιστικών εισφορών και το χάος των ασφαλιστικών ταμείων, που θα ανακυκλώνεται. Αυτό που έχουμε να κάνουμε, είναι να προσπαθήσουμε να βρούμε από κοινού μία συναινετική λύση. Αν όχι με αυτήν την Κυβέρνηση, που το έργο το αρνείται, σίγουρα στον επόμενο κύκλο αυτού του Κοινοβουλίου.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Μιχαήλ Τζελέπης, Βουλευτής Σερρών.

Θέλετε να κάνετε χρήση και της δευτερολογίας;

**ΜΙΧΑΗΛ ΤΖΕΛΕΠΗΣ:** Νομίζω πως ναι.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ξεκινήστε και βλέπουμε.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η επίκαιρη επερώτηση που κατέθεσε η Δημοκρατική Συμπαράταξη συζητείται σήμερα στη Βουλή, ενώ έχει διαμορφωθεί πλέον το περιβάλλον από την εφαρμογή του Ενιαίου Φορέα Κοινωνικής Ασφάλισης.

Όταν ψηφιζόταν εδώ ο Αρμαγεδδών Κατρούγκαλου για το ασφαλιστικό, είχαμε τότε ακούσει πολλά μεγάλα λόγια -«παχιά» θα έλεγε ο ελληνικός λαός- για τον νεοσυσταθέντα Οργανισμό Κοινωνικής Ασφάλισης.

Θυμάμαι τότε εδώ από το Βήμα αυτό τον κ. Κατρούγκαλο να εγγυάται για τη λειτουργικότητα του οργανισμού, να κατηγορεί την Αντιπολίτευση ότι σπέρνει τον φόβο και τον τρόμο στους πολίτες, ότι δεν θα υπάρξει αύξηση των ασφαλιστικών εισφορών ούτε μείωση των συντάξεων και άλλα πολλά.

Οι μεγαλοστομίες για τον Ενιαίο Φορέα Κοινωνικής Ασφάλισης, για την απλοποίηση των διαδικασιών και όλα αυτά τα σχετικά, που ακούγαμε κατά την ψήφιση του συγκεκριμένου νόμου για ακόμη μια φορά σε έναν από τους πιο νευραλγικούς τομείς της δημόσιας διοίκησης, αυτόν της κοινωνικής ασφάλισης, έχουν αποδειχθεί, δυστυχώς, όνειρα θερινής νυκτός στην πράξη, εις βάρος του ελληνικού λαού.

Η Κυβέρνηση, όπως σε όλα τα θέματα, επιχειρεί να παρουσιάσει τις παρεμβάσεις της και στο ασφαλιστικό ως μια προσέγγιση ταξική, που οδηγεί στην προστασία των φτωχών, σε μια προσπάθεια να εξαπατήσει για άλλη μια φορά ακόμη τους πολίτες.

Για πρώτη φορά η παρέμβαση στο ασφαλιστικό δημιουργεί τόσες αρνητικές συνέπειες στην οικονομία, με την ακραία αύξηση των εισφορών για ελεύθερους επαγγελματίες και αγρότες. Κάθε επιχειρηματική δραστηριότητα επιβαρύνεται σημαντικά και η ανεργία θα δούμε σε λίγο να είναι και πάλι το μείζον πρόβλημα.

Η συγκεκριμένη παρέμβαση στο ασφαλιστικό αποτέλεσε αντιμεταρρύθμιση, αντί για μεταρρύθμιση, η οποία οδήγησε σε πλήρη κατεδάφιση του συστήματος κοινωνικής ασφάλισης και τη μετατροπή του σε ένα προνοιακό σύστημα χαμηλών παροχών με πολύ υψηλό κόστος για τον εργαζόμενο, τον επαγγελματία και τον αγρότη ιδιαίτερα.

Σήμερα, για άλλη μια φορά, έρχεσθε αντιμέτωποι με τις επιλογές σας. Όμως, θα ήθελα, πριν προχωρήσω στις δυσλειτουργίες του ΕΦΚΑ, να σας θυμίσω ξανά υπό μορφή ερωτημάτων αυτό, που εσείς δεν θέλετε να το ακούτε, και λέτε «περσινά ξινά σταφύλια». Ε, όχι, θα τα φάτε πλέον αυτά τα ξινά σταφύλια, να δούμε πού πήγε η τρίτη σύνταξη, πού πήγε το αφορολόγητο των 12.000 ευρώ, η αποκατάσταση των περικοπών, των μισθών, των συντάξεων, το πρόγραμμα της Θεσσαλονίκης, το σχίσιμο των μνημονίων με ένα άρθρο και ένα νόμο, πού πήγε το δεύτερο παράλληλο πρόγραμμα, γιατί σήμερα με το χάος, που έχετε δημιουργήσει, μη νομίζετε ότι όλα αυτά θα ξεχαστούν με κορώνες από την πλευρά των Υπουργών, γιατί αυτά, πριν αναλάβετε την εξουσία, ήταν η σημαία σας.

Να έλθουμε τώρα σε έναν ευαίσθητο ασφαλιστικό οργανισμό, τον ΟΓΑ, όπου τον καταργήσατε και τον διαλύσατε. Σας τονίζαμε τότε να μην προχωρήσετε σε αυτήν τη διαδικασία. Δεν ήταν μνημονιακή υποχρέωση, γιατί και το 2013, όταν επιχειρήθηκε να διαλυθεί ο ΟΓΑ, αποδέχθηκε η τρόικα τότε -για σας σήμερα είναι θεσμοί- ότι ο ΟΓΑ δεν έπρεπε να διαλυθεί, αλλά έπρεπε να αποτελέσει έναν ασφαλιστικό, προνοιακό οργανισμό, όπως ήδη είχε ξεκινήσει με τα οικογενειακά επιδόματα.

Διαλύσατε τον ΟΓΑ και σήμερα «χάνει η μάνα το παιδί και το παιδί τη μάνα». Δεν ξέρουν πλέον οι αγρότες τι γίνεται με τις συντάξεις. Μάλιστα, διαλύσατε τον ΟΓΑ και από την άλλη πλευρά, αυξήσατε τις ασφαλιστικές εισφορές από το 10% συνολικά, που ήταν στις επτά κατηγορίες επί του εισοδήματος, και με το τεκμαρτό εισόδημα τις πήγατε στο 27%, δηλαδή 63% πάνω από 1-1-2016 και υπερδιπλάσια από την 1-1-2017 και την κατώτερη ασφαλιστική εισφορά 5.000 ευρώ από 753 ευρώ. Αυτά τα λέω, για να δούμε τα νούμερα.

Όμως, μπορείτε να αποδώσετε συντάξεις; Πότε όφειλε ο ΕΦΚΑ να αποδώσει για πρώτη φορά αγροτική σύνταξη; Στους γεννηθέντες το 1950, οι οποίοι περιμένουν από 1-7-2017 να πάρουν τη σύνταξή τους.

Εδώ έκανα επερώτηση και συζητήθηκε αν θα μπορέσετε να πληρώσετε τις συντάξεις αυτές, γιατί φαινόταν ότι δεν έχετε ούτε σχέδιο ούτε στρατηγική ούτε μπορείτε να διοικήσετε πλέον αυτόν τον οργανισμό.

Σήμερα, έχουμε Σεπτέμβριο μήνα και δεκατέσσερις χιλιάδες πεντακόσιοι αγρότες, που έπρεπε την 1-7-2017 να πληρωθούν, δεν έχουν πληρωθεί. Δεσμευθήκατε απ’ αυτό εδώ το Βήμα ότι τον Αύγουστο θα πληρώσετε χίλιες συντάξεις, τον Σεπτέμβριο τρεις χιλιάδες συντάξεις και κάθε μήνα περαιτέρω από τρεις χιλιάδες συντάξεις μέχρι τις 31-12-2017, που θα πληρώσετε τις δεκατέσσερις χιλιάδες πεντακόσιες συντάξεις.

Πόσες πληρώσατε μέχρι σήμερα; Έχουμε Σεπτέμβριο μήνα. Ενενήντα τρεις συντάξεις! Και μη μου φέρετε άλλα στοιχεία εδώ. Θα είναι κάλπικα, όπως κάλπικες ήταν και οι υποσχέσεις σας στον ελληνικό λαό. Ούτε στις 31-12-2017 θα μπορέσετε να ολοκληρώσετε τις συντάξεις. Πιθανόν να πληρώσετε μόνο όσους είχαν ασφαλιστικές εισφορές, που είναι το 1/3 των συνταξιούχων μόνο στον ΟΓΑ. Όσους έχουν διαδοχική ασφάλιση και σε άλλα ταμεία ούτε σε δυο χρόνια δεν θα μπορέσετε να τους πληρώσετε με τους ρυθμούς που πάτε.

Και αυτό ξέρετε γιατί; Γιατί ακόμη και σήμερα, που έχετε τον Ενιαίο Φορέα Κοινωνικής Ασφάλισης, δεν μπορούν να επικοινωνήσουν μεταξύ τους τα ασφαλιστικά ταμεία, ΙΚΑ, ΤΕΒΕ, ΟΓΑ ενιαία και αλληλογραφούν από γραφείο σε γραφείο. Επιτέλους, θα τα δείτε όλα αυτά, αυτόν το λαβύρινθο, που δημιουργήσατε στο ασφαλιστικό σύστημα της χώρας;

Να σας πω ένα άλλο παράδειγμα. Κόπηκε το επίδομα συζύγου στους συνταξιούχους αγρότες, των οποίων η σύζυγος ήταν γεννημένη το 1952, μόλις έπιασε δηλαδή τα εξήντα πέντε έτη. Κόψατε από τον συνταξιούχο των 330 ευρώ 48 ευρώ, δηλαδή το 10%. Είναι από δικό σας λάθος. Γιατί; Γιατί δεν αλλάξατε το μηχανογραφικό σύστημα, να ενημερωθεί το σύστημα ότι δεν συνταξιοδοτείται η αγρότισσα στα εξήντα πέντε, αλλά στα εξήντα επτά. Αυτό είχε ως αποτέλεσμα να κόβεται το επίδομα συζύγου από τον συνταξιούχο αγρότη, ενώ η γυναίκα του δεν έχει πάρει ακόμη σύνταξη.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Προσπάθησα να επιστήσω την προσοχή επανειλημμένα στις υπηρεσίες του ΟΓΑ, για να αποκατασταθεί άμεσα αυτή η αδικία. Δεν έχουν ενημερωθεί ακόμη οι ανταποκριτές του ΟΓΑ. Τέσσερις μήνες τώρα κόβεται αυτό το επίδομα συζύγου και δεν έχουν ενημερωθεί οι ανταποκριτές του ΟΓΑ τι πρέπει να πράξουν. Είναι πολύ απλό. Να ζητήσουν μια φωτοτυπία της ταυτότητας και να τη στείλουν στα κεντρικά –ποια κεντρικά;- του ΕΦΚΑ, για να αποκαταστήσουν το επίδομα συζύγου σ’ αυτούς τους συνταξιούχους αγρότες.

Ξέρετε τι σημαίνει να κόβονται 40 ευρώ στον συνταξιούχο των 330 ευρώ; Τι άλλο πρέπει να γίνει δηλαδή επιτέλους, για να καταλάβετε πού έχετε οδηγήσει σήμερα, ιδιαίτερα τον αγροτικό κόσμο με τη φορολογία, με τα ασφαλιστικά, με αυτό το αλαλούμ, με αυτήν την προχειρότητα που υπάρχει σήμερα στον Ενιαίο Φορέα Κοινωνικής Ασφάλισης;

Και να ήταν μόνο αυτά; Βλέπω τώρα την κ. Φωτίου και μου ήρθε στο μυαλό αυτό το περίσσευμα που έδωσαν πέρυσι, στο τέλος του χρόνου, την περίφημη δέκατη τρίτη σύνταξη, που ήταν ό,τι περίσσεψε. Δώσατε στους πλουσίους και δεν δώσατε σ’ αυτούς που έπρεπε, γιατί δεν κάνατε αντιπαραβολή των αρχείων των συνταξιούχων του εξωτερικού με το τι συντάξεις έπαιρναν στο εξωτερικό, με αποτέλεσμα όλοι οι συνταξιούχοι της Γερμανίας ή από οποιοδήποτε άλλο κράτος της Ευρωπαϊκής Ένωσης, ενώ παίρνουν 1.000 ή 1.200 ευρώ σύνταξη εκεί, εδώ εμφανίζονται να παίρνουν από το ΟΓΑ 30 ή 100 ευρώ σύνταξη. Έτσι, πήραν όλοι από 700 ευρώ και αυτοί που τα δικαιούνταν πήραν από 200 ή 300 ευρώ. Αυτός είναι ο σχεδιασμός σας, αυτή είναι η ευαισθησία σας γι’ αυτούς που τα έχουν ανάγκη.

Πράγματι, ίσως να περίμενε ο ελληνικός λαός κάτι καλύτερο. Επένδυσε στις δικές σας αυταπάτες. Δεν έχετε, όμως, άλλα περιθώρια, γιατί σας έχουν καταλάβει. Και πολύ περισσότερο, δεν έχετε άλλα περιθώρια για καμμία πολιτική μετάλλαξη. Γι’ αυτό, το καλύτερο που έχετε να κάνετε, είναι να φύγετε μίαν ώρα γρηγορότερα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Γεννηματά.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, η κυρία Υπουργός δεν θα ακούσει Αρχηγό Κόμματος;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι είπατε;

**ΑΝΔΡΕΑΣ ΛΟΒΕΡΔΟΣ:** Είναι τιμή για έναν Υπουργό να μιλά Αρχηγός κόμματος σε επερώτηση. Και έχει φύγει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, νομίζω, έρχεται.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Γεννηματά, έχετε τον λόγο για δεκαπέντε λεπτά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ελπίζω να μου φθάσει. Θα δείξετε κατανόηση, εάν όχι.

Κυρίες και κύριοι Βουλευτές, θα ήθελα να ξεκινήσω με μια διαπίστωση, που δεν έχει άμεση σχέση με τη συζήτηση που έχουμε σήμερα και αφορά στην οικολογική καταστροφή.

Η οικολογική καταστροφή με τη βύθιση του δεξαμενόπλοιου στον Σαρωνικό αποδεικνύει ότι αυτή η τόσο ευαίσθητη περιοχή είναι εκτός ελέγχου, είναι, ένα ξέφραγο αμπέλι και η Κυβέρνηση δεν μπορεί να κάνει τίποτα. Το θράσος και η ανικανότητα της Κυβέρνησης δεν έχουν όρια. Άλλη μια μαύρη κηλίδα για τη χώρα.

Αντί να αναλάβουν την ευθύνη και να δράσουν αμέσως, αντιμετώπισαν το πρόβλημα με προπαγάνδα, ως συνήθως. Επιχείρησαν να το υποβαθμίσουν και όχι να το λύσουν. Επιχείρησαν δηλαδή να κοροϊδέψουν για άλλη μια φορά τους Έλληνες πολίτες.

Tην ώρα που ο κ. Τσίπρας εξαφάνιζε τα προβλήματα που αντιμετωπίζει ο ελληνικός λαός από το βήμα της Διεθνούς Έκθεσης Θεσσαλονίκης, ξεκινούσε η καταστροφή του Σαρωνικού. Και ο κ. Τσίπρας χρειάστηκε έξι μέρες για να ξεκινήσει να ασχολείται με την υπόθεση αυτήν. Σε οποιαδήποτε ευρωπαϊκή χώρα, ο αρμόδιος Υπουργός θα είχε ή παραιτηθεί ή αποπεμφθεί.

Βέβαια, η ευθύνη είναι συνολική για την Κυβέρνηση αυτή, γιατί αντέδρασε για άλλη μια φορά με χαρακτηριστική καθυστέρηση. Αλλά στην Κυβέρνηση ΣΥΡΙΖΑ - ΑΝΕΛ η έννοια της πολιτικής ευθιξίας απλά δεν υπάρχει. Δεν περιμένουμε από τον άφαντο Πρωθυπουργό στις πυρκαγιές να πράξει κάτι διαφορετικό, να κάνει κάτι καλύτερο, συντομότερα, αποτελεσματικότερα, για το θέμα της οικολογικής καταστροφής. Τον μάθαμε, μετρήθηκε και μετρήθηκε και από τους πολίτες. Γι’ αυτό η καταδίκη θα είναι αμείλικτη.

Κυρίες και κύριοι Βουλευτές, έρχομαι τώρα στο θέμα της επερώτησης. Εμείς, κυρία Υπουργέ, δεν θα σας αφήσουμε ήσυχους στα θέματα της κοινωνικής ασφάλισης. Να είστε σίγουρη γι’ αυτό.

Η Κυβέρνηση ΣΥΡΙΖΑ - ΑΝΕΛ με την πολιτική της μονιμοποίησε τη λιτότητα, με σκληρότερα μέτρα, παρέτεινε την ύφεση και φτωχοποίησε τη μεσαία τάξη. Ανάγκασε ολόκληρες οικογένειες να προσπαθούν να επιβιώσουν με μια και μόνο σύνταξη. Και τώρα σκοτώνουν και αυτήν τη σύνταξη.

Ο κ. Τσίπρας, όπως φάνηκε από τη συνέντευξή που έδωσε στη Διεθνή Έκθεση Θεσσαλονίκης, αλλά και την ομιλία του στο Υπουργικό Συμβούλιο, τα σνομπάρει όλα αυτά. Δεν τον απασχολούν οι κομμένες συντάξεις, η απώλεια του ΕΚΑΣ, οι εξοντωτικές εισφορές. Δεν τον ενδιαφέρουν πια οι Έλληνες συνταξιούχοι, αυτοί στους οποίους έταζε μέχρι πρότινος τηδέκατη τρίτη σύνταξη. Για μας όμως είναι μεγάλο κοινωνικό πρόβλημα και γι’ αυτό σκύβουμε πάνω σε αυτό.

Κυρία Υπουργέ, είστε αρνητικοί πρωταγωνιστές στα θέματα της κοινωνικής ασφάλισης. Έχετε το αρνητικό ρεκόρ στην ισοπέδωση των συντάξεων. Γιατί ήδη μειώσατε τετρακόσιες χιλιάδες κύριες συντάξεις, διακόσιες σαράντα πέντε χιλιάδες επικουρικές και διακόσια ογδόντα πέντε χιλιάδες μερίσματα σε συνταξιούχους του δημοσίου. Γιατί ήδη τριακόσιες χιλιάδες χαμηλοσυνταξιούχοι έχασαν το ΕΚΑΣ και ακολουθούν περικοπές σε εκατό χιλιάδες ακόμη. Γιατί ήδη διακόσιοι εξήντα πέντε χιλιάδες νέοι συνταξιούχοι βλέπουν τις συντάξεις τους μειωμένες, με βάση βέβαια, τον νόμο Κατρούγκαλου, κατά 15-30%. Και βέβαια, γιατί κάνατε και ακρότητες, όπως για τις χήρες που χάνουν το 50% της σύνταξης και θα την πάρουν μόνο για λίγα χρόνια.

Και δεν φθάνουν αυτά! Έχετε ήδη ψηφίσει ότι από 1-1-2019 θα αφαιρεθούν ακόμη 2,3 δισ. από τους συνταξιούχους, μέσω της κατάργησης της προσωπικής διαφοράς στις συντάξεις. Μετατρέπετε τις συντάξεις σε βοηθήματα.

Με τη λογική του περιβόητου νόμου Κατρούγκαλου, διαλύεται κάθε έννοια ανταποδοτικότητας στο σύστημα και δημιουργείται σοβαρό κίνητρο εισφοροδιαφυγής. Τα είπαμε αυτά κατ’ επανάληψη μέσα σε αυτή την Αίθουσα και έξω από αυτή, αλλά κανένας δεν μας άκουσε.

Μελέτες στελεχών της Εθνικής Αναλογιστικής Αρχής αποκαλύπτουν ότι έχουμε το πιο άδικο σύστημα στην Ευρώπη. Δεν τα λέμε εμείς. Ο δείκτης ανταποδοτικότητας των συντάξεων, δηλαδή η σχέση εισφορών-παροχών, μειώνεται συνεχώς, φθάνοντας για τον ΟΑΕΕ στο 49% και για το ΕΤΑΑ στο 57%.

Δημιουργήσατε ένα σύστημα, που είναι άδικο, αλλά και καταστροφικό, γιατί οδηγείται σε αδιέξοδο και προδικάζει, όπως δυστυχώς είχαμε προβλέψει, νέες αρνητικές παρεμβάσεις στην κοινωνική ασφάλιση.

Το ίδιο κάνετε και με τις εισφορές. Δημιουργήσατε εξοντωτικές καταστάσεις για τους επαγγελματίες, τους επιστήμονες, τους αγρότες. Οι Έλληνες, όχι μόνο δεν μπορούν να έχουν αξιοπρεπείς συντάξεις, αλλά δεν μπορούν να έχουν και καμμία δραστηριότητα εξαιτίας όλων αυτών των επαχθών ρυθμίσεων.

Σκοτώνετε τις συντάξεις, σκοτώνετε την εργασία, δηλαδή σκοτώνετε την προοπτική για ανάκαμψη. Αυτό κάνετε. Καταδικάζετε μια ολόκληρη κοινωνία στη φτώχεια και τους νέους στη μετανάστευση, σήμερα πιο πολύ από την πρώτη περίοδο της κρίσης.

Ο νόμος σας λειτουργεί τιμωρητικά για οποιονδήποτε προσπαθεί να επενδύσει και να αναπτυχθεί. Δημεύει ο νόμος σας ευθέως το εισόδημά του. Και μάλιστα, τώρα, με το νέο μνημόνιό σας, θα έχουμε και εισφορές επί εξόδων, δηλαδή επί ανύπαρκτου εισοδήματος, που θα οδηγήσει σε νέα αύξηση των εισφορών, ιδίως από το 2018. Δημιουργείτε αδιέξοδο με την πολιτική σας.

Είναι διατάξεις που στοχεύουν και οδηγούν στην φτωχοποίηση ανθρώπων, που αγωνίζονται σήμερα για να επιβιώσουν. Είναι διατάξεις που εντείνουν τον φαύλο κύκλο ύφεσης και ανεργίας, μιας και θίγουν ευθέως τις πιο παραγωγικές δυνάμεις αυτού του τόπου. Είναι διατάξεις, που επιβαρύνουν τη νέα γενιά αφόρητα, που θα οφείλει υψηλότερες εισφορές για να λάβει χαμηλότερες συντάξεις.

Κυρίες και κύριοι Βουλευτές, ο νόμος Κατρούγκαλου χρεοκόπησε ήδη. Είναι το σύμβολο της πολιτικής χρεοκοπίας αυτής της Κυβέρνησης. Ήταν ένα νομικό έκτρωμα, από την πρώτη ώρα που κατατέθηκε και φέρουν ευθύνες όσοι το ανέχθηκαν, όσοι το αποδέχθηκαν, όσοι το ψήφισαν και όσοι το εφάρμοσαν.

Είναι ώρα, είναι επιβεβλημένο να αλλάξει, να αντικατασταθεί από ένα κοινωνικά δίκαιο και βιώσιμο σύστημα, που θα σέβεται, πριν απ’ όλα, την αρχή της ανταποδοτικότητας, ένα σύστημα που θα εγγυηθεί τα δικαιώματα της νέας γενιάς με πρόσθετους πόρους. Πώς; Από τα έσοδα της αξιοποίησης και όχι της άνευ όρων εκποίησης μέσω του υπερταμείου της δημόσιας περιουσίας, αλλά και του ορυκτού πλούτου. Τα έχουμε πει πολλές φορές. Το έχουμε ζητήσει αυτό με πρόταση νόμου.

Είναι ώρα να ενισχύσουμε το ασφαλιστικό σύστημα, παρέχοντας ουσιαστικά κίνητρα για τον δεύτερο πυλώνα του, τα επαγγελματικά ταμεία, ώστε να υπάρξουν θετικές λύσεις για το μέλλον των συντάξεων στον τόπο μας. Και βέβαια, είναι ώρα να εξορθολογήσουμε επιτέλους τις ασφαλιστικές εισφορές για τους επιστήμονες, τους επαγγελματίες, τους αγρότες με αποσύνδεση από το δηλωθέν εισόδημα και ανώτατο μηνιαίο πλαφόν.

Σας καλώ και πάλι, κυρία Υπουργέ, να αποκαταστήσετε εδώ και τώρα την ακραία αδικία, που έγινε με τη βίαιη περικοπή και την περιορισμένη χρονικά απονομή στις χήρες και τους χήρους συντάξεων θανάτου.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Σας δώσαμε την ευκαιρία να το κάνετε, φέραμε τροπολογία και για άλλη μια φορά επιδείξατε αναλγησία. Γιατί συνεχίζετε αυτή την αδικία; Είναι στο χέρι σας. Εμείς θα επιμείνουμε και θα επανέλθουμε.

Κυρίες και κύριοι Βουλευτές, έρχομαι στο πολύ σοβαρό ζήτημα της λειτουργίας του ΕΦΚΑ.

Κυρίες και κύριοι της Κυβέρνησης ΣΥΡΙΖΑ-ΑΝΕΛ, δημιουργήσατε, χωρίς καμμία προηγούμενη μελέτη, χωρίς καμμία προετοιμασία, ένα ταμείο-μαμούθ, που στρέφεται πια κατά των ίδιων των ασφαλισμένων του, ταλαιπωρώντας τους με γραφειοκρατία και απίστευτες καθυστερήσεις. Είναι ένα ταμείο που υποβαθμίζει το επίπεδο της δημόσιας υγείας και ασφάλισης του ελληνικού λαού.

Σας είχαμε προειδοποιήσει -το είπα και πριν- αλλά εσείς επιμείνατε. Γιατί; Επειδή ήσασταν αδύναμοι και ανίκανοι να διαπραγματευθείτε αποτελεσματικά με την τρόικα. Τώρα, εκατόν σαράντα χιλιάδες δικαιούχοι περιμένουν τη σύνταξή τους για πολλούς μήνες ακόμη και για χρόνια, χωρίς να σας ενδιαφέρει το πώς θα ζήσουν αυτοί οι άνθρωποι, πώς θα αντιμετωπίσουν τα χρέη τους και πώς θα αντιμετωπίσουν τις ανάγκες της οικογένειάς τους.

Έχουμε πλήρη αδιαφορία και αναλγησία μιας fake Αριστεράς. Ακόμη, υπάρχει χάος και ταλαιπωρία στις υπηρεσίες, τόσο για τους ασφαλισμένους και συνταξιούχους, όσο και για τους εργαζόμενους στον ΕΦΚΑ. Έχουμε λάθη στον υπολογισμό των εισφορών και σε χιλιάδες ειδοποιητήρια. Καθυστερήσεις παντού και αλαλούμ.

Οι μεγαλοστομίες του κ. Κατρούγκαλου και λοιπών άλλων περί απλοποίησης διαδικασιών, καλύτερης οργάνωσης, ενίσχυσης της κοινωνικής ασφάλισης θα μπορούσαν να ακούγονται σήμερα ως ένα αστείο, ένα ανέκδοτο, αν όλη αυτή η κατάσταση δεν ήταν πραγματικά τραγική.

Όλες οι υπηρεσίες του νέου οργανισμού είναι υποστελεχωμένες. Οι εργαζόμενοι δουλεύουν σε καθεστώς πλήρους ανασφάλειας, ενώ το ρουσφέτι προς τους «ημέτερους» των ΣΥΡΙΖΑ-ΑΝΕΛ οργιάζει.

Η ίδια η Κυβέρνηση ακύρωσε προκλητικά τον κοινωνικό έλεγχο και τη δημοκρατική λογοδοσία στον οργανισμό, όταν στο διοικητικό τους συμβούλιο για πρώτη φορά δεν υπάρχει πλειοψηφία εργαζομένων και ασφαλισμένων. «Για τα μάτια» μόνο και μετά από τις δικές μας αντιδράσεις, περιλάβατε από έναν εκπρόσωπο στο διοικητικό συμβούλιο.

Τα προβλήματα όμως δεν σταματούν εδώ. Τα δυόμισι χαμένα χρόνια στην οικονομία, η επιστροφή στην ύφεση, η εξοντωτική φορολογία τσακίζουν ήδη επιχειρήσεις και νοικοκυριά και εντείνουν τα προβλήματα, φέροντας ανησυχητικές εξελίξεις και στην κοινωνική ασφάλιση.

Η «μαύρη» τρύπα του ΕΦΚΑ επιδεινώνεται και γίνεται απειλητική. Η εισπραξιμότητα των εισφορών πέφτει κάποιους μήνες του 2017 κάτω από το 60%. Οι οφειλές αγγίζουν τα 23 δισεκατομμύρια ευρώ. Και η Κυβέρνηση ΣΥΡΙΖΑ-ΑΝΕΛ επιλέγει ως λύση να κυνηγήσει ποιους; Τους μικροοφειλέτες. Επιλέγει να προχωρήσει σε συνεχείς κατασχέσεις σε βάρος τους. Και παρά τις άνευ αξίας διαβεβαιώσεις, τώρα, αποφάσισαν να κυνηγήσουν και οφειλέτες με χρέη κάτω των 5.000 ευρώ, ενώ οι μεγαλοοφειλέτες παραμένουν στο απυρόβλητο. Συγχαρητήρια! Αυτό είναι το δικό σας στίγμα.

Παράλληλα, η Κυβέρνηση δεν εφαρμόζει ούτε το δικό της ν.4469 για αναλογική εφαρμογή του εξωδικαστικού μηχανισμού ρύθμισης οφειλών και στους ελεύθερους επαγγελματίες, ώστε να μπορούν να υπαχθούν στη ρύθμιση των εκατόν είκοσι δόσεων για ασφαλιστικές, αλλά και για φορολογικές οφειλές.

Τέλος, η Κυβέρνηση δεν εφαρμόζει ακόμα και τη νέα επενδυτική πολιτική για την αξιοποίηση των ακινήτων του ΕΦΚΑ, που πρότεινε η μελέτη της ιρλανδικής συμβουλευτικής εταιρείας για τη βελτίωση των οικονομικών του, η οποία, ταυτόχρονα, προειδοποιεί και για τον κίνδυνο νέων μειώσεων στις συντάξεις.

Κυρίες και κύριοι Βουλευτές, και στον ΕΦΚΑ η ανικανότητα των ΣΥΡΙΖΑ-ΑΝΕΛ παίρνει απειλητικά χαρακτηριστικά. Τουλάχιστον, κυρίες και κύριοι της Κυβέρνησης, αφού δεν μπορείτε να κάνετε κάτι άλλο, ενισχύστε το ταχύτερο τον ΕΦΚΑ με μέσα και προσωπικό. Εκδώστε τα οργανογράμματα και τις εγκυκλίους που καθυστερούν πραγματικά, μήπως και οριακά βελτιωθεί αυτή η κατάσταση. Διότι, λύση στα μεγάλα προβλήματα του ασφαλιστικού συστήματος από αυτήν τη Κυβέρνηση, είναι προφανές ότι δεν μπορεί να δοθεί. Τα προβλήματα θα διευρύνονται με μια Κυβέρνηση, που είναι εχθρική στις επενδύσεις, δέσμια ιδεοληψιών και συμφερόντων.

Οι ΣΥΡΙΖΑ - ΑΝΕΛ προσπαθούν να επιτύχουν τα υψηλά πλεονάσματα, για τα οποία δέσμευσαν τη χώρα. Αυτή είναι η αλήθεια. Μην ακούτε τώρα τι λένε για κατανάλωση στο Υπουργικό Συμβούλιο «για τα μάτια του κόσμου». Και πώς προσπαθούν να το κάνουν αυτό; Μέσα από την εξοντωτική υπερφορολόγηση. Είναι βέβαιο όμως, ότι το πρόγραμμα δεν βγαίνει χωρίς υψηλούς ρυθμούς ανάπτυξης. Ανάπτυξη, όμως, κι επενδύσεις, κυρίες και κύριοι Βουλευτές, με συμπεριφορές όπως στη Χαλκιδική, την Κέρκυρα, το Ελληνικό είναι έννοιες ασύμβατες.

Ανάπτυξη κι επενδύσεις με αυτή τη φορολόγηση και με αυτό το σύστημα εισφορών, που καταδικάζει ωμά και ξεκάθαρα μια ολόκληρη κοινωνία στη φτώχια, αλλά και στην παρανομία της φοροδιαφυγής, απλώς δεν πρόκειται ποτέ να συμβεί. Όπως και ασύμβατη με την ανάπτυξη, είναι και η διατήρηση της αβεβαιότητας για τη χώρα, λόγω των προβλημάτων που έρχονται με την τρίτη αξιολόγηση, προβλημάτων που δημιουργούν οι ίδιες οι κυβερνητικές καθυστερήσεις, τα ρουσφέτια.

 (Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Δημοκρατικής Συμπαράταξης ΠΑΣΟΚ - ΔΗΜΑΡ)

Έχουμε υπέρβαση των ορίων των συμβασιούχων –τελειώνω σε ένα λεπτό- τις χαριστικές τροπολογίες, με αποτέλεσμα να ετοιμάζονται και για συνέχεια της επιτήρησης και των μνημονίων και για νέα μέτρα το 2018, όπως ο ίδιος ο αρμόδιος Υπουργός διέρρευσε πριν από λίγες ημέρες.

Μόνη λύση είναι η αλλαγή πολιτικής με την απομάκρυνση μέσω της λαϊκής ψήφου, στις εκλογές αυτής της Κυβέρνησης. Όχι, όμως, με συντηρητική παλινόρθωση, γιατί όσο και αν προσπαθεί, κυρίες και κύριοι Βουλευτές, η Κυβέρνηση ΣΥΡΙΖΑ να ξεχάσουμε τα πεπραγμένα της πενταετίας 2004-2009 δεν ξεχνάμε τα κατορθώματα της Νέας Δημοκρατίας στην κοινωνική ασφάλιση, τον δεκαπλασιασμό των ελλειμμάτων των ταμείων μέσα σε έξι μόλις χρόνια, τη μείωση της περιουσίας των ταμείων κατά 25%, τον εξαπλασιασμό των οφειλών τους στα νοσοκομεία.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Ο κ. Μητσοτάκης χθες στη Διεθνή Έκθεση Θεσσαλονίκης δεν έκανε καμμία αυτοκριτική για όλα αυτά. Αντίθετα, επιμένει συντηρητικά, που σημαίνει ενίσχυση των ανισοτήτων.

Και εμείς δεν αντιμετωπίζουμε τις κοινωνικές ανισότητες ως περίπου φυσικό φαινόμενο και δεν βολευόμαστε να ζήσουμε με αυτές σαν να μη συμβαίνει απολύτως τίποτα.

Αυτή είναι και μια καίρια, κρίσιμη διαφορά μας με τις συντηρητικές αντιλήψεις της Νέας Δημοκρατίας.

Η Ελλάδα χρειάζεται προοδευτικές πολιτικές, που προωθούν την παραγωγική ανασυγκρότηση της χώρας και υποστηρίζουν στην πράξη την ανοιχτή και δίκαιη κοινωνία.

Χρειάζεται, λοιπόν, μια ισχυρή Κεντροαριστερά, που να μπορεί να επιβάλλει την εθνική συνεννόηση γύρω από μια εθνική γραμμή για την έξοδο από την κρίση, για να αφήσουμε, επιτέλους, πίσω μας την επιτροπεία και τα μνημόνια, με βάση το σχέδιο «Ελλάδα», του οποίου παρουσιάσαμε τις βασικές γραμμές στη Διεθνή Έκθεση της Θεσσαλονίκης. Χρειάζεται μια ισχυρή Κεντροαριστερά, που, με τη δύναμη του ελληνικού λαού, θα πρωταγωνιστήσει –και να είστε σίγουροι- στις πολιτικές εξελίξεις για την πατρίδα, για την κοινωνία, για τους Έλληνες, τις Ελληνίδες και τη νέα γενιά.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κουτσούκος, Βουλευτής της Δημοκρατικής Συμπαράταξης του Νομού Ηλείας.

Κύριε Κουτσούκο, θέλετε και τη δευτερολογία σας;

**ΓΙΑΝΝΗΣ ΚΟΥΤΣΟΥΚΟΣ:** Αναλόγως.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο για πέντε λεπτά και θα δούμε αν θα γίνουν οκτώ τα λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, έχω την εξαιρετική τιμή να διαδέχομαι στο Βήμα την Πρόεδρό μας, την κ. Γεννηματά και κατά συνέπεια, αφού έχει καλυφθεί το πλαίσιο της επερώτησής μας -γιατί σήμερα κατακρίνουμε την Κυβέρνηση για όσα έχει κάνει- και αφού έχει παρουσιαστεί, επίσης και το πλαίσιο των προτάσεών μας για το κοινωνικοασφαλιστικό σύστημα, λίγα μπορεί να πει κανένας.

Επιτρέψτε μου να καταθέσω ορισμένες σκέψεις, ως προέκταση όλων αυτών.

Κυρίες και κύριοι συνάδελφοι, τα κοινωνικοασφαλιστικά συστήματα οικοδομήθηκαν στην Ευρώπη, κυρίως μετά τον πόλεμο, από τις δυνάμεις της προόδου, τις σοσιαλδημοκρατικές δυνάμεις, σε συνεργασία με το εργατικό κίνημα και τα συνδικάτα. Στη χώρα μας ήρθαν με μεγάλη καθυστέρηση, γιατί η χώρα μας γνώρισε εμφυλίους, γνώρισε διχασμούς, γνώρισε σκληρές δεξιές κυβερνήσεις και εν πάση περιπτώσει, κουβαλάει τις παθογένειες αυτής της περιόδου. Διότι ακούμε μερικούς πολύ εύκολα να κάνουν κριτική, για παράδειγμα, για το γιατί έχουμε τόσο χαμηλό επίπεδο συντάξεων, ξεχνώντας ότι μέχρι το 1982 η μισή Ελλάδα ήταν ανασφάλιστη. Και ήρθε το ΠΑΣΟΚ να επεκτείνει την ασφάλιση όλων σε ολόκληρη την Ελλάδα. Τα ξεχνούν όλα αυτά.

Εν πάση περιπτώσει, επειδή το κοινωνικοασφαλιστικό σύστημα έχει συνδεθεί με τις κοινωνίες συνοχής και αλληλεγγύης, οφείλουμε κάθε φορά, όταν μιλάμε ιδίως σε περιόδους κρίσης, όπου τα συστήματα ωριμάζουν, όπου η λιτότητα και η ανεργία δημιουργούν πρόσθετες δυσκολίες, σε συνδυασμό με την εξέλιξη του δημογραφικού, να έχουμε στο νου μας πώς θα υποστηρίξουμε τα συστήματα και θα τα βελτιώσουμε, για να αντέξουν και να μη οδηγηθούν οι κοινωνίες εκεί που ξορκίζουμε και εκεί που ξορκίζουν συνήθως οι δήθεν αριστεροί, στις νεοφιλελεύθερες επιλογές και στην αποδόμηση του δημόσιου κοινωνικοασφαλιστικού συστήματος.

Εμείς προσπαθήσαμε. Προσπαθήσαμε με πολλή σοβαρότητα με τον ν.3863/2010, τον λεγόμενο νόμο Λοβέρδου–Κουτρουμάνη, κάνοντας μια μεγάλη ενοποίηση των ασφαλιστικών ταμείων σε τρεις κυρίως φορείς: εργαζόμενους, μισθωτούς, ελεύθερους επαγγελματίες και αγρότες, με ένα σύστημα ανταπόδοσης δίκαιο το οποίο κατακρίθηκε πάρα πολύ, διότι περιόρισε την ανταποδοτικότητα από το 70% στο 60%, και με ένα στάδιο ωρίμανσης και μεταβατικές διατάξεις.

Και θα περίμενε κανείς από μία κυβέρνηση της Αριστεράς, που παρέλαβε τη χώρα σε μία περίοδο που πήγαινε να σηκώσει κεφάλι, αυτό το σύστημα να το προσαρμόσει στις εξελίξεις και στις αναταράξεις, που δημιούργησε το πρώτο εξάμηνο του 2015 η περίοδος Βαρουφάκη, φέρνοντας μπροστά τις ωριμάνσεις με εμπροσθοβαρή εφαρμογή τους και κάνοντας, ενδεχομένως, ορισμένες διορθώσεις, μια και είπα ότι τα συστήματα ωριμάζουν.

Η Κυβέρνηση επιχείρησε, διά της μεθόδου της ανασκολόπισης να γκρεμίσει αυτό το σύστημα. Γιατί; Γιατί ήταν δέσμια της αντίληψης ότι «εσείς κάνατε σαράντα περικοπές και εμείς θα δώσουμε αυξήσεις». Και μας έβαλε τον κ. Κατρούγκαλο εδώ από αυτό το Βήμα να μας παρουσιάζει τη μεγάλη μεταρρύθμιση της Αριστεράς, πρώτα πρώτα ενοποιώντας βιαίως τους τρεις φορείς, που εμείς είχαμε καταφέρει, μετά από μία πορεία μεταρρυθμίσεων, να δημιουργήσουμε από σαράντα επικουρικά και δώδεκα κύριας ασφάλισης. Και ήρθε εδώ ο κ. Κατρούγκαλος και έλεγε «θα δώσουμε αυξήσεις»!

Πού τον έχετε κρύψει, κυρία Υπουργέ, τον κ. Κατρούγκαλο; Για να δούμε πώς θα δώσει τώρα αυξήσεις, που νομοθετήσατε την περικοπή της προσωπικής διαφοράς! Αυτή ήταν μία μεθόδευση, ήταν ένα έγκλημα, σε βάρος των εργαζομένων. Το ψέμα, όμως, έχει κοντά ποδάρια.

Και ποια είναι τα χαρακτηριστικά του συστήματος που φτιάξατε; Φτιάξατε ένα σύστημα, το οποίο μειώνει τις συντάξεις δραματικά. Δεν κάνει περικοπές, κάνει ανατροπή. Φτιάξατε ένα σύστημα, το οποίο δίνει λιγότερα, ενώ πληρώνεις περισσότερα. Ανέτρεψε, δηλαδή, την ανταποδοτικότητα.

Οι αριθμοί έχουν πάρα πολλές φορές δει το φως της δημοσιότητας. Οι συνταξιουχικές οργανώσεις λένε ότι «αντί να δώσετε τη δέκατη τρίτη σύνταξη, κόψατε και τη δωδέκατη και την ενδέκατη και τη δέκατη». Κόψατε τρεις συντάξεις. Αυτά λένε τα νούμερα. Και υπάρχουν σήμερα εκατόν σαράντα χιλιάδες συνταξιούχοι, οι οποίοι είναι στην αναμονή μέχρι και τρία χρόνια, για να πάρουν τη σύνταξή τους. Δούλευε δηλαδή σαράντα χρόνια, πλήρωνε και τώρα θα είναι στην αναμονή για άλλα τρία χρόνια και δεν έχετε κανένα ίχνος ντροπής. Υπάρχουν άνθρωποι, οι οποίοι έχουν ανάγκη αυτό το εφάπαξ για το οποίο πλήρωναν σαράντα χρόνια. Και περιμένουν επίσης τρία χρόνια για να το πάρουν.

Κυρίες και κύριοι συνάδελφοι, είχαμε πει ότι αυτό το ασφαλιστικό, πέραν της μεθόδευσης του κ. Κατρούγκαλου, έχει χαρακτηριστικά ενός νέου φορολογικού και αυτό το πληρώνουν οι ελεύθεροι επαγγελματίες με τις δηλώσεις του 2015, παρακαλώ! Και δεν σας προβλημάτισε ότι στις δηλώσεις του 2016 εμφανίζονται μειωμένα τα εισοδήματα των ελευθέρων επαγγελματιών και έκλεισαν και εβδομήντα οκτώ χιλιάδες επιχειρήσεις, ακριβώς γιατί συνδέσατε το ασφαλιστικό με τη φορολογία, ως δεύτερη φορολογία;

Νομίζω ότι το σύστημά σας πέραν των αδικιών, οδηγείται και σε κατάρρευση. Αν δεν υπήρχε σήμερα το ριφιφί, που κάνει η Κυβέρνησή σας μέσω των λογαριασμών, θα είχε εντελώς καταρρεύσει η εισπραξιμότητα, καθώς τα 137 εκατομμύρια που προέβλεπε το Γενικό Λογιστήριο του Κράτους για κάθε χρόνο παραπάνω εισφορές δεν θα τα εισπράξετε από την ανάπτυξη, αλλά από αυτό που είπα νωρίτερα, μέσω των πλειστηριασμών και το μακρύ χέρι του συστήματος στους λογαριασμούς.

Κυρίες και κύριοι συνάδελφοι, αυτό το έκτρωμα της βίαιης ενοποίησης των τριών ταμείων σε ένα, έχει οδηγήσει σε αυτό το χάος, στο οποίο αναφέρθηκε η εισηγήτριά μας αναλυτικά και στο οποίο και η Πρόεδρός μας έκανε ιδιαίτερες αναφορές. Αυτό το έκτρωμα δεν μπορεί να διορθωθεί ούτε με τις εκατόν πενήντα διορθώσεις, που σας είπε νωρίτερα η κ. Χριστοφιλοπούλου. Πρέπει να αναδομηθεί και να ξαναστηθεί στα πόδια του σε μια βάση δίκαιης ανταπόδοσης και νέων πόρων.

Αυτό όμως δεν μπορεί να το κάνει μια Κυβέρνηση με μια εξουσιαστική αντίληψη, που δεν συνομιλεί με τους εργαζόμενους, δεν συνομιλεί με την ΟΚΕ, δεν συνομιλεί με την κοινωνία. Αυτό θέλει μια άλλη λογική, για να αντιμετωπιστεί. Αυτή την αντίληψη δυστυχώς, δεν την έχει ο σημερινός ΣΥΡΙΖΑ. Ο παλιός ΣΥΡΙΖΑ του 3%, που μας μιλούσε για τις συλλογικότητες και τον κοινωνικό διάλογο, είχε την αντίληψη αυτή. Τώρα εσείς δεν την έχετε.

Κυρίες και κύριοι συνάδελφοι, μια και χρησιμοποιώ και τον χρόνο της δευτερολογίας μου, θα σας κάνω την τελευταία μου πρόταση. Εμείς είπαμε πώς μπορεί αυτό το σύστημα να στηθεί στα πόδια του. Όμως, πρέπει να δούμε και τι κάνουμε με τις ακραίες αδικίες μέχρι τότε. Οι χήρες, αν από τύχη βρίσκονται σε νεαρότερη ηλικία, δεν έχουν να φάνε, διότι του μακαρίτη τις εισφορές θα τις πάρουν όταν φτάσουν στα εξήντα επτά. Μέχρι τότε τι θα κάνει μια γυναίκα που δεν είχε εισοδήματα;

Κύριε Πετρόπουλε, βλέπω ότι κουνάτε το κεφάλι. Μπορείτε να πάτε στα χωριά της Κρέστενας, που είχαν κάτω από δύο χιλιάδες κατοίκους και να μιλήσετε στους καφετζήδες που τους στείλατε αναδρομικά πρόστιμα; Εμείς τους είχαμε βγάλει από το ΤΕΒΕ και τους είχαμε βάλει στον ΟΓΑ. Τώρα πηγαίνει η υπηρεσία σας και τους βάζει πρόστιμο. Να βρείτε να τους πείτε μια δικαιολογία. Θα τη διορθώσετε αυτή την αδικία; Το καταθέσαμε στην τροπολογία της προηγούμενης εβδομάδας. Εδώ είναι η κ. Αχτσιόγλου.

Θα πάτε να πείτε στους ετεροεπαγγελματίες -είτε είναι ιδιωτικοί είτε δημόσιοι υπάλληλοι- που θα πάρουν σύνταξη μεθαύριο ότι το αμπέλι πρέπει να το «ξεκωλώσουν» και το λιοστάσι να το νοικιάσουν για να μην τους κόψετε τη σύνταξη; Θα πάτε να τα πείτε; Τραβάτε λοιπόν!

Έχουμε κάνει πρόταση λοιπόν για αυτές τις ακραίες αδικίες και πρέπει να τις διορθώσετε, μέχρι να διορθωθεί το κοινωνικοασφαλιστικό σύστημα από μια κυβέρνηση που θα έχει διαφορετική αντίληψη και θα δώσει διαφορετική προοπτική στη χώρα.

Ευχαριστώ, κυρία Πρόεδρε και για την ανοχή σας

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Θεοχάρης, Ανεξάρτητος Βουλευτής Β΄ Αθηνών.

**ΧΡΗΣΤΟΣ ΜΑΝΤΑΣ:** Ως τι;

**ΑΝΔΡΕΑΣ ΛΟΒΕΡΔΟΣ:** Έχει συνυπογράψει την επερώτηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχάρη, θα πάρετε και το χρόνο της δευτερολογίας σας;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν είμαι 100% σίγουρος, αλλά μπορεί να χρησιμοποιήσω τον χρόνο της δευτερολογίας μου. Ευχαριστώ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, κάθε δύο χρόνια από τη δεκαετία του 1990 και μετά ψηφίζουμε ένα ασφαλιστικό. Όταν, πριν δύο χρόνια, ψηφίζατε τον νόμο Κατρούγκαλου, σας είχα επισημάνει ότι σε ένα χρόνο θα ερχόσασταν πάλι στη Βουλή με νέα ασφαλιστική παρέμβαση. Με το κλείσιμο της δεύτερης αξιολόγησης φέρατε νέες μειώσεις, όπως με θλίψη προέβλεψα και αναγκάζομαι σήμερα να επισημάνω.

Η βιωσιμότητα του ασφαλιστικού είναι κρίσιμη παράμετρος. Είναι παράγοντας που κρατάει ή διώχνει τη νέα γενιά από τον τόπο της. Αλήθεια, τι πιστεύετε πως κάνει το ασφαλιστικό σας, κυρία Υπουργέ; Κρατάει ή διώχνει τους νέους; Τους σπρώχνει προς τη νόμιμη ή προς τη μαύρη εργασία; Ο κάθε πολίτης που μας ακούει, γνωρίζει την απάντηση.

Μας είχατε πει ότι κάνετε τομή, ένα ταμείο, τον ΕΦΚΑ και έναν τρόπο υπολογισμού σύνταξης, με το μικρό τραγέλαφο της προσωπικής διαφοράς που κατακρεουργήσατε εσείς οι ίδιοι.

Τι συμβαίνει με τον ΕΦΚΑ; Πρώτον, έναν μήνα πριν ξεκινήσει φέρατε νέο οργανόγραμμα εδώ, στη Βουλή και ουσιαστικά κρατήσατε τα παλιά ταμεία με τις ίδιες διευθύνσεις μέσα στον ΕΦΚΑ. Άρα ακυρώσατε εσείς οι ίδιοι την πρώτη τομή που λέγατε ότι θα κάνετε.

Δεύτερον, ο ΕΦΚΑ είναι παντελώς ανέτοιμος, όπως αποδείκνυε το έγγραφο που είχα παρουσιάσει σε επίκαιρη ερώτηση προς τον κ. Πετρόπουλο στις 20 Ιουλίου. Τότε μου είχε πει πως το έγγραφο αυτό δεν είναι επίσημο. Σας το καταθέτω και πάλι για τα Πρακτικά.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι επίσημο, επειδή δεν το αποδέχθηκε η διοίκηση. Μα, όμως, ήταν η εσωτερική εισήγηση που αποτύπωνε την πραγματικότητα, μια κραυγή αγωνίας. «Δεν είμαστε έτοιμοι». Αυτό έλεγε ο ίδιος ο ΕΦΚΑ και η ίδια η πραγματικότητα διαψεύδει όσα έλεγαν τότε ο κ. Πετρόπουλος και το Υπουργείο.

Τριακόσιες χιλιάδες σήμερα είναι οι εκκρεμείς συντάξεις, εκατόν είκοσι χιλιάδες οι κύριες, άλλες τόσες οι επικουρικές, εξήντα χιλιάδες τα εφάπαξ. Υπάρχει τεράστια αναμονή, για παράδειγμα στην πλειοψηφία των επικουρικών είναι τριάμισι χρόνια!

Όταν με τροπολογία μου σας ζητούσα να δώσετε το μέρισμα που μοιράσατε πέρυσι σε όσους περιμένουν τη σύνταξή τους και ζουν με δανεικά από τους συγγενείς τους, τότε κωφεύατε. Γιατί; Γιατί πάλι στους συνταξιούχους θα πήγαιναν τα χρήματα αυτά. Πολιτικά, λοιπόν, δεν υπήρχε πρόβλημα. Όμως δεν θα τα έπαιρναν, για παράδειγμα, οι Βουλευτές που αναγκάστηκαν να τα επιστρέψουν μετά τη δημόσια κατακραυγή.

Όμως θα μου πείτε, η Κυβέρνηση αυτή δεν είναι ικανή να δώσει ούτε όσα προγραμμάτιζε, θα δώσει και ακόμη παραπάνω; Σωστά!

Ο επικαιροποιημένος προγραμματισμός έλεγε πως εκατόν σαράντα χιλιάδες κύριες συντάξεις έπρεπε να εκδοθούν έως τον Ιούνιο του 2018. Δηλαδή, είχε πάει ήδη πίσω. Ξαναλέω ότι είναι ο επικαιροποιημένος προγραμματισμός.

Μέχρι στιγμής, τα δημοσιεύματα μάς λένε ότι έχουν δοθεί είκοσι χιλιάδες συντάξεις, ενώ ο στόχος των εξήντα χιλιάδων φαντάζει ανέφικτος για μέχρι το τέλος του έτους.

Είκοσι χιλιάδες τον μήνα είχε υποσχεθεί σε εμένα ο κ. Πετρόπουλος σε εκείνη την ίδια ερώτηση. Δώδεκα χιλιάδες είναι ο σημερινός ρυθμός, εάν τα δημοσιεύματα είναι σωστά και με ενάμιση μήνα που χάθηκε ήδη, ουσιαστικά είναι ο μισός από αυτόν.

Δεσμευτήκατε για τη δημιουργία εκατό κλιμακίων και θεσπίσατε γρηγορόσημο, αλλά ακόμα τρέχουμε να τα στελεχώσουμε.

Τρίτον, χάσατε τα 860 εκατομμύρια του ESM, που δόθηκαν αποκλειστικά για τις εκκρεμείς συντάξεις. Τώρα πρέπει να βάλετε 1 ευρώ για κάθε 2 ευρώ που μας δίνει ο ESΜ, ενώ τότε όλα τα λεφτά πήγαιναν κατ’ ευθείαν στις εκκρεμείς συντάξεις.

Τα ίδια προβλήματα, δηλαδή, που βλέπουμε και με τη σημερινή κατάσταση με την υποδόση των 800 εκατομμυρίων για τις ληξιπρόθεσμες οφειλές του δημοσίου: Υπάρχει καθυστέρηση και κίνδυνος να χαθούν τα χρήματα.

Τέταρτον, διαλύσατε τους μικρομεσαίους. Η εισπραξιμότητα πέφτει 5% κάθε μήνα και σε λίγο δεν θα στηρίζει την αφήγησή σας περί πλεονάσματος του ΕΦΚΑ. Επιστρατεύσατε μαζικές κατασχέσεις για να σώσετε την κατάσταση. Ετοιμάζεστε να στείλετε αναδρομικά τις εισφορές για επικουρικές 7% και για εφάπαξ 4%. Ποιος θα τα πληρώσει όλα αυτά; Πώς νομίζετε ότι θα εισπράξετε; Το αποτέλεσμα είναι μείωση των δηλωθέντων εισοδημάτων για ελεύθερους επαγγελματίες και απασχολούμενους ύψους 1 δισεκατομμυρίου, μείωση φορολογικών εσόδων, που σίγουρα θα περάσει και στις ασφαλιστικές εισφορές καθώς επανυπολογίζετε με τις νέες δηλώσεις τις εισφορές, και στραγγαλισμός των μικρομεσαίων και των αυτοαπασχολούμενων.

Απόδειξη των προβλημάτων είναι ότι χρησιμοποιήσατε ξανά 400 εκατομμύρια από τον ΑΚΑΓΕ για να πληρώσετε συντάξεις. Η αλληλεγγύη των γενεών αντιστράφηκε.

Πώς αντιδράτε; Με κακοσχεδιασμένα προγράμματα του ΟΑΕΔ, για να μετατραπούν τα μπλοκάκια σε υπαλληλικές συντάξεις.

Σας έχω ρωτήσει, κυρία Υπουργέ, και περιμένω απάντηση: Πώς σταματάτε την αυθαιρεσία, εάν κάποιος μετατρέψει την τελευταία στιγμή υπαλλήλους σε μπλοκάκια, για να τους ξαναγυρίσει με τις ευνοϊκές διατάξεις; Πώς σιγουρεύετε ότι οι εργαζόμενοι θα παραμείνουν μισθωτοί και μετά τη λήξη του προγράμματος;

Κυρίες και κύριοι συνάδελφοι, το ασφαλιστικό είναι το μεγαλύτερο δημοσιονομικό πρόβλημα και έχει παραμείνει ουσιαστικά άλυτο όλη αυτή τη διάρκεια της κρίσης που περνάμε όλα αυτά τα χρόνια.

Όσο οι νέοι εργαζόμενοι νιώθουν πως τους κλέβει το κράτος επειδή τους κρατάει εισφορές και όχι ο εργοδότης που τους λέει να δουλέψουν μαύρα, το ασφαλιστικό δεν θα λυθεί. Είναι το μόνο κριτήριο που πρέπει να χρησιμοποιήσουμε και είναι τόσο απλό, που το καταλαβαίνει και ο τελευταίος πολίτης της χώρας.

Τι μπορούμε να κάνουμε; Πρώτον, υπενθυμίζω πως σε πρόσφατη πρότασή μου για φορολογικό και ασφαλιστικό μαζί με τους κ. Χριστοδουλάκη και Νεκτάριο, παρουσιάσαμε αλλαγές στο ασφαλιστικό που τις υπολογίσαμε αναλογιστικά και στέκουν. Μπορούμε να μειώσουμε τις εισφορές μέχρι και 8% χωρίς να αυξήσουμε δημιοσιονομικά σημαντικά τα ελλείμματα, μόνο και μόνο από την αύξηση της απασχόλησης και τη μείωση της ανεργίας, η οποία με το τωρινό σύστημα καταλήγει στο 14% για πάντα, δεν πέφτει ποτέ κάτω από το 10%, ενώ με τη νέα πρότασή μας μπορεί να οδηγηθεί και στο 8%, δηλαδή εκεί που ήταν πριν την κρίση.

Είναι χαρακτηριστικό, λοιπόν, πως η μείωση των εσόδων θα αντισταθμιστεί σχεδόν εντελώς από την αύξηση της απασχόλησης με την πρόταση αυτή.

Δεύτερον, θα πρέπει επιτέλους η Κυβέρνηση να ενεργοποιήσει τον ακατάσχετο λογαριασμό που παραμένει ανενεργός, παρά τη θέσπισή του από τον Δεκέμβριο του 2016. Όσο οι μικρομεσαίοι είναι στην «εντατική» δεν θα δούμε ούτε υγιή αύξηση της απασχόλησης ούτε αύξηση των εσόδων που θα στηρίξουν τον ΕΦΚΑ και θα τονώσουν τα δημόσια οικονομικά.

Τέλος, αντί για τσουνάμι κατασχέσεων, ένας πραγματικός εξωδικαστικός συμβιβασμός που θα περιλαμβάνει μόνο ταμεία, εφορία και τράπεζες και άρα θα ολοκληρώνεται χωρίς δικαστική επικύρωση ταχύτατα, θα μπορέσει να σώσει όσες επιχειρήσεις μπορούν να σωθούν, για να αλλάξει σελίδα η οικονομία μας μακριά από τη μιζέρια και τη θηλιά των χρεών των μικρομεσαίων επιχειρήσεων. Ακόμη περιμένουμε την ενεργοποίηση έστω αυτού του εξωδικαστικού συμβιβασμού που θεσπίσατε.

Κυρίες και κύριοι συνάδελφοι, κλείνω. Οι νέοι θέλουν να αποδράσουν, οι μεσήλικες είναι εγκλωβισμένοι και οι ηλικιωμένοι είναι σε απόγνωση. Δεν βλέπουμε ούτε σχεδιασμό, δεν βλέπουμε οργάνωση, δεν βλέπουμε αποτελεσματικότητα. Το χειρότερο, όμως, από όλα είναι ότι δεν βλέπουμε να σας ενδιαφέρει.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Καρράς.

Κύριε Καρρά, δεν σας προσφωνώ ανεξάρτητο. Αυτοπροσδιοριστείτε όπως θέλετε. Έχετε τρία λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχω προσδιοριστεί στο προοδευτικό κέντρο, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έτσι κι αλλιώς, όπου και αν είστε, ξανά θα βρεθείτε όλοι μαζί.

Έχετε τρία λεπτά και άλλα δύο για τη δευτερολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ.

Κύριοι συνάδελφοι, όταν είδα το κείμενο της επίκαιρης επερώτησης της Δημοκρατικής Συμπαράταξης, κατάλαβα ότι εκφράζει και τις δικές μου απόψεις σε σχέση με το ασφαλιστικό πρόβλημα το οποίο έχει δημιουργηθεί στη χώρα. Και γι’ αυτό την προσυπέγραψα και γι’ αυτό σήμερα είμαι ένας εξ εκείνων οι οποίοι τοποθετούνται πάνω σε αυτή.

Πριν από έναν χρόνο και τρεις-τέσσερις μήνες –και αναφέρομαι στον Μάη του 2016- μιλώντας σε αυτή την Αίθουσα πάνω στη λεγόμενη μεταρρύθμιση του ασφαλιστικού ζητήματος, είχα πει τη λέξη «θνησιγενές». Το είχα χαρακτηρίσει με αυτό τον τρόπο γιατί έτσι όπως έρχεται, είναι θνησιγενές. Δεν συνιστούσε μεταρρύθμιση, κατά τη δική μου άποψη, του ασφαλιστικού. Δεν συνιστούσε τομή, ούτε πρόοδο. Και γιατί το λέω αυτό;

Η ιστορία στη διαδρομή δικαίωσε την άποψη αυτή, διότι έχουμε συνεχείς τροποποιήσεις και συνεχείς καθυστερήσεις και εν πάση περιπτώσει, όλος ο κόσμος πλέον παραπονείται γι’ αυτόν τον λεγόμενο ασφαλιστικό νόμο είτε είναι νέοι οι οποίοι παίρνουν τον δρόμο της ξενιτιάς, γιατί δεν μπορούν να βρουν δουλειά να εξασφαλίσουν το μέλλον τους, είτε είναι ηλικιωμένοι οι οποίοι περιμένουν κάποια σύνταξη και δεν ξέρουν πόσο θα περιμένουν, το ποσό της σύνταξης το οποίο θα εισπράξουν και εν πάση περιπτώσει, αν αυτό το οποίο θα τους ανταποδοθεί θα αντικρύσει τις εισφορές που δόθηκαν σε όλη τη διάρκεια του εργασιακού βίου ή θα είναι μια μικρότερη απολαβή δίκην κατά κάποιο τρόπο χαρίσματος. Έτσι προσπαθεί να εμφανιστεί, ως χαριστική.

Είναι βέβαιον, όμως, ότι όταν ξεκίνησε ο ν.4387 είχε άλλη σκοπιμότητα. Κατά την άποψή μου, έδειχνε τον υφεσιακό χαρακτήρα τον οποίο θα έχει. Διότι μια μεταρρύθμιση του ασφαλιστικού ζητήματος θέλει πόρους. Εδώ δεν υπήρχαν πόροι. Είμαστε σε μια ύφεση η οποία επιτείνεται. Δεν μπορούμε, λοιπόν, να λέμε ότι είναι μεταρρύθμιση και ότι στο κάτω κάτω με ένα χαμηλό επίπεδο απασχόλησης το οποίο υπήρχε και υπάρχει, δεν υπάρχουν εισφορές.

Για να πούμε, λοιπόν, κάτι άλλο τώρα. Τι επεδίωξε αυτό; Επεδίωξε ουσιαστικά τη μείωση των εισοδημάτων των συνταξιούχων και των παροχών. Γιατί; Προφανώς ήταν μνημονιακή υποχρέωση. Προφανώς, εντάσσεται σε ένα ευρύτερο κλίμα και σε ένα σύστημα το οποίο ακολουθείται στη χώρα να δώσει μείωση της ασφαλιστικής δαπάνης από πλευράς του κράτους ανεξάρτητα από όλες τις τυχόν συνέπειες που θα είχε.

Οι περικοπές είναι υφεσιακό μέτρο πάντοτε. Και αυτό, λοιπόν, δεν το υπολογίσατε ποτέ, κύριες και κύριοι Υπουργοί. Δεν το υπολογίσατε.

Μάλιστα, από μηνών, έχω ζητήσει κάτι, με μία ερώτηση που έχω καταθέσει. Ζήτησα να μου απαντήσει η Κυβέρνηση αν υπολόγισε ποτέ εκείνο το οποίο αφαιρεί από την ασφαλιστική δαπάνη -που το αφαιρεί από την οικονομία και επομένως είναι αρνητικό μέγεθος- εάν μέτρησε ποτέ, αν στάθηκε ποτέ να υπολογίσει αν αυτό παρέμενε, είτε στο σύνολο, είτε ποσοστό από την κυκλοφορία του χρήματος και από την απόδοση εσόδων στο δημόσιο, αν θα μπορούσε να είχε αντισταθμίσει τις απώλειες αυτές και να είχε δημιουργήσει εκείνα τα 2,6 δισεκατομμύρια, τα οποία θα δοθούν από το 2019 και μετά σαν επιπλέον περιορισμός της δαπάνης, γιατί πρέπει να έχουμε το λεγόμενο πρωτογενές πλεόνασμα. Ζήτησα να μου απαντήσει αν αυτή η κυκλοφορία του χρήματος θα έδινε τα έσοδα τα οποία απαιτούντο και δεν θα υπήρχε λόγος περικοπής. Δυστυχώς, αυτό το ζήτημα προς τρεις Υπουργούς εκκρεμεί από τις 30 Μαΐου και δεν έχω λάβει καμμία απάντηση.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένα δεύτερο ζήτημα το οποίο ακούστηκε και στην Αίθουσα και θέλω να θίξω αυτή στη στιγμή, είναι ότι επιβεβαιώνεται η άποψή μου ότι ο μονόδρομος ήταν οι περικοπές, οι περιστολές, ανεξαρτήτως θυσιών, ανεξαρτήτως συνεπειών για τους Έλληνες, και κραυγαλέο παράδειγμα είναι το ζήτημα των συντάξεων χηρείας. Έχω την ετοιμότητα, αν θέλετε την πρωτοβουλία και στις 27-5-2016 κατέθεσα, αμέσως την επόμενη ημέρα της ψήφισης του νόμου-Κατρούγκαλου, επίκαιρη ερώτηση για το τι θα γίνει με τις συντάξεις χηρείας. Θεώρησα ότι θα ήταν ένα σφάλμα της Κυβέρνησης, ότι της είχε ξεφύγει και ότι θα αποκαθιστούσε μια αδικία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω, όμως, και την απάντηση που έλαβα τότε. Έχω την απάντηση από τον κ. Πετρόπουλο -ο οποίος είναι παρών- ο οποίος είπε ότι: «Πάμε σε έναν νέο προσδιορισμό των κανόνων για την καταβολή της σύνταξης χηρείας από εδώ και πέρα». Και παρακάτω -είναι από τα επίσημα Πρακτικά αυτά- λέει ότι: «Σε όσους συμβεί ένα τέτοιο γεγονός και πραγματικά βρίσκονται σε κατάσταση αδυναμίας, υπάρχει ζήτημα κοινωνικής πολιτικής. Η προνοιακή πολιτική είναι στη δική μας μέριμνα».

Τι να πω; Δεν θέλω να κάνω περαιτέρω σχόλιο. Δεν θέλω να κάνω. Δηλαδή μεταθέτουμε εκείνους οι οποίοι δικαιούνται τα δικαιώματα, σε προνοιακή πολιτική.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να πω το τελευταίο για να κλείσω. Το ασφαλιστικό ζήτημα αυτό δεν μπορεί να ευοδωθεί, δεν μπορεί να πετύχει και για τον λόγο ότι δεν έχει καμμία αποδοχή. Όταν το σύνολο του ελληνικού λαού παραπονείται, δεν μπορεί να λειτουργήσει, διότι αυτό οδηγεί σε απώλεια εσόδων, διότι κανείς δεν αποδίδει αξιοπιστία στο σύστημα αυτό.

Είπαν οι συνάδελφοι προηγουμένως πώς, κατά κάποιο τρόπο, μειώθηκαν τα δηλούμενα έσοδα στον φόρο εισοδήματος, πώς μειώθηκαν οι εισφορές, ούτως ώστε δεν μπορεί να λειτουργήσει. Η αξιοπιστία δεν υπάρχει. Και όταν δεν υπάρχει αξιοπιστία σε ένα σύστημα το οποίο ονομάστηκε μεταρρύθμιση, κατανοεί κανείς ότι πρέπει αμέσως να αλλάξει. Το σύστημα αυτό υπό τις συνθήκες αυτές, όπως η σημερινή Κυβέρνηση τουλάχιστον το έχει προσδιορίσει, έχει αυτοπαγιδευτεί, έχει αυτοδεσμευθεί και φοβούμαι ότι θα χειροτερεύει στο μέλλον. Φοβούμαι ότι και κάποια στιγμή θα φτάσουμε και σε αδυναμία ακόμα -πράγμα που απεύχομαι- καταβολής αυτών των ελάχιστων παροχών οι οποίες εξακολουθούν να δίνονται, για τον λόγο ότι υπήρχε άτεγκτη, υπήρξε και ανάλγητη όλη αυτή η πολιτική.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Τελειώνω αμέσως, κυρία Πρόεδρε.

Και ένα μόνο επιχείρησε. Επιχείρησε να καλύψει τα ελλείμματα της οικονομίας, τα οποία ήταν αποτέλεσμα κακών πολιτικών. Δεν μπορούμε, όμως, τα ελλείμματα της οικονομίας να τα καλύπτουμε με την φτωχοποίηση του ελληνικού λαού.

Ευχαριστώ, κυρία Πρόεδρε.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο τελευταίος από τους επερωτώντες, ο κ. Κεγκέρογλου.

Έχετε τον λόγο, κύριε Κεγκέρογλου, για πέντε λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μόνο πέντε λεπτά, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, βέβαια, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας ευχαριστώ, κυρία Πρόεδρε.

Η συζήτηση που διεξάγεται σήμερα στην Ολομέλεια είναι πάρα πολύ κρίσιμη και αφορά το σοβαρό θέμα της βιωσιμότητας του ασφαλιστικού-συνταξιοδοτικού. Kαι μπορούμε να πούμε με βεβαιότητα ότι η αποτίμηση της εφαρμογής ενός και πλέον έτους του νόμου Κατρούγκαλου, που δεν έχει καθ’ ολοκληρίαν ακόμη εφαρμοστεί, δίδει τέτοια αρνητικά αποτελέσματα και ως προς τις αδικίες που αφορούν τους συνταξιούχους, αλλά κυρίως ως προς τις τεράστιες αδικίες που αφορούν τους ενεργούς οικονομικά πολίτες.

Η βιωσιμότητα του ασφαλιστικού-συνταξιοδοτικού αφορά το σύνολο των πολιτών. Ορισμένοι προσπαθούν να πουν, όταν μιλάμε για ασφαλιστικό και συνταξιοδοτικό, και να μας κατηγορήσουν ότι ασχολούμαστε μόνο με τους συνταξιούχους και δεν ενδιαφερόμαστε δήθεν για τους νέους ανθρώπους και τους ενεργούς πολίτες. Λάθος! Αυτό είναι παραπλάνηση, αυτό είναι μια προσπάθεια για να βάλουν τον αυτόματο πιλότο, ο οποίος μέσα από τις κοινωνικές αντιθέσεις θα μπορέσει να οδηγήσει στη συγκάλυψη των εγκλημάτων που έχουν γίνει για το ασφαλιστικό-συνταξιοδοτικό με τον νόμο Κατρούγκαλου των ΣΥΡΙΖΑ - ΑΝΕΛ.

Και γιατί όλα αυτά; Τι κάνει αυτός ο νόμος; Πετσοκόβει τις συντάξεις και τις πετσοκόβει σε περίοδο πλεονασμάτων. Γιατί μην επικαλεστείτε για άλλη μια φορά τις περικοπές, οι οποίες πράγματι έγιναν τα προηγούμενα χρόνια στις περιόδους των ελλειμμάτων. Εσείς κάνετε μειώσεις με πλεονάσματα. Αυτό κι αν είναι αναλγησία. Και δεν δικαιούστε να ομιλείτε για περικοπές των προηγούμενων ετών, όταν δεν τις έχετε ανακαλέσει. Έχετε ανακαλέσει μια περικοπή των προηγούμενων ετών; Καμμία! Και συνεχώς μιλάτε για τις περικοπές που έγιναν τα προηγούμενα χρόνια. Ανακαλέστε μια και τότε τα συζητάμε.

Δεν αφορά όμως και δεν είστε ανάλγητοι μόνο ως προς αυτό το θέμα. Έχετε επιβάλει υψηλές ασφαλιστικές εισφορές στους νέους ανθρώπους, στους ενεργούς οικονομικά πολίτες που με ένα δεύτερο φορολογικό, που είναι αυτό το ασφαλιστικό σας, έχετε βάλει φραγμό στο να παράγουν επιπλέον εισόδημα. Το φορολογικό σας σε συνδυασμό με τις εισφορές είναι το απόλυτο αντικίνητρο για να παράξει κανείς εισόδημα πάνω από 12.000 ευρώ, 13.000 ευρώ. Είτε παράγεις εισόδημα 12.000 ευρώ, 13.000 ευρώ είτε 45.000 ευρώ αυτό που μένει είναι 7.000 ευρώ έως 10.000 ευρώ ή 11.000 ευρώ. Είναι ακριβώς το ίδιο. Όμως ταυτόχρονα είναι μεγάλο κίνητρο για φοροδιαφυγή. Είναι τεράστιο κίνητρο για φοροδιαφυγή.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Και αυτό το οποίο συμβαίνει σήμερα -και ας αξιολογήσετε τα στοιχεία του Υπουργείου Οικονομικών- δεν είναι πραγματική μείωση του εισοδήματος του δηλωθέντος, αλλά είναι μείωση γιατί οι άνθρωποι προσπαθούν να βρουν τρόπους για να μην τους πάρετε το κεφάλι με τις ασφαλιστικές εισφορές.

Και βέβαια επειδή υπάρχουν και πολλοί οι οποίοι θα πληρώσουν λιγότερες ασφαλιστικές εισφορές από ό,τι πλήρωναν πριν, δεν τους έχετε ενημερώσει, κύριε Πετρόπουλε -αυτούς που λέτε ότι σας συναντούν και υπάρχουν πράγματι τέτοιοι που πληρώνουν λιγότερες εισφορές- ότι δεν θα πάρουν σύνταξη. Τους το έχετε πει; Τους έχετε πει ότι θα πάρουν μόνο επίδομα; Τους έχετε πει ότι θα πάρουν μόνο τα 346 ευρώ και να δούμε και μερικά 10 ή 20 ευρώ επιπλέον; Μην λέτε μόνο για τις ασφαλιστικές εισφορές. Μην λέτε μόνο για όλα αυτά τα οποία βολεύουν.

Κυρίες και κύριοι συνάδελφοι, έχουμε πάνω από τριακόσιες χιλιάδες συντάξεις οι οποίες εκκρεμούν. Πριν από τέσσερις πέντε μήνες ήταν τριακόσιες πέντε χιλιάδες, τώρα μπορεί να υπερβαίνουν τις τριακόσιες είκοσι πέντε χιλιάδες. Βάζω μέσα και το σύνολο των επικουρικών, των εφάπαξ, παρότι έχει ξεκινήσει η απόδοση των εφάπαξ με μειωμένους ρυθμούς.

Έχουμε αγροτικές συντάξεις, που όπως είπε ο συνάδελφος, ο κ. Τζελέπης, έπρεπε να έχουν εκδοθεί τον Ιούλιο για τους γεννηθέντες του 1950. Πρέπει να μας πείτε συγκεκριμένα γιατί δεν μπορέσατε να δώσετε τις συντάξεις τον Ιούλιο και πότε θα τις δώσετε για το σύνολο των γεννηθέντων το 1950.

Υπάρχουν δεκάδες χιλιάδες συντάξεις που δεν εκδίδονται για επαγγελματίες, αγρότες, βιοτέχνες, εμπόρους, λόγω ληξιπρόθεσμων ασφαλιστικών εισφορών οι οποίες συσσωρεύονται. Καταθέσαμε τροπολογία την προηγούμενη βδομάδα να αυξηθεί το όριο των 20.000 μαζί με τα πρόστιμα και τις προσαυξήσεις για τις ληξιπρόθεσμες οφειλές στον ΟΑΕΕ και να πάει 35.000, ούτως ώστε να μπορέσουν να εκδοθούν μερικές δεκάδες χιλιάδες συντάξεις με αυτήν τη ρύθμιση, να αυξηθεί το όριο των 4.000 για τους αγρότες στα 12.000, για να μπορέσουν να εκδοθούν πολλές συντάξεις που εκκρεμούν. Δεν αποδεχτήκατε την τροπολογία.

Σας κάναμε την τροπολογία που λέει ότι εν πάση περιπτώσει, αφού επιμένετε, δώστε το δικαίωμα να αφαιρούνται για ένα διάστημα τα χρόνια που αντιστοιχούν στις οφειλόμενες ληξιπρόθεσμες ασφαλιστικές εισφορές, να βγει η σύνταξη με τα υπόλοιπα, τα πληρωμένα χρόνια, που τα δικαιούνται -και παρακρατείτε παράνομα τις συντάξεις και δεν τους τις δίνετε- και όταν έχουν τη δυνατότητα να καταβάλουν αυτές τις εισφορές, τότε να υπολογιστούν και τα υπόλοιπα χρόνια. Ούτε αυτό το δέχεστε.

Δεν είναι όλα αυτά στον αέρα, κύριε Πετρόπουλε, που ασχολείστε με το ασφαλιστικό, γιατί πιστεύω ότι η κ. Αχτσιόγλου δεν ασχολείται καθόλου. Δεν την ενδιαφέρει το θέμα, γιατί θεωρεί ότι είναι πολύ νέα ακόμα να ασχοληθεί με τις συντάξεις…

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Κεγκέρογλου.

**ΧΡΗΣΤΟΣ ΜΑΝΤΑΣ:** …(δεν ακούστηκε)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι είπατε, κύριε Μαντά;

**ΧΡΗΣΤΟΣ ΜΑΝΤΑΣ:** Είπα ότι αυτό είναι άλλο.

**ΚΩΝΣΤΑΝΤΙΝΟΣ ΜΠΑΡΚΑΣ:** Αφήστε τώρα!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Βρήκατε θέμα να ασχοληθείτε. Μπράβο!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, έχετε υπερβεί τον χρόνο σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτό τι δείχνει; Ότι για όλα τα προηγούμενα δεν είχατε τίποτα να πείτε και πραγματικά βρήκατε θέμα να ασχοληθείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, τους αποστομώσατε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριοι συνάδελφοι…

**ΚΩΝΣΤΑΝΤΙΝΟΣ ΜΠΑΡΚΑΣ:** Για το γεγονός ότι είστε μισογύνης. Με αυτό ασχολούμαστε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπάρκα, σας παρακαλώ.

Τους έχετε αποστομώσει, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θρασύτατε, κύριε Μπάρκα, τι είπατε; Θρασύτατε, κύριε Μπάρκα!

**ΚΩΝΣΤΑΝΤΙΝΟΣ ΜΠΑΡΚΑΣ:** Αυτό που ακούσατε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Κεγκέρογλου, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από πού κι ως πού επιβάλλετε αναδρομικά πρόστιμα στους μικρούς επαγγελματίες, στους μικρούς οικισμούς, όπως σας είπε ο κ. Κουτσούκος; Από τη στιγμή που έχει ενοποιηθεί πλέον στον ΕΦΚΑ -ένα ταμείο είναι πλέον- ποια η χρεία να πείτε ότι: «Α, έπρεπε να ήσουν στο ΤΑΕΕ κι όχι στο ΤΕΒΕ ή έπρεπε να ήσουν στον ΟΑΕΕ κι όχι σε ένα άλλο»;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, έχετε τελειώσει. Μην ανοίγετε νέο κεφάλαιο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κλείνω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όλα αυτά, λοιπόν, συγκροτούν πραγματικά μια πολιτική που αυξάνει τις αντιθέσεις, τις κοινωνικές ανισότητες, δημιουργεί τεράστιο πρόβλημα και στους νέους ανθρώπους που πληρώνουν υψηλές ασφαλιστικές εισφορές και στους ενεργούς στην οικονομική ζωή, που μαζί με το φορολογικό δεν μπορούν να ανταπεξέλθουν και ταυτόχρονα αυτοί δεν ελπίζουν ότι θα πάρουν πάνω από ένα επίδομα.

Ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελείωσαν, λοιπόν, οι επερωτώντες, έχοντας υπερβεί άπαντες τον χρόνο.

Θα δώσω τώρα τον λόγο στην Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Κυρία Αχτσιόγλου πόσο χρόνο θέλετε; Είκοσι λεπτά;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, κυρία Πρόεδρε.

Κυρίες και κύριοι Βουλευτές, η επίκαιρη επερώτηση που συζητάμε σήμερα και κατέθεσαν οι Βουλευτές της Δημοκρατικής Συμπαράταξης νομίζω μας δίνει την ευκαιρία να δώσουμε απαντήσεις σε μια σειρά από ζητήματα που τίθενται και αφορούν τον κρίσιμο τομέα της κοινωνικής ασφάλισης. Διότι όλο αυτό το διάστημα, αλλά και σήμερα, ακούγονται πάρα πολλά που δεν έχουν σχέση με την πραγματικότητα. Και στο καλό σενάριο, οι ανακρίβειες που διατυπώνονται έχουν να κάνουν με την έλλειψη της πληροφόρησης, στο κακό σενάριο, όμως, είναι μια εσκεμμένη παραπληροφόρηση, η οποία δεν έχει κανέναν άλλο σκοπό παρά να διαστρεβλώσει την πραγματικότητα. Και εδώ θα βάλω ένα ερώτημα-πρόκριμα για όλους μας: Ποιον πραγματικά εξυπηρετεί η δημιουργία απολύτως στρεβλών εντυπώσεων για το δημόσιο σύστημα κοινωνικής ασφάλισης; Ποιον εξυπηρετεί;

Αυτή η Κυβέρνηση έχει δεσμευτεί από την πρώτη στιγμή να στήσει ξανά στα πόδια της την κοινωνική ασφάλιση, το δημόσιο σύστημα κοινωνικής ασφάλισης, διότι δεν μπορούμε να ξεχνάμε πως όταν ανέλαβε αυτή η Κυβέρνηση, το σύστημα της κοινωνικής ασφάλισης ήταν στα πρόθυρα της κατάρρευσης. Το σύστημα της κοινωνικής ασφάλισης όταν παρέλαβε αυτή η Κυβέρνηση είχε ένα έλλειμα 1.186.000.000 ευρώ μετά από έντεκα διαδοχικές μειώσεις των συντάξεων. Νομίζω ότι αυτό το στοιχείο είναι αρκετό για να κλείσουμε με το τι συνέβαινε προηγούμενα. Είχαμε και έντεκα διαδοχικές μειώσεις των συντάξεων και σύστημα βαθιά ελλειμματικό, με έλλειμα 1.180.000.000 ευρώ.

Σε όσους δεν άρεσε να ακούν αυτό το στοιχείο, το οποίο νομίζω ότι είναι καθοριστικό για να συνεχίσουμε τη συζήτηση από εδώ και πέρα, θα ήθελα να το επαναλάβω. Είχαμε έντεκα διαδοχικές μειώσεις των συντάξεων την περίοδο 2010 με 2014 και παράδοση ενός συστήματος με έλλειμα 1.180.000.000 ευρώ. Πραγματικά είναι ένα τεράστιο κατόρθωμα!

Έρχεται ο ν.4387/2016 και προσπαθεί να στήσει ξανά το σύστημα στα πόδια του βάζοντας κανόνες και λύνοντας προβλήματα ετών, πολλά από τα οποία όντως είχαν μια άμεση αντανάκλαση στην πρώτη περίοδο λειτουργίας του ενιαίου φορέα κοινωνικής ασφάλισης. Όμως βάλαμε κανόνες στο σύστημα, πληρώνουμε ληξιπρόθεσμα, κλείνουμε πληγές του παρελθόντος και σήμερα είμαστε σε θέση να πούμε ότι μπορεί το δημόσιο σύστημα κοινωνικής ασφάλισης να ανακτήσει τη χαμένη του αξιοπιστία. Νομίζω πως έχουν διαμορφωθεί οι προϋποθέσεις για να συμβεί αυτό.

Θα αναφερθώ μόνο σε δύο στοιχεία: Πρώτον, στα στοιχεία για την ανεργία, η ΕΛΣΤΑΤ κατέγραψε για το δεύτερο τρίμηνο του 2017 ποσοστό ανεργίας 21,1%. Είναι στα επίπεδα που βρισκόταν στα τέλη του 2011. Ανακτούμε, δηλαδή, το χαμένο έδαφος της κρίσης σε σχέση με την ανεργία. Δεύτερον, ο περιορισμός της αδήλωτης και της υποδηλωμένης εργασίας σήμερα έχει μειωθεί στο 13%. Το 2016 είχε πέσει από το 19% στο 13%. Αναφέρομαι αποκλειστικά σε αυτά τα δύο μεγέθη, δηλαδή στην ανεργία και στην αδήλωτη εργασία, διότι αποτελούν τους καθοριστικούς παράγοντες για να έχουμε ένα βιώσιμο ασφαλιστικό σύστημα.

Εδώ νομίζω ότι ένα στοιχείο επίσης μαρτυρά την αλήθεια αυτού που ισχυρίζομαι. Και αυτό δεν είναι άλλο από τα έσοδα του Ενιαίου Φορέα Κοινωνικής Ασφάλισης. Ο ΕΦΚΑ αυτήν τη στιγμή, για την εκτέλεση του οκταμήνου, εμφανίζει πραγματικό πλεόνασμα 460.000.000 ευρώ, με προϋπολογισμένο έλλειμμα 510.000.000 ευρώ. Δηλαδή, είχαμε προϋπολογισμένο έλλειμμα 510.000.000 ευρώ για το οκτάμηνο και αυτός έχει επιτύχει πλεόνασμα 460.000.000 ευρώ. Καταλαβαίνετε ότι μιλάμε για μια θετική απόκλιση άνω των 950.000.000 ευρώ, περίπου 1 δισεκατομμύριο ευρώ θετική απόκλιση σε σχέση με τον προϋπολογισμό. Αυτά, για να βλέπουμε πότε το σύστημα στήνεται στα πόδια του και πότε το σύστημα καταρρέει. Και όλα αυτά μέσα σε ελάχιστους μήνες.

Για αυτόν τον λόγο επιμείναμε τόσο πολύ στις παρεμβάσεις μας για τη μείωση της ανεργίας. Για αυτόν τον λόγο επιμένουμε τόσο πολύ στις παρεμβάσεις μας για την αδήλωτη και την υποδηλωμένη εργασία. Για αυτόν τον λόγο στον τελευταίο νόμο που ψηφίσαμε προσπαθήσαμε να λύσουμε και μερικά πάγια προβλήματα του ασφαλιστικού συστήματος που δεν είχαν να κάνουν με τον ν.4387, αλλά ήταν πάγια αιτήματα των ασφαλισμένων, όπως είναι η αποσύνδεση της ασφάλισης από την ιδιότητα για τους δικηγόρους και τους μηχανικούς, η επίλυση με την καταβολή των συντάξεων αναπηρίας σε περίπτωση που εκκρεμεί η κρίση των ΚΕΠΑ, η εξαγορά των πλασματικών ετών για τους αγρότες κ.λπ..

Κυρίες και κύριοι Βουλευτές, είπα ότι στον πρώτο χρόνο λειτουργίας του Ενιαίου Φορέα Κοινωνικής Ασφάλισης αναδεικνύονται και έρχονται στην επιφάνεια όλα τα προβλήματα, τα λάθη και η κακοδιοίκηση του παρελθόντος. Διότι διαχρονικά το ασφαλιστικό σύστημα χαρακτηριζόταν από μια σειρά από παθογένειες: πελατειακές ρυθμίσεις, άπειροι τρόποι υπολογισμού των εισφορών και των παροχών, διαφοροποιήσεις και ανισότητες μεταξύ των ασφαλισμένων, κατακερματισμένα μη ενοποιημένα πληροφοριακά συστήματα και μηχανογραφικά συστήματα, συστήματα εντελώς ασύμβατα μεταξύ τους, ολοκληρωτική απουσία οργανωμένου μητρώου για τους ασφαλισμένους. Και παρότι ήταν υποχρεωτικό από το 2008 όλα τα μητρώα να έχουν επικαιροποιηθεί με βάση τον ΑΜΚΑ, αυτό δεν συνέβη ποτέ. Έπρεπε, λοιπόν, τα ταμεία να είχαν προχωρήσει σε αυτήν την εισαγωγή. Αυτό δεν έγινε ποτέ. Συνέχισαν να λειτουργούν με βάση τους δικούς τους αριθμούς. Δεν υπήρχε, λοιπόν, ένα οργανωμένο μητρώο για τους ασφαλισμένους.

Όταν ανέλαβε αυτή η Κυβέρνηση υπήρχαν σωρευμένες εκατόν εξήντα τέσσερις χιλιάδες εκκρεμείς αιτήσεις συνταξιοδότησης κύριας σύνταξης και εκατόν πενήντα τέσσερις εκκρεμείς αιτήσεις για επικουρικές. Στα συρτάρια μας, δηλαδή, βρήκαμε τριακόσιες εξήντα χιλιάδες, περίπου, εκκρεμείς αιτήσεις για συνταξιοδοτικές παροχές.

Από τα μέσα του 2013 και μέχρι την αρχή αυτής της Κυβέρνησης δεν είχε καταβληθεί ούτε ένα εφάπαξ. Και έρχεστε σήμερα εδώ να μας λέτε για τις εκκρεμείς αιτήσεις συνταξιοδότησης και να μας κουνάτε το δάχτυλο για τα εφάπαξ. Από τα μέσα του 2013 μέχρι που ανέλαβε αυτή η Κυβέρνηση, δεν είχε καταβληθεί ούτε ένα εφάπαξ! Έχουμε καταβάλει άνω των πενήντα χιλιάδων εφάπαξ και μέχρι τον Ιούνιο του 2018 θα εκκαθαριστούν όλα, θα δοθούν δηλαδή και τα εξήντα τρεις χιλιάδες εφάπαξ και έχει εξασφαλιστεί η χρηματοδότησή τους γι’ αυτό.

Όταν ανέλαβε αυτή η Κυβέρνηση το προσωπικό των φορέων κοινωνικής ασφάλισης ήταν μειωμένο κατά 30%. Από την περίοδο 2010 μέχρι τη στιγμή που αναλάβαμε μειώθηκε το προσωπικό των φορέων κοινωνικής ασφάλισης κατά 30% και παρόλα αυτά μπορούμε να βγάζουμε περισσότερες συντάξεις απ’ ότι έβγαιναν το προηγούμενο διάστημα.

Φτιάχνουμε, λοιπόν, ένα επικαιροποιημένο μητρώο. Πλέον έχουμε στα χέρια μιας ένα ενιαίο, διορθωμένο μητρώο. Πράγματι, τους πρώτους μήνες λειτουργίας του ενιαίου φορέα κοινωνικής ασφάλισης υπήρχαν τεράστια προβλήματα, διότι όταν φτιάχτηκε ενοποιήθηκε αυτό το μητρώο για πρώτη φορά, τους πρώτους μήνες εμφανίστηκαν είκοσι οκτώ εκατομμύρια οκτακόσιες χιλιάδες εγγραφές ασφαλισμένων. Αυτό ήταν πρόβλημα του ΕΦΚΑ; Αυτό το πρόβλημα, δηλαδή, δεν ήταν πριν στα μητρώα που συνενώθηκαν και εμφανίστηκαν είκοσι οκτώ εκατομμύρια οκτακόσιες χιλιάδες εγγραφές; Φανταστείτε πόσες διπλοεγγραφές υπήρχαν εκεί μέσα και πόσα ανενημέρωτα μητρώα, χωρίς τους βασικούς αριθμούς ΑΜΚΑ και ΑΦΜ, τα βασικά στοιχεία που ήταν αναγκαία για να δημιουργηθεί το μητρώο αυτό.

Σήμερα έχουμε ένα καθαρό, διορθωμένο μητρώο, όπου το 99,9% των εγγραφών είναι πλήρως ορθό.

Αποκαθιστούμε τη δικαιοσύνη. Βάλαμε ενιαίους κανόνες, δηλαδή να ισχύουν οι ίδιοι κανόνες για όλους τους ασφαλισμένους σε ό,τι αφορά τις εισφορές τους, σε ό,τι αφορά τις παροχές τους. Και βάζουμε τα θεμέλια για μια αποτελεσματικότερη διακυβέρνηση της κοινωνικής ασφάλισης με ένα ταμείο για την κύρια ασφάλιση και ένα ταμείο για την επικουρική και το εφάπαξ.

Αντιμετωπίζουμε την εισφοροδιαφυγή. Έχουν δημιουργηθεί έντεκα περιφερειακά ελεγκτικά κέντρα ασφάλισης. Έχουμε για πρώτη φορά -κι εδώ έκανε λάθος η Πρόεδρος της Δημοκρατικής Συμπαράταξης- μία αύξηση στην εισπραξιμότητα σε σχέση και με το παρελθόν, αλλά και με τους στόχους που είχαμε για το 2017 και με τους στόχους με τους οποίους είχαμε δεσμευθεί στη διάρκεια της διαπραγμάτευσης. Υπάρχει αύξηση της εισπραξιμότητας.

Και για πρώτη φορά εκπονούμε μια συνολική στρατηγική αξιοποίησης των ακινήτων, της ακίνητης περιουσίας, των φορέων κοινωνικής ασφάλισης για να έχει επιτέλους έσοδα το δημόσιο και να κάνει οικονομία κλίμακας κάνοντας χρήση αυτού του τεράστιου πλούτου που έμεινε αναξιοποίητος.

Θα μου επιτρέψετε ένα σχόλιο γι’ αυτό το ζήτημα, διότι νομίζω ότι δείχνει και την προσπάθεια που κάνουμε να αντιμετωπίσουμε συνολικά το πρόβλημα από όλες του τις πλευρές.

Όταν ξεκινήσαμε, όταν παρέλαβε αυτή η Κυβέρνηση, δεν υπήρχε ούτε ενιαία καταγραφή της ακίνητης περιουσίας των φορέων κοινωνικής ασφάλισης, ενώ το νομοθετικό πλαίσιο που ίσχυε δεν επέτρεπε στους φορείς να κάνουν ούτε απλές επιδιορθώσεις στα κτήριά τους.

Κάναμε την καταγραφή όλων των ακινήτων της χώρας σε ένα ενιαίο σύστημα και πλέον έχουμε πλήρη εικόνα. Κι εκεί διαπιστώσαμε ότι περίπου το 40% των ακινήτων ήταν αναξιοποίητα, έρημα, κενά, στερώντας ουσιώδεις πόρους από το σύστημα και από το δημόσιο. Απλοποιήσαμε νομοθετικά το σύστημα, ώστε να μπορεί να γίνει η αξιοποίηση με τους καλύτερους δυνατούς όρους και αυτήν τη στιγμή εκπονούμε ένα σχέδιο αξιοποίησης. Πλέον -και σε συνεργασία με την αρχιτεκτονική σχολή του Πολυτεχνείου- έχουμε καλέσει όλους τους φορείς του δημοσίου να εγκατασταθούν στα κτήρια των φορέων κοινωνικής ασφάλισης στην Αθήνα και να επιτύχουμε, έτσι, οικονομία κλίμακας για το δημόσιο, να φέρουμε και τους πόρους που θα έπρεπε να εισρέουν στα ασφαλιστικά ταμεία από τη χρήση της ακίνητης περιουσίας.

Κυρίες και κύριοι Βουλευτές, νομίζω ότι μήνες πριν καν έρθει στη Βουλή ο ν.4387 επικράτησε μια τρομολαγνεία, η οποία νομίζω πως διαρκώς διαψεύδεται από την πραγματικότητα και στο ζήτημα των εισφορών.

Και στο ζήτημα των εισφορών μιλούσατε και εξακολουθείτε να μιλάτε για ληστρικές εισφορές των αυτοαπασχολούμενων και των αγροτών. Πρώτα από όλα να διευκρινίσουμε ένα ζήτημα επί της αρχής. Νομίζω ότι δεν μπορεί κανείς να διαφωνήσει ότι το προηγούμενο σύστημα, το οποίο βασιζόταν σε τεκμαρτά εισοδήματα των ασφαλισμένων, των ελεύθερων επαγγελματιών και των επιστημόνων, ήταν ένα άδικο σύστημα, διότι δεν ανταποκρινόταν στην πραγματική οικονομική δυνατότητα του ασφαλισμένου. Έπρεπε οπωσδήποτε δηλαδή να γίνει αυτή η σύνδεση ανάμεσα στην εισφορά που καταβάλλει κανείς και στο πραγματικό του εισόδημα. Εντελώς ενδεικτικά να σας πω πως προηγούμενα ένας ασφαλισμένος στον ΟΑΕ στον πρώτο χρόνο της ασφάλισής του έδινε 240 ευρώ τον μήνα, μετά από τρία χρόνια έδινε 280 ευρώ τον μήνα, ανεξάρτητα από αν υπήρχε αύξηση του εισοδήματός του ή όχι.

Αυτήν τη στιγμή η σύνδεση με το πραγματικό εισόδημα έχει οδηγήσει το 80% των ελευθέρων επαγγελματιών και το 90% των αγροτών να πληρώνουν λιγότερα από ό,τι με το προηγούμενο σύστημα. Αυτό δεν είναι υπόθεση, δεν είναι εκτίμηση, αλλά είναι γεγονός από τα ίδια τα ειδοποιητήρια που στέλνονται στους επαγγελματίες. Επιβεβαιώνεται και από τις ανακοινώσεις των επαγγελματιών, οι οποίες δεν νομίζω ότι είναι κοντά στον δικό μας χώρο και το κάνουν για κάποιον λόγο, όπως για να μας χαϊδέψουν. Είναι γεγονός.

Σχετικά με τα μπλοκάκια θα ήθελα να πω τα εξής. Και εδώ υπήρξε μια πολύ μεγάλη κινδυνολογία σε σχέση με το ζήτημα αυτό. Θα σας δώσω και δυο στοιχεία για να δείτε από αυτές τις ρυθμίσεις έχουν πραγματικά ευνοηθεί χιλιάδες εργαζόμενοι. Το μπλοκάκι από την αρχή ήταν μια στρέβλωση -οι περιπτώσεις δηλαδή που πίσω από το μπλοκάκι κρύβεται η μισθωτή εργασία, όχι κάθε μπλοκάκι- της αγοράς εργασίας η οποία είχε δημιουργηθεί από τα χρόνια ακόμη της ανάπτυξης. Δεν ήταν ένα αποκύημα της κρίσης, ήταν ένα γεγονός που συνέβαινε και στις καλές εποχές. Ποιο ήταν το πρόβλημα; Ότι πίσω από το μπλοκάκι, ο μισθωτός εμφανιζόταν ψευδώς ως αυτοαπασχολούμενος και αυτό οδηγούσε σε παράκαμψη όλου του θεσμικού πλαισίου προστασίας της εργασίας: μισθοί, επιδόματα, ωράρια κ.λπ..

Εμείς αποφασίσαμε αυτό το ζήτημα να το αντιμετωπίσουμε. Κάνουμε το πρώτο βήμα στο ασφαλιστικό. Φτιάξαμε την πλατφόρμα στον ΕΦΚΑ για τον επιμερισμό των εισφορών, για να πληρώνει εκεί ο ψευδώς εμφανιζόμενος ως αυτοαπασχολούμενος την εισφορά, που αντιστοιχεί σε έναν μισθωτό. Να πληρώνει δηλαδή το 1/3 της εισφοράς κανονικά και τα 2/3 να τα πληρώνει ο κατ’ ουσίαν εργοδότης του.

Αυτήν τη στιγμή, παρ’ όλη την προσπάθεια, που έγινε και από τα μέσα μαζικής ενημέρωσης τον πρώτο καιρό με την επίθεση στα μπλοκάκια, τριάντα έξι χιλιάδες εργαζόμενοι έχουν ενταχθεί στην πλατφόρμα του ΕΦΚΑ και κάθε μέρα αυξάνεται ο αριθμός. Αυτοί οι τριάντα έξι χιλιάδες εργαζόμενοι ευνοούνται, καθώς πλήρωσαν κατά τα 2/3 χαμηλότερες εισφορές. Είναι τριάντα έξι χιλιάδες εργαζόμενοι μέχρι τα τελευταία στοιχεία. Αυτό είναι πραγματικά ένα γεγονός, που δεν μπορεί να αμφισβητηθεί.

Προχωράμε στο επόμενο βήμα σε σχέση και με το πρόγραμμα το οποίο αναφέρθηκε τις προηγούμενες μέρες. Είναι ένα πρόγραμμα επιδότησης των ασφαλιστικών εισφορών για όσους μετατρέψουν το μπλοκάκι σε μισθωτό. Είναι ένα σοβαρό κίνητρο για να μπορέσει να μετατραπεί η ψευδής αυτοαπασχόληση σε αυτό που πραγματικά είναι, τη μισθωτή εργασία δηλαδή. Νομίζω ότι από αυτό θα ευνοηθούν και οι εργαζόμενοι και οι εργοδότες.

Σχετικά με το ερώτημα του κ. Θεοχάρη για τις δικλείδες ασφαλείας αυτού του προγράμματος, θα ήθελα να πω πως θα υπάρχει ρήτρα για τη διατήρηση του μισθωτού μετά τη λήξη του προγράμματος και ρήτρα για πριν την ένταξή του στο πρόγραμμα να έχει δηλωθεί στην πλατφόρμα τρεις μήνες πριν την έναρξη στο πρόγραμμα. Επομένως, οι δύο προβληματισμοί που έθεσε για το αν θα γίνει κατάχρηση αυτού του προγράμματος νομίζω ότι καλύπτονται με τις ρήτρες αυτές.

Επιστρέφω τώρα στα ζητήματα της κοινωνικής ασφάλισης και του ΕΦΚΑ. Σας ανέφερα και πάλι από την αρχή για τα έσοδα του Ενιαίου Φορέα Κοινωνικής Ασφάλισης. Για πρώτη φορά ο Ενιαίος Φορέας Κοινωνικής Ασφάλισης πληρώνει όλες του τις υποχρεώσεις στον ΕΟΠΥΥ και στον ΟΑΕΔ, παρουσιάζει στο πρώτο οκτάμηνο του 2017 αυτό το πολύ σημαντικό πλεόνασμα έναντι ενός προϋπολογισμένου ελλείμματος που το είχε πλέον ξεπεράσει και αποτελεί παρελθόν.

Θα μου επιτρέψετε, όμως, εδώ, επειδή άκουσα και όλη αυτήν την τοποθέτηση σε σχέση με τα πρωτογενή πλεονάσματα, να πω ότι πρέπει να συζητάμε με όρους ορθολογικούς. Τα πρωτογενή πλεονάσματα που είχατε συμφωνήσει έως το 2018 θα σήμαιναν -και αν θέλετε μπορώ να σας αναφέρω κάθε χρονιά ποια πρωτογενή πλεονάσματα είχατε συμφωνήσει- 20 δισεκατομμύρια επιπλέον μέτρα.

Συμφωνήσατε για πρωτογενή πλεονάσματα μέσου όρου 4% έως το 2030. Αυτό θα σήμαινε έως το 2021 επιπλέον 1 δισεκατομμύριο το χρόνο, διότι σας υπενθυμίζω ότι εμείς έχουμε συμφωνήσει σε πρωτογενή πλεονάσματα 3,5% έως το 2021. Και από εκεί και πέρα από ό,τι θυμάστε και από τη συμφωνία του τελευταίου Eurogroup η ελληνική Κυβέρνηση έχει πετύχει πρωτογενή πλεονάσματα κοντά στο 2%, ενώ υπενθυμίζω ότι είχατε από τον Απρίλιο του 2014 δεσμευτεί σε πρωτογενή πλεονάσματα ύψους περίπου 4% έως το 2030. Νομίζω με σύντομους υπολογισμούς μπορεί κανείς να υπολογίσει πόσα επιπλέον δισεκατομμύρια μέτρα για κάθε χρόνο θα σήμαινε, αν εφαρμόζονταν αυτές οι συμφωνίες.

Σε σχέση με τις καταβαλλόμενες συντάξεις και με το ζήτημα των εκκρεμών αιτήσεων: Όπως σας είπα, όταν αναλάβαμε εκκρεμούσαν τριακόσιες εξήντα χιλιάδες παροχές, από τις οποίες εκατόν εξήντα χιλιάδες αφορούσαν κύριες συντάξεις. Από 1-1-2015 έως 30-6-2017 έχουμε καταβάλει τριακόσιες χιλιάδες, περίπου, κύριες συντάξεις.

Προσοχή, εδώ δεν λέμε ότι δεν υπάρχει πρόβλημα στην καταβολή των συντάξεων και ότι δεν υπάρχει μια καθυστέρηση στην καταβολή των συντάξεων, την οποία πρέπει να την αντιμετωπίσουμε. Το έχουμε πει πολλές φορές και εγώ και ο κ. Πετρόπουλος, ότι το ορθό και το δίκαιο είναι όταν ένας συνταξιούχος υποβάλει την αίτηση συνταξιοδότησης μέσα σε ελάχιστο χρονικό διάστημα να παίρνει τη σύνταξή του. Άρα, οποιαδήποτε καθυστέρηση πέραν αυτής προφανώς είναι πρόβλημα που πρέπει να το λύσουμε και δουλεύουμε εντατικά για αυτό. Έχουμε φτιάξει ήδη ομάδες εργασίας στον ΕΦΚΑ. Έχουμε προβεί στις αναγκαίες μετακινήσεις του προσωπικού στα καταστήματα που δεν υπήρχαν, ώστε να δουλεύουν περισσότερο εντατικά για την έκδοση των συντάξεων. Έχουμε συστήσει ειδικά κλιμάκια για την εκκαθάριση των εκκρεμών αιτήσεων. Έχουμε συγκεντροποιήσει τον έλεγχο της παραγωγικότητας στη βάση συγκεκριμένων στόχων και νομίζω ότι πολύ γρήγορα θα είμαστε σε θέση να δώσουμε μια οριστική πια λύση σε αυτό το πρόβλημα των ληξιπροθέσμων, το οποίο όμως σε πολύ μεγάλο όγκο το παραλάβαμε.

Θα ήθελα να πω και μια κουβέντα για τις συντάξεις χηρείας. Ο ν.4387 άλλαξε τις προϋποθέσεις υπό τις οποίες παίρνει κανείς τη σύνταξη χηρείας. Ο λόγος που ο κ. Πετρόπουλος είπε ότι το πρόβλημα δεν θα εμφανιστεί παρά τον Μάιο του 2019 είναι ο εξής: ότι ακόμη και αν κανείς έγινε δικαιούχος σύνταξης χηρείας την επόμενη μέρα από την ψήφιση του ν.4387, ο νόμος προβλέπει ότι σε κάθε περίπτωση παίρνεις αυτή τη σύνταξη για τρία χρόνια ανεξαρτήτως ηλικίας. Από τα 55 και μετά την παίρνεις διά παντός, αλλά ανεξαρτήτως ηλικίας την παίρνεις για τρία χρόνια. Άρα, εκεί πήγαινε το ότι μέχρι τον Μάιο του 2019 έχουμε τον χρόνο για να κάνουμε τις αναγκαίες πολιτικές.

Σε ό,τι αφορά το επίπεδο των συντάξεων χηρείας προχωρούμε σύντομα σε μια νομοθετική ρύθμιση. Θα φέρουμε σύντομα μια νομοθετική ρύθμιση, η οποία θα διευθετεί αυτό το ζήτημα, διότι όντως υπάρχει ένα πρόβλημα εδώ και χρήζει αντιμετώπισης. Είναι ένα ευαίσθητο κοινωνικό ζήτημα, το κατανοούμε. Θα πρέπει να κατανοήσετε ότι όλο το κομμάτι του ασφαλιστικού είναι ένα ζήτημα το οποίο είναι σε μόνιμη διαπραγμάτευση με τους δανειστές.

Επομένως, και αυτό το ζήτημα το διαπραγματευόμαστε αυτή τη στιγμή, προκειμένου να φέρουμε σύντομα μια ρύθμιση που θα βάζει ένα τέλος στις περιπτώσεις εκείνες που προκύπτουν πολύ χαμηλές συντάξεις χηρείας. Δεσμευόμαστε, λοιπόν, ότι θα υπάρξει σύντομα μια νομοθετική ρύθμιση σε αυτό το ζήτημα το κοινωνικό που είναι κρίσιμο.

Κλείνοντας, κυρίες και κύριοι Βουλευτές, θα ήθελα να πω ότι προσπάθησα να δώσω όσο το δυνατόν περισσότερα στοιχεία και απαντήσεις στα ζητήματα που τέθηκαν. Νομίζω ότι προσπάθησα να αποδείξω ότι με τις παρεμβάσεις, που κάνουμε και με τις πρωτοβουλίες που αναλαμβάνουμε στήνουμε στα πόδια του το δημόσιο σύστημα κοινωνικής ασφάλισης. Θα μου επιτρέψετε, όμως, να πω ότι κατά τη γνώμη μου η συζήτηση δεν πρέπει να γίνεται με λογιστικούς όρους. Εγώ έδωσα νούμερα και έδωσα στοιχεία, γιατί όφειλα να δώσω στοιχεία. Νομίζω, όμως, ότι η συζήτηση για το ασφαλιστικό πρέπει να γίνεται στη βάση των κοινωνικών παραμέτρων, που επιδρούν στη βιωσιμότητά του, δηλαδή κυρίως στους δύο άξονες: την ανεργία και τις σχέσεις εργασίας, την ανεργία και την κατάσταση που επικρατεί στην αγορά εργασίας. Αυτές είναι οι κοινωνικές μεταβλητές που επικαθορίζουν και το δημόσιο σύστημα κοινωνικής ασφάλισης. Νομίζω ότι η καλύτερη υπεράσπιση ενός δημόσιου και αναδιανεμητικού συστήματος κοινωνικής ασφάλισης είναι η μείωση της ανεργίας, η αντιμετώπιση της αδήλωτης και της υποδηλωμένης εργασίας και η ουσιαστική μεταβολή των εργασιακών σχέσεων υπέρ της αξιοπρεπούς εργασίας.

Γνωρίζουμε ότι δεν είναι εύκολο μέσα σε λίγους μήνες να αντιστρέψουμε μια πορεία διάλυσης ετών. Όμως, είναι ξεκάθαρο -και νομίζω ότι η πορεία του Ενιαίου Φορέα Κοινωνικής Ασφάλισης το δείχνει- ότι έχουμε γυρίσει σελίδα. Έχουμε βάλει τέλος στην αποδόμηση της κοινωνικής ασφάλισης και στήνουμε με μικρά βήματα αλλά αποφασιστικά, κάθε μέρα τους πυλώνες για ένα δημόσιο σύστημα -το τονίζω το δημόσιο σύστημα- κοινωνικής ασφάλισης, έχοντας τον ίδιο στόχο που έχουμε και στους άλλους τομείς της κοινωνικής προστασίας. Όπως στην υγεία, όπως στην παιδεία, όπως στην πρόνοια έτσι και στην κοινωνική ασφάλιση δουλεύουμε με έναν μόνο στόχο, να ανακτήσει το δημόσιο σύστημα τη χαμένη του αξιοπιστία και νομίζω ότι αυτόν τον στόχο θα τον πετύχουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, μπαίνουμε στον κύκλο των Κοινοβουλευτικών Εκπροσώπων. Ξεκινάμε με τον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ – ΔΗΜΑΡ, που είναι και το επερωτών κόμμα.

Τον λόγο έχει ο κ. Ανδρέας Λοβέδρος για έξι λεπτά.

**ΑΝΔΡΕΑΣ ΛΟΒΕΡΔΟΣ:** Έξι λεπτά μόνο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μίλησε και η Πρόεδρος του κόμματός σας.

**ΑΝΔΡΕΑΣ ΛΟΒΕΡΔΟΣ:** Σωστά. Είναι όπως το λέτε.

Θα προσπαθήσω, κυρία Πρόεδρε, να μείνω στον χρόνο και εύχομαι να μην χρειαστώ την κατανόησή σας. Ωστόσο, δεν μπορώ ως Κοινοβουλευτικός Εκπρόσωπος να αποφύγω μια αναφορά στον Σαρωνικό. Θα σας πω γιατί. Πρώτον, για λόγους πολιτικούς, διότι το ιστορικό αποτύπωμα αυτής της Κυβέρνησης και αυτής της κοινοβουλευτικής Πλειοψηφίας είναι η μαύρη κηλίδα στον Σαρωνικό και δεύτερον, γιατί αυτό το πολιτικό αποτύπωμα είναι και το πολιτικό τους αποτύπωμα και στο Ασφαλιστικό Δίκαιο και στις επενδύσεις και στην οικονομία. Είναι το ιστορικό αποτύπωμα αυτής της παράταξης ως κυβερνώσας.

Δεν θα έκανα όμως την αναφορά στον Σαρωνικό, γιατί περίμενα ότι η σχετική αναφορά και οι μομφές της κ. Γεννηματά θα ενεργοποιούσαν, στο πλαίσιο της πολιτικής τους ευθύνης και τους παρόντες και παρούσες Υπουργούς, ως μέλη της Κυβέρνησης, να απαντήσουν.

Ο κ. Κουρουμπλής είναι ακάλυπτος από την Υπουργό, που πήρε τον λόγο για τόσα λεπτά πριν από λίγο. Δεν βρήκε μια λέξη να πει γι’ αυτό. Και είναι ακάλυπτος διότι, πραγματικά, η πολιτική ευθύνη της Κυβέρνησης είναι τόσο μεγάλη που δεν καλύπτεται.

Εμείς δεν είπαμε, κυρία Πρόεδρε, ότι για το ναυάγιο ευθύνεται η παρούσα Κυβέρνηση ούτε είπαμε ότι παρ’ όλα τα δυόμισι - τρία χρόνια που είστε στην Κυβέρνηση δεν κάνατε τα δέοντα στον τομέα αυτό. Οι παραλείψεις είναι πολλές, αλλά αφορούν και όλες τις κυβερνήσεις ενδεχομένως.

Εμείς είπαμε ότι εδώ υπήρξε ολιγωρία αντιδράσεως και λανθασμένη αντίδραση. Και τα δύο. Πρώτον, διότι χάθηκαν κρίσιμες ώρες. Ως φαίνεται, μοιράζετε Non Paper στους Βουλευτές και βγαίνουν και λένε «ήταν νύχτα και δεν μας ειδοποίησε η πλοιοκτήτρια εταιρεία». Όμως, ο αρμόδιος Υπουργός λέει ότι τη νύχτα δεν μπορούν να επιχειρήσουν οι δύτες. Δύο εξηγήσεις λαθραίες από αρμοδίους και μη.

Και κανείς δεν ξεχνάει, κυρίως οι δήμαρχοι των περιοχών που φτάνουν μέχρι τη Σαρωνίδα πια. Κάθε μέρα διαβάζουμε και καινούργιες ειδήσεις. Πάντως, οι δήμαρχοι που έχουν να κάνουν με έναν χώρο της Αττικής που δόθηκε μάχη επί είκοσι χρόνια να καθαρίσει και να δοθεί στους πολίτες μέμφονται αυτήν την Κυβέρνηση, γιατί δύο ολόκληρες μέρες τούς καθησύχαζε. Και αφήνω κατά μέρος τις πραγματικά αναιδείς λέξεις και φράσεις του Υπουργού Ναυτιλίας, που απευθύνονταν στους λουόμενους. Εκεί είναι το στοιχείο και το σημείο της κριτικής. Δυο μέρες αδράνειας οδήγησαν σε μη ενεργοποίηση κρατικών και μη κρατικών μηχανισμών για την αποφυγή μιας οικολογικής αλλά και οικονομικής καταστροφής. Ό,τι έγινε είκοσι χρόνια το χαλάει η αδράνεια, η αναίδεια και η αδεξιότητα συγκεκριμένων πολιτικών στελεχών - μελών της Κυβέρνησης.

Όσο δεν απαντάτε τόσο θα σας τα λέμε. Και όσο βάζετε πολιτικούς της Κοινοβουλευτικής σας Ομάδας να λένε ψέματα τόσο θα εκτίθεστε περισσότερο και θα εκθέτετε κι αυτούς. Πάρτε τον λόγο και δώστε μια λέξη κάλυψης στον Υπουργό Ναυτιλίας. Εδώ είναι η Βουλή. Η κ. Γεννηματά σάς προκάλεσε και το γάντι δεν το σηκώσατε.

Πάμε τώρα στο θέμα. Δυστυχώς, δεν έχω χρόνο να μπω σε ουσιώδεις λεπτομέρειες, τεχνικής και μη τεχνικής φύσης, αλλά έχουν καλύψει το θέμα και η εισηγήτριά μας, η κ. Χριστοφιλοπούλου, και όλοι οι υπόλοιποι εισηγητές που πήραν τον λόγο.

Ωστόσο θέλω να σας πω και σας το έχω ξαναπεί, κυρία Αχτσιόγλου, ότι συμβουλές πολιτικής ειλικρίνειας είστε οι τελευταίοι που μπορείτε να δώσετε και ως πολιτικός οργανισμός, αλλά κι εσείς προσωπικά. Γιατί μπορεί να κατεβάσατε από τον προσωπικό σας λογαριασμό λεχθέντα κατά το παρελθόν, αλλά έχουν μείνει. Και τον λογαριασμό στους πολίτες θα τον πληρώσετε και θα τον πληρώσετε συνολικά.

Εδώ σας έχουν τεθεί ερωτήματα. Ήρθατε με μια σειρά στατιστικών στοιχείων. Σας έχουν τεθεί, όμως, βασικά ερωτήματα, τα οποία αποφύγατε και τα αποφύγατε όλα. Εγώ δεν έχω τον χρόνο να τα επαναλάβω, αλλά σας καταθέτω τρία.

Πρώτο ερώτημα. Στέκει αυτό που είπε η κ. Χριστοφιλοπούλου, ότι εσείς που πανηγυρίζατε ως Κοινοβουλευτική Ομάδα εδώ για τον ασφαλιστικό νόμο Κατρούγκαλου έχετε κάνει εκατόν επτά αλλαγές σε δεκατέσσερις μήνες; Είναι έτσι ή δεν είναι; Κατατέθηκε και σχετικός πίνακας. Οφείλετε μια απάντηση.

Δεύτερο ερώτημα. Έχετε μειώσει συντάξεις και όλα τα επιδόματα που αφορούν συνταξιούχους κατά 18% στα δυόμισι με τρία χρόνια που είστε Κυβέρνηση; Έχετε επιφέρει σε καιρό πλεονασμάτων, όπως είπε ο κ. Κεγκέρογλου, τις μεγαλύτερες μειώσεις σε σχέση με εκείνες, που επήλθαν από τη δική μας εποχή στη χειρότερη φάση μεταπολιτευτικά της Ελλάδας και σε μια από τις δυνατότερες κρίσεις στην ιστορία του σύγχρονου ελληνικού κράτους; Έχετε μειώσει κατά 18%, σε σχέση με το 11% της δικής μας περιόδου και της δικής μου προσωπικά; Δεύτερη απάντηση που χρωστάτε.

Τρίτο ερώτημα. Από το 2011 ως το 2015, ως δηλαδή την αρχή του έτους που αναλάβατε, δόθηκαν εβδομήντα χιλιάδες εφάπαξ ή δεν δόθηκαν; Για να δούμε για ποια νούμερα μιλάτε. Γιατί εδώ μπορείτε να λέτε ό,τι θέλετε, αλλά όταν τα λέτε σε ανθρώπους που έχουν περάσει από το Υπουργείο που είστε και έχουν δοκιμαστεί στην περίοδο αυτή, τότε δεν πρέπει να λέτε πράγματα τα οποία δεν γνωρίζετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, αν μπορώ, να έχω ένα λεπτό.

Έχουμε την ατυχία σε αυτή τη χώρα και δεν προκύπτει αυτό μόνο από τη στάση Κατρούγκαλου - Αχτσιόγλου, προκύπτει και από τη στάση του άλλου δίδυμου Σκουρλέτη - Στρατούλη στην αρχή, που αντί να εφαρμόσουν έναν ασφαλιστικό νόμο του οποίου το κυρίως κομμάτι της εφαρμογής του ήταν από την 1-1-2015 και μετά και να κρατήσουν κλειστό το ασφαλιστικό σε σχέση με τους δανειστές, με μόνη εκκρεμότητα τα επικουρικά και την πολύ σωστή ρύθμιση του μηδενικού ελλείμματος, αντί να μείνουν δηλαδή σε μια διαφορά 300 περίπου εκατομμυρίων, έκαναν παροχικές πολιτικές μέχρι να υπογράψουν το τρίτο μνημόνιο, άνοιξαν το ασφαλιστικό εθελουσίως και το έκλεισαν με τον νόμο Κατρούγκαλου και με αυτά που ζούμε σήμερα. Οι πολιτικές ευθύνες και γι’ αυτή την καταστροφή είναι ακέραιες δικές σας.

Και με αυτόν τον τρόπο, πέραν από τις συγκεκριμένες οικονομικές καταστροφές, κάνετε και μια άλλη καταστροφή σε επίπεδο συνείδησης. Λέτε σε οποιονδήποτε πολιτικό θέλει να ανασκουμπωθεί για να λύσει ένα πρόβλημα ότι η Ελλάδα δεν έχει πατριώτες, που απέναντι σε ένα πρόβλημα ενώνουν δυνάμεις για να το λύσουν, αλλά έχει επίδοξους κτήτορες της εκτελεστικής εξουσίας που κάνουν τα πάντα για να σταματήσουν μια πορεία, για να την ξαναρχίσουν από την αρχή, αρκεί να είναι αυτοί κυβερνώντες.

Προκαλείτε σε επίπεδο συνείδησης την καθολική απογοήτευση. Και αν σε κάποια διαχειριστική σας δυσκολία αναζητάτε συναινέσεις, πρώτον, τις έχετε υπονομεύσει και δεύτερον, έχετε γενικεύσει αυτό που έλεγαν κάποιοι παλιότεροι, ότι στην Ελλάδα δεν αξίζει να ιδρώνεις, γιατί θα έρθει ένας επόμενος να καταστρέψει την προσπάθειά σου, για να κοκορεύεται ότι αυτός αναδομεί τα πράγματα σε σχέση με την οικονομία, το ασφαλιστικό, την παιδεία και ούτω καθεξής. Και προσωπικά ευαγγελιζόσασταν μία επανάσταση, την επανάσταση βέβαια του ανύπαρκτου, αλλά πάντως αυτή.

Θυμάμαι, κυρία Πρόεδρε, ένα άρθρο Κασιμάτη - Κατρούγκαλου στο «ΒΗΜΑ ΤΗΣ ΚΥΡΙΑΚΗΣ», λίγες ημέρες προ των εκλογών του Ιανουαρίου 2015. Είναι ένα κείμενο το οποίο κάθε φορά που θα υπάρχει θέμα εδώ σχετικό με το ασφαλιστικό και με ό,τι αφορά τον Υπουργό αυτόν θα το αναφέρω, γιατί ήταν ένα κείμενο γεμάτο ανακρίβειες και ψευδείς υποσχέσεις.

Ευαγγελιζόσασταν κάτι που δεν υπήρχε. Και αντί να κάνετε μία αυτοκριτική, ζητώντας συνεννόηση, επιτίθεστε ακόμα και σήμερα, ενώ είστε οι πιο σκληροί διαχειριστές και αυτού του Υπουργείου.

Αντί να απευθύνεστε με συστολή σε συνταξιούχους, αυτοαπασχολούμενους, ελεύθερους επαγγελματίες, τους ειρωνεύεστε, αλλά δεν καταλαβαίνετε ότι ειρωνεύεστε τη μεσαία τάξη. Και όποιος ειρωνεύεται τη μεσαία τάξη αυτό το πληρώνει, σε πολιτικό επίπεδο πρωτίστως, διότι είναι τα στρώματα τα οποία στηρίζουν μία κοινωνία και εγγυώνται το μέλλον της ίδιας και των παιδιών της.

Δεν είστε απλοί «εκτελεστές» του ασφαλιστικού. Είστε οι «νεκροπομποί» του ασφαλιστικού. Και θα το συνειδητοποιείτε μήνα με τον μήνα. Γιατί στο σταυρόνημα της πολιτικής σας πορείας στοχεύσατε με πραγματική ακρίβεια τη μεσαία τάξη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλύψατε και την τριτολογία σας, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εμείς ευχαριστούμε.

Το λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μαντάς για έξι λεπτά άνευ δευτερολογίας και λοιπών. Όλοι οι Κοινοβουλευτικοί Εκπρόσωποι έχουν έξι λεπτά.

Ορίστε, κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Ευχαριστώ, κυρία Πρόεδρε.

Εγώ δεν είμαι καλός στις λεκτικές υπερβολές. Προσπαθώ να είμαι καλός όσο μπορώ στα επιχειρήματα επί των πραγματικών δεδομένων.

Πρώτον, πρέπει να είμαστε ανήσυχοι πάντα για το δημόσιο κοινωνικό ασφαλιστικό σύστημα. Όμως, τα τελευταία στοιχεία -δημοσιεύτηκαν πρόσφατα στην εφημερίδα «Η ΚΑΘΗΜΕΡΙΝΗ»- δείχνουν ότι 2% μόνο επιχειρούν να κάνουν ιδιωτική ασφάλιση. Αυτό κάτι δείχνει.

Δείχνει ότι, παρά τις δυσκολίες του δημόσιου, αναδιανεμητικού κοινωνικού ασφαλιστικού συστήματος, αυτό παραμένει ένας βασικός πυλώνας όπου πάνω του ο πολύς κόσμος συνεχίζει να ακουμπάει. Ξαναλέω: Παρά τις δυσκολίες, παρά τα προβλήματα, παρά τις δομικές και πολύ μεγάλες μεταβολές που έχουν συμβεί αυτά τα τελευταία χρόνια των μνημονίων.

Δεύτερον, δεν πρέπει να ξεχνάμε ποτέ όταν κουβεντιάζουμε αυτό το ζήτημα σε τι πλαίσιο έγιναν όλα αυτά τα πράγματα. Και νομίζω ότι είναι πραγματικά εκτός πεδίου -για να μην πω θράσος- να μας κουνάνε το δάχτυλο κάποιοι που ανάμεσα στο 2010 και στο 2014 έκαναν περικοπές έως 45% στις συντάξεις.

**ΑΝΔΡΕΑΣ ΛΟΒΕΡΔΟΣ:** Έντεκα τοις εκατό. Εσείς 18%.

**ΧΡΗΣΤΟΣ ΜΑΝΤΑΣ:** Λέτε 11%. Ισχυρίζεστε ότι κάνατε 11% περικοπές στις κύριες συντάξεις.

**ΑΝΔΡΕΑΣ ΛΟΒΕΡΔΟΣ:** Να λέτε την αλήθεια. Φέρτε τα στοιχεία σας.

**ΧΡΗΣΤΟΣ ΜΑΝΤΑΣ:** Εσείς να λέτε την αλήθεια. Την αλήθεια να τη λέτε. Εδώ θα το δούμε αυτό το πράγμα. Αυτό το πράγμα που λέτε δεν έχει καμμία σχέση με την πραγματικότητα. Ακούστε. Εγώ θα μιλήσω και θα κριθώ γι’ αυτά που θα πω, όπως και εσείς γι’ αυτά που λέτε.

Τι δεν θέλατε; Δεν θέλατε, μέσα σε αυτές τις δύσκολες συνθήκες -επαναλαμβάνω- να κάνουμε μία προσπάθεια, για την οποία από το πρωί ως το βράδυ λέγατε να γίνει «στάχτη και μπούρμπερη», να μην ορθοποδήσει ποτέ. Δεν θέλατε να βάλουμε ενιαίους κανόνες, κανόνες δικαιοσύνης και ισονομίας.

Διότι, αν έκανε κάτι ο ν.4387, κάτι μικρό ίσως, που όμως θα φανεί πόσο σημαντικό είναι στην πορεία, ήταν αυτό το πράγμα. Δηλαδή, να φύγουμε από τους εκατόν ενενήντα τρόπους και δεν ξέρω πόσες άλλες αποχρώσεις που δίνονταν οι συντάξεις και να πάμε πλέον σε ενιαίους και ξεκάθαρους κανόνες.

Είναι δίκαιοι αυτοί οι κανόνες; Εγώ ισχυρίζομαι ότι σ’ έναν πολύ μεγάλο βαθμό είναι δίκαιοι και γι’ αυτό το 80% των ελευθεροεπαγγελματιών και το 90% των αγροτών πληρώνουν μικρότερες εισφορές. Και ως τις 20.000 δηλωθέντα εισοδήματα, ο συνδυασμός φορολογικού και εισφορών δίνει πιο χαμηλό τελικό αποτέλεσμα απ’ ό,τι γινόταν προηγουμένως.

Άκουσα ως πρόταση την αποσύνδεση -λέει- από το εισόδημα. Την επανέφερε η κ. Γεννηματά αυτή την πρόταση. Δεν ξέρω αν η άλλη πρόταση που είπε ο κ. Θεοχάρης -δεν την έχω δει, δεν την έχω μελετήσει- δίνει κάποια λύση, αλλά δεν μπορεί να μιλάτε για βιωσιμότητα και ότι δήθεν εμείς, σε περίοδο πλεονασμάτων, κάνουμε ό,τι κάνουμε στο συνταξιοδοτικό, όταν παραλάβαμε -και σας το είπε η κυρία Υπουργός- έλλειμμα πάνω από 1 δισεκατομμύριο στο κοινωνικό ασφαλιστικό σύστημα. Δεν μπορείτε να το ισχυρίζεστε αυτό. Δεν είναι επιχείρημα το οποίο να πατάει κάπου. Απαντήθηκε, νομίζω, το ζήτημα του τι παραλάβαμε όσον αφορά τις εκκρεμείς συντάξεις και για τις κύριες και για τις επικουρικές και το τι κάναμε σε αυτό το διάστημα.

Και να προσθέσω κάτι το οποίο νομίζω ότι δίνει ολόκληρη την εικόνα. Όσον αφορά τα «εφάπαξ», μιλάμε για αιτήσεις που έγιναν μετά την 1-9-2013, αν δεν κάνω λάθος, που είχαν μπλοκάρει λόγω της μη λειτουργίας της ρύθμισης που επιχειρούσε να κάνει ο πρώην Υπουργός Εργασίας.

Για τα «μπλοκάκια» δεν είπατε τίποτα. Και πραγματικά απορώ γιατί δεν είπατε τίποτε. Και γιατί δεν είπατε τίποτα; Έχω μία ερμηνεία σε αυτό. Έχω την ερμηνεία ότι σε αυτό το πεδίο, που γινόταν «πάρτι» όλο το προηγούμενο διάστημα, κάναμε ένα μικρό βήμα. Αναγνωρίστε ότι κάναμε ένα μικρό βήμα σε αυτό το θέμα. Είναι σήμερα τριάντα έξι χιλιάδες άνθρωποι οι οποίοι ευνοήθηκαν από αυτή τη ρύθμιση και αυτή η πλατφόρμα θα βάλει κι άλλους χιλιάδες μέσα, γιατί προσθέτουμε και κίνητρα για να πάμε σε αυτή την πλατφόρμα.

Τέλος, θέλω να πω, κυρίες και κύριοι Βουλευτές, και να το ακούσει ο ελληνικός λαός, ότι ο ισχυρισμός πως θα κοπούν δύο συντάξεις προϋποθέτει ότι όλοι οι συνταξιούχοι θα υποστούν μείωση 18% στις προσωπικές διαφορές. Έχουν όλοι οι συνταξιούχοι προσωπική διαφορά; Όχι, βεβαίως. Αυτοί που έχουν προσωπική διαφορά, πράγματι θα υποστούν μειώσεις; Ναι, πράγματι, θα υποστούν μειώσεις στο ύψος του 18%. Είναι, όμως, όλοι στο 18% ή μήπως είναι και στο 2% και στο 3% και στο 5% και στο 7%; Άρα, όταν περιγράφουμε μία δύσκολη κατάσταση, να την περιγράφουμε εξ ολοκλήρου και με όλα τα στοιχεία που δείχνουν ποια είναι η πραγματικότητα.

Να πω και το άλλο. Ποτέ, μα ποτέ δεν έχετε πει ότι πάνω από τριακόσιες πενήντα χιλιάδες χαμηλοσυνταξιούχοι θα έχουν μέση αύξηση 43 ευρώ, για πρώτη φορά μετά το 2010, σε βάθος πενταετίας. Κι αυτό είναι μία πραγματικότητα.

Έχουμε πρόβλημα στο δημόσιο σύστημα κοινωνικής ασφάλισης; Ναι, έχουμε πρόβλημα.

Έχουμε πρόβλημα ακόμη όσο δεν μπορούμε να αντιστρέψουμε αυτό το τεράστιο μέγεθος της ανεργίας που παραλάβαμε απ’ όλα αυτά τα χρόνια. Δεν μπορούμε να είμαστε σίγουροι όσο έχουμε ακόμη αυτά τα προβλήματα.

Έχουν μειωθεί οι συντάξεις; Βεβαίως, έχουν μειωθεί οι συντάξεις. Αλίμονο αν ισχυρίζεται κανένας ότι δεν έχουν μειωθεί οι συντάξεις. Έχουμε πάρει μέτρα και για μετά το 2019; Ναι. Αλλά, έχουμε πάρει και αντίμετρα. Θα τα πείτε μια φορά;

**ΓΕΩΡΓΙΟΣ ΑΜΥΡΑΣ:** Από πότε θα ισχύσουν; Από το 2021 και μετά!

**ΧΡΗΣΤΟΣ ΜΑΝΤΑΣ:** Κύριε Αμυρά, εντάξει. Συνεχίστε εσείς να επενδύετε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μαντά, έχετε υπερβεί τον χρόνο και κάνετε και διάλογο.

**ΧΡΗΣΤΟΣ ΜΑΝΤΑΣ:** Μα, δεν κάνω εγώ διάλογο. Τελείωσα. Δεν κάνω εγώ διάλογο.

**ΓΕΩΡΓΙΟΣ ΑΜΥΡΑΣ:** Θα ισχύσουν από το 2021 και μετά!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Θα σας πω εγώ…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, δεν τα θέλουν τα αντίμετρα.

**ΧΡΗΣΤΟΣ ΜΑΝΤΑΣ:** Τι να κάνουμε;

**ΓΕΩΡΓΙΟΣ ΑΜΥΡΑΣ:** Τα θέλουμε, αλλά όχι από το 2021 και βλέπουμε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, αφού τα θέλετε, τότε συμφωνούμε όλοι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κοροϊδεύετε τον κόσμο. Δεν μπορείτε…

(Θόρυβος στην Αίθουσα)

**ΧΡΗΣΤΟΣ ΜΑΝΤΑΣ:** Όσο μεγάλη φασαρία και να κάνετε, κυρία Χριστοφιλοπούλου…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κάτι πρέπει να πείτε. Δεν μπορείτε! Πείτε μπας και σας ακούσει το Μαξίμου και γίνει τίποτε.

**ΧΡΗΣΤΟΣ ΜΑΝΤΑΣ:** Καλά, είναι επιχείρημα αυτό; Με συγχωρείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μαντά, δεν ήταν και αυτό υπόσχεση στη ΔΕΘ στη Θεσσαλονίκη;

**ΧΡΗΣΤΟΣ ΜΑΝΤΑΣ:** Να τελειώσω –εάν μου επιτρέπετε- με το εξής.

**ΓΕΩΡΓΙΟΣ ΑΜΥΡΑΣ:** Στη Θεσσαλονίκη, τα 750 ευρώ κατώτατος…

**ΧΡΗΣΤΟΣ ΜΑΝΤΑΣ:** Ακούστε, κύριε Αμυρά, μπορώ και εγώ να το κάνω, με παρεμβολές…

**ΓΕΩΡΓΙΟΣ ΑΜΥΡΑΣ:** Στην Πρόεδρο απαντώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όταν κάνατε χαμό εσείς, ήταν καλές οι παρεμβολές; Τώρα δεν σας αρέσουν;

**ΧΡΗΣΤΟΣ ΜΑΝΤΑΣ:** Μας αρέσουν. Δεν έχω κανένα πρόβλημα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σηκωνόσασταν επάνω και δεν αφήνατε άνθρωπο να μιλήσει!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν ακούγεστε, κυρία Χριστοφιλοπούλου!

Κύριε Μαντά, να τελειώνουμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν ακούγομαι, αλλά δεν μπορώ και τα περίεργα. Από ποιους;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν πειράζει. Βγείτε έξω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Από τους «Δεν πληρώνω» που θα το έκαναν Κούγκι εδώ μέσα; Τι λέμε τώρα;

**ΧΡΗΣΤΟΣ ΜΑΝΤΑΣ:** Πόσο θα συνεχίσετε, κυρία Χριστοφιλοπούλου;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όσο προκαλείτε.

**ΧΡΗΣΤΟΣ ΜΑΝΤΑΣ:** Δεν προκαλώ. Δεν έχω προκαλέσει στο παραμικρό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Προκαλείτε!

**ΧΡΗΣΤΟΣ ΜΑΝΤΑΣ:** Προσπάθησα –ακούστε!- να μείνω σε επιχειρήματα. Μπορεί και να μην το κατάφερα. Έχετε τη δυνατότητα να αντιπαρατεθείτε, όχι να φωνάζετε. Σας παρακαλώ πολύ!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σας μιμούμαι, όχι εσάς προσωπικά, αλλά την παράταξή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, σας παρακαλώ.

**ΧΡΗΣΤΟΣ ΜΑΝΤΑΣ:** Θέλετε ντε και καλά να σταματήσω.

Θα τελειώσω λέγοντας το εξής: Όποια επένδυση, κατά τη γνώμη μου, γίνεται σε καταστροφές και σε τρόπο αντίδρασης στις καταστροφές και μάλιστα και από την κ. Γεννηματά και από τον κοινοβουλευτικό εκπρόσωπο της Δημοκρατικής Συμπαράταξης, δεν νομίζω ότι είναι σε αυτήν τη δύσκολη στιγμή πεδίο αντιπαράθεσης.

Μεθαύριο το πρωί υπάρχει η επιτροπή περιβάλλοντος. Εκεί θα έρθουν όλα επί τόπου…

**ΑΝΔΡΕΑΣ ΛΟΒΕΡΔΟΣ:** Ούτε εσείς!

**ΧΡΗΣΤΟΣ ΜΑΝΤΑΣ:** Λέω ότι μεθαύριο υπάρχει αυτή η επιτροπή.

**ΑΝΔΡΕΑΣ ΛΟΒΕΡΔΟΣ:** Έχετε άποψη εσείς;

**ΧΡΗΣΤΟΣ ΜΑΝΤΑΣ:** Ακούστε με λίγο, κύριε Λοβέρδε. Γιατί βιάζεστε τόσο πολύ;

Έχουν δοθεί μέχρι στιγμής όλα τα στοιχεία με ώρες και το πώς ακριβώς έχει δράσει το Υπουργείο με τα μέσα που είχε, με τη δυνατότητα που είχε. Από εκεί και πέρα, όλα αυτά θα κριθούν. Θα κριθούν και όσα θεσμικά κενά και άλλα που μπορεί να υπάρχουν –και υπάρχουν, είναι προφανέστατο- σε όλη αυτή…

**ΓΕΩΡΓΙΟΣ ΑΜΥΡΑΣ:** …(δεν ακούστηκε)

**ΧΡΗΣΤΟΣ ΜΑΝΤΑΣ:** Κύριε Αμυρά, τι θέλετε; Αφήστε με να ολοκληρώσω μία φράση. Σας έχω διακόψει πολλές φορές;

**ΓΕΩΡΓΙΟΣ ΑΜΥΡΑΣ:** Εμένα συχνά. Αλλά περιμένω να ακούσω ένα δικό σας σχόλιο για την οικολογική…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Φτάσαμε τα δώδεκα λεπτά με τις διακοπές.

**ΧΡΗΣΤΟΣ ΜΑΝΤΑΣ:** Σας έχω διακόψει εγώ πολλές φορές;

**ΓΕΩΡΓΙΟΣ ΑΜΥΡΑΣ:** Πολλές, αλλά δεν πειράζει. Δέχομαι τις διακοπές σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Μαντά.

**ΧΡΗΣΤΟΣ ΜΑΝΤΑΣ:** Λέω, λοιπόν, ότι όλα αυτά θα συζητηθούν. Η άποψη έχει καταγραφεί από τα αρμόδια Υπουργεία.

Θέλω να πω και κάτι ακόμη: Επειδή, εκτός των άλλων, μας είπαν και για εχθρούς των επενδύσεων, θέλω να πω ότι αυτοί που διαγωνίζονται –οι υποψήφιοι, δηλαδή, της Δημοκρατικής Συμπαράταξης- να ταυτιστούν με τις αξιώσεις της «EL DORADO» και με τη μη τήρηση της σύμβασης που υπογράφηκε το 2004, νομίζω ότι δίνουν κακό παράδειγμα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βρούτσης, Κοινοβουλευτικός Εκπρόσωπος της Νέας Δημοκρατίας.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, λένε ότι τις κυβερνήσεις τις ακολουθούν τα έργα τους και οι πολιτικές τους -και από εκεί κρίνονται- και τους πολιτικούς οι δηλώσεις τους.

Στις 23 Ιανουαρίου 2015, δήλωση: «Οι ομαδικές απολύσεις, η κατάργηση εργασιακών δικαιωμάτων, δεν είναι το δίκαιο. Το δίκαιο το φτιάχνουν οι λαοί, δεν το φτιάχνουν οι τεχνοκράτες της τρόικα. Τόσον καιρό συνέβαινε αυτό γιατί ήμασταν σκυφτοί. Ήρθε η ώρα να σηκώσουμε το κεφάλι. Ας σηκώσουμε το κεφάλι. Αυτοί θα είναι σκυφτοί». Αυτή η δήλωση, 23 Ιανουαρίου του 2015, είναι της σημερινής Υπουργού Εργασίας, κ. Αχτσιόγλου.

Μαζί με αυτήν τη δήλωση, όλοι οι σημερινοί Υπουργοί, τα στελέχη του ΣΥΡΙΖΑ, την περίοδο εκείνη μιλούσαν για δέκατη τρίτη σύνταξη, μιλούσαν για κατώτατο μισθό 751 ευρώ, μιλούσαν για κατάργηση ευέλικτων μορφών απασχόλησης. Αυτή ήταν μία ζοφερή εικόνα. Και δεν ήταν μόνο αυτό: Συγκεντρώσεις, προπηλακισμοί, Σύνταγμα, διαδηλώσεις, παντού αντιδράσεις.

Αυτός είναι ο ΣΥΡΙΖΑ, αυτή είναι η Κυβέρνηση που σήμερα έρχεται εδώ με θράσος, με ανακριβή στοιχεία, που εξαπάτησε τον ελληνικό λαό και παραποιεί ακόμα και σήμερα την αλήθεια.

Ας δούμε, όμως, κυρίες και κύριοι συνάδελφοι, σήμερα με σηκωμένο το κεφάλι την κυρία Υπουργό και τους Υπουργούς, που τη συνοδεύουν και είναι παρόντες εδώ.

Με σηκωμένο, λοιπόν, το κεφάλι σήμερα γίνεται διαπραγμάτευση όχι με την τρόικα, αλλά με τους θεσμούς, όχι στο Υπουργείο, αλλά στο Χίλτον με 1.500 ευρώ την ημέρα, που πληρώνει ο ελληνικός λαός, κύριε Πετρόπουλε.

Με σηκωμένο το κεφάλι για πρώτη φορά στο ελληνικό Κοινοβούλιο γίνεται διασυρμός του εθνικού Κοινοβουλίου γιατί έρχονται διατάξεις, ψηφίζονται και ξεψηφίζονται και αποσύρονται για πρώτη φορά.

Με σηκωμένο το κεφάλι οι συντάξεις, που σας παραδώσαμε, συγκριτικά με το 2014, είναι μειωμένες από 15% έως 40%. Με σηκωμένο το κεφάλι φτιάξατε τη γενιά των 360 ευρώ, τη γενιά των φτωχών εργαζομένων με υπογραφή Τσίπρα-Καμμένου, με υπογραφή ΣΥΡΙΖΑ-ΑΝΕΛ. Η γενιά των φτωχών εργαζομένων είναι δικό σας δημιούργημα.

Με σηκωμένο το κεφάλι πήρατε τα 410 εκατομμύρια, που ήταν στο πλαίσιο της τελευταίας συζήτησης με την τρόικα το 2014 για το ασφαλιστικό μέσα στο e-mail Χαρδούβελη και τα κάνατε 10 δισεκατομμύρια. Παρέμβαση στο ασφαλιστικό: 10 δισεκατομμύρια κάνατε τα 410 εκατομμύρια που υπήρχαν στο e-mail Χαρδούβελη για το ασφαλιστικό.

Με σηκωμένο το κεφάλι πήρατε ασφαλιστικές εισφορές, για τις οποίες διαμαρτυρόσασταν και ο κ. Σπίρτζης έχτιζε τείχη έξω από το ταμείο των μηχανικών και έκλεινε το ταμείο των μηχανικών με αλυσίδες και σήμερα φέρατε εξοντωτικές εισφορές, που από 1-1-2019 θα αυξηθούν ακόμα 61% και θα αποτελέσουν όλεθρο για το επιστημονικό δυναμικό της χώρας μας και για όποιον τολμάει να έχει κάποια μικρά κέρδη στην επιχείρησή του.

Με σηκωμένο το κεφάλι καταργείτε το ΕΚΑΣ στους χαμηλοσυνταξιούχους, οι οποίοι δεν το έχουν αισθανθεί απόλυτα ακόμα και το 2019 θα καταργηθεί οριστικά.

Με σηκωμένο το κεφάλι, κυρία Υπουργέ -θα σας συνοδεύει πάντα και εσάς και τον ΣΥΡΙΖΑ- είστε η Υπουργός και είναι το κόμμα που έφερε τις ομαδικές απολύσεις, με απόλυτη απελευθέρωση, με μία απλή τρίμηνη προειδοποίηση, στο εργατικό δίκαιο της χώρας.

 Με σηκωμένο το κεφάλι σε λίγες μέρες θα φέρετε κάτι που μαζί θα το ψηφίσουμε, τον συνδικαλιστικό νόμο και το 50% συν 1. Και θα το ψηφίσουμε μαζί, γιατί σας θυμίζω ότι ειδικά για αυτό που θα φέρετε σε λίγες ημέρες, κάνατε ειδικές διαδηλώσεις με όλους τους συνδικαλιστές στην πλατεία Συντάγματος.

Όλα τα άλλα που είπα πριν δεν τα ψηφίσαμε και δεν τα ψηφίσαμε, κυρίες και κύριοι συνάδελφοι, για έναν λόγο, διότι το 2014 είχαμε σχεδόν κλείσει το ασφαλιστικό σύστημα της χώρας. Με τη μοναδική αναλογιστική μελέτη που υπήρχε από τον νόμο του Ανδρέα Λοβέρδου, τον ν.3863, που κληρονόμησα, και με τις ηλεκτρονικές παρεμβάσεις και με το νοικοκύρεμα, φτιάξαμε το σύστημα και εσείς το τινάξατε στον αέρα με την εξάμηνη «βαρουφάκεια» περίοδο και τα 14,5 δισεκατομμύρια ευρώ νέα μέτρα που φέρατε και τον δημοσιονομικό εκτροχιασμό. Το τίμημα της αναξιοπιστίας και της ανικανότητάς σας πληρώνουν σήμερα οι συνταξιούχοι.

Θέλω να σταθώ σε δύο σημεία που ανέφερε η Υπουργός περί αδήλωτης εργασίας. Αποτελεί θράσος, κυρίες και κύριοι συνάδελφοι. Προχθές στη συζήτηση κατέθεσα έναν πίνακα. Παραλάβαμε 40,2% την αδήλωτη εργασία τον Ιανουάριο του 2013 και τον Δεκέμβριο του 2014 πήγε στο 13%. Σήμερα, τρία χρόνια μετά, η αδήλωτη εργασία παραμένει στο 13%. Δεν βάλατε ένα λιθαράκι για να υπερασπίσετε τους ανέργους και να υπερασπίσετε την αδήλωτη και ανασφάλιστη εργασία υπέρ των εργαζομένων.

Όσον αφορά την ανεργία, θα σας πω ότι την παραλάβαμε στο 27,9%, στο ζενίθ. Με τις μεταρρυθμίσεις που έγιναν και από μένα και από την κυβέρνηση Σαμαρά και από την προηγούμενη Κυβέρνηση, αθροιστικά οι μεταρρυθμίσεις αυτές άρχισαν να αποδίδουν καρπούς και δεν το παραδέχεστε.

Τον Σεπτέμβριο του 2015 η ανεργία είχε πέσει ήδη στο 24,8%. Σήμερα αποκλιμακώνεται η ανεργία; Βεβαίως και αποκλιμακώνεται. Γιατί αποκλιμακώνεται; Διότι υπάρχουν οι μεταρρυθμίσεις, που έκαναν οι προηγούμενες κυβερνήσεις, κύριοι Υπουργοί του ΣΥΡΙΖΑ. Έρχεστε σήμερα πονηρά, υποχθόνια και υποκριτικά να κατηγορείτε τις μεταρρυθμίσεις και να γεύεστε τους καρπούς των αποτελεσμάτων των μεταρρυθμίσεων.

Δυστυχώς, όμως, για τους ανέργους και τους νέους της πατρίδας μας, έτσι όπως πολιτεύεστε και με τις πολιτικές που αναπτύσσετε, αυτή η μείωση και η αποκλιμάκωση της ανεργίας γίνεται με λάθος και επικίνδυνο τρόπο. Γίνεται με έναν τρόπο όπου για πρώτη φορά η μερική απασχόληση είναι απόλυτα κυρίαρχη. Εκεί είναι η γενιά των 360 ευρώ, που θα σας συνοδεύει πάντα. Επίσης, γίνεται και με μείωση μισθών. Δεν θέλω να πω για το brain drain που από 11% έγινε 33% από το 2015 στο 2017.

Πάω τώρα λίγο στην ουσία των εκκρεμών συντάξεων. Ειπώθηκαν πολύ ανακριβή πράγματα, ότι παραλάβατε τριακόσιες εξήντα χιλιάδες εκκρεμείς συντάξεις και ήδη δώσατε τριακόσιες χιλιάδες συντάξεις. Δηλαδή, αν τώρα προσθέσω και τις τριακόσιες χιλιάδες εκκρεμείς συντάξεις, το νούμερο δεν στέκει πουθενά, μα πουθενά.

Η πραγματικότητα, κυρίες και κύριοι συνάδελφοι, είναι ότι σήμερα τριακόσιες χιλιάδες δικαιούχοι σύνταξης περιμένουν για πρώτη φορά στην ιστορία του ασφαλιστικού συστήματος τη σύνταξή τους. Το ύψος των οφειλών είναι 3 δισεκατομμύρια.

Έρχομαι να τα πω πιο συγκεκριμένα γιατί πρέπει στον ελληνικό λαό να αποτυπωθεί η αλήθεια: Τον Οκτώβριο του 2016 φέρατε τον ν.4438. Ήμουν εδώ παρών, κοινοβουλευτικός εκπρόσωπος της Νέας Δημοκρατίας. Ήταν τα περίφημα 859 εκατομμύρια. Από αυτό το Βήμα, εκπροσωπώντας τη Νέα Δημοκρατία, είπα ότι στηρίζουμε τη διάταξη και ότι είναι καλοδεχούμενα τα λεφτά της Ευρώπης για να εξοφλήσετε τις συντάξεις. Όμως, σας είπα: «Προσέξτε, γιατί πρέπει να οργανώσετε το Υπουργείο, να κινηθείτε γρήγορα για να απορροφήσουμε τους πόρους».

Τι συνέβη, κυρίες και κύριοι συνάδελφοι; Οι δεσμεύσεις της Κυβέρνησης και με βάση αυτό εδώ, που λέγεται «υπουργική απόφαση», που συνοδεύεται από κάτω με την υπογραφή σας, κυρία Υπουργέ, τη δική σας και του κ. Τσακαλώτου, έχουν ένα δεσμευτικό χρονοδιάγραμμα. Το χρονοδιάγραμμα λέει 31-10-2017. Το καταθέτω για να πάρετε τη δική σας υπουργική απόφαση, που φέρει τη δική σας υπογραφή.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, λοιπόν, η υπουργική απόφαση, που υπογράφουν ο κ. Χουλιαράκης και η κ. Αχτσιόγλου, είναι άκυρη πλέον. Αποτύχατε. Δεν πήρατε τα λεφτά, δεν κάνατε αυτό που έπρεπε να κάνετε ως πολιτική ηγεσία του Υπουργείου Εργασίας.

Αποτύχατε παταγωδώς, τα λεφτά χάθηκαν και μπήκαμε σε μία άλλη διαδικασία. Τώρα πάει πλέον η εξόφληση των εκκρεμών συντάξεων ως εξής: Ένα ευρώ το ελληνικό δημόσιο και ένα ευρώ από τα ληξιπρόθεσμα που θα πάρουμε από την Ευρώπη.

Αλήθεια, ποιος φταίει που χάθηκαν αυτοί οι ευρωπαϊκοί πόροι; Δεν χρεώνεστε με ανικανότητα;

Το πρόβλημα, κυρίες και κύριοι συνάδελφοι, δεν είναι οργανωτικό, είναι καθαρά πολιτικό. Εκκρεμούν εγκύκλιοι από το ασφαλιστικό ΣΥΡΙΖΑ-Κατρούγκαλου, ένα ασφαλιστικό στο οποίο μέχρι σήμερα -επειδή σας άκουσα να διαφωνείτε με τα στοιχεία που ειπώθηκαν λίγο πριν από τη Δημοκρατική Συμπαράταξη- πρέπει να σας πω ότι μέσα σε δεκαεννιά μήνες έχετε κάνει δεκαεπτά διαφορετικές νομοθετικές ασφαλιστικές αλλαγές. Δεκαεπτά! Δεν θα τελειώσουν εδώ. Αποτελεί αδήριτη ανάγκη όσο ποτέ…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βρούτση…

**ΙΩΑΝΝΗΣ ΒΡΟΥΤΣΗΣ:** Τελειώνω αμέσως και ευχαριστώ για την ανοχή, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ανοίγετε κεφάλαια έτσι.

**ΙΩΑΝΝΗΣ ΒΡΟΥΤΣΗΣ:** Όπως και ο κ. Μαντάς μίλησε δώδεκα λεπτά, έτσι και εγώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι δώδεκα λεπτά. Ήταν με διακοπές, εσείς μιλάτε αδιαλείπτως.

**ΙΩΑΝΝΗΣ ΒΡΟΥΤΣΗΣ:** Κλείνω.

Απλώς θα σας πω ότι αποτελεί αδήριτη ανάγκη να αλλάξει αυτό το ασφαλιστικό, του οποίου η βιωσιμότητα δεν φαίνεται να στέκει και οι αδικίες το γεμίζουν.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Το ασφαλιστικό Κατρούγκαλου έφερε τις μεγαλύτερες μειώσεις που υπήρχαν, μη αναγκαίες και αχρείαστες και είναι ένα ζήτημα το οποίο μας απασχολεί και πρέπει να μας απασχολεί. Είναι ένα αδιέξοδο για εργαζόμενους και συνταξιούχους, ένα αδιέξοδο για το οποίο ευθύνεται αποκλειστικά και μόνο η Κυβέρνηση ΣΥΡΙΖΑ.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βρούτση.

Κύριε Παναγιώταρε, έχετε τον λόγο για έξι λεπτά, με την ανοχή πάντοτε του Προεδρείου.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Από το ναυάγιο του Σαρωνικού στο ναυάγιο του ασφαλιστικού. Είστε μία Κυβέρνηση-ναυάγιο στην κυριολεξία! Για το μεν ναυάγιο του Σαρωνικού, που φαντάζομαι ότι και τις επόμενες ημέρες στην Ολομέλεια θα μας απασχολήσει για όλα όσα ακούστηκαν, φυσικά με τις δηλώσεις των αρμόδιων Υπουργών ζημιά θα κάνετε στο ασφαλιστικό, γιατί εάν πάει ο κόσμος να κάνει μπάνιο, μαζικά θα εισρεύσει στα κρατικά -και όχι μόνο- νοσοκομεία και θα επιβαρύνει τα ήδη βεβαρημένα ασφαλιστικά ταμεία. Για το δε ναυάγιο του συνταξιοδοτικού, του ασφαλιστικού, βέβαια, για να είμαστε ειλικρινείς, δεν είστε αποκλειστικά υπεύθυνοι, αλλά είσαστε άξιοι συνεχιστές των προηγούμενων.

Εδώ ερχόμαστε στην επερώτηση του ΠΑΣΟΚ. Θεωρούμε ότι αποτελεί ανέκδοτο το ΠΑΣΟΚ, που συγκυβερνούσε με τη Νέα Δημοκρατία για δεκαετίες και οδήγησε τούτον τον τόπο στη σημερινή τρισάθλια κατάσταση, να έρχεται και να κουνά το δάκτυλο.

Τινάξατε την μπάνκα στον αέρα πολλά χρόνια τώρα, μία με το χρηματιστήριο, όπου και τα ασφαλιστικά ταμεία έχασαν πάρα πολλά λεφτά. Ποιος δεν θυμάται τότε τον Γιάννο Παπαντωνίου, ο οποίος προέτρεπε μαζικά τους Έλληνες -και φυσικά και τους διοικητές των ασφαλιστικών ταμείων- να παίζουν στο χρηματιστήριο;

Να πάμε στα τοξικά ομόλογα, όπου και εκεί οι διάφοροι άσχετοι επικεφαλής των ασφαλιστικών ταμείων τζογάριζαν και στο τέλος έχασαν τα πάντα ατιμώρητοι; Να πάμε στο à la carte PSI, στο κούρεμα, όπου αυτοί οι οποίοι υπέστησαν πραγματικό κούρεμα διάλυσης ήταν και τα ασφαλιστικά ταμεία, σε αντίθεση με διάφορους ιδιώτες που δεν δέχθηκαν το «κούρεμα» και στο τέλος εισέπραξαν τα ομόλογά τους στο ακέραιο;

Να πάμε στα μνημόνια, τα οποία οδήγησαν σε μία γενικότερη κατάρρευση της οικονομικής -και όχι μόνο- ζωής του τόπου, με ό,τι αυτό συνεπάγεται και στις συντάξεις και στους μισθούς και στις ασφαλιστικές εισφορές;

Εδώ θα μπορούσε να γίνει μια μικρή παρένθεση. Το μοναδικό μνημόνιο για το οποίο ίσως να συζητούσε ο ελληνικός λαός, θα ήταν ίσως ένα ασφαλιστικό μνημόνιο, να δανειστεί αυτή η χώρα χρήματα σε σχέση με ένα οργανωμένο σχέδιο ανάκαμψης των ασφαλιστικών ταμείων, έτσι ώστε να έχει να πληρώνει συντάξεις για τα επόμενα χρόνια.

Κυρίως και πάνω απ’ όλα, είναι το δημογραφικό έγκλημα το οποίο συντελείται στην πατρίδα μας, που σε λίγα χρόνια θα ψάχνουμε να βρούμε Έλληνες οι οποίοι θα εργάζονται για να πληρώνουν ασφαλιστικές εισφορές που είναι το άλφα και το ωμέγα και που φυσικά με το τρίτο μνημόνιο, κύριοι του ΠΑΣΟΚ και της Νέας Δημοκρατίας, που το ψηφίσατε και εσείς, συμφωνήσατε επί της ουσίας σε όλα εκείνα τα μέτρα τα οποία φέρνει η συγκυβέρνηση των ΣΥΡΙΖΑ και Ανεξαρτήτων Ελλήνων, για να συνεχίσουν το καταστροφικό έργο σας.

Εδώ ερχόμαστε στη συγκυβέρνηση των ΣΥΡΙΖΑ-ΑΝΕΛ, οι οποίοι συνεχίζουν την ίδια ακριβώς καταστροφική πολιτική των προηγούμενων. Δεν έχετε αλλάξει τίποτα απολύτως.

Η πορεία είναι συνεχώς φθίνουσα σε όλους τους τομείς. Γιατί το ασφαλιστικό να μείνει απ’ έξω;

Είναι και η ασχετοσύνη, βέβαια, που διακατέχει πολλά από τα στελέχη σας, ειδικότερα στον ιδιωτικό τομέα, γιατί ο ιδιωτικός τομέας, καλώς ή κακώς, είναι αυτός που πληρώνει όλα τα σπασμένα όλων και παντού.

Είναι και η δημογραφική καταστροφή, η οποία συντελείται και μεγεθύνεται και αυξάνεται με γεωμετρική πρόοδο, ειδικότερα τα τελευταία έτη, μαζί και με όλα τα υπόλοιπα νομοσχέδια που ψηφίζετε με την τεράστια, την πολύ μεγάλη αγάπη σας για τους λαθρομετανάστες που τους φέρνετε εδώ, τους οργανώνετε και που σε λίγα χρόνια θα τους ψάχνετε -γιατί μόνο αυτοί ενδεχομένως θα έχουν κάποια δυνατότητα με τόσα βοηθήματα που τους παρέχετε- και θα τους ζητάτε να πληρώσουν τα σπασμένα των ασφαλιστικών ταμείων.

Είναι και η ανεργία, η οποία έχει ξεπεράσει κάθε προηγούμενό. Φυσικά μία μικρή μείωση είναι εντελώς πλασματική, γιατί όλοι γνωρίζουμε ότι αλλάζει το καθεστώς με πάρα πολλούς εργαζόμενους μερικής απασχόλησης σε σχέση με αυτούς που ήταν πλήρους απασχόλησης μέχρι πρότινος.

Είναι η μαζική φυγή των εταιρειών στο εξωτερικό, που πλήρωναν εισφορές ιδιωτών, οι οποίοι θα πλήρωναν τις εισφορές τους εάν εργάζονταν εδώ. Είναι κοντά στο μισό εκατομμύριο Ελλήνων αυτοί οι οποίοι πληρώνουν ασφαλιστικές εισφορές ή τους πληρώνουν ασφαλιστικές εισφορές σε όλα τα μήκη και πλάτη της γης, πλην Ελλάδος, γιατί δεν εργάζονται πια εδώ.

Περιμένετε αλήθεια, κύριε Υπουργέ, που ήσασταν και Πρόεδρος σε ασφαλιστικό ταμείο, με 26% ΕΦΚΑ να μπορέσει να ανταπεξέλθει κάποιος ελεύθερος επαγγελματίας; Τρία πράγματα θα συμβούν: Ή δεν θα πληρώνει ασφαλιστικές εισφορές ή θα κρύβει ασφαλιστικές εισφορές ή θα κλείσει και θα πάει κάπου αλλού, σε αντίθεση φυσικά με τη δωρεάν περίθαλψη όλων των λαθρομεταναστών στην πατρίδα μας.

Εδώ να κάνουμε και ένα μικρό σχόλιο. Να απαντήσω στον κοινοβουλευτικό εκπρόσωπο του ΣΥΡΙΖΑ, που είπε κάτι για την ιδιωτική ασφάλεια, ότι είναι –λέει- πολύ μικρό το ποσοστό εκείνων οι οποίοι ασφαλίζονται στον ιδιωτικό τομέα. Αν είχαν την επιλογή να διαλέξουν μεταξύ του δημοσίου και του ιδιωτικού τομέα, στη συντριπτική τους πλειοψηφία οι Έλληνες, τουλάχιστον στο κομμάτι της περίθαλψης, θα πλήρωναν την ιδιωτική ασφάλεια, η οποία είναι πολύ πιο φθηνή, με πολύ περισσότερα ανταποδοτικά στοιχεία σε σχέση με τη δημόσια ασφάλιση και περίθαλψη, την οποία έχετε καταντήσει στην κυριολεξία «του κλώτσου και του μπάτσου».

Φυσικά, τα καλύτερα παραδείγματα τα δείχνουν και τα στελέχη σας, που ως συνήθως πηγαίνουν είτε σε ιδιωτικά νοσοκομεία ή στο νοσοκομείο της Πολεμικής Αεροπορίας, αλλά σε δημόσιο νοσοκομείο δεν έχουμε δει κανένα προβεβλημένο στέλεχός σας να πηγαίνει, έστω και για επίσκεψη.

Οι ελεύθεροι επαγγελματίες είναι αυτοί που πληρώνουν για όλους, για τα σπασμένα όλων. Το λέγαμε, το λέμε και θα το λέμε. Ακούμε που λέτε ότι περισσότεροι ελεύθεροι επαγγελματίες ή ιδιώτες πληρώνουν λιγότερη ασφαλιστική εισφορά. Αυτό έχει να κάνει με τα εισοδήματά τους και επειδή τα εισοδήματα όλων των Ελλήνων βαίνουν συνεχώς μειούμενα και όνειρό σας είναι όλοι οι Έλληνες να γίνουν φτωχοί και να ζουν από συσσίτια ή δεν ξέρω εγώ από τι άλλο, ναι, κάποιοι πληρώνουν λιγότερα. Μα, αυτό δεν είναι το ζητούμενο.

Ό,τι και να κάνετε, ό,τι και να προσπαθήσετε, η πορεία δεν αντιστρέφεται, διότι κινείστε σε εντελώς λάθος κατεύθυνση. Το σοβαρότερο πρόβλημα όλων είναι το δημογραφικό, για το οποίο θα έπρεπε να πάρετε τεράστια και άμεσα μέτρα, αλλά δεν κάνετε τίποτα απολύτως, πολύ απλά γιατί πάνω από όλα σιχαίνεστε τους γηγενείς Έλληνες και θέλετε να τους ανταλλάξετε με διάφορους εισαγόμενους, λαθραίους ή μη.

Επίσης, δεν είναι δυνατόν σε ένα ασφαλιστικό ταμείο, όταν οι αναλογίες είναι δύο, δυόμισι εν ενεργεία ασφαλισμένοι, να πρέπει να πληρώσουν και για έναν ή ενάμιση συνταξιούχο. Ειδικότερα στο πρώην ΤΕΒΕ, νυν και αυτό μέλος του ΕΦΚΑ, οι αναλογίες ήταν δραματικές. Έπρεπε δύο εν ενεργεία ασφαλισμένοι να πληρώνουν -και αυτοί όταν και αν πλήρωναν τις εισφορές τους- και να συντηρήσουν και αυτούς, αλλά και τους συνταξιούχους.

Όσο θα φεύγουν οι Έλληνες στο εξωτερικό, όσο οι Έλληνες δεν θα κάνουν παιδιά, ο φαύλος κύκλος της καταστροφής των ασφαλιστικών ταμείων δυστυχώς θα συνεχίζεται και θα αυξάνεται, αν δεν πάρετε μέτρα.

Μετά από λίγο καιρό, όταν θα έχουν αποτύχει και τα τωρινά σας μέτρα, κύριοι Υπουργοί της Κυβέρνησης, πάλι θα καλείστε να κάνετε νέες πράξεις, νέους υπολογισμούς, για να μπορέσετε να τα φέρετε βόλτα.

Φυσικά, με τις γενικότερες πολιτικές σας δεν πρόκειται να αλλάξει τίποτα. Όλα αυτά προϋποθέτουν μία εθνική πολιτική σε όλα τα επίπεδα, προκειμένου να τονωθεί και η οικονομία και το δημογραφικό και όλα όσα βοηθούν και συντελούν με έμμεσο ή άμεσο τρόπο στην καλυτέρευση και βελτίωση των ασφαλιστικών ταμείων.

Ως Λαϊκός Σύνδεσμος - Χρυσή Αυγή, το λέγαμε, το λέμε και θα το λέμε συνεχώς και όσο περνάει ο καιρός, δυστυχώς, επιβεβαιωνόμαστε όλο και περισσότερο: Αυτή η χώρα δεν έχει μέλλον, αν δεν υπάρχουν Έλληνες και Ελληνόπουλα. Διότι με τους δανεικούς που πάτε να μας φέρετε δεν πρόκειται να κάνουμε τίποτα.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παναγιώταρο.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Χρήστος Κατσώτης για έξι λεπτά με σχετική ανοχή.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Επιτρέψτε μου, με αφορμή τη στυγερή και άνανδρη δολοφονία του Παύλου Φύσσα πριν από τέσσερα χρόνια, τις άγριες δολοφονικές επιθέσεις ενάντια στους εργαζόμενους μέλη του ΠΑΜΕ στο Πέραμα, ενάντια σε μετανάστες εργάτες, να καταγγείλουμε τη μεγάλη καθυστέρηση της δίκης που έχει σαν αποτέλεσμα την ελεύθερη κυκλοφορία των δολοφόνων και την ηγεσία της εγκληματικής οργάνωσης να συνεχίζει να στάζει το ρατσιστικό και ναζιστικό δηλητήριο στην ελληνική κοινωνία. Μας κάνει εντύπωση ότι κανείς δεν αναφέρθηκε σε αυτήν την επέτειο. Καλούμε τη δικαιοσύνη να αποδώσει χωρίς άλλη καθυστέρηση τη δικαιοσύνη. Αυτό είναι απαίτηση.

Όσον αφορά τη ρύπανση του Σαρωνικού, βεβαίως, υπάρχει ευθύνη της Κυβέρνησης, γιατί υπηρετεί τις ανάγκες των εφοπλιστών για όλο και μεγαλύτερη κερδοφορία, επιτρέποντας να κυκλοφορούν σαπάκια με ελλιπή σύνθεση εργαζομένων και έλλειψη κάθε ελέγχου. Αυτή είναι η επιλογή των εφοπλιστών, την οποία διαχρονικά υπηρέτησαν όλες οι κυβερνήσεις, γι’ αυτό και δεν μιλούν για τα εγκλήματα των εφοπλιστών. Βλέπω ότι σε όλες τις συζητήσεις είναι έξω οι δικές τους ευθύνες.

Όσον αφορά το σημερινό θέμα της επερώτησης, η θέση του ΚΚΕ είναι ότι η φροντίδα για την υγεία, την πρόνοια, τις συντάξεις είναι δικαίωμα του λαού, βασικό συστατικό της ανάπτυξης και της κοινωνικής προόδου. Η κοινωνική ασφάλιση δεν είναι ατομική υπόθεση του κάθε μέλους της κοινωνίας ξεχωριστά. Είναι συνολική ευθύνη της κοινωνίας και του κράτους. Η δυνατότητα παροχής υψηλού επιπέδου υπηρεσιών, που να ανταποκρίνονται στις σύγχρονες απαιτήσεις, μπορεί να γίνει πραγματικότητα, μόνο όταν η κοινωνική ασφάλιση είναι υπόθεση του κράτους με κριτήριο την κάλυψη των συνεχώς αυξανόμενων αναγκών του λαού. Καλύπτει καθοριστικής σημασίας ανάγκες για την αναπαραγωγή των πνευματικών και σωματικών ικανοτήτων των εργαζομένων και αποτελεί αναπόσπαστο στοιχείο του άλλου, του φιλολαϊκού δρόμου ανάπτυξης της ελληνικής κοινωνίας, με κριτήριο την ευημερία του λαού. Η πρόληψη, η προστασία της υγείας και η περίθαλψη είναι υπόθεση ενός αποκλειστικά δημόσιου, δωρεάν συστήματος υγείας, με κατάργηση του κλάδου υγείας των ασφαλιστικών ταμείων που θα χρηματοδοτείται πλήρως από το κράτος και θα παρέχει ισότιμα, χωρίς διακρίσεις, υψηλού επιπέδου υπηρεσίες σε όλους τους μισθωτούς, τους αυτοαπασχολούμενους, τους αγρότες, τους ξένους εργάτες, τους στρατιώτες, τα προστατευόμενα μέλη της λαϊκής οικογένειας.

Η πρόληψη, η προστασία και η αποκατάσταση της υγείας, η φροντίδα για τη μητέρα και το παιδί, τα άτομα με ειδικές ανάγκες, τους ηλικιωμένους, τους χρόνια πάσχοντες δεν μπορεί να είναι πεδίο εκμετάλλευσης και κερδοφορίας του κεφαλαίου. Απαιτείται η κατάργηση της ιδιωτικής και κρατικής επιχειρηματικής δραστηριότητας.

Όλες όμως οι κυβερνήσεις, φιλελεύθερες, σοσιαλδημοκρατικές, δήθεν αριστερές διαχειρίζονται τις ανάγκες του κεφαλαίου και με συνδυασμένα μέτρα προχώρησαν στο χτύπημα της πλήρους σταθερής εργασίας και του σταθερού ημερήσιου χρόνου εργασίας, στην κατάργηση των συλλογικών συμβάσεων, στην κατάργηση των συνταξιοδοτικών δικαιωμάτων, στην εμπορευματοποίηση της υγείας και της πρόνοιας, της παιδείας, την απελευθέρωση τομέων στρατηγικής σημασίας, στις ιδιωτικοποιήσεις. Το δικαίωμα στη σύνταξη, στην πρόληψη και προστασία της υγείας, στη φροντίδα για άτομα με αναπηρία αντιμετωπίζεται σαν κόστος που επιβαρύνει το αστικό κράτος και τους επιχειρηματίες, αυξάνει τα δημοσιονομικά ελλείματα και το δημόσιο χρέος, εμποδίζει την ανάπτυξη που έχει κριτήριο το κέρδος και την καπιταλιστική ανάπτυξη.

Έτσι, οι εργοδότες και το κράτος απαλλάσσονται από υποχρεώσεις και φορτώνονται με νέα βάρη οι εργαζόμενοι από όλες τις μεταρρυθμίσεις που έχουν γίνει μέχρι σήμερα.

Η σύνταξη, η υγεία, η πρόνοια χρησιμοποιούνται σαν χώρος επενδύσεων και κερδοφορίας του κεφαλαίου μέσα από την επέκταση της ιδιωτικής επιχειρηματικής δραστηριότητας.

Είναι χαρακτηριστικό ότι όλοι οι διοικητές των ταμείων πέρασαν από τα fora των ιδιωτικών ασφαλιστικών εταιρειών και υπόσχονταν επενδύσεις και κέρδη σε αυτόν τον τομέα.

Ο καυγάς που είδαμε και σήμερα εδώ ανάμεσα στην Κυβέρνηση, την Αξιωματική Αντιπολίτευση και το ΠΑΣΟΚ δεν κρύβει ότι αυτό για το οποίο καυγαδίζουν είναι για το ποιος είναι καταλληλότερος να υλοποιήσει τα αντιλαϊκά μέτρα και τις αναδιαρθρώσεις που απαιτούνται για την ανάκαμψη του κεφαλαίου, στόχο τον οποίο στηρίζουν και οι τρεις.

Η σημερινή Κυβέρνηση διατήρησε στο ακέραιο το αντιλαϊκό πλέγμα που διαμόρφωσε η προηγούμενη, εμπλουτίζοντάς το με νέα μέτρα, μέτρα που η Νέα Δημοκρατία στήριξε και θα διατηρήσει, αν βρεθεί στον κυβερνητικό θώκο και θα εμπλουτίσει παραπέρα, αφού αποτελούν τα μόνα προαπαιτούμενα για την επίτευξη των κοινών τους στόχων.

Ο ν.4387/2016 -ή ο νόμος Κατρούγκαλου, όπως λέμε- της Κυβέρνησης ΣΥΡΙΖΑ - ΑΝΕΛ ήρθε να εξειδικεύσει τον ν.4336/2015, το τρίτο μνημόνιο, με τη διαφοροποίηση ότι αντί για ένα ταμείο κοινωνικής ασφάλισης παρέμειναν δυο, ο ΕΦΚΑ και ο ΕΤΕΑΕΠ.

Οι Βουλευτές που ψήφισαν το τρίτο μνημόνιο, αυτόν τον νόμο, τον ν.4336/2015, που κατακρεουργεί τις συντάξεις, που αυξάνει τα όρια ηλικίας, καταθέτουν τώρα επερωτήσεις στη Βουλή ασκώντας κριτική, ουσιαστικά πιέζοντας για γρήγορη υλοποίηση των επιλογών του κεφαλαίου.

Ο ΣΥΡΙΖΑ, οι ΑΝΕΛ, με τη Νέα Δημοκρατία, το ΠΑΣΟΚ - ΔΗΜΑΡ, το Ποτάμι και τα άλλα κόμματα του ευρωμονόδρομου ψήφισαν όλοι τη σφαγή και τώρα παριστάνουν ότι δεν γνώριζαν και δεν ήξεραν τι ψήφισαν.

Τι έχουμε με αυτόν τον νόμο, με το τρίτο μνημόνιο; Έχουμε τις τεράστιες αυξήσεις στα όρια ηλικίας, κυρίως των γυναικών, αλλά και των ανδρών. Καταργήθηκε η έννοια της θεμελίωσης του συνταξιοδοτικού δικαιώματος στον δημόσιο, αλλά και στον ιδιωτικό τομέα. Προβλεπόταν μείωση των κοινωνικών δαπανών κατά 0, 25% του ΑΕΠ για το 2015 και 1% για το 2016. Με αυτόν τον νόμο άρχισε η μείωση του ΕΚΑΣ και προχωρούν στην κατάργησή του. Με συγκεκριμένα χρονοδιαγράμματα επιβάλλεται η σύνδεση εισφορών και παροχών.

Κύριοι, εδώ είναι! Σας έφερα τα Πρακτικά από το τρίτο μνημόνιο, μάλλον από την Εφημερίδα της Κυβέρνησης. Συμφωνήσατε, λοιπόν, εδώ στην κατάργηση του ΕΚΑΣ όλοι μαζί –εδώ είναι!- και το ΠΑΣΟΚ και η Νέα Δημοκρατία και το Ποτάμι. Το γράφει το τρίτο μνημόνιο. Δεν ξέρατε; Δεν γνωρίζατε; Σας διέφυγε; Όμως, το ψηφίσατε! Εδώ είναι!

Το καταθέτω στα Πρακτικά να το δείτε κιόλας, μήπως δεν έχετε την Εφημερίδα της Κυβέρνησης, για να ξέρετε τι ψηφίσατε.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ψηφίσατε, λοιπόν, τα πάντα.

Μιλάει σήμερα ο κ. Βρούτσης για το θέμα των ομαδικών απολύσεων και της συλλογικής δράσης, των συλλογικών διαπραγματεύσεων. Αυτό, επίσης, το ψηφίσατε μαζί στο τρίτο μνημόνιο. Είναι το άλλο κεφάλαιο: «Διαρθρωτικές πολιτικές για την ενίσχυση της ανταγωνιστικότητας και της ανάπτυξης». Μαζί ψηφίσατε και αυτά που έκανε εδώ ο ΣΥΡΙΖΑ, τις ομαδικές απολύσεις και τον συνδικαλιστικό νόμο που θα φέρει για την κατάργηση της απεργίας και όλα αυτά. Όσον αφορά την αδήλωτη εργασία, την υποδηλωμένη, που ψηφίσατε προχθές, είναι μνημονιακή υποχρέωση. Εδώ, λοιπόν, είναι και η άλλη ρύθμιση του τρίτου μνημονίου.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βέβαια, έπεται συνέχεια και για πολλά άλλα που περιλαμβάνονται και στο πρώτο και στο δεύτερο μνημόνιο.

Μήπως στο πρώτο μνημόνιο δεν είχαμε την κατάργηση της δέκατης τρίτης και δέκατης τέταρτης σύνταξης; Δεν είχαμε την κατάργηση του δέκατου τρίτου και του δέκατου τέταρτου μισθού; Αυτά ήταν στο πρώτο μνημόνιο. Μήπως στο δεύτερο μνημόνιο, επίσης, δεν είχαμε μία σειρά αλλαγές, τις έντεκα μειώσεις –όπως λένε- στις συντάξεις, τις οποίες τις συνέχισε η Κυβέρνηση του ΣΥΡΙΖΑ και προχωρά παραπέρα;

Καταθέτουμε και αυτό από το πρώτο και το δεύτερο μνημόνιο.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς ως ΚΚΕ στηρίζουμε το διοικητικό πλαίσιο των συνταξιούχων, των εργαζομένων, των αυτοαπασχολουμένων, των αγροτών, των επιστημόνων για αποκατάσταση των κύριων και επικουρικών συντάξεων στο ύψος που ήταν το 2009, την επαναφορά της δέκατης τρίτης και δέκατης τέταρτης κύριας και επικουρικής σύνταξης, την κατάργηση όλων των αντιασφαλιστικών νόμων και των τριών μνημονίων που μειώνουν συντάξεις και παροχές, την άμεση αποκατάσταση των απωλειών από τις περικοπές επιδομάτων και συντάξεων σε ειδικές ομάδες, όπως της αναπηρίας και της χηρείας.

Είναι απαράδεκτο ένα παραπληγικό άτομο να παίρνει το 25% της σύνταξης του πατέρα του εάν πεθάνει. Πώς θα επιβιώσει αυτό το παραπληγικό άτομο με το 25% της σύνταξης του πατέρα του, εάν πεθάνει; Επίσης, η σύνταξη χηρείας, που είναι το 50%.

Είναι απαράδεκτες αυτές οι ρυθμίσεις και, βέβαια, αυτός ο νόμος δεν διορθώνεται, παρά καταργείται.

Επίσης, ζητάμε κατάργηση της απαραίτητης μείωσης της κατώτερης σύνταξης, που από τα 486 ευρώ που ήταν πήγε στα 392 ευρώ, και τώρα βέβαια έχουμε 345 ευρώ για δεκαπέντε χρόνια συν 69 ευρώ, που βγαίνει η ανταποδοτική σύνταξη για τα δεκαπέντε χρόνια, δηλαδή 414 ευρώ η κατώτατη σύνταξη από τα 486. Αυτό είναι δημιούργημα του ΣΥΡΙΖΑ, του νόμου Κατρούγκαλου.

**ΠΡΟΕΔΡΕΥΩΝ (Μάριος Γεωργιάδης):** Κύριε Κατσώτη, έχετε φτάσει στα εννέα λεπτά.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Επίσης, υπάρχουν αιτήματα του συνδικαλιστικού κινήματος που εμείς τα στηρίζουμε και παλεύουμε να γίνουν κτήμα και αποφασιστική, μαχητική διεκδίκησης όλου του λαού.

Το ΚΚΕ έχει μία αδιαπραγμάτευτη θέση: Οι εργαζόμενοι παράγουν τον πλούτο και επιβάλλεται να τον διεκδικήσουν. Η αύξηση του πλούτου και η ανάπτυξη της επιστήμης και της τεχνολογίας έχουν δημιουργήσει τη βάση για την ικανοποίηση των λαϊκών αναγκών.

Το πρόβλημα βρίσκεται στην εξουσία του κεφαλαίου και στις εκμεταλλευτικές σχέσεις παραγωγής και αυτό το πρόβλημα πρέπει να λυθεί με την πάλη της εργατικής τάξης, τη συμμαχία της με τη μικρομεσαία αγροτιά και τους αυτοαπασχολούμενους της πόλης.

Αυτός είναι ο μόνος φιλολαϊκός δρόμος και τους καλούμε σε συμπόρευση με το ΚΚΕ και την οριστική ανατροπή της βαρβαρότητας, της αβεβαιότητας, για μόνιμα δικαιώματα και ικανοποίηση των όλο και πιο διευρυμένων αναγκών του λαού μας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσώτη.

Ακολουθεί ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος για έξι λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Προσπάθησα πολλή ώρα να καταλάβω τη σκοπιμότητα αυτής της επερώτησης από το κόμμα της Δημοκρατικής Συμπαράταξης, την οποία μάλιστα υπέγραψαν και δύο Ανεξάρτητοι Βουλευτές. Λογική εξήγηση για εμένα δεν υπάρχει, γιατί είναι μία επερώτηση που θα έπρεπε να έχει γίνει εδώ και καιρό.

Πριν, όμως, μπω στην ουσία της επερώτησης θέλω να θυμίσω μερικά πράγματα. Είναι πλέον βέβαιο ότι στο Eurogroup συμφωνούν όλοι ότι η έξοδος της χώρας από τα μνημόνια θα είναι καθαρή, χωρίς ανάγκη καινούργιου προγράμματος.

Ήδη κάποιοι αρχίζουν και λένε «όχι, δεν θα γίνει έτσι ακριβώς» και κάτι τέτοιο. Θα μπορούσα εδώ να επικαλεστώ όλα τα ονόματα, τι λέει ο Μακρόν, τι λέει ο Τζετιλόνι, τι λέει ο Μοσκοβισί, τι λέει ο ίδιος ο Σόιμπλε.

Θέλω εδώ να θυμίσω ένα άρθρο που έγραψε πρόσφατα ο Τόμας Φρίκε σε ένα περιοδικό, που μόνο για αριστερό δεν φημίζεται, το «SPIEGEL», στο οποίο δικαιώνει όλη την πολιτική αυτής της Κυβέρνησης τα δύο χρόνια. Επιπλήττει, μάλιστα, τον Σόιμπλε και λέει ότι «καλό θα ήταν να ψηφίσουν οι Έλληνες, γιατί εσύ μόνος σου αποφάσισες, χωρίς καμμία δημοκρατική διαδικασία, τότε να τους πετάξεις έξω από την Ευρωζώνη». Εάν δεν επενέβαινε τότε όλο σχεδόν το SPD, ο Γκάμπριελ τα λέει αυτά αλλά και ο Σούλτς, και εάν δεν συμφωνούσε και η Μέρκελ, ο Σόιμπλε θα τα είχε καταφέρει με φοβερή άνεση.

Ξαναλέω ότι αυτά δεν τα λέει κάποια ελληνική κυβέρνηση, τα λέει ο Τόμας Φρίκε στο «SPIEGEL». Λέει επίσης: «τα 100 δισεκατομμύρια που κερδίσαμε εμείς οι Γερμανοί είναι αυτά που δημιουργώντας λιτότητα και κίνδυνο σε όλες τις χώρες του Νότου ήρθαν και κατατέθηκαν στις δικές μας γερμανικές τράπεζες».

Είναι άρθρο του Τόμας Φρίκε στο «SPIEGEL». Διαβάστε το!

Όμως, θέλω να ξεφύγουμε λίγο, γιατί πιστεύω ότι η ουσία δεν είναι αυτή η επίκαιρη ερώτηση. Επειδή έχουν εκλογές στη Δημοκρατική Συμπαράταξη, έχουν τα δικά τους, τους εύχομαι «καλή επιτυχία», αλλά νομίζω ότι είναι κάπου στον αέρα αυτή η ιστορία.

Θέλω να θυμίσω εδώ ότι είδα μεγάλους τόνους, πάλι μίλησαν για θράσος, πάλι είπαν να ζητήσουμε συγγνώμη, υπήρχε ένταση και πάει λέγοντας. Να τα ξεκαθαρίσουμε. Όσο και αν κουράζει η επανάληψη, είναι η μήτηρ της μάθησης.

Για σαράντα χρόνια λεηλατήθηκε αυτή η χώρα. Λεηλατήθηκε με βάναυσο τρόπο. Έχασαν όλοι οι Έλληνες το ένα τέταρτο της περιουσίας τους. Όταν εμείς παίρναμε την κυβέρνηση, το ένα τέταρτο της περιουσίας 11 εκατομμυρίων Ελλήνων είχε χαθεί. Γιατί; Γιατί απλούστατα το ΑΕΠ από 120% είχε φτάσει στο 180%. Οι «δεξιοτέχνες» των αγορών, που μιλάνε τώρα, κάνουν και φτιάχνουν, παρέδωσαν –άκουσον άκουσον!- μία ανεργία στο 27%. Πρόκειται για πρωτόγνωρο νούμερο. Πρέπει να είσαι ατζαμής, ερασιτέχνης, άσχετος, για να παραδώσεις μία τόσο υψηλή ανεργία. Είναι πρωτόγνωρο νούμερο για τις χώρες της Ευρωπαϊκής Ένωσης, με ό,τι αυτό συνεπάγεται για τα ταμεία, γι’ αυτά που εγκαλούν την Υπουργό –και άκουσα και απρέπειες σήμερα- και το πιο σημαντικό απ’ όλα: 325 δισεκατομμύρια. Ακούω διάφορα νούμερα, ότι «χρεώσατε τη χώρα 100 δισεκατομμύρια ευρώ». Το χρέος είναι συγκεκριμένο. Ψάξτε να το βρείτε λογιστικά.

Ο ορισμός της χρεοκοπημένης χώρας. Αυτό παραδώσατε. Ευθύνεστε απόλυτα. Θα το ξαναπώ: Μία λέξη αυτοκριτικής δεν άκουσα. Υψηλούς τόνους, σήκωμα χεριού, ναι.

Κατ’ αρχάς, εσείς οι ίδιοι, τα δύο κόμματά σας -σας το λέω ευθέως- το ένα χρωστάει 210 εκατομμύρια και το άλλο χρωστάει 190 εκατομμύρια. Σύμφωνα με μία ανάλυση που είχε γίνει, αν όλη η κρατική επιχορήγηση της Νέας Δημοκρατίας από εδώ και πέρα πηγαίνει σε αυτά που χρωστάει, θα χρειαστούν 420 χρόνια για να την ξεχρεώσει. Έτσι –συγχωρήστε μου τη λαϊκή έκφραση- γίνομαι και εγώ μάγκας. Όσο για το ΠΑΣΟΚ, που παίρνει πια πολύ μικρότερη, γιατί δεν έχει τη δύναμη, χρειάζεται γύρω στα 820 χρόνια, δηλαδή την καινούργια χιλιετία!

Πιο σεμνοί, παιδιά! Σας εύχομαι πραγματικά οι εργασίες του συνεδρίου σας να είναι καλές. Ας μιλήσει κάποιος γι’ αυτά τα χρέη. Πληρώνει ο Έλληνας πολίτης, αν δεν το έχετε καταλάβει, για να ερχόσαστε εδώ και να μιλάτε για θράσος, «παραιτηθείτε», «να φύγετε». Να φύγουμε, ρε παιδιά. Δεν θα φύγουμε, όμως, από εσάς. Αν αποφασίσει ο Έλληνας πολίτης, να φύγουμε.

Εδώ, όμως, σας έχω μία άλλη δυσάρεστη έκπληξη: Είχατε συνηθίσει –κυρίως η Νέα Δημοκρατία, το ΠΑΣΟΚ είναι σταθερά κάπου στο 6%, 6,5%, μπορεί να είναι και παραπάνω, ας μην το αδικώ- να είστε μπροστά πολλές μονάδες Έρχονται καινούργιες δημοσκοπήσεις. Δεν αναφέρομαι στην τελευταία, αναφέρομαι στις προηγούμενες, της «ALCO», της «KAPPA RESEARCH». Πού είναι οι είκοσι μονάδες, οι δεκαοκτώ μονάδες, οι δεκαεπτά που γέλαγε κάθε πικραμένος. Τις έβγαζε κάθε μέρα ο «ΣΚΑΪ» με το ΠΑΜΑΚ. Γέλαγε κάθε πικραμένος!

Στην τελευταία δημοσκόπηση της «KAPPA RESEARCH» -που δεν είναι και φίλοι μας- η διαφορά είναι 6,1%, της «Alco» 7,5%. Η τελευταία, όμως, που δεν μπορεί κανείς να την αγνοήσει είναι της «COMMON VIEW»: Η Νέα Δημοκρατία είναι στο 27% και στο 24% ο ΣΥΡΙΖΑ. Στα όρια του στατιστικού λάθους. Διερωτηθήκατε γιατί; Γιατί η κινδυνολογία σάς έχει γίνει δεύτερη φύση. Από το πρωί ως το βράδυ, καταστροφή, το ένα, το άλλο! Ήρεμα!

Τρεις οίκοι αξιολόγησης, -«MOODY’S», «KAPPA RESEARCH», «FITCH»- αναβάθμισαν τη χώρα. Είδαν ότι η χώρα βγήκε στις αγορές με επιτυχία. Είδαν ότι η δεύτερη αξιολόγηση τέλειωσε με επιτυχία. Είδαν κάτι σε αυτήν την Κυβέρνηση. Είδαν ότι η ανεργία από το 27% πάει στο 21%. Αυτοί τα είδαν. Και οι αγορές είναι σκληρές. Δεν μας αγάπησε κανείς. Δεν μας κάνει κανείς χάρη. Απλώς αποτυπώνουν την πραγματικότητα.

Σήμερα που μιλάμε, δεν είναι υπερβολή να πω ότι υπάρχει επενδυτικός οργασμός. Αν το θεωρείτε υπερβολή, ελάτε να τα βάλουμε κάτω. Αυτά που έχουν εγκριθεί. Δεν με ενδιαφέρουν αυτά που «θα» εγκριθούν. Να σας τα πω με νούμερα; Τι έχει κάνει ο Χαρίτσης, ο Πιτσιόρλας και ο Παπαδημητρίου, ρωτήστε να τα μάθετε. Τα έχω εδώ μπροστά μου, αλλά θα φάω πολύ χρόνο να σας τα πω. Αυτήν τη στιγμή 30 δισεκατομμύρια μπαίνουν μέχρι το 2020. Τα αγνοείτε; Κάντε το. Πάλι κινδυνολογία;

Να πω κάτι. Θα συμφωνήσω σε πολλά. Θέλετε να κάνουμε κριτική στον Υπουργό Εμπορικής Ναυτιλίας; Να την κάνουμε. Είναι περίεργο, ναι ή όχι, χωρίς να υπάρχει τρικυμία, χωρίς σύγκρουση, χωρίς φωτιά ένα πλοίο να βουλιάζει; Πιστεύω ότι όλοι συμφωνούμε πως είναι περίεργο. Αφήστε να το δούμε, όχι εν θερμώ απόφαση. Όλοι δυσαρεστηθήκαμε. Δεν χαίρεται κανείς γι’ αυτό.

Θέλετε να σας πω ότι μπορεί να υπάρχουν και παραλείψεις; Ναι και θα αποδοθούν. Μία κυβέρνηση έχει και δύσκολα. Δεν έχει πάντα θετικά και εκεί δοκιμάζεται. Οι σκληροτράχηλοι παίκτες έχουν μάθει να επιβιώνουν στα δύσκολα. Ήταν μία δύσκολη στιγμή η οποία, όμως, κάθε μέρα που περνάει, ελαττώνεται.

Έχω ένα πρόβλημα με το πόδι μου, έκοψα τον τετρακέφαλο και πρέπει να κάνω φυσικοθεραπεία και μπάνια. Πήγα στη Βούλα. Σας πληροφορώ ότι δεν βρήκα καμμία κηλίδα. Σας το λέω ευθέως. Εγώ προσωπικά ήμουν στη Βούλα και έκανα μπάνιο. Το έκανα για το πόδι μου, δεν έχω καμμία τρέλα να κάνω μπάνιο αυτή την εποχή. Αφήστε να το δούμε.

Υπήρξε το θέμα με τις Σκουριές. Το έχετε καταλάβει ότι έχουν εκτεθεί αυτή τη στιγμή όλοι; Δεν μπορεί το 0,8 το αρσενικό να γίνεται 8. Γι’ αυτό τους έδιωξαν από τη Ρουμανία, γι’ αυτό έφυγαν από την Αφρική, γι’ αυτό τους έδιωξαν από την Βραζιλία. Είναι μία εταιρεία που εγώ λέω καλώς να υπάρχει. Πρέπει, όμως, να σεβαστεί τους κανόνες του παιχνιδιού. Γιατί κάνετε σπέκουλα σε πράγματα που δεν πρέπει;

Λάθη κάνουμε. Μόνο οι δικτάτορες δεν κάνουν λάθη. Έχουμε ανάγκη την Αξιωματική Αντιπολίτευση, όχι, όμως, αυτό το κακό, αυτή τη συνεχόμενη υστερική αντίδραση. Θυμηθείτε ότι θα σας γυρίσει μπούμερανγκ. Το βλέπουμε αυτό στις καινούργιες δημοσκοπήσεις.

Όσον αφορά το θέμα του νομοσχεδίου, καταψηφίσατε πολλά αλλά αναγκαστήκατε. Θα σας πω το εξής. Το 99% των φορέων το δέχθηκε θετικά, γι’ αυτό δεν μπορώ να καταλάβω πού «κολλάει» η επερώτηση της Δημοκρατικής Συμπαράταξης. Οι συνειρμοί, όμως, λένε ότι έχουν εκλογές. Άντε, να το δεχθώ!

Ένα επαναστατικό νομοσχέδιο πρώτη φορά είναι κοντά στον εργαζόμενο. Δεν ακούσατε τίποτα για την απλήρωτη εργασία, για την αδήλωτη εργασία; Δεν ακούσατε ότι ποτέ ένας εργαζόμενος δεν πήγαινε στα δικαστήρια, γιατί καταρχήν έπρεπε να πληρώσει και δεύτερον θα έπρεπε να πηγαίνει για δέκα χρόνια; Αυτά δεν τα ακούσατε ποτέ;

Δεν ξέρατε τους τέσσερις μήνες που επικαλέστηκε ο Κυριάκος Μητσοτάκης; Και έτσι είναι. Τον άκουσα με προσοχή. Δεν τα ακούσατε αυτά τα πράγματα; Τι κάνατε για να τα διορθώσετε; Το νομοσχέδιο τα διορθώνει σχεδόν όλα. Όχι όλα, γιατί υπάρχουν και άλλα πολλά, στα οποία πραγματικά θέλουμε τη βοήθειά σας.

Άκουσα τον κ. Θεοχάρη με σεβασμό. Μου άρεσε γιατί έκανε πέντε, έξι προτάσεις. Τις άκουσα και πιστεύω τις άκουσε και η Υπουργός. Να το κάνουμε. Θα συνεχιστεί αυτό το έξαλλο πράγμα, με θράσος «παραιτηθείτε»; Όχι, ρε παιδιά!

Η λέξη «μίζα» στις Ένοπλες Δυνάμεις έδινε και έπαιρνε επί εικοσαετία. Τώρα σταμάτησε, όταν ο Καμμένος έστειλε δεκαεννέα υποθέσεις στον Εισαγγελέα. Ελάτε μία μέρα να παρακολουθήσετε τι βρίσκω στον χώρο της υγείας.

Εμείς έχουμε θράσος; Εμείς να ντρεπόμαστε; Όχι, κύριε. Λάθη έχουμε κάνει και θα κάνουμε. Ένα πράγμα δεν έχουμε δικαίωμα να κάνουμε και εγώ δεσμεύομαι προσωπικά ότι δεν το κάνουμε. Με το χέρι στο μέλι χρεοκόπησε η χώρα. Ένα κομμάτι του πολιτικού προσωπικού δεν έκανε άλλη δουλειά. Δεν είναι μόνο ο Άκης, δεν είναι μόνο ο Παπαντωνίου ή ο Μαντέλης. Είναι πάρα πολλοί. Σιγά σιγά έρχονται όλα στη φόρα.

Εμείς δεν είμαστε δικτάτορες. Δεν παίρνουμε τον αντίπαλο να τον κλείσουμε φυλακή. Θέλουμε νομική κάλυψη αν πραγματικά το τεκμήριο της αθωότητας τους δικαιώσει, τότε, ναι, να βγουν και να συνεχίσουν την πολιτική τους καριέρα.

Σας το ξαναλέω. Μας ακούει ο κόσμος και δεν σας πιστεύει. Πρέπει το πολιτικό προσωπικό να σταματήσει να βάζει το χέρι στο μέλι. Δεν θέλω τίποτα άλλο από τον Τσίπρα και τον Καμμένο, μόνο αυτό. Πιστεύω ότι μέχρι τώρα το βλέπω.

Ένα τελευταίο. Το έχω πάντα μαζί μου, έτσι, να σας το θυμίζω. Βόσκουν 900 δισεκατομμύρια –γιατί δουλεύατε μόνο για εκατό και διακόσιες οικογένειες- σε τράπεζες όλου του πλανήτη. Σας έχει με λεπτομέρεια πού είναι. Το άρθρο είναι γραμμένο δύο μήνες μετά τις εκλογές του 2015.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, φτάσατε στα δεκατρία λεπτά. Σας παρακαλώ πολύ, αν θέλετε, ολοκληρώστε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

Κάνει και κριτική, μάλιστα, σε εμάς γιατί φοροδιαφεύγουν κάποιοι: 800 δισεκατομμύρια σε offshore, σε Panama Papers, σε οικονομικούς παραδείσους. «DIE WELT». Nα το θυμόσαστε όταν λέτε τη λέξη «θράσος», όταν λέτε «δεν ντρέπεστε», όταν λέτε «φύγετε».

Ευχαριστώ πολύ.

(Στο σημείο αυτό ο Βουλευτής κ. Αθανάσιος Παπαχριστόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Έχετε τον λόγο, κύριε Αμυρά, για έξι λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητέ, κύριε Παπαχριστόπουλε, θα σας έλεγα, σε σχέση με τη θάλασσα και τη Βούλα και το μπάνιο που κάνατε, το εξής.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Αν δεν με πιστεύεις, Γιώργο, έχω δέκα σελίδες. Να στις δείξω.

**ΓΕΩΡΓΙΟΣ ΑΜΥΡΑΣ:** Σας πιστεύω ότι πήγατε για μπάνιο, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν είπα ότι δεν είναι πρόβλημα. Είπα να αποδοθούν και ευθύνες. Τα είπα όλα. Με συγχωρείς.

**ΓΕΩΡΓΙΟΣ ΑΜΥΡΑΣ:** Ήθελα να πω κάτι, αγαπητέ κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μη μου διαστρεβλώνεις αυτό που είπα.

**ΓΕΩΡΓΙΟΣ ΑΜΥΡΑΣ:** Εγώ να διαστρεβλώσω; Σε καμμία περίπτωση.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Σε θεωρώ φίλο και καλοπροαίρετο. Σκληρή κριτική κάνε.

**ΓΕΩΡΓΙΟΣ ΑΜΥΡΑΣ:** Βεβαίως. Επειδή είμαι καλοπροαίρετος, θα σας έλεγα το εξής.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν είπα ότι δεν είναι πρόβλημα.

**ΠΡΟΕΔΡΕΥΩΝ (Μάριος Γεωργιάδης):** Μην αρχίσετε τον διάλογο τώρα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Συγγνώμη, κύριε Πρόεδρε.

**ΓΕΩΡΓΙΟΣ ΑΜΥΡΑΣ:** Κύριε Παπαχριστόπουλε, υπάρχει μία αμοιβαία συμπάθεια. Υπάρχει και η ικανότητα να συζητάμε για τα δύσκολα θέματα με τον κ. Παπαχριστόπουλο. Απλώς θα σας έλεγα να ανατρέξετε στον κ. Δημήτρη Κουρέτα, που είναι ο Πρόεδρος της Ελληνικής Εταιρείας Τοξικολογίας.

Πάρτε ένα ρεπορτάζ του ΑΝΤ1 πριν από δύο ημέρες που έλεγε ότι θα χρειαστούν δύο ολόκληρα χρόνια για να επανέλθουν τα νερά στη φυσική τους αρμονία και κατάσταση. Γιατί; Διότι δεν είναι μόνο το μαζούτ που βλέπουμε πάνω. Το 20% του μαζούτ κάθεται στον βυθό και επηρεάζει την τροφική αλυσίδα όλων των οργανισμών που ζουν μέσα σε αυτά τα θαλασσινά οικοσυστήματα.

Άρα εγώ θα έλεγα, μια που το έφερε η κουβέντα για τη Σαλαμίνα, το εξής. Θα έλεγα ότι ναι, κύριε Λοβέρδο, δεν σήκωσαν το γάντι μετά τις προσκλήσεις σας οι παριστάμενοι Υπουργοί να μας πουν δύο κουβέντες για την καταστροφή του Σαρωνικού. Γιατί, όμως, να σηκώσουν το γάντι; Διότι αν σηκώσετε το γάντι από τα μανίκια σας, κυρίες και κύριοι Υπουργοί, θα στάζει μαζούτ, θα στάζει ανευθυνότητα και θα στάζει ανικανότητα. Διότι δεν μπορεί δέκα ημέρες τώρα η Κυβέρνηση να παρακολουθεί το φαινόμενο και να μην παίρνει όλα εκείνα τα δραστικά μέτρα για να το περιορίσει.

Να πω για εκείνες τις απαράδεκτες δικαιολογίες των πρώτων εικοσιτετράωρων; Ήταν βράδυ -λέει-, ήταν νύχτα και είμαστε άτυχοι. Δηλαδή το ελληνικό κράτος λειτουργεί μόνο από τις οκτώ το πρωί έως τις δύο το μεσημέρι.

Πού είναι ο οικολόγος Υπουργός σας; Ο ΣΥΡΙΖΑ και οι ΑΝΕΛ σας θυμίζω ότι συγκυβερνάει με την ψήφο των δύο οικολόγων Βουλευτών, των δύο Βουλευτών του κόμματος των Οικολόγων Πράσινων.

Ακούσαμε εκείνη την ανεκδιήγητη δήλωση του κ. Τσιρώνη, του Υπουργού σας από τους Οικολόγους: «Η κακούργα η κοινωνία φταίει που θέλει πετρέλαιο». Μα, είστε σοβαροί; Έτσι έχετε την οικολογία μέσα σας; Έτσι θα διαφυλάξετε το περιβάλλον.

Είπε και ο κ. Μαντάς το εξής.

**ΠΡΟΕΔΡΕΥΩΝ (Μάριος Γεωργιάδης):** Κύριε Αμυρά, συγγνώμη για τη διακοπή, αλλά είσαστε τελείως εκτός θέματος.

**ΓΕΩΡΓΙΟΣ ΑΜΥΡΑΣ:** Σας παρακαλώ, κύριε Πρόεδρε. Εδώ μιλάμε για πολιτική επικαιρότητα της αιχμής.

**ΠΡΟΕΔΡΕΥΩΝ (Μάριος Γεωργιάδης):** Έχετε καταναλώσει τον μισό σας χρόνο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, δεν είναι ο μισός μου χρόνος. Άπαντες οι προλαλήσαντες τοποθετήθηκαν γι’ αυτό το καυτό ζήτημα. Άπαντες πήραν δέκα με δώδεκα λεπτά και εμένα με διακόπτετε στα δύο λεπτά. Σας παρακαλώ πολύ.

**ΠΡΟΕΔΡΕΥΩΝ (Μάριος Γεωργιάδης):** Μίλησαν για το θέμα.

**ΓΕΩΡΓΙΟΣ ΑΜΥΡΑΣ:** Το θέμα είναι αυτό. Είναι η ανευθυνότητα της Κυβέρνησης και η ανικανότητά της να αντιμετωπίσει ένα τεράστιο οικολογικό πρόβλημα, αλλά είναι και η σιωπή των οικολόγων Υπουργών της, των οικολόγων Βουλευτών της και όλων εκείνων που είχαν σημαία ευκαιρίας το περιβάλλον.

Τώρα, έρχομαι στο θέμα της ανεργίας που θίξατε, κυρία Αχτσιόγλου. Στην προηγούμενη συζήτηση που είχαμε για το ίδιο θέμα περίπου πριν από δέκα ημέρες σας είχα πει ότι βεβαίως θα πρέπει άπαντες να νιώθουμε ικανοποιημένοι όταν, έστω και μισή μονάδα του κλάσματος, πέφτει η ανεργία. Όμως, να τα λέμε όλα, κυρία Αχτσιόγλου. Ναι, μειώθηκε η ανεργία κατά τέσσερις μονάδας στο διάστημα Ιανουαρίου 2015 με Ιούλιο 2017. Βεβαίως, εγώ το αναγνωρίζω. Όμως, να πούμε και τα υπόλοιπα στοιχεία.

Σε κάθε θέση εργασίας που δημιουργούνταν έως το 2015 και αμειβόταν με 900 ευρώ, τα δύο τελευταία χρόνια έχουμε δύο θέσεις εργασίας των 360 και 400ευρώ. Ανοίξτε ξανά, σας λέω, τη σελίδα 78 της ετήσιας Νομισματικής Έκθεσης της Τράπεζας της Ελλάδος που εξεδόθη μόλις πριν από δυόμισι μήνες, τον Ιούνιο, και εκεί θα δείτε όλη την πραγματικότητα. Το λέει: «Οι αμοιβές το 2015 σε σχέση με το 2014 μειώθηκαν» επί ΣΥΡΙΖΑ - ΑΝΕΛ, δηλαδή, και Οικολόγων -μην τους ξεχνάμε αυτούς- «κατά 2,9%». Η αύξηση των μισθών που επικαλεστήκατε εσείς για 0,8% το 2016 δεν υπερκαλύπτει αυτήν την τεράστια διαφορά. Είναι στοιχειώδες ζήτημα η αντιμετώπιση της ανεργίας και για την αντιμετώπιση του ασφαλιστικού. Αλλά εσείς τι κάνατε; Δημιουργήσατε, είστε οι γεννήτορες της γενιάς των 360 ευρώ, όταν κάνατε καριέρα πολιτική πετροβολώντας τη δημιουργία της γενιάς των 700 ευρώ.

Πάμε παρακάτω. Και εάν θέλετε και άλλα στοιχεία, να σας τα δώσω. Ανεξάρτητη Αρχή Δημοσίων Εσόδων: «Τα εισοδήματα το 2016 είναι μειωμένα κατά 25% για τους ελεύθερους επαγγελματίες και κατά 1,5% για τους μισθωτούς». Δεν σας φτάνουν αυτά; Πάρτε και το στατιστικό δελτίο απασχόλησης του ΙΚΑ, το τελευταίο, που λέει ότι ο μέσος μηνιαίος μισθός τον Οκτώβριο του 2016 είναι τα 936 ευρώ, όταν το 2014 ήταν 1.156 ευρώ, μία μείωση δηλαδή 18,9%, επί των ημερών σας. Γι’ αυτά, θα μας πείτε τίποτα; Έχετε καμμιά κουβέντα παρηγοριάς προς όλους εκείνους που είδαν τα εισοδήματά τους και τη ζωή τους επί των ημερών σας να κλονίζεται και να πηγαίνει ακόμα πιο κάτω;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σε μία παρέμβασή μου προς τον κ. Μαντά -εκτός μικροφώνου η δική μου παρέμβαση- η Προεδρεύουσα τότε είπε: «Μα, δεν ακούσατε, όταν μιλούσαμε για τις συντάξεις, τις μειώσεις, τη δέσμευση του κ. Τσίπρα, του Πρωθυπουργού, στη ΔΕΘ;». Διευκρινιστικά να σας ρωτήσω: Για ποια ακριβώς δέσμευση; Για τη δέκατη τρίτη σύνταξη που θα δίνατε ή για τον κατώτατο μισθό που θα τον πηγαίνατε στα 751 ευρώ; Γι’ αυτή τη δέσμευση μιλούσατε ή για τον διπλασιασμό του χρόνου του επιδόματος ανεργίας; Γι’ αυτά έχετε να πείτε τίποτα; Αλλά ξέρω τι λέτε. Καθαρίζετε με δύο κουβέντες: «Κάναμε μία σκληρή και περήφανη διαπραγμάτευση και τελικά οδηγηθήκαμε σε αποτελέσματα που δεν μας αρέσουν, αλλά…». Και αρχίζει μετά το παραμύθι, το μπλα-μπλα για τον κοινωνικό μετασχηματισμό της Ευρώπης και άλλες τέτοιες αερολογίες.

Κυρίες και κύριοι συνάδελφοι, πάλι για τις μειώσεις των συντάξεων θα σας πω. Εδώ, λες και ήμουν σε ένα άλλο κοινοβούλιο, μίας άλλης χώρας, ενός άλλου αιώνα, μίας άλλη ηπείρου, διότι κατηγορούσατε τους προηγούμενους –ναι, Νέα Δημοκρατία και ΠΑΣΟΚ- ότι έκαναν δεκατρείς μειώσεις συντάξεων. Εσείς πόσες έχετε κάνει, κύριε Μαντά; Και από τη στιγμή που κατηγορούσατε τους προηγούμενους, που έκαναν μειώσεις των συντάξεων, εσείς γιατί λέτε «δεν μας έφταναν οι προηγούμενες μειώσεις συντάξεων, τις ενσωματώνουμε, τις αποδεχόμαστε και προχωράμε και παρακάτω»; Σε δεκατέσσερις μήνες από τώρα, την 1η Ιανουαρίου 2019, το 95% των συντάξεων, κύριων και επικουρικών, θα μειωθεί ως 18%.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Αμυρά …

**ΓΕΩΡΓΙΟΣ ΑΜΥΡΑΣ:** Τώρα, τώρα θα σας απαντήσω, κυρία Φωτίου.

Και εάν βάλουμε και επίσης το τσεκούρωμα των οικογενειακών επιδομάτων, η μείωση φτάνει στο 25%.

Για να δούμε, λοιπόν, κύρια Φωτίου που αντιδράτε, πώς τα πάτε από απλή αριθμητική.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι.

**ΓΕΩΡΓΙΟΣ ΑΜΥΡΑΣ:** Το μνημόνιο, που εσείς ψηφίσατε τον Μάιο, με την ψήφο και τη δική σας, κυρία Φωτίου, προβλέπει μείωση της δαπάνης της επιχορήγησης του κράτους προς τα ασφαλιστικά ταμεία, κατά 1,8 δισεκατομμύρια ευρώ. Να το πούμε απλά, κάθε χρόνο το κράτος έδινε 10 δισεκατομμύρια ευρώ για συντάξεις. Το μνημόνιό σας λέει μείωση αυτής της δαπάνης κατά 1,8 δισεκατομμύρια ευρώ, δηλαδή κατά 1% του ΑΕΠ. Πείτε μου, λοιπόν, εσείς: Πώς και δεν θα μειωθούν; Με μαγικό τρόπο; Αφού τα ψηφίσατε. Στοιχειώδες, δόκτορα Γουότσον! Από τα 10 δισεκατομμύρια, εάν βγάλουμε 1,8 δισεκατομμύρια ευρώ, αυτό που μένει, για να μοιραστεί στις συντάξεις, είναι μειωμένο έως και 18%.

Πάμε παρακάτω -και θα τελειώσω, κυρία Πρόεδρε- στην έκθεση, στη ΔΕΘ όποιος πήγε, θα πρόσεξε ότι ο ΕΦΚΑ μοίραζε ένα φυλλάδιο με τις αλήθειες και τα ψέματα για τις εισφορές και για τις συντάξεις.

Για να δούμε τι έλεγε αυτό το έντυπο του ΕΦΚΑ: «Στις 30 Ιουνίου 2017 εκκρεμούσαν τριακόσιες είκοσι οκτώ χιλιάδες επτακόσιες σαράντα πέντε συντάξεις και εφάπαξ, τα οποία δεν έχουν λάβει οι δικαιούχοι τους τα τελευταία δύο ή τρία χρόνια». Τον Μάιο πριν από τέσσερις-πέντε μήνες, όταν πάλι ανακινήθηκε το θέμα, είχατε πει ότι τον Οκτώβριο του 2017, σε δέκα-δεκαπέντε μέρες δηλαδή, θα έχει τακτοποιηθεί η εκκρεμότητα. Ο Οκτώβρης είναι σε δέκα ημέρες. Για πείτε μας, τι θα κάνετε με αυτό το βουνό των εκκρεμοτήτων; Θα τις δώσετε τις συντάξεις; Ναι ή όχι; Απλά πράγματα. Διότι δεν μπορούν οι άνθρωποι να ζουν με 200 ευρώ. Πού είναι εκεί η κοινωνική σας ευαισθησία;

Και πάμε παρακάτω. Ο ΕΦΚΑ τι μας λέει τώρα; Ότι οι πληρωμές θα γίνουν έως τον Ιούνιο του 2018 για τις κύριες συντάξεις. Κανένα χρονοδιάγραμμα για τις επικουρικές. Θα ήθελα να ακούσω. Κάθε μέρα μας διαφημίζετε τα πρωτογενή πλεονάσματα και βεβαίως αυτό που αποκρύβετε εσείς και δεν το λέτε είναι ότι οι συντάξεις και τα εφάπαξ που δεν πληρώνονται είναι ένα μέρος ικανό των πρωτογενών πλεονασμάτων, για τα οποία υπερηφανεύεστε. Είναι σαφές ότι η βόμβα των απλήρωτων συντάξεων θα σκάσει κάποια στιγμή. Δεν ξέρω αν θα σκάσει στα δικά σας χέρια ή στην επόμενη κυβέρνηση, όποια κι αν είναι αυτή.

Αλλά το φυλλάδιο του ΕΦΚΑ κρύβει κι άλλες αλήθειες. Θα σας πω εγώ μια άλλη που δεν κρύβει. Αυτό που σας ανέφερα εμφαντικά: Τι περιμένει τους συνταξιούχους από 1η Ιανουαρίου του 2019; Μείωση των συντάξεών τους έως και 18%. Γιατί δεν το λέτε; Γιατί δεν το λέτε;

Επίσης, γιατί δεν μας λέτε και για το ΕΚΑΣ κάτι; Ούτε εκεί μια κουβέντα παρηγορίας; Το κόψατε σε εκατόν πενήντα χιλιάδες χαμηλοσυνταξιούχους και το ψαλίδι αυτό θα συνεχιστεί, διότι το κονδύλι αυτό περιορίζεται στο μισό.

Κυρίες και κύριοι συνάδελφοι, καταλήγω λέγοντας ότι όπως τα κάνατε στον Σαρωνικό, τα κάνατε «μούσκεμα» αλλά σε βάρος δυστυχώς του συνόλου της ελληνικής κοινωνίας, πολύ φοβάμαι ότι έτσι οδηγήστε και με ό,τι καταπιάνεστε. Αν είναι συντάξεις, κρίμα για τις συντάξεις. Aν είναι για το περιβάλλον, κρίμα για το περιβάλλον, αλλά αν είναι για την απλή κοινή λογική, κρίμα για εσάς, διότι ο κόσμος πια δεν μπορεί να τρώει κουτόχορτο. Αρκετό σανό τον ταΐσατε. Το πολύ σανό κάποια στιγμή φέρνει την επανάσταση ως αυτονόητο.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αμυρά.

Τον λόγο έχει ζητήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος για δέκα λεπτά και μετά θα δευτερολογήσει, απ’ ό,τι με έχει ενημερώσει, η κ. Χριστοφιλοπούλου και θα κλείσει η κ. Αχτσιόγλου, εκτός κι εάν χρειαστεί να παρέμβει ο κ. Λοβέρδος.

Ελάτε, κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Σήμερα, βεβαίως, λείπουν από το Κοινοβούλιο οι υπόλοιποι εκ των Βουλευτών της Δημοκρατικής Συμπαράταξης που διεκδικούν το αξίωμα του αρχηγού. Φαντάζομαι, όμως, ότι στοιχίζονται όλοι στις θέσεις της κ. Γεννήματα. Συνεπώς να περιμένουν οι ελεύθεροι επαγγελματίες, το 80% των ελεύθερων επαγγελματιών, να επιστρέψουν ξανά στις υψηλές εισφορές, καθώς θα καταργηθεί όπως είπατε. Να το θυμούνται. Και ο κ. Βρούτσης, επίσης, υποσχέθηκε κατάργηση του ν.4387 κι επιστροφή σε όλο το σύστημα εκείνο το οποίο τους οδήγησε στην κατάσταση αυτή του τεράστιου χρέους. Να το λέτε συνεχώς, για να ξέρουν τι έχουν να πάθουν, καθώς ο κ. Λοβέρδος είπε ότι και η μεσαία τάξη είναι που στηρίζει κυβερνήσεις, να ξέρουμε ποια θα είναι η επόμενη κυβέρνηση. Συνεπώς να συνεχίσουμε την προσπάθεια που κάνουμε.

Είπατε γιατί χαλάσαμε τον νόμο Λοβέρδου ο οποίος τα πήγαινε καλά και γιατί δεν τηρήσαμε και το mail Χαρδούβελη. Αν πράγματι πήγαινε καλά, μια και ψηφίστηκε το 2010 ο ν.4863, ο λεγόμενος νόμος Λοβέρδου, γιατί μετά άρχισαν οι μειώσεις 50 δισεκατομμύρια κοντά σε μια πενταετία, όταν μάλιστα η δέσμευση ήταν ότι η δημοσιονομική δαπάνη για τις συντάξεις δεν θα ξεπεράσει το 13% του ΑΕΠ, γιατί τόσο ήταν τότε; Ήταν το 13% του ΑΕΠ με το ΑΕΠ σε ύψος 226 δισεκατομμυρίων εκείνη τη χρονιά. Άρα, με τον νόμο Λοβέρδου θα είχαμε 13% συνεχώς. Έλα, όμως, που πήγε στο 17% το 2015. Αυτό σημαίνει πάνω από 8 δισεκατομμύρια ευρώ μέτρα μόνο για τις συντάξεις, δηλαδή και άλλες μειώσεις.

Συνεπώς κοντά στα 50 δισεκατομμύρια ευρώ, συν 8 δισεκατομμύρια ευρώ θα φτάναμε κοντά στα 60 δισεκατομμύρια ευρώ. Αυτό λέει απλώς η πραγματικότητα. Δεν τον πειράξαμε εμείς τον νόμο Λοβέρδου. Είχε ήδη ανατραπεί μέσα σε πέντε χρόνια. Δεν εφαρμόστηκε ποτέ, γιατί δεν θα μπορούσε να εφαρμοστεί, εκτός εάν εμείς προχωρούσαμε σε τόσο μεγάλες μειώσεις, πράγμα που δεν κάναμε. Θέλω τεκμηρίωση μετά για όποιον πάρει τον λόγο και να μου εξηγήσει πώς θα γινόταν να διατηρηθεί το 13% του ΑΕΠ ως συνταξιοδοτική δαπάνη, παρά τα όσα συνέβησαν στον μεταξύ.

Επειδή ακούει ο κόσμος και ακούνε και οι συνταξιούχοι, να πω ότι πήρα ένα μήνυμα νωρίτερα: «Δεν του λέτε του κ. Βρούτση να έρθει να μας τα πει και εμάς, που μέχρι το 2014 σφαγιάστηκαν οι συντάξεις και καμμία μείωση δεν είχαμε μετά;». Ισχυρίζεστε ότι θα έχουμε 40-50% -δεν ξέρω πόσο λέτε- από το 2019 και μετά. Το λέτε, βεβαίως, αυθαιρέτως παρ’ όλο που στον νόμο προβλέπεται μέχρι 18% το ανώτατο. Το έχουμε πει και θα επιβεβαιωθεί.

Άλλωστε, οι ερωτήσεις που συμπεριλαμβάνονται στην επίκαιρη επερώτηση που συζητούμε σήμερα ήδη έχουν απαντηθεί. Είχαν δοθεί τον Μάρτιο και η πραγματικότητα ανέτρεψε πλήρως όλες τις ερωτήσεις, διότι κατάρρευση εσόδων δεν έχουμε. Μιλούσε για κατάρρευση εσόδων. Μιλούσε για ανοργανωσιά και μη λειτουργία του ΕΦΚΑ. Έχουμε πάρει τα εύσημα από τα τεχνικά κλιμάκια ότι ανάλογα εγχειρήματα, σε οποιαδήποτε χώρα, δεν είχαν τέτοια θετικά αποτελέσματα μέχρι αυτήν τη στιγμή. Μας κατηγορείτε για τις συνέπειες των πολιτικών που είχατε πριν, για το προηγούμενο σύστημα κοινωνικής ασφάλισης το οποίο παρήγαγε οφειλέτες.

Με ρώτησε ο κ. Κουτσούκος τι θα κάνω με τους συμπατριώτες μου στην Κρέστενα που καλούνται να πληρώσουν πρόστιμα και προσαυξήσεις από τον ΟΑΕΕ. Ε, να του πω, λοιπόν, ότι είναι του παλιού συστήματος παράγωγες αυτές οι συνέπειες, αυτού που καταργήσαμε εμείς. Από τον ν.4387 δεν υπάρχει ο ΟΑΕΕ και ο ΟΓΑ. Απλή λογική είναι η απάντησή μου.

Πράγματι θα πρέπει να αντιμετωπίσουμε όλα αυτά τα προβλήματα που προκαλούσε το προηγούμενο σύστημα το οποίο καταργήσαμε με τον ν.4387 και έχει στραγγαλίσει πάρα πολύ κόσμο. Είναι μια από τις νομοθετικές πρωτοβουλίες που πρέπει να πάρουμε στο επόμενο διάστημα, διότι τέτοιες νομοθετικές πρωτοβουλίες έχουμε πάρει μετά τον Μάιο του 2016 και όχι για να καταργούμε τον ν.4387. Δεν υπάρχει ούτε μια διάταξη του ν.4387 που να καταργεί. Εκτός εάν διαφωνείτε με τον περιορισμό, που είναι επέκταση διάταξης, στην ανώτατη μείωση ως προς το ποσοστό 30% για τους δημοσίους υπαλλήλους που φεύγουν με πρόωρη σύνταξη. Δηλαδή, τι να κάνουμε;

Και φυσικά, ποτέ δεν είπαμε ότι δεν θα προχωράμε σε βελτιωτικές διατάξεις στο σύστημα κοινωνικής ασφάλισης, όπως είναι για παράδειγμα αυτή για την οποία προβλέψαμε την υποστήριξη στους πάσχοντες ψυχικά ή αυτή που προβλέψαμε για τη συνταξιοδότηση -πράγμα που δεν ίσχυε- για τους φυλακισμένους, δηλαδή να μπορούν να παίρνουν σύνταξη και οι φυλακισμένοι, όπως και μια σειρά άλλες διατάξεις τις οποίες φυσικά θα πάρουμε στο μέλλον. Όμως, δεν καταργούν τον ν.4387.

Το ταμείο των μηχανικών είχε αύξηση 61%, κύριε Βρούτση, από τις δικές διατάξεις και πνίγηκαν οι άνθρωποι. Και περάσαμε διάταξη να μπορούμε να αποσυνδέσουμε την ιδιότητα από την υποχρέωση ασφάλισης για να διασώζονται σε αυτές τις ασφυκτικές συνθήκες που έχετε δημιουργήσει με τόσες υψηλές εισφορές. Φυσικά με τον ν.4387 ευτυχώς γι’ αυτούς και αυτές αντιμετωπίστηκαν, διότι πάνε οι άνθρωποι πια με το καθαρό τους εισόδημα. Εκεί έχουμε πραγματικά μια βελτιωμένη προσαρμογή για τους ασφαλισμένους, διότι πλέον είναι το καθαρό εισόδημα που αποτελεί τη βάση υπολογισμού των εισφορών. Άρα μόνο εκείνοι που έχουν καθαρό εισόδημα καταβάλουν. Και έχουμε πει ότι στη διαδικασία αυτή –και το είχαμε πει από τη ψήφιση του ν.4387 και σε όσες συζητήσεις ακολούθησαν- θα πάρουμε μέτρα βλέποντας το σύστημά μας πώς λειτουργεί, να προχωράμε σε βελτιωτικές, όπου χρειάζεται, ρυθμίσεις. Τέτοιες θα υπάρξουν και για τις συντάξεις χηρείας.

Θα πω ένα παράδειγμα. Ήμουν στην επαρχία προχθές. Η μητέρα ενός ανήλικου παιδιού τριών ετών είναι σαράντα τριών χρονών. Με αυτά που ακούει από εσάς νόμιζε ότι θα παίρνει σύνταξη μόνο για τρία χρόνια, δηλαδή μέχρι τα σαράντα έξι, και μου λέει «Εγώ τι θα κάνω εγώ μετά;»Τέτοια λέτε και τρομάζετε τον κόσμο. Αγνοούσε η μητέρα αυτή ότι θα παίρνει σύνταξη για άλλα είκοσι ένα χρόνια, δηλαδή μέχρι να γίνει εξήντα τεσσάρων ετών. Και, όπως σαφώς λέμε στην εγκύκλιό μας, δεν θα πάψει να καταβάλλεται η σύνταξη χηρείας σε όσους ξεπερνούν τα πενήντα πέντε έτη -λαμβάνοντας σύνταξη επειδή έχουν ανήλικα παιδιά. Και έτσι ηρέμησε η γυναίκα.

Μη λέτε τέτοια στον κόσμο. Δεν υπάρχει λόγος να πλήττετε όλοι το σύστημα της δημόσιας κοινωνικής ασφάλισης. Δεν κάνετε καλό ούτε στην κοινωνία ούτε στην προοπτική για ένα σύστημα το οποίο πρέπει να κρατάμε με ευλάβεια σε βιώσιμη πορεία και να το αναπτύσσουμε. Διότι γίνεστε κήρυκες μιας καταστροφής που δίνει νερό στην ανάπτυξη μιας άλλης λογικής, αυτής που ήδη έχει πλασαριστεί για συνδυαστική αναπλήρωση των συντάξεων 29%. Δηλαδή υπόσχεστε 290 ευρώ συντάξεις με τις μελέτες, που ξέρω πολύ καλά και έχουν άλλωστε αναφερθεί σε σχετικά fora στα οποία συμμετείχα κι εγώ, ως πρόταση για το μέλλον. Είναι η δική σας ιδεολογική θεωρητική, που αυτά προετοιμάζουν. Και αν πάρουμε τοις μετρητοίς και αυτό –και δεν έχω κανέναν λόγο να αμφισβητήσω τις προθέσεις του Αρχηγού της Νέας Δημοκρατίας- ότι η κοινωνική ανισότητα είναι ένα φαινόμενο φυσικό, όπως συμβαίνει ο άνθρωπος να είναι διαφορετικός από τον διπλανό του ή δεν ξέρω ποια άλλη θεωρία θα ανακαλύψετε, μπορώ να υποθέσω ότι πράγματι αυτό ονειρεύεστε, ένα σύστημα όπου ο ισχυρός θα μπορεί να έχει κάλυψη των αναγκών της ζωής του, ο ανίσχυρος να ζήσει όπως να ‘ναι.

Εμείς, αυτήν την πολιτική της ενίσχυσης της κοινωνικής ασφάλισης θα τη συνεχίσουμε. Θα βελτιώνουμε αυτά που πραγματικά πρέπει να βελτιώσουμε και βλέπουμε συνεχώς τα μέτρα με μεγάλο ενδιαφέρον, με μεγάλη προσοχή. Από όπου κι αν έρχονται οι σχετικές παρατηρήσεις, από την κοινωνία, από τους πολίτες, για μας είναι οδηγός σκέψης και αναζήτησης των καλύτερων λύσεων. Δεν προσπαθούμε για κάτι άλλο, παρά μόνο για το καλύτερο που μπορούμε να κάνουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Να κλείσω την ομιλία μου λέγοντας ότι οι συντάξεις των αγροτών ποτέ δεν δίνονταν τον Ιούλιο. Άρχιζαν να δίνονται τον Ιούλιο. Θα ήθελα να σας ενημερώσω ότι εμείς τον Ιούλιο εμείς δίναμε συντάξεις για τους γεννημένους το ’46 και το ’47. Άρα, ποτέ δεν συνέβαινε να εξαντλούνται όλες οι συντάξεις με μιας τον Ιούλιο. Ποτέ και σε καμμία χρονιά.

Τηρήσαμε το χρονοδιάγραμμα. Οι συντάξεις που είχα δηλώσει ότι θα δοθούν τον μήνα Αύγουστο, δόθηκαν, τον μήνα Σεπτέμβρη θα δοθούν τέσσερις χιλιάδες και κάθε έναν από τους επόμενους μήνες, θα δίνονται από τρεις χιλιάδες κάθε μήνα και θα ολοκληρωθούν στο τέλος του Δεκέμβρη του 2017 με πλήρη κάλυψη των αναγκών των αγροτών, όπως είχαμε δεσμευθεί και το εφαρμόζουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Τον λόγο έχει τώρα η κ. Χριστοφιλοπούλου για πέντε λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, κατ’ αρχάς να διορθώσουμε κάτι που ακούστηκε σε αυτήν την Αίθουσα, ότι η Δημοκρατική Συμπαράταξη κατέθεσε, λέει, αυτήν την επερώτηση και συζητείται σήμερα λόγω εσωκομματικών εκλογών. Και επειδή αυτή η επερώτηση έχει, δυστυχώς, κατατεθεί, όπως ομολόγησε και ο Υπουργός, από τον Μάρτιο και δεν ευδόκησε ούτε η Κυβέρνηση -βεβαίως δεν ήθελε- και ούτε το Προεδρείο να συζητηθεί, φτάνει να συζητείται τώρα στο τέλος της περιόδου. Για να τα βάλουμε στη θέση τους τα πράγματα. Δεν έχει καμμία η επερώτηση με τις εκλογές τις δικές μας.

Ακούσαμε πάρα πολλά, κύριε Πρόεδρε. Ακούσαμε πολλά. Ακούσαμε, κυρίως, τη στρέβλωση της στρέβλωσης από αυτούς που ήρθαν στην εξουσία ψευδόμενοι και προσπαθούν να κυβερνήσουν συνεχώς ψευδόμενοι. Έχω, λοιπόν, μερικές ερωτήσεις να κάνω και εγώ από αυτά που άκουσα.

Κυρία Υπουργέ, το πλεόνασμα στο ΕΦΚΑ για το οποίο υπερηφανευθήκατε και μιλήσατε με περισσή υπερηφάνεια, προκύπτει μήπως από την άγρια επίθεση που γίνεται από το ΚΕΑΟ στους ασφαλισμένους που οφείλουν έστω και μικροοφειλές; Απαντήσατε ποτέ την ερώτησή μας για τους μεγαλοοφειλέτες; Τους πειράξατε ποτέ; Ούτε απαντήσατε στην ερώτηση, κυρία Υπουργέ, ούτε τους πειράξατε ποτέ.

Έχετε κάνει επιδρομή, χειροκροτήστε τώρα οι συνεργάτες που χειροκροτούσατε, στους μικροοφειλέτες. Τους τσακίζετε κάθε μέρα και επαίρεστε για το πλεόνασμα του ΕΦΚΑ.

Επίσης μας είπατε πάλι ότι παραλάβατε εκκρεμείς συντάξεις τριακόσιες χιλιάδες. Και πέρα από αυτά που σας απάντησε ο Κοινοβουλευτικός μας Εκπρόσωπος κ. Λοβέρδος, εγώ θέλω να σας ρωτήσω: Αλήθεια, γιατί δεν μας είπατε -έχετε τα στοιχεία εκεί στο Υπουργείο- πόσες συντάξεις εκδίδονταν το 2015 και πριν το 2015; Όχι μόνον πόσες ήταν εκκρεμείς, αλλά πόσες συντάξεις εκδίδαμε, κυρία Υπουργέ. Στο Υπουργείο σας είναι τα στοιχεία και δείτε τα.

Επίσης έχετε μεγάλη υπερηφάνεια. Εξάλλου ο κ. Κατρούγκαλος, ο «πατήρ» αυτής της μεγάλης μεταρρύθμισης που έγινε κουρέλι, μας είχε πει ότι είναι υπερήφανος για το ασφαλιστικό. Συνεχίζει, λοιπόν, η κ. Αχτσιόγλου και μας λέει σήμερα ότι χαίρονται οι ασφαλισμένοι χαράν μεγάλην γιατί έχουν χαμηλότερες εισφορές. Ξεχνάει, όμως, να προσθέσει και δεν βάζει τις εισφορές στο 11% για επικουρικές και εφάπαξ. Ερώτηση: Όταν επιβάλλετε αυτές τις κρατήσεις αναδρομικά, θα είναι τόσο λίγη η επιβάρυνση των ελεύθερων επαγγελματιών και των επιστημόνων; Και επειδή ο κ. Πετρόπουλος μας είπε διάφορα για την κ. Γεννηματά, όπως «πώς τόλμησε να κάνει άλλη πρόταση και να τα λέει», θα σας έλεγα ότι δεν θέλουμε παραινέσεις από εσάς ούτε θα σας μιμηθούμε.

Όμως θέλω να πω το εξής: Αυτό που θα καταργηθεί είναι το απαράδεκτο της ασφαλιστικής επιβάρυνσης που αγγίζει το 38% του εισοδήματος. Αυτό ναι θα καταργηθεί και εμείς είμαστε κάθε μέρα σε συζήτηση με εκπροσώπους. Και η κ. Γεννηματά πρόσφατα στη ΔΕΘ, όταν έκανε την επίσκεψή της, είχε εκτενέστατη συζήτηση και διαβούλευση με αυτούς. Ναι, θα το λέμε και ναι, θα τους βλέπουμε και ναι, διάλογο θα κάνουμε, γιατί εσείς καλείτε στο Μαξίμου μόνον όσους γουστάρει ο Τσίπρας. Να θυμηθούμε εδώ και να απαντήσει η κ. Αχτσιόγλου γιατί, άραγε, όταν συζητιόταν ο μεγάλος νόμος του κ. Κατρούγκαλου δεν εκλήθη ποτέ η ΓΣΕΕ; Γιατί δεν μας αρέσει.

Επίσης ο Κοινοβουλευτικός Εκπρόσωπος του ΣΥΡΙΖΑ μάς κατηγόρησε ότι δεν είπαμε, λέει, για τα μπλοκάκια. Να σας πούμε για τα μπλοκάκια. Και να ρωτήσουμε την κυρία Υπουργό. Νομίζετε, κυρία Αχτσιόγλου, ότι είναι μόνο τριάντα έξι χιλιάδες οι εργαζόμενοι με μπλοκάκια; Νομίζετε πως δεν ξέρουμε ότι αυτή η ρύθμιση που πήγε τάχα μου να δώσει λίγη αριστεροσύνη, τάχα μου επίφαση σκόνης σε ένα άκρως νεοφιλελεύθερο εκτρωματικό νομοθέτημα που φέρατε, αυτή, λοιπόν, η επίφαση -γιατί λόγια του αέρα ήταν, όπως όλη η Κυβέρνηση λόγια του αέρα είστε- νομίζατε ότι λύνει το πρόβλημα με τις τριάντα έξι χιλιάδες.

Θα σας δώσω εγώ ένα άλλο νούμερο, λοιπόν, και σε εσάς και στον Κοινοβουλευτικό Εκπρόσωπο του ΣΥΡΙΖΑ. Από τις 12-5-16, που ψηφίστηκε ο νόμος Κατρούγκαλου έως τις 25-5-17, δηλαδή σε έναν χρόνο μέσα, έκλεισαν, διέκοψαν τις εργασίες τους εβδομήντα οκτώ χιλιάδες τριακόσιοι εξήντα. Και δεν είναι μόνον αυτοί, είναι πολλοί περισσότεροι που φοβούνται, που δουλεύουν στη «μαύρη», που έκλεισαν τα μπλοκάκια, γιατί ακριβώς τους εκβιάζουν οι εργοδότες σε αυτές τις απαράδεκτες ρυθμίσεις που φέρατε για τα μπλοκάκια. Και θέλετε και να επαίρεστε γι’ αυτό.

Επίσης, δεν άκουσα ούτε μία αναφορά στην ερώτησή μας για τις διαδοχικές συντάξεις. Μία διαδοχική σύνταξη έχετε εκδώσει; Μία! Αριθμός «ένα». Απαντήσεις, λοιπόν, δεν πήραμε. Μόνο για τις χήρες και με αυτό ολοκληρώνω, κύριε Πρόεδρε, και ευχαριστώ για την ανοχή σας. Η μόνη απάντηση που εδέησε η Κυβέρνηση να δώσει είναι ότι θα δει το πρόβλημα. Και μας κατηγόρησε ο κ. Πετρόπουλος ότι εμείς διαδίδουμε. Εσείς νομοθετείτε κι εμείς διαδίδουμε; Τι να πω; Δεν έχω να πω τίποτα.

Έχω να πω μόνο το εξής και να τελειώσω με αυτό. Κυρία Αχτσιόγλου, χαίρομαι που θα δείτε το θέμα, άλλα μέσα σε αυτό ομολογήσατε αυτό για το οποίο εμείς στη Δημοκρατική Συμπαράταξη σάς κατηγορήσαμε από το Βήμα και δεν είναι άλλο από τη διαπραγμάτευση. Γιατί είναι αλήθεια, και επικαλούμαι τη μαρτυρία του κ. Λοβέρδου πρώτου Υπουργού Εργασίας μετά την κρίση, κύριε Πρόεδρε, ότι συνεχώς η τρόικα, οι θεσμοί έθεταν το θέμα με τις χήρες.

Ε, βρήκαν κάποια στιγμή κάποιους πρόθυμους για να το εφαρμόσουν. Διαπραγματευτείτε, λοιπόν, εάν μπορείτε, αφού έχετε πει «ναι» σε όλα!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Χριστοφιλοπούλου.

Κύριε Λοβέρδο,θα πάρετε τον λόγο;

**ΑΝΔΡΕΑΣ ΛΟΒΕΡΔΟΣ:** Δεν έχω κάτι να πω, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Τον λόγο έχει η ΥπουργόςΕργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου, για να ολοκληρώσουμε τη διαδικασία.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα δώσωδιευκρινιστικές απαντήσεις σε πράγματα που νομίζω ότι ήδη απαντήθηκαν από εμένα και τον κ. Πετρόπουλο, αλλά εξακολουθούν να υπάρχουν διαφωνίες. Τα γεγονότα είναι πεισματάρικα, όμως και νομίζω ότι μας επιβεβαιώνουν.

Θα αναφερθώ σε ό,τι αφορά τις εκκρεμότητες. Όταν αναλάβαμε -επαναλαμβάνω είναι στοιχεία, δεν είναι υποθέσεις, δεν είναι διάφορες εκτιμήσεις, είναι δεδομένα- εκκρεμούσαν -και επειδή είμαστε στο Υπουργείο Εργασίας καλώς ή κακώς έχουμε τη δυνατότητα να έχουμε πρόσβαση σε όλα τα στοιχεία- τριακόσιες πενήντα οκτώ χιλιάδες παροχές. Εκκρεμούσαν τριακόσιες πενήντα οκτώ χιλιάδες παροχές όταν αναλάβαμε! Εκατόν εξήντα τέσσερις χιλιάδες ήταν για κύριες συντάξεις. Από 1-1-2015 έως 30-6-2017 εκδόθηκαν τετρακόσιες δύο χιλιάδες παροχές από τις οποίες τριακόσιες χιλιάδες, περίπου, είναι κύριες συντάξεις.

Υπάρχει σε εκκρεμότητα ένας μεγάλος όγκος συντάξεων; Υπάρχει. Πρέπει αυτό το ζήτημα να εκκαθαριστεί το συντομότερο δυνατό; Οπωσδήποτε! Γι’ αυτό και έχουμε κάνει ομάδες εργασίας με συγκεκριμένη στοχοθεσία, τις παρακολουθούμε πλέον με ένα συγκεντρωτικό έλεγχο. Προβλέψαμε και ένα bonus στις ομάδες αυτές των δημοσίων υπαλλήλων που θα εργαστούν υπερωριακά γι’ αυτό τον σκοπό και νομίζω ότι πολύ σύντομα θα τελειώνουν με το πρόβλημα των εκκρεμών αιτήσεων συνταξιοδότησης.

Όταν, όμως, μας κουνάνε το δάχτυλο όταν άφησαν στα συρτάρια μας τριακόσιες πενήντα χιλιάδες εκκρεμείς αιτήσεις συνταξιοδότησης, νομίζω ότι περισσεύουν οι χαρακτηρισμοί.

Άκουσα τον κ. Βρούτση να λέει ότι το 2014 το είχαμε κλείσει το ασφαλιστικό και είχε κλείσει το θέμα και το ξανανοίξατε εσείς, γιατί είχατε μεγάλες ιδέες. Όταν παραλάβαμε το ταμείο, ο δημόσιος φορέας κοινωνικής ασφάλισης, το δημόσιο σύστημα κοινωνικής ασφάλισης είχε ένα έλλειμμα, περίπου 1.130.000.000 ευρώ. Είναι προφανές ότι επρόκειτο για ένα σύστημα στα όρια της κατάρρευσής του. Είχε 1.130.000.000 ευρώ έλλειμα είχε το ταμείο, το δημόσιο σύστημα κοινωνικής ασφάλισης, όταν παραλάβαμε.

Προφανώς δεν έγινε καμμία κουβέντα για τα πρωτογενή πλεονάσματα, παρ’ ότι εσείς την ανοίξατε. Δεν θα μπορούσατε να κάνετε κουβέντα για τα πρωτογενή πλεονάσματα όταν είχατε δεσμευτεί για 4% μέχρι το 2030. Και κάνετε σχολιασμό για το τι κατάφερε αυτή η Κυβέρνηση στη διαπραγμάτευση, παρ’ ότι η Κυβέρνηση όταν έρχεται εδώ κρατάει πολύ χαμηλούς τόνους για τη διαπραγμάτευση και λέει: «κάπου τα καταφέραμε και κάπου όχι». Είμαστε πολύ ειλικρινείς: «κάπου τα καταφέραμε και κάπου όχι». Και διαπραγματευόμασταν για χαμηλότερα πρωτογενή πλεονάσματα, διασφαλίσαμε 3,5% από το 2021 και 2% για τα επόμενα χρόνια, ενώ εσείς είχατε συμφωνήσει από τον Απρίλιο του 2014 για πρωτογενή πλεονάσματα 4%. Τα γεγονότα είναι πεισματάρικα.

Και έρχομαι ξανά στους μισθούς, επειδή έγινε και όλη αυτή η κριτική για τους μισθούς. Ο μέσος μισθός πλήρους απασχόλησης το 2011 με αρχές του 2015 επί κυβερνήσεων Παπαδήμου και Σαμαρά μειώθηκε κατά 180 ευρώ. Ο μέσος μισθός για τη μερική απασχόληση μειώθηκε κατά 176 ευρώ. Μέσα σε μια νύχτα το 2012 με πράξη υπουργικού συμβουλίου ο κατώτατος μισθός για την πλήρη απασχόληση έπεσε με νόμο κάτω από τον μέσο μισθό για μερική απασχόληση της περιόδου στα 586 ευρώ.

Προφανώς -και απαντώ στον κ. Αμυρά, ο οποίος έχει φύγει- δεν έχει αποκατασταθεί αυτή η ραγδαία πτώση στους μισθούς. Δεν ισχυρίστηκα ποτέ ότι έχει. Ισχυρίστηκα, όμως, με τα στοιχεία της ΕΛΣΤΑΤ ότι σημειώνεται μια μικρή σχετική άνοδος στους μισθούς το 2017. Δεν είπα ότι υπερκαλύφθηκε το χαμένο έδαφος. Αν είναι δυνατόν! Να ξέρουμε, όμως, για ποιο πράγμα κατακρίνουμε ποιους και πότε.

Θέλω να πω και κάποια πράγματα για τα μπλοκάκια που έκλεισαν. Όσον αφορά τα μπλοκάκια που έκλεισαν, λοιπόν, για τα οποία τότε είχε δημιουργηθεί ένας χαμός και αναπαρήγαγαν όλα τα Μέσα ότι εκατό χιλιάδες μπλοκάκια έκλεισαν, επειδή έκανε τη ρύθμιση ο ν.4387 που έδινε τη δυνατότητα επιμερισμού των εισφορών και ότι γι’ αυτό έκλεισαν τόσα μπλοκάκια, σας πληροφορώ ότι με βάση τα στοιχεία που έχουμε από τη φορολογία, στην πραγματικότητα η διαφορά των ατομικών επιχειρήσεων που διέκοψαν το 2016 σε σχέση με το 2015 είναι μόλις δύο χιλιάδες περιπτώσεις.

Δεν έχει, λοιπόν, καμμία σχέση με τα εκατό χιλιάδες μπλοκάκια που έκλεισαν και γράφονταν τότε σε πρώτους τίτλους στις εφημερίδες και καμμία σχέση με κάποια ανορθολογική κατάσταση, η οποία δεν συνέβαινε τα προηγούμενα χρόνια. Ήταν στο πλαίσιο της λογικής εξέλιξης της οικονομικής δραστηριότητας. Τίποτα το δραματικό και το φοβερό δεν συνέβη μεταξύ του 2015 και του 2016 σε σχέση με τα μπλοκάκια.

Τέλος σε σχέση με το πλεόνασμα του ΕΦΚΑ -το επαναλαμβάνω κι ας μην σας αρέσει να το ακούτε- ο ΕΦΚΑ το πρώτο οκτάμηνο του 2017 είναι πλεονασματικός κατά 460 εκατομμύρια και προφανώς, αυτό είναι κάτι το οποίο αξίζει κανείς να το υπογραμμίζει. Θα έπρεπε όλοι μαζί να λέμε ότι είναι καλό πράγμα το δημόσιο σύστημα κοινωνικής ασφάλισης, επιτέλους να μην είναι ελλειμματικό και να είναι πλεονασματικό. Προφανώς θα πρέπει κανείς αυτό να το υπογραμμίζει. Είναι το δημόσιο σύστημα κοινωνικής ασφάλισης. Δεν είναι το μαγαζί μας.

Είναι, λοιπόν, πλεονασματικός όχι γιατί έχει γίνει κάποια επιδρομή του ΚΕΑ ή των εισπρακτικών μηχανισμών, αλλά γιατί υπάρχει σοβαρή αύξηση της απασχόλησης, η οποία αυξάνει τα έσοδα από τους μισθωτούς, όπως και μια αρκετά σημαντική αύξηση και στην εισπραξιμότητα, ενώ υπάρχει και μια καλύτερη απόδοση από τη χρήση των αποθεματικών των ταμείων. Αυτά τα τρία μεγέθη έχουν συμβάλει στο να έχουμε σήμερα καλά οικονομικά στο σύστημα. Και θα έπρεπε όλοι να θεωρούμε ότι αυτό είναι θετικό.

**ΧΡΗΣΤΟΣ ΚΑΤΣΩΤΗΣ:** Και εσωτερικό δάνειο υπάρχει, όμως, κυρία Υπουργέ, από τη μη καταβολή των οριστικών συντάξεων και τη μη καταβολή των συντάξεων.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι. Το περίμενα ότι θα κάνετε αυτό το σχόλιο. Δεν είναι το ζήτημα ότι δεν καταβάλλονται οι συντάξεις. Επιταχύνεται η καταβολή των συντάξεων.

Προσέξτε, σημείωσα ότι αναγνωρίζουμε το πρόβλημα ότι θα έπρεπε αυτές να εκκαθαρίζονται πιο γρήγορα, αλλά το πλεόνασμα του ΕΦΚΑ δεν έχει να κάνει με αυτό. Ο ρυθμός της απονομής των συντάξεων έχει επιταχυνθεί το τελευταίο διάστημα. Και πάλι το πλεόνασμα συγκροτείται εξαιτίας των τριών παραγόντων που σας ανέφερα: Αύξηση της μισθωτής απασχόλησης, άρα αύξηση από τις εισφορές των μισθωτών, αύξηση της εισπραξιμότητας από τους ελεύθερους επαγγελματίες –μικρή, αλλά σημαντική- και καλύτερη απόδοση των αποθεματικών των ταμείων, τα οποία έχουν συγκεντρωθεί σε ένα κοινό κεφάλαιο το οποίο έχει καλύτερες αποδόσεις.

Αυτά είναι τα δεδομένα. Νομίζω ότι θα έπρεπε, τουλάχιστον γι’ αυτό το σημείο, τα καλά οικονομικά του ΕΦΚΑ όλοι μαζί να θεωρούμε ότι είναι μια εξέλιξη προς τη βιωσιμότητα του συστήματος.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Σας ρώτησα αν θέλατε να πάρετε τον λόγο πριν. Θα πρέπει να απαντήσει και η κυρία Υπουργός μετά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, η δευτερολογία μου, σύμφωνα με τον Κανονισμό, έπεται τον παρεμβάσεων των Υπουργών κι αν θέλουν τριτολογούν. Εμείς δεν έχουμε δικαίωμα τριτολογίας. Αυτά λέει ο Κανονισμός.

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σημειώνω -δεν ήσασταν εδώ, δεν προεδρεύατε τότε- ότι η κ. Γεννηματά έθεσε ένα θέμα σχετικά με το ναυάγιο στον Σαρωνικό και την οικονομική και οικολογική καταστροφή. Δεν απήντησε η Υπουργός, καλύπτοντας τον συνάδελφό της. Έθεσε το θέμα ότι οι Υπουργοί από το Υπουργείο Εργασίας και Κοινωνικής Ασφάλισης δεν στέκονται στο πεδίο της συλλογικής πολιτικής ευθύνης και αδειάζουν συνάδελφό τους. Πήρε τον λόγο και ο Υφυπουργός και η Υπουργός και δεν έκαναν καμμία αναφορά. Τούτη εδώ η κοινοβουλευτική διαδικασία κλείνει με το πρωτοφανές γεγονός να θέτει η Αντιπολίτευση ζήτημα, μάλιστα να το κάνει αυτό Αρχηγός κόμματος, και οι Υπουργοί να μην καλύπτουν τον συνάδελφό τους. Η ομολογία πολιτικής ευθύνης για τη διαχείριση του ναυαγίου είναι πια καταφανής, αν και διά της σιωπής.

Δεύτερον, όποιος ακούει τους Υπουργούς αυτού του Υπουργείου να μιλούν, βλέπει ότι χρησιμοποιούν μετ’ επιτάσεως δύο χρόνους. Χρησιμοποιούν τον ενεστώτα διαρκείας, όπως για παράδειγμα «γίνεται» -δυόμισι, τρία χρόνια θα κλείσουν σε λίγο στην Κυβέρνηση- και τον μέλλοντα «θα». Όμως, δεν γίνεται καμμία αναφορά για κάτι το οποίο ήδη έχουν κάνει.

Η απάντηση, αν υπάρξει τριτολογία, είναι επί του ερωτήματος που αφορά στον ΕΦΚΑ: Πόσες νέες συντάξεις, βάσει νόμου Κατρούγκαλου, έχουν δώσει από τον Μάιο του 2016; Καμμία, κύριε Πρόεδρε. Αν έχουν άλλο στατιστικό στοιχείο, να το δώσουν.

Τώρα ο κ. Πετρόπουλος έκανε μια αναφορά σε μεγέθη οικονομικά, σχετικά με το ασφαλιστικό, τα οποία συγκροτούν μια διανοητική «εκδρομή» κι έναν αριθμητικό παραλογισμό. Έχω να του πω σχετικά με τα επιχειρήματά του -τα οποία τα ακούμε όλα με σεβασμό, κι αν έχει κι άλλα να μας τα πει- ότι εμείς είχαμε κάποιες μελέτες υπέρ των αριθμητικών επιχειρημάτων μας.

Είχαμε την Ελληνική Αναλογιστική Αρχή. Την υποτιμάτε, δεν με αφορά. Όμως, την είχαμε. Επίσης, είχαμε το σχετικό μελετητικό διάβημα από την σχετική Επιτροπή του Eurogroup. Ακόμα, είχαμε και τον ILO, που για να έχουμε τη γνώμη του είχαμε ταξιδέψει στην έδρα του με τον κ. Κουτρουμάνη και είχαμε συνεργαστεί για να αποδώσει το τελικό που απέδωσε.

Είχαμε ενισχυτικές μελέτες για τη δική μας νομοθετική πρωτοβουλία από τρεις φορείς. Εσείς δεν είχατε από κανέναν. Εξ ου και οι εκατό επτά αλλαγές στον νόμο Κατρούγκαλου, που έχετε κάνει.

Μη μου λέτε ότι δεν κάνατε καμμία, γιατί ένα τέτοιο νεύμα μου κάνατε. Εγώ να το δεχτώ. Όμως, πρώτα απ’ όλα, η συνάδελφος σας κατέθεσε και παραγράφους που έχετε αλλάξει.

Δεύτερον, θυμάμαι τον εαυτό μου στην τελευταία σας παρέμβαση να λέω ότι από τα τριάντα δύο άρθρα που αφορούν το ασφαλιστικό του νόμου, που μόλις πριν από λίγες ημέρες δημοσιεύτηκε στο ΦΕΚ, τα δεκατρία έκαναν αλλαγή στον νόμο Κατρούγκαλου και το άρθρο 1 έκανε πέντε αλλαγές. Δεν μπορεί να μην ισχύει ότι δεν παρεμβήκατε στο δημιούργημά σας.

Ακόμη δεν έχει πραγματικά ακουστεί μία λέξη για τη διασύνδεση, κύριε Πρόεδρε, του ασφαλιστικού με την οικονομία. Εγώ ως Υπουργός Εργασίας έλεγα ότι μέμφονται το Υπουργείο μας -το Υπουργείο σας σήμερα- για καταστάσεις στο χώρο του ασφαλιστικού. Όμως η πρώτη μορφή πρέπει να γίνεται κατά καιρούς, και τότε και τώρα και στο μέλλον, στη λειτουργία της οικονομίας και τις σχετικές παρεμβάσεις των αρμοδίων Υπουργών Οικονομικών.

Το ασφαλιστικό υποδέχεται το πρόβλημα, δεν το γεννάει. Αν, μάλιστα, κάνεις τις κατάλληλες παρεμβάσεις, πραγματικά δεν το γεννάει. Όταν η οικονομία, όμως, έχει προβλήματα, το ασφαλιστικό ανάγεται στο πρώτο πρόβλημα από δημοσιονομικής άποψης.

Όλοι οι δικοί μας σχεδιασμοί στηρίζονταν στο ότι από το 2015 -είχε γίνει από τα τέλη του 2014- η ελληνική οικονομία επιστρέφει σε ραγδαίους ρυθμούς ανάπτυξης, κατά τις προβλέψεις της Ευρωπαϊκής Κεντρικής Τράπεζας, του Διεθνούς Νομισματικού Ταμείου, της Ευρωπαϊκής Επιτροπής. Ήταν 3% το ένα έτος, 3,7% το άλλο έτος, 3,5% το άλλο έτος.

Αυτά χάθηκαν, για να κάνουν παρελάσεις οι εραστές της εξουσίας, έχοντας μεγάλη ιδέα για τον εαυτό τους και υπερβολική αυτοεκτίμηση. Διότι περί αυτού πρόκειται και γι’ αυτό ναυαγεί η Ελλάδα. Καμμία προσπάθεια δεν μπορεί να βρει αρωγό τον άλλο.

Εδώ έχουμε ζήτημα ποιος θα είναι κυβέρνηση. Αυτός είναι ο καημός των πολιτικών και 100% ο καημός των πολιτικών του ΣΥΡΙΖΑ.

Τι έκαναν, κύριε Πρόεδρε; Γυρίζουν πίσω τη χώρα από πλευράς οικονομίας, χάνονται δισεκατομμύρια -κομμάτι των οποίων θα πήγαινε φυσικά στο δημόσιο ταμείο, αλλά ένα πολύ μεγάλο κομμάτι θα πήγαινε στα ασφαλιστικά ταμεία-, καταργούν αυτή την πορεία, προκειμένου να γίνουν οι ίδιοι κυβέρνηση, κάνουν και μία αλλαγή του ασφαλιστικού, αφού πετσοκόβουν με το τρίτο μνημόνιο και δια μιας ποσά, τα οποία σωστά ανέφερε ο Κοινοβουλευτικός Εκπρόσωπος του Κομουνιστικού Κόμματος.

Εμείς δεν ψηφίσαμε αυτά, συνάδελφε. Εμείς ψηφίσαμε να μην πέσει η χώρα στα βράχια, γιατί διασπαστήκαμε μέσα στη Βουλή. Εδώ ήσασταν, τα θυμάστε. Δεν έπρεπε να αφήσουμε τη χώρα να πέσει πάνω στα βράχια. Αυτό ψηφίσαμε, όχι τις πολιτικές τους.

Και αφού κάνουν όλα αυτά, έρχονται μετά και κάνουν ένα φοβερό ασφαλιστικό, για όποιον καταλαβαίνει, που γι’ αυτόν που για σαράντα χρόνια πλήρωνε τις εισφορές του τού μειώνουν τον ασφαλιστικό συντελεστή. Ούτω καθ’ εξής, γι’ αυτόν που πλήρωνε ασφαλιστικές εισφορές τριάντα χρόνια. Και κάνουν ένα προϊόν, όπου όσο πιο πολλές εισφορές έχεις καταβάλλει, τόσο μικρότερη σύνταξη, γιατί τόσο περισσότερες περικοπές θα υποστείς.

Αυτοί, λοιπόν, οι άνθρωποι έρχονται εδώ τώρα και επαίρονται και μας μιλούν φιλοσοφικά. Προσθέτουν και κάποιους αριθμούς, που αποδείχθηκε στην προηγούμενη διαδικασία ότι είναι αυθαίρετοι και επιλεκτικοί.

Ένα είναι το ζητούμενο και στη σχέση του Κοινοβουλίου με την Κυβέρνηση, αλλά και στη δική σας πορεία. Έχετε κάνει εγκλήματα. Ήσασταν οι σκληρότεροι από κάθε κυβέρνηση της κρίσης.

Ένα παράδειγμα είναι ανάγλυφο και με αυτό κλείνω. Τρία χρόνια, συνάδελφοι, με πίεζαν για τις συντάξεις χηρείας. Έναν χρόνο εμένα και τα υπόλοιπα χρόνια τους συναδέλφους μου, είτε τον κ. Κουτρουμάνη είτε μετά τον κ. Βρούτση. Δεν το είχαμε δεχτεί. Κόψατε 177 εκατομμύρια -έτσι το προβλέπετε τουλάχιστον, η πράξη θα δείξει πόσα είναι- από τις παρεμβάσεις που κάνατε στις συντάξεις χηρείας.

Δεν έχετε πρόσωπο να έρχεστε στη Βουλή, τουλάχιστον για να μιλάτε για κοινωνικές ευαισθησίες.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Έχει ζητήσει τον λόγο ο Υφυπουργός κ. Πετρόπουλος.

Σας φτάνουν τα τρία λεπτά, κύριε Υπουργέ;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε. Θα είμαι σύντομος και θα περιοριστώ σε πολύ λίγα λόγια.

Να πω ότι όλα αυτά που είδαμε, τα είδαμε όλοι μαζί. Είδαμε ότι υπήρχε κατάρρευση στο σύστημα κοινωνικής ασφάλισης και τεράστια ελλείμματα. Να τα ξεχάσουμε με μιας, δεν γίνεται.

Τα ελλείμματα ήταν θηριώδη. Είπα συγκεκριμένο παράδειγμα. Η δέσμευση και το πλαίσιο του επονομαζόμενου «νόμου Λοβέρδου» προέβλεπε διατήρηση ενός μέρους ως δημοσιονομικού ελλείμματος του ΑΕΠ 13% από τις συντάξεις. Έγιναν όλες οι μειώσεις κι έφτασε να είναι 17% το ΑΕΠ από τις συντάξεις. Θα έπαιρναν 8 δισεκατομμύρια. Αυτή είναι η αλήθεια. Αυτές οι μειώσεις που έγιναν είχαν και μία πρόβλεψη στο «mail Χαρδούβελη» -όπως επίσης έχει ονομαστεί, το οποίο ποτέ δεν εφαρμόστηκε γιατί ήταν η αρχή μίας συζήτησης- για συντάξεις που ανέβαζαν το όριο στην ηλικία των εβδομήντα δύο ετών και μια διαρκή αλλαγή της βάσης.

Με τέτοιους όρους αλλαγών σε αύξηση μειώσεων, δηλαδή με μειώσεις κι άλλες των συντάξεων και με αύξηση των ορίων ηλικίας, ξέρω κι εγώ να το κάνω. Αυτό, όμως, δεν λέγεται ν.3863/2010. Λέγεται «απομεινάρι» ενός παλιού συστήματος, το οποίο δεν υπήρχε καν.

Όσον αφορά τα θέματα τα οποία αναπτύξαμε, εμείς έχουμε επίγνωση μιας δύσκολης κατάστασης. Είπαμε ότι θα πάρουμε τα μέτρα, τα οποία θα είναι βελτιωτικά σε κάθε περίπτωση. Ακούμε την κοινωνία, ακούμε τα προβλήματα, βελτιώνουμε τις συνθήκες και θα δημιουργήσουμε, πραγματικά, καλύτερους όρους εκεί που χρειάζεται να πάρουμε μέτρα.

Σχετικά με το θέμα του Σαρωνικού, η Κυβέρνηση έχει τοποθετηθεί. Δεν έχει νόημα κάθε τόσο να ερωτάται κάθε Υπουργός και να ξαναλέει αυτά που σήμερα και ο Πρωθυπουργός εξήγγειλε. Όλος ο κρατικός μηχανισμός έχει ενεργοποιηθεί, για να δώσει τη συντομότερη δυνατή λύση.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Ολοκληρώθηκε η συζήτηση της υπ’ αριθμόν 14/12/16-3-2017 επίκαιρης επερώτησης.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 23.17΄ λύεται η συνεδρίαση για αύριο, ημέρα Τρίτη 19 Σεπτεμβρίου 2017 και ώρα 18.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**